
Prolog 


Am ridicat PDA-ul tăticului meu și am numărat secundele 
împreună cu ceilalți două mii de oameni din încăpere. 

- Cinci! Patru! Trei! Doi! Unu! 

Și apoi nu s-a auzit niciun zgomot, pentru că atenţia tuturor- și 
vreau să spun a tuturor — era acaparată de monitoarele împrăștiate 
prin spațiul comun de pe Magellan. Ecranele, care arătaseră ceruri 
înstelate, erau goale și negre și toată lumea își ținea răsuflarea, 
așteptând ceea ce avea să urmeze. 

A apărut o lume, verde și albastră. 

Și toți ne-am ieșit din minți. 

Pentru că era lumea noastră. Era Roanoke, noua noastră casă. 
Aveam să fim primii oameni care să aterizeze acolo, primii care să se 
stabilească pe ea, primii care să-și ducă viața acolo. Am sărbătorit 
vederea ei pentru prima oară, noi, cei două mii de coloniști de pe 
Roanoke, înghesuiți cu toții în spațiul comun, îmbrățișându-ne, 
sărutându-ne și cântând Auld Lang Syne pentru că, ei bine, ce altceva 
să cânți când ajungi pe o lume nouă? O lume nouă: începuturi noi, 
un an nou, o viață nouă. Totul nou. Am îmbrăţișat-o pe prietena mea 
cea mai bună, Gretchen, am strigat în microfonul pe care-l folosisem 
ca să număr secundele și am țopăit cu toții ca niște idioţi. 

Când ne-am oprit din țopăit, am auzit o șoaptă în ureche. 

-E atât de frumos! a spus Enzo. 

M-am întors să mă uit la el, la băiatul ăsta minunat, atât de 
frumos, pe care mă gândeam serios să-l fac prietenul meu. Era o 
combinație perfectă: destul de drăguţ ca să-ți facă inima să bată mai 
tare și, după cât se părea, neavând nici cea mai vagă idee despre 


asta, pentru că își petrecuse ultima săptămână încercând să mă 
farmece cu ajutorul cuvintelor, nici mai mult, nici mai puțin. Cuvinte! 
Ca și cum n-ar fi citit manualul adolescentului despre cum să fii 
complet incoerent în preajma fetelor. 

Am apreciat efortul. Și am apreciat faptul că, atunci când își 
șoptea cuvintele, se uita la mine, și nu la planetă. Am aruncat o 
privire spre părinţii mei, aflați cam la șase metri distanţă: se sărutau 
ca să sărbătorească sosirea. Părea o idee bună. Am întins mâna spre 
ceafa lui Enzo ca să-l trag spre mine și mi-am lipit buzele pe buzele 
lui. Primul nostru sărut. Lume nouă, viață nouă, prieten nou... 

Ce să spun... M-am lăsat prinsă în febra clipei. 

Enzo nu s-a plâns. 

- „O, lume nouă, frumoasă ești, cu-asemenea făpturi!“, a declamat 
el, după ce l-am lăsat să răsufle din nou. 

I-am zâmbit, ținându-l de gât. 

— Ai păstrat-o pentru ocazia asta, am constatat. 

— Poate, a recunoscut el. Voiam să fie plăcut când ne sărutăm 
prima oară. 

Poftim! Cei mai mulți băieți de șaisprezece ani ar fi folosit un 
sărut drept pretext ca să facă pasul următor: pipăiala pe sâni. El îl 
folosea drept scuză pentru a recita din Shakespeare. O fată putea să 
nimerească peste ceva mai rău de-atât. 

-Eşti adorabil! i-am zis, l-am sărutat din nou, apoi l-am împins în 
joacă și m-am repezit la părinții mei, întrerupându-le giugiuleala și 
solicitându-le atenţia. Ei doi erau conducătorii coloniei și, cât de 
curând, abia dacă aveau să mai aibă timp să respire. Era o idee bună 
să colecționez câteva clipe plăcute în compania lor, cât mai puteam. 
Ne-am îmbrățișat, am râs, apoi Gretchen m-a tras din nou spre ea. 

- Uite ce am eu! a exclamat, vârându-mi PDA-ul în față. 

Arăta o videocaptură cu mine și cu Enzo, sărutându-ne. 

-Mică făptură malefică, am comentat. 

-E uluitor! spuse Gretchen. Parcă ai încerca să-i înghiți toată fața. 

— Încetează! am zis. 

— Vezi? Uită-te! 

Gretchen apăsă pe un buton, iar videocaptura rulă cu 
încetinitorul. 

-Chiar aici. ÎI sfârteci. Ca și cum buzele lui ar fi făcute din ciocolată. 

Încercam din răsputeri să nu râd, pentru că avea dreptate, la drept 


vorbind. 

- Obrăznicătură! am exclamat. Dă-mi asta! 

I-am smuls PDA-ul cu o mână, am șters fișierul și i l-am dat 
înapoi. 

- a-l. Mulţumesc. 

-O, nu! a vorbit Gretchen încetișor, luând PDA-ul. 

-Ai învățat lecţia despre încălcarea intimității? 

- O, da, a zis Gretchen. 

- Bine, am replicat. Desigur, ai trimis-o deja mai departe tuturor 
celor pe care-i cunoaștem înainte să mi-o arăţi mie, nu-i așa? 

— Poate, a răspuns Gretchen, ducându-și mâna la gură și făcând 
ochii mari. 

— Împielițato! am comentat, nu fără un dram de admiraţie. 

- Mulţumesc, a replicat Gretchen, cu o reverență. 

- Adu-ţi aminte doar că știu unde locuiești, am continuat. 

- Pentru tot restul vieţii, a zis Gretchen și apoi am scos niște țipete 
stânjenitor de tipice pentru fete și ne-am îmbrățișat din nou. 

Să trăieşti tot restul vieții alături de aceiași două mii de oameni 
risca să fie al naibii de plictisitor, dar nu cu Gretchen prin preajmă. 

Ne-am desprins din brațe și apoi m-am uitat în jur să văd cu cine 
altcineva mai voiam să sărbătoresc. Enzo zăbovea în fundal, dar era 
destul de deștept ca să știe c-o să mă-ntorc la el. M-am uitat în partea 
cealaltă și am văzut-o pe Savitri Guntupalli, asistenta părinților mei, 
sfătuindu-se foarte serios cu tăticul. Savitri: era deșteaptă și capabilă 
și putea al naibii de hazlie, dar era obsedată de muncă. M-am băgat 
între ea și tăticul și am cerut o îmbrăţișare. Da, acum era vorba 
numai despre îmbrățișări. Dar aveam o scuză foarte bună: o singură 
dată ai ocazia să vezi pentru prima oară noua ta lume! 

- Zoë, pot să-mi recapăt PDA-ul? m-a întrebat tata. 

Luasem PDA-ul lui pentru că își marcase momentul exact în care 
Magellan urma să facă saltul din sistemul Phoenix către Roanoke și-l 
folosisem ca să cronometrez ultimele câteva minute înainte de salt. 
Aveam propriul meu PDA, desigur; îl tineam în buzunar. Fără 
îndoială, videocaptura cu mine giugiulindu-l pe Enzo mă aștepta în 
căsuţa poștală, așa cum se afla în căsuțele poștale ale tuturor 
prietenilor noștri. Mi-am notat în minte să pun la cale răzbunarea pe 
Gretchen. Dulce, nemiloasă răzbunare. Implicând și martori. Și 
animale de la fermă. Dar deocamdată i-am înapoiat PDA-ul lui tata, 
i-am dat un pupic pe obraz și mi-am croit drum înapoi spre Enzo. 


- Așa... a glăsuit Enzo, zâmbind. 

Doamne, era fermecător chiar și când era monosilabic. Partea 
rațională a creierului meu îmi ținea predici despre felul în care 
zăpăceala de îndrăgostit face totul să pară mai bun decât este; partea 
iraţională (însumând cea mai mare parte din mine) îi replica părții 
raționale să mă mai slăbească bine-mersi. 

- Așa, am răspuns, nici pe departe la fel de fermecător, dar Enzo 
nu a părut să observe. 

- Vorbeam cu Magdy, a continuat el. 

— Înâ... 

-Magdy nu-i atât de rău, a protestat Enzo. 

- Sigur, pentru anumite valori ale lui „nu atât de rău“, care 
înseamnă „rău“. 

-Mi-a spus că a vorbit cu unii din echipajul lui Magellan, a 
continuat Enzo, cu un oarecare efort (dar și cu farmec). l-au zis 
despre o sală de observație de la nivelul echipajului care e goală de 
obicei. Zicea că de acolo am putea avea o vedere grozavă la planetă. 

Am aruncat o privire peste umărul lui Enzo, către locul unde 
Magdy vorbea însuflețit cu Gretchen (sau în direcția ei, în funcţie de 
punctul de vedere). 

-Nu cred că planeta e ceea ce speră el să vadă, am comentat. 

Enzo se uită în spate. 

-Poate că nu, a fost el de acord. Deși, ca să fiu drept cu Magdy, 
unii oameni nu încearcă prea mult să nu fie priviți. 

Auzindu-i remarca, am ridicat o sprânceană, era adevărat, deși 
știam că lui Gretchen îi place mai mult decât orice altceva să 
flirteze. 

-Şi cum rămâne cu tine? am întrebat. Tu ce speri să vezi? 

Enzo a zâmbit și a ridicat mâinile, dezarmant. 

- Zoë, mi-a răspuns el, tocmai am reușit să te sărut. Vreau să mă 
mai ocup de asta puțin înainte să trec la orice altceva. 

- O, frumos spus! Replicile astea merg la toate fetele? 

-Tu ești prima cu care le-am încercat. Așa că va trebui să-mi zici 
tu. 

Am roșit de-a dreptul și l-am îmbrățișat. 

-Până acum e bine, i-am răspuns. 

- Bine. Și apoi, știi tu... Am văzut gărzile tale de corp. Nu cred că 
vreau să mă folosească la exerciţiile de tras la ţintă. 


— Ce? am exclamat, prefăcându-mă șocată. Doar nu ţi-e frică de 
Hickory și Dickory, nu-i așa? Nici măcar nu sunt aici. 

De fapt, Enzo avea un motiv cât se poate de bun să fie total 
îngrozit de Hickory și Dickory, care erau deja oarecum bănuitori la 
adresa lui și l-ar fi rostogolit fără pic de remușcări afară, printr-o 
ecluză, dacă ar fi făcut ceva prostesc cu mine. Dar n-aveam de ce să-l 
las să afle asta încă. O regulă empirică bună: când ai început o relație 
de câteva minute, nu-ți speria de moarte noua captură. 

Oricum, Hickory și Dickory se țineau departe de această 
sărbătoare. Erau conștienți de faptul că pe majoritatea oamenilor 
evenimentul îi emoționa. 

-Mă gândeam de fapt la părinţii tăi, a replicat Enzo. Deși par să 
lipsească și ei. 

Enzo a făcut semn cu capul către locul unde John și Jane stătuseră 
în urmă cu câteva minute; acum niciunul dintre ei nu se mai afla 
acolo. Am văzut-o și pe Savitri ieșind din spaţiul comun, ca și cum 
dintr-odată ar fi trebuit să plece undeva. 

-Mă întreb unde s-au dus, am spus, mai mult pentru mine. 

-Sunt conducătorii coloniei. Poate acum trebuie să se apuce de 
treabă. 

- Poate, am încuviințat. 

Era neobișnuit atât pentru John, cât și pentru Jane să dispară fără 
să-mi zică unde se duc; era doar un gest obișnuit de politețe. Am 
respins impulsul de a le da un mesaj pe PDA. 

- Așadar, sala de observaţii, a revenit Enzo la subiectul inițial. Vrei 
să vedem cum e? 

-E pe puntea echipajului. Crezi că am putea avea necazuri? 

- Poate, am răspuns. Dar ce pot să ne facă? Să ne arunce peste 
bord? În cel mai rău caz, o să ne spună doar s-o ștergem de-acolo. Și 
până atunci o să avem parte de o priveliște teribilă. 

-În regulă. Dar, dacă Magdy își scoate toate tentaculele, plec. Sunt 
unele lucruri pe care nu vreau să le văd. 

Enzo izbucni în râs. 

-De acord cu tine, a replicat el, iar eu m-am ghemuit la pieptul 
lui. 

Chestia asta cu noul prieten se dovedea chiar bună. 

Am mai petrecut un timp sărbătorind cu prietenii și cu familiile 
lor. Apoi, după ce lucrurile s-au mai domolit, ne-am luat după 
Magdy și Gretchen de-a lungul navei Magellan, către sala de 


observații a echipajului. Credeam că strecuratul în zona echipajului 
avea să fie o problemă; nu numai că a fost ușor, ci un membru al 
echipajului care ieșea pe o ușă a tinut-o deschisă pentru noi. 

-Securitatea nu e o problemă prea mare aici, pe Magellan, a 
remarcat Gretchen către mine și Enzo, apoi a privit în jos la mâinile 
noastre împreunate și mi-a zâmbit. 

Era un drac împielițat, sigur, dar era limpede că se bucura pentru 
mine. 

Sala de observaţii era acolo unde fuseserăm anunțați că era, dar, 
din nefericire pentru planurile rușinoase ale lui Magdy, nu era 
goală, așa cum i se promisese; patru membri ai echipajului de pe 
Magellan stăteau la o masă, cufundaţi în discuție. l-am aruncat o 
privire lui Magdy, care parcă înghițise o furculiță. Mi s-a părut 
destul de amuzant bietul Magdy. Frustrarea îi stătea bine. 

- Uite, a spus Enzo și, ținându-mă de mână, m-a condus la o 
fereastră uriașă de observaţie. 

Roanoke umplea imaginea, minunat de verde, complet luminată 
de soarele ei aflat în spatele nostru, tăindu-ne răsuflarea și mai mult 
în realitate decât pe monitoare. Contează să vezi cu propriii tăi ochi. 

Era cel mai frumos lucru pe care-l contemplasem vreodată. 
Roanoke. Lumea noastră. 

-Locul greșit, abia am auzit din discuţia de la masa din stânga 
mea. 

M-am uitat pieziș într-acolo. Cei patru din echipajul de pe 
Magellan erau atât de prinși de conversaţie și atât de apropiați unul 
de altul, încât părea că trupurile lor se află mai curând pe masă 
decât pe scaune. Unul stătea cu spatele la mine, dar îi vedeam pe 
ceilalți trei: doi bărbați și o femeie. Aveau o expresie sumbră. 

Am obiceiul de a trage cu urechea. Nu-i un obicei rău, dacă nu ești 
prins. Ca să nu fii prins trebuie să te uiţi, se pare, în altă parte. Mi- 
am desprins mâna de a lui Enzo și am făcut un pas către fereastra 
sălii de observație. Asta m-a adus mai aproape de masă și, în același 
timp, l-a împiedicat pe Enzo să-mi șoptească nimicuri dulci la 
ureche. Eram tot cu ochii la Roanoke. 

-Nu greșești pur și simplu, spunea unul dintre membrii 
echipajului. Iar căpitanul cu siguranță nu greșește. Ar putea pune 
Magellan pe orbită și în jurul unei pietricele, dacă ar vrea. 

Cel cu spatele la mine a adăugat ceva în șoaptă și n-am putut auzi 
nimic. 


— Asta-i o porcărie! a exclamat primul. Câte nave s-au rătăcit cu 
adevărat în ultimii douăzeci de ani? În ultimii cincizeci? Nimeni nu 
se mai rătăcește. 

-La ce te gândești? 

Am tresărit, ceea ce-l făcu și pe Enzo să tresară. 

- Scuză-mă, mi-a zis când m-am întors să-i arunc o privire 
exasperată. 

Am dus un deget la buze ca să-i arăt că trebuie să tacă și apoi am 
făcut semn din ochi către masa aflată acum în spatele meu. Enzo s-a 
uitat și a văzut și el masa. Ce e? a mimat din buze. Am clătinat din 
cap ca să-i comunic că n-ar trebui să-mi mai distragă atenția. M-a 
privit ciudat. L-am luat din nou de mână ca să-i arăt că nu eram 
supărată pe el, apoi m-am concentrat din nou asupra mesei. 

-...calmul. Încă nu știm nimic, a rostit o altă voce, de data asta 
aparținând (cred) femeii. Cine mai știe despre asta? 

Încă un mormăit dinspre cel cu spatele la mine. 

- Bine. Trebuie să lăsăm lucrurile așa, a continuat ea. O să strâng 
șurubul în departamentul meu dacă aud ceva, dar va merge numai 
dacă o facem cu toții. 

- Asta n-o să împiedice echipajul să vorbească, a intervenit un 
altul. 

- Nu, dar o să încetinească zvonurile, ceea ce va fi de-ajuns până 
când o să știm ce s-a întâmplat cu adevărat, a replicat femeia. 

Încă un mormăit. 

-Fi bine, dacă e adevărat, avem probleme mai mari, nu-i așa? a 
întrebat femeia și toată încordarea pe care o simtea i s-a auzit 
limpede în voce. 

M-am cutremurat un pic; Enzo a simtit efectul în mână și s-a uitat 
la mine îngrijorat. L-am îmbrățișat strâns. Însemna să pierd restul 
discuţiei, dar în acel moment asta-mi doream. Prioritățile se 
schimbă. 

S-a auzit zgomotul scaunelor împinse în spate. M-am întors și am 
văzut cum membrii echipajului — erau de fapt ofițeri — se îndreptau 
deja spre ușă. M-am desprins de Enzo ca să-i atrag atenţia celui mai 
apropiat de mine, cel care stătuse mai devreme cu spatele. L-am 
bătut pe umăr; el s-a întors și a părut foarte surprins să mă vadă. 

-Cine ești? m-a întrebat. 

-S-a întâmplat ceva cu Magellan? 

Calea cea mai bună de a afla ceva este să nu te lași distras, de 


exemplu, de întrebări legate de identitatea ta. 

Bărbatul m-a privit de-a dreptul furios, având pe chip o expresie 
despre care citisem, dar pe care nu avusesem ocazia să o văd în 
realitate până acum. 

-Ai tras cu urechea... 

-S-a rătăcit nava? am întrebat. Știm unde ne aflăm? A pățit nava 
ceva? 

Insul a făcut un pas în spate, de parcă întrebările mele l-ar fi lovit. 
Ar fi trebuit să fac eu un pas în față și să insist. 

N-am făcut-o. EI și-a recăpătat stăpânirea de sine și s-a uitat pe 
lângă mine la Enzo, Gretchen și Magdy, care se holbau cu toții la noi. 
Apoi și-a dat seama cine sunt și s-a îndreptat de spate. 

- Voi, copii, n-aveţi ce căuta aici. leșiți, sau pun securitatea navei 
să vă dea afară! Duceţi-vă înapoi la familiile voastre! 

S-a întors și a dat să plece. Am întins din nou mâna spre el. 

- Domnule, staţi puțin! am încercat. 

Bărbatul nu m-a băgat în seamă și a ieșit din sală. 

-Ce se petrece? m-a întrebat Magdy, din partea cealaltă a 
încăperii. Nu vreau să am necazuri că l-ați scos din sărite pe nu știu 
care membru al echipajului... 

L-am săgetat cu privirea pe Magdy și m-am întors să mă uit iarăși 
pe fereastră. Roanoke atârna încă acolo, o sferă albastră și verde. 
Dintr-odată însă planeta nu-mi părea la fel de frumoasă. Dintr- 
odată, era necunoscută, amenințătoare... 

Enzo și-a pus mâna pe umărul meu. 

-Ce e, Zoë? m-a întrebat. 

Mă uitam mai departe pe fereastră. 

-Cred că ne-am rătăcit, am răspuns. 

-De ce crezi asta? a insistat Gretchen. 

Venise lângă mine. 

- Despre ce vorbeau? 

-N-am reușit să aud tot, am zis. Dar mi se părea că spuneau că nu 
suntem unde-ar trebui să fim. 

Am arătat spre planetă. 

- Asta nu-i Roanoke! 

-E o nebunie! exclamă Magdy. 

-Sigur că e o nebunie, am replicat. Asta nu înseamnă că n-ar 
putea să fie adevărat. 


Mi-am scos PDA-ul din buzunar și am încercat să iau legătura cu 
tăticul. N-a răspuns. Am încercat să mă conectez cu mămica. 

Niciun răspuns. 

- Gretchen, am zis, vrei să încerci să-l chemi pe tatăl tău? 

Tatăl lui Gretchen era în consiliul colonial în fruntea căruia se 
aflau părinţii mei. 

-Nu-mi răspunde, a spus ea după un minut. 

- Asta nu înseamnă neapărat ceva rău, a vorbit Enzo. Tocmai am 
făcut saltul spre o planetă nouă. Poate că sunt ocupați cu asta. 

-Poate că încă sărbătoresc, a adăugat Magdy. 

Gretchen l-a plesnit în creștetul capului. 

-Chiar ești copilăros, Magdy! a exclamat ea. 

Magdy s-a scărpinat în cap și a tăcut. Seara asta nu mergea câtuși 
de puţin așa cum plănuise. Gretchen s-a întors spre mine. 

-Ce crezi c-ar trebui să facem? 

-Nu știu, i-am răspuns. Discutau despre cum să împiedice 
echipajul să vorbească. Asta înseamnă că unii s-ar putea să știe ce se 
petrece. N-o să treacă mult până când vestea o să ajungă la coloniști. 

-A ajuns deja, a remarcat Enzo. Și noi suntem coloniști. 

-Ar fi bine să spunem cuiva, a declarat Gretchen. Cel puțin 
părinții tăi și tatăl meu ar trebui să afle. 

M-am uitat la PDA-ul ei. 

-Cred că s-ar putea să știe deja, am zis. 

-Ar trebui să ne convingem, a insistat ea. 

Așa că am plecat din sala de observații și ne-am dus să ne căutăm 
părinții. 

Nu i-am găsit; erau la ședința consiliului. l-am găsit pe Hickory și 
Dickory sau mai degrabă ei m-au găsit pe mine. 

-Cred c-ar trebui să plec, a zis Enzo după ce ei l-au fixat cu 
privirea, fără să clipească un minut. 

Nu era o atitudine menită să intimideze; ei nu clipeau deloc. l-am 
dat un pupic pe obraz. El și Magdy au plecat. 

-Plec să trag cu urechea, s-a oferit Gretchen. Să văd ce spun 
oamenii. 

-În ordine, am răspuns. Și eu. 

Am ridicat PDA-ul. 

- Anunţă-mă dacă auzi ceva interesant. 

Gretchen a plecat, iar eu m-am întors către Hickory și Dickory. 


-Voi doi, am zis, aţi fost în camera voastră mai devreme... 

- Am venit să te căutăm, a răspuns Hickory. 

El era cel care vorbea întotdeauna, dintre cei doi. Dickory putea și 
el să vorbească, dar când se întâmpla era întotdeauna o surpriză. 

-De ce? am întrebat. Am fost în perfectă siguranţă înainte. Am 
fost în perfectă siguranţă de când am plecat de la stația Phoenix. 
Magellan e complet lipsit de amenințări. Singurul lucru la care-ați 
fost buni tot drumul ăsta a fost să-l speriați de moarte pe Enzo. De ce 
mă căutați acum? 

-Lucrurile s-au schimbat, a răspuns Hickory. 

-Ce vrei să spui? am întrebat, apoi însă PDA-ul meu a vibrat. 

Era Gretchen. 

-A mers repede, am remarcat. 

-Tocmai am dat peste Mika, a început ea să turuie. N-o să-ți vină 
să crezi ce-a povestit despre ce i-a spus chiar acum fratelui ei cineva 
din echipaj. 

Coloniștii adulți puteau să nu știe nimic sau să-și țină buzele 
lipite, dar fabrica de zvonuri a adolescenților de pe Roanoke lucra 
din plin. În următoarea oră iată ce-am „aflat“: 

Că în timpul saltului spre Roanoke, Magellan s-a rătăcit prea 
aproape de o stea și a fost aruncată din galaxie. 

Că exista o revoltă și că secundul îl înlocuise la comandă pe 
căpitanul Zane din cauza incompetenței. 

Că însuși căpitanul Zane își împușcase secundul trădător chiar 
acolo, pe punte, și că spusese că avea să împuște pe oricine încerca 
să-l ajute. 

Că sistemele computerizate căzuseră chiar înainte de salt și că nu 
se știa unde ne aflăm. 

Că extratereștrii atacaseră nava și pluteau pe-afară, hotărând dacă 
să ne lichideze sau nu. 

Că Roanoke era otrăvitoare pentru viața umană și că, dacă am 
ateriza acolo, am muri. 

Că a existat o spărtură a nucleului în sala motoarelor, orice-ar 
însemna asta, și că Magellan era la un pas de a exploda. 

Că ecoteroriștii spărseseră sistemul computerizat de pe Magellan și 
ne trimiseseră în altă direcție, ca să nu ruinăm încă o planetă. 

Nu, stai, niște coloniști sălbatici deveniți pirați spărseseră 
computerul, iar acum plănuiau să fure proviziile coloniei noastre, 


pentru că ale lor erau pe terminate. 

Nu, stai, erau membrii rebeli ai echipajului care urma să ne fure 
proviziile și să ne abandoneze pe planetă. 

Nu, stai, nu era echipajul hot, piraţii sălbatici sau ecoteroriștii, era 
doar un programator idiot, care încurcase codul și acum nu știa 
nimeni unde suntem. 

Nu, stai, nu-i nimic în neregulă, e doar procedura standard de 
acțiune. Nu s-a-ntâmplat nimic rău, acum nu mai sâcâiți echipajul și 
lăsaţi-ne să lucrăm, la naiba! 

Voiam să mă lămuresc într-o privinţă: știam că cea mai mare parte 
a vorbelor ăstora erau numai porcării și absurdități. Dar ceea ce se 
afla dedesubtul tuturor porcăriilor și absurdităților era la fel de 
important: confuzia și neliniștea se răspândiseră în rândul 
echipajului de pe Magellan și de la el către noi. Se mișcau rapid. 
Dădeau naștere la oricâte minciuni- nu ca să mintă, ci ca să încerce 
să priceapă ceva. Ceva ce se petrecea. Ceva ce n-ar fi trebuit să se 
petreacă. 

În tot acest timp, niciun semn de la mămica sau de la tăticul, de la 
tatăl lui Gretchen sau de la oricine din consiliul coloniei, ai cărui 
membri fuseseră convocați pe neașteptate la o ședință. 

Sala comună, mai înainte pustie după sărbătorirea lumii noi, se 
umplea din nou. De data asta oamenii nu sărbătoreau. Păreau 
nedumeriți, preocupați și încordați, iar unii dintre ei începuseră să 
arate furioși. 

- Asta n-o să se termine cu bine, mi-a spus Gretchen când ne-am 
reîntâlnit. 

-Ce mai faci? am întrebat. 

Ea ridică din umeri. 

-Se întâmplă ceva, asta-i sigur. Toată lumea e la limită. lar asta mă 
împinge și pe mine la limită. 

-Nu face pe nebuna cu mine! am protestat. Atunci n-o să mai fie 
nimeni să mă oprească în momentul când o s-o iau razna. 

-O, bine, de dragul tău am să mă calmez, a declarat Gretchen, 
dând ochii peste cap cu un gest teatral. Bine. Măcar acum nu mai 
trebuie să-l ţin la distanță pe Magdy. 

-Îmi place cum găsești partea bună în orice situație, am comentat. 

- Mulţumesc, a replicat ea. Tu cum te simţi? 

- Sincer? am întrebat. 

Ea a dat din cap. 


-Sunt speriată ca naiba. 

-Slavă Domnului! a exclamat ea. Nu sunt singura. 

Și-a ridicat degetul mare și arătătorul și a indicat un spațiu 
minuscul între ele. 

-În ultima jumătate de oră am fost uite atât de-aproape de a face 
pipi pe mine... 

Am făcut un pas înapoi. Gretchen a izbucnit în râs. 

Sistemul de comunicații al navei a pornit brusc. 

-Aici căpitanul Zane! s-a auzit o voce de bărbat. Acesta este un 
mesaj general pentru pasageri și echipaj. Tot echipajul se va aduna în 
sălile de ședințe ale departamentului fiecăruia peste zece minute, 
23:30, ora navei. Toţi pasagerii se vor aduna în spațiul comun al 
pasagerilor peste zece minute, 23:30, ora navei. Pasageri, aceasta este 
o adunare obligatorie. Vi se vor adresa conducătorii coloniei. 

Sistemul de comunicații a amuţit. 

- Haide! i-am zis lui Gretchen și am arătat către platforma unde 
mai devreme, în cursul serii, noi două număram secundele până 
când aveam să ajungem la noua noastră lume. Ar trebui să ne găsim 
un loc bun. 

-O să se aglomereze acolo, a încuviințat ea. 

Am arătat către Hickory și Dickory. 

-Fi vor fi cu noi. Știi cum le lasă toată lumea cât loc vor. 

Gretchen a ridicat privirea la cei doi, dându-și seama că nici ea nu 
ținea prea tare la ei. 

După câteva minute, membrii consiliului s-au revărsat înăuntru 
pe una dintre ușile laterale ale spațiului comun și și-au făcut loc spre 
platformă. Gretchen și cu mine stăteam în față, cu Hickory și 
Dickory în spatele nostru și cu cel puțin un metru jumătate distanță 
liberă în fiecare parte. Gărzile extraterestre își creează propria lor 
zonă-tampon. 

O șoaptă în ureche: 

- Hei! l-am auzit pe Enzo. 

M-am uitat pieziș la el și i-am zâmbit. 

-Mă întrebam dacă o să fii aici, am spus. 

-E o întâlnire a tuturor coloniștilor, a remarcat el. 

-Nu aici în general. Aici. 

-O! a exclamat Enzo. Am riscat să presupun că gărzile tale n-o să 
mă înjunghie. 


-Mă bucur că ai riscat. 

L-am luat de mână. 

Pe platformă, John Perry, conducătorul coloniei, tăticul meu, a 
înaintat, ridicând microfonul rămas jos de mai devreme. Ochii lui i- 
au întâlnit pe ai mei când s-a aplecat să-l ridice. 

lată ce trebuie să știți despre tăticul meu: e deștept, se pricepe la ce 
face și aproape tot timpul ochii lui arată ca și cum ar fi pe cale să 
izbucnească în râs. Face haz de orice. Face ca totul să pară hazliu. 

Când s-a uitat la mine, în timp ce ridica microfonul, avea însă 
ochii întunecațţi și apăsători, mai serioși decât îi văzusem vreodată. 
Când i-am privit, mi-am adus aminte cât de bătrân era, chiar dacă 
părea tânăr. Pentru că, deși putea lua lucrurile ușor, era un om care 
avusese parte de destule necazuri, nu doar o dată în viața lui. 

Și avea parte din nou. Acum, cu noi. Pentru noi toți. 

Toţi ceilalți aveau s-o știe de îndată ce deschidea gura ca să le 
spună, dar clipa aceea a fost cea în care am știut, clipa în care mi-am 
dat seama de gravitatea situaţiei. 

Eram pierduţi. 


Partea | 


Unu 


Farfuria zburătoare a aterizat în curtea din fața casei noastre și din 
ea a ieșit un omuleț verde. 

Farfuria zburătoare a fost cea care mi-a atras atenția. Oamenii 
verzi nu sunt neapărat o raritate acolo de unde vin eu. Toți cei din 
Forțele Coloniale de Apărare sunt verzi; face parte din manipularea 
genetică pe care le-o aplică la înrolare pentru a-i ajuta să lupte mai 
bine. Clorofila din piele le oferă energia suplimentară de care au 
nevoie pentru un dans de prima clasă cu extratereștrii. 

Nu erau mulți soldați din Forțele Coloniale de Apărare pe 
Huckleberry, colonia unde locuisem înainte; era o colonie stabilizată 
și nu fusese niciun atac serios de vreo două decenii. Dar Uniunea 
Colonială are grijă ca fiecare colonist să cunoască totul despre FCA, 
iar eu știam despre ei chiar mai bine majoritatea. 

Dar farfuria zburătoare... Asta chiar era o noutate. New Goa e o 
comunitate de fermieri. Tractoare, combine, căruțe trase de animale 
și autobuze publice cu roți, pe care le foloseam atunci când voiam să 
trăim viața pe muchie de cuțit și să vizităm capitala provincială, da... 
Un aparat de transport aerian adevărat era însă ceva extrem de rar. 
Aterizarea unuia, destul de mic pentru un singur pasager, pe 
propria noastră pajiște, nu era cu siguranţă un fapt care se întâmpla 
în fiecare zi. 

-Ai dori ca Dickory și cu mine să ieșim să-l întâmpinăm? m-a 
întrebat Hickory. 

Priveam dinăuntrul casei cum bărbatul verde cobora din aparat. 

L-am privit cercetător pe Hickory. 

-Crezi că e o ameninţare reală? Sunt convinsă că, dac-ar fi vrut să 


ne atace, ar fi putut să arunce un bolovan pe casă, în timp ce zbura 
pe deasupra. 

-Sunt adeptul prudenţei, mi-a replicat Hickory. 

Partea subînțeleasă a acelei propoziții suna cam așa: atunci când 
ești tu implicată. Hickory e foarte dulce și foarte paranoic. 

-Hai să încercăm, în schimb, prima linie de apărare, am zis și m- 
am îndreptat către ușa cu plasă. Babar, câinele meu, stătea în fața ei, 
cu labele din față urcate pe ușă, blestemând soarta genetică ce-l 
lăsase fără degetele opozabile sau fără creierul care să-i spună să 
tragă de ușă, în loc s-o împingă. l-am deschis ușa; a decolat ca o 
rachetă îmblănită, atrasă de căldură și cu balele curgând. Spre 
cinstea omului verde, acesta s-a lăsat într-un genunchi și l-a salutat 
pe Babar ca pe un vechi prieten; imediat, cu multă generozitate, a 
fost acoperit de bale de câine, în semn de mulțumire pentru 
osteneala sa. 

-Tipul ăsta are noroc că nu e solubil, i-am zis lui Hickory. 

-Babar nu-i un câine de pază foarte bun. 

- Nu, chiar nu e, am fost de acord. Dar, dacă ai vreodată nevoie de 
ceva bine umezit, poți să te bazezi pe el. 

-O să-mi aduc aminte de asta când voi avea nevoie în viitor, a 
rostit Hickory, pe acel ton neutru prevăzut pentru a reacționa la 
sarcasmul meu. 

-Aşa să faci, am răspuns și am deschis din nou ușa. Rămâi 
înăuntru deocamdată, te rog. 

-Cum spui tu, Zog, a încuviințat Hickory. 

— Mulţumesc. 

Am ieșit pe verandă. 

Între timp, bărbatul verde ajunsese la treptele verandei, cu Babar 
țopăind în urma lui. 

-Îmi place câinele tău, mi s-a adresat el. 

-Mi-am dat seama, am replicat. Câinele însă are o părere așa și- 
așa despre tine. 

-Cum așa? 

-Nu ești complet scăldat în salivă. 

A izbucnit în râs. 

-O să mă străduiesc mai mult data viitoare. 

-Nu uita să-ți iei un prosop! 

Bărbatul verde a făcut semn către casă. 


-E casa maiorului Perry? 

— Așa sper, am spus. Toate lucrurile lui sunt aici. 

Replica mea a atras după sine o pauză de vreo două secunde. 

Da, se întâmplă să fiu o micuță creatură sarcastică. Multumesc de 
întrebare. Vine de la faptul că am locuit cu tăticul meu toți anii ăștia. 
Se consideră foarte spiritual; nu știu ce părere am eu personal 
despre asta, dar o să vă mai spun că felul lui de-a vorbi m-a făcut să 
fiu, la rândul meu, destul de obraznică atunci când e vorba de 
riposte și zeflemele. Ridicaţi--mi mingea la fileu și-am să fiu 
încântată s-o stopez. Cred că de asta mă îndrăgesc ceilalți și mă 
socotesc fermecătoare; la fel crede și tăticul, dar s-ar putea ca părerea 
noastră să fie în minoritate. Dacă nu pentru altceva, e interesant să 
vezi cum reacționează oamenii. Unii cred că e drăguţ. Alţii nu prea. 

Cred că prietenul meu cel verde intra în tabăra celor cu „nu prea“, 
pentru că reacţia lui a fost promptă: a schimbat subiectul. 

- Scuză-mă, a zis el, nu cred că știu cine ești. 

-Sunt Zoë, i-am răspuns. Fiica maiorului Perry și a locotenentului 
Sagan. 

- Aha, așa... Îmi pare rău. Mi te-am închipuit mai mică. 

-Am fost. Mai demult. 

-Ar fi trebuit să-mi dau seama că ești fiica lui. Ai ochii lui. 

Împotrivește-te impulsului, vorbea partea politicoasă a creierului 
meu. Împotrivește-te. Las-o baltă. 

- Mulţumesc, i-am replicat. Sunt adoptată. 

Prietenul meu cel verde a încremenit vreme de un minut, făcând 
ceea ce fac oamenii când tocmai au intrat într-o încurcătură: a amuţit 
și a afișat un surâs stânjenit, în timp ce își storcea creierul încercând 
să-și dea seama cum să iasă din acest faux pas. Dacă aș fi ciulit 
urechile, i-aș fi auzit probabil lobii frontali făcând tic, tic, tic, tic, 
încercând să se reseteze. 

Vezi, asta chiar a fost o răutate, mi-a spus partea politicoasă a 
creierului. 

Ei, haide... Dacă tipul ăsta îi spunea tatei „maiorul Perry“, atunci 
probabil că știa când a fost eliberat din armată: se întâmplase cu opt 
ani în urmă. Soldaţii FCA nu pot avea copii; face parte din 
modificările genetice care le asigură eficiența în luptă — fără copii 
întâmplători! —, așa că prima lui ocazie de a se reproduce ar fi fost 
atunci când l-au mutat într-un corp nou, unul obișnuit, la sfârșitul 
termenului de serviciu militar. Apoi ar fi trebuit să urmeze toată 


chestia cu „gestația de nouă luni“. Poate că eram eu cam scundă 
pentru vârsta mea, la cincisprezece ani, dar, vă asigur, nu arătam de 
șapte ani. 

Cât de prost ar trebui să mă simt într-o asemenea situație, sincer? 
Adulții ar trebui să se descurce cu puțină aritmetică elementară. 
Totuși, nu poți ține pe cineva la ananghie la infinit. 

- L-aţi numit pe tăticul „maiorul Perry“, am spus. ÎL cunoașteți din 
timpul armatei? 

- Da, mi-a răspuns, bucuros că discuția pornea mai departe. A 
trecut totuși ceva timp. Mă întreb dacă o să-l mai recunosc. 

-Îmi închipui că arată la fel. Poate o altă nuanţă a pielii. 

A chicotit. 

-Presupun că e adevărat. Dacă ar fi rămas verde, i-ar fi fost mai 
greu să se amestece cu mulțimea. 

-Nu cred că se va amesteca vreodată de-a binelea cu mulțimea 
aici, am comentat și apoi mi-am dat seama imediat de multele 
moduri în care această afirmaţie putea fi interpretată greșit. 

Desigur, vizitatorul meu nu și-a irosit timpul făcând așa ceva. 

-Nu se amestecă? m-a întrebat și apoi s-a aplecat să-l mângâie pe 
Babar. 

-Nu asta am vrut să spun. Cei mai mulți dintre oamenii de aici de 
pe Huckleberry sunt din India, de pe Pământ, ori s-au născut aici 
din părinți originari din India. E o cultură diferită de cea în care a 
crescut, asta-i tot. 

— Înţeleg. Sunt sigur că se împacă foarte bine cu cei de-aici. Sunt 
convins că de aceea are slujba pe care o are. 

Slujba tăticului meu era aceea de mediator, cineva care-i ajută pe 
oameni să răzbească prin birocraţia guvernamentală. 

-Cred că sunt doar curios dacă-i place aici. 

- Adică? am zis. 

-Mă întrebam doar cum îi place retragerea într-un loc aflat 
departe de tot universul, asta-i tot, a răspuns el privindu-mă țintă. 

Într-un cotlon al creierului am auzit un declic. Mi-am dat dintr- 
odată seama că discuția noastră plăcută și întâmplătoare devenise 
cumva mai puțin întâmplătoare. Oaspetele nostru cel verde nu se 
afla aici doar pentru o vizită de curtoazie. 

-Cred că-i place foarte mult, am replicat și m-am stăpânit să mai 
adaug, ceva. De ce? 


-Eram doar curios... mi-a răspuns el, mângâindu-l în continuare 
pe Babar. 

M-am împotrivit impulsului de a chema câinele. 

-Nu toată lumea e capabilă să facă trecerea perfectă de la viața 
militară la cea civilă. 

S-a uitat în jur. 

-Pare o viață cam prea liniștită. E o schimbare destul de mare. 

-Cred că-i place foarte mult, am repetat, accentuând cuvintele 
destul de evident pentru ca, în afară de cazul în care vizitatorul cel 
verde era o javră totală, să știe că trebuie să treacă mai departe. 

- Bine, a vorbit el. Dar tu? Tie cum îţi place aici? 

Am deschis gura să-i răspund, apoi am închis-o la fel de repede. 
Pentru că, ei bine... Aici era o problemă. 

Ideea de a trăi într-o colonie umană este mai captivantă decât 
realitatea. Unii, pentru care noțiunea este nouă, cred că oamenii din 
colonii merg tot timpul de la o planetă la alta, poate locuind pe o 
planetă, lucrând pe alta și apoi ducându-se în vacanță pe o a treia: 
planeta plăcerii Vacationaria, poate. Realitatea este, din păcate, mult 
mai plicticoasă. Cei mai mulți dintre coloniști își duc viața pe 
planeta care le servește drept casă și nu apucă niciodată să vadă 
nimic din restul universului. 

Nu este imposibil să mergi de la o planetă la alta, dar de obicei 
există un motiv pentru asta: ești membru al echipajului pe o navă 
comercială, transportând fructe și coșuri de răchită între stele, sau 
capeti o slujbă chiar pentru Uniunea Colonială, începând o carieră 
glorioasă ca birocrat interstelar. Dacă ești sportiv, există Olimpiada 
Colonială la fiecare patru ani. Și, din când în când, un muzician sau 
un actor celebru se întâmplă să facă un mare turneu al coloniilor. 

Dar în cea mai mare parte, te naști pe o planetă, trăiești pe o 
planetă și mori pe o planetă, iar fantoma ta rătăcește și-ți sâcâie 
descendenții pe acea planetă. Bănuiesc că nu-i nimic cu adevărat rău 
în asta; la urma urmei, majoritatea oamenilor nu se îndepărtează de 
fapt de casele lor cu mai mult de câteva zeci de kilometri în cea mai 
mare parte a vieții lor de zi cu zi, nu-i așa? lar oamenii abia dacă-și 
văd cea mai mare parte a propriei lor planete când se hotărăsc să 
plece în hoinăreală. Dacă n-ai văzut niciodată priveliștile de pe 
propria ta planetă, nu știu cât de mult te poți plânge cu adevărat că 
nu vezi o cu totul altă planetă. 

Dar te ajută dacă ești pe o planetă interesantă. 


Declar aici, din capul locului, pentru cazul în care această relatare 
va ajunge vreodată înapoi pe Huckleberry: iubesc Huckleberry, 
sincer o iubesc. Și iubeam New Goa, orășelul în care locuiam atunci. 
Când ești copil, un târg rural colonial bazat pe agricultură este un 
loc extrem de distractiv în care să crești. Înseamnă viaţa la o fermă, 
cu capre, găini și câmpuri cu grâu și sorg, sărbători ale recoltei și 
festivaluri de iarnă. Nu s-a inventat vreun copil de opt sau nouă ani 
care să nu găsească toate astea nespus de distractive. Apoi însă devii 
adolescent și începi să te gândești la tot ce-ai putea să faci cu viața ta 
și examinezi opțiunile care-ţi stau la dispoziție. Și apoi toate fermele, 
caprele și găinile — și oamenii, mereu aceiași oameni pe care i-ai 
cunoscut și-i vei cunoaște toată existența ta — încep să nu mai fie 
chiar mediul optim pentru o experienţă de viață totală. Toate sunt 
încă la fel ca în urmă cu câțiva ani, desigur. Asta-i problema. Tu ești 
cel care s-a schimbat. 

Știu că acest strop de angoasă adolescentină nu mă deosebește cu 
nimic de oricare alt adolescent dintr-un oraș mic care-a existat 
vreodată în istoria universului cunoscut. Dar atunci când până și 
„marele oraș“ al unei colonii- capitala Missouri City — deține tot 
misterul și tot romantismul supravegherii îngrășământului natural, 
nu e lipsit de judecată să speri altceva. 

Nu spun că e ceva în neregulă cu Missouri City (nu-i nimic în 
neregulă nici cu îngrășământul; de fapt, ai nevoie de el). Poate că e 
mai bine să spun că e genul de loc la care să te întorci, odată ce ai 
plecat și ai petrecut un timp în marele oraș sau în universul cel mare 
și rău. Unul dintre lucrurile pe care le știu despre mămica este că i-a 
plăcut la nebunie pe Huckleberry. Dar, înainte de a veni aici, a fost 
soldat al Forţelor Speciale. Nu vorbește prea mult despre toate 
lucrurile pe care le-a văzut și le-a făcut, dar din experiența mea 
personală știu câte ceva despre asta. Nu-mi pot închipui o viață 
întreagă astfel. Cred că ea ar spune că a văzut destul din univers. 

Văzusem și eu o parte din univers înainte de a veni pe 
Huckleberry. Dar, spre deosebire de Jane- spre deosebire de 
mămica —, nu sunt gata să afirm că Huckleberry este tot ce-mi doresc 
de la viaţă. 

Dar nu eram sigură că voiam să-i spun ceva din toate astea tipului 
verde, în privința căruia devenisem brusc bănuitoare. Oamenii verzi 
care cad din cer, întrebând despre starea psihologică a diverșilor 
membri ai familiei, inclusiv propria ta persoană, sunt de-ajuns ca 
stârnească paranoia unei fete în legătură cu ceea ce se petrece. În 


special atunci când, așa cum mi-am dat seama dintr-odată, nu 
aflasem de fapt numele tipului. Ajunsese atât de departe în viața 
familiei mele fără să-mi spună cine era de fapt. 

Poate că asta era doar ceva ce reușise, cu inocenţă, să treacă cu 
vederea — la urma urmei, nu era un interviu oficial —, dar în capul 
meu sunau destule alarme încât să mă hotărăsc că prietenul meu cel 
verde avusese parte de destule informații gratuite pentru o singură 
ZI. 

Bărbatul verde se uita țintă la mine, așteptând să răspund. l-am 
oferit cea mai neutră ridicare de umeri de care eram în stare. Aveam 
cincisprezece ani, vârsta perfectă pentru a ridica din umeri. 

El dădu înapoi puțin. 

-Presupun că tatăl tău nu-i acasă, a zis el. 

-Nu încă, am replicat. 

Mi-am verificat PDA-ul și i l-am arătat. 

- Ziua lui de lucru s-a terminat acum câteva minute. El și cu 
mămica vin probabil pe jos acasă. 

- Bine. Mama ta e șeful poliției aici, așa-i? 

— Așa-i. 

Jane Sagan, femeia care aplică legea la frontieră. Mai puțin 
frontiera. I se potrivea. 

-Ai cunoscut-o și pe mămica? l-am întrebat. 

Forțele speciale erau ceva diferit de infanteria obișnuită. 

-Doar după reputație, a răspuns el și din nou a afișat acea 
indiferenţă studiată. 

Oameni buni, un mic pont: nimic nu este mai transparent decât să 
încerci să pari că vorbești ca din întâmplare și să ratezi. Prietenul 
meu cel verde rata cu un kilometru, iar eu m-am săturat să mă simt 
ușor descusută pentru informații. 

-Cred că o să mă duc să mă plimb, am spus. Mămica și cu tăticul 
sunt probabil chiar pe drum. O să-i anunţ că ai venit. 

— Vin cu tine, s-a oferit omul verde. 

-E-n ordine, am replicat și i-am făcut semn către verandă și către 
balansoar. Ia loc și odihnește-te! 

- Bine, dacă nu te deranjează prezenţa mea aici cât timp ești 
plecată. 

Cred că era o glumă. 

I-am zâmbit. 


-N-o să fie nicio problemă, am răspuns. O să ai companie. 

-Îmi lași câinele, a conchis el. 

Se așeză. 

-Chiar și mai bine. Îți las doi dintre prietenii mei. 

În acest moment i-am chemat din casă pe Hickory și Dickory, apoi 
m-am dat la o parte din ușă și l-am urmărit pe vizitator, ca să nu-mi 
scape expresia lui când cei doi ieșiră. 

Nu făcu pe el, nu tocmai. 

Ceea ce era o realizare, ținând seama de toate. Obinii — ceea ce 
sunt Hickory și Dickory - nu arată exact ca o încrucișare dintre un 
păianjen și o girafă, dar seamănă destul de mult ca să facă o anumită 
parte a creierului uman să declanșeze o alarmă de genul Aruncați 
balastul! Te obișnuiești cu ei destul de repede. Dar problema e că îţi 
ia un timp. 

-Acesta e Hickory, am spus, arătând către cel de la stânga mea, și 
apoi am arătat către cel din dreapta: Iar acesta e Dickory. Sunt obini. 

- Da, știu, a zis vizitatorul, cu genul de ton la care te-ai aștepta de 
la un animal foarte mic încercând să pretindă că faptul de a fi încolțit 
de o pereche de animale de pradă foarte mari nu e chiar cine știe ce. 

- Ah... Așa... Aceștia sunt prietenii tăi... 

-Cei mai buni prieteni, am replicat, cu ceea ce simțeam că este 
gradul corect de efuziune iraţională. Și le place enorm să primească 
vizitatori. O să fie încântați să-ți țină companie cât timp mă duc să-i 
caut pe părinții mei. Nu-i așa? i-am întrebat pe Hickory și Dickory. 

- Da, mi-au răspuns ei la unison. 

Hickory și Dickory sunt destul de monotoni în primul rând; faptul 
de a fi monotoni în stereo oferă un efect suplimentar — și încântător! — 
de înfiorare. 

- Vă rog, salutați-l pe oaspetele nostru, le-am zis. 

- Salut! rostiră ei, din nou în stereo. 

-Ăăă... a răspuns omul verde. Bună! 

- Grozav, suntem cu toţii prieteni! am zis și am coborât de pe 
verandă. 

Babar îl lăsă pe prietenul nostru cel verde și porni după mine. 

- Atunci... am plecat. 

-Eşti sigură că nu vrei să vin cu tine? a insistat omul verde. Nu mă 
deranjează. 

- Nu, te rog. Nu vreau să te ridici pentru nimic. 


Ochii mei clipiră ca din întâmplare către Hickory și Dickory, ca 
pentru a sugera că ar fi păcat dacă ar trebui ca aceștia să facă fripturi 
din el. 

- Grozav! a mormăit el și s-a așezat pe balansoar. 

Cred că prinsese sugestia. Vezi, așa se vorbește ca din întâmplare 
în mod studiat. 

- Grozav! am răspuns și am pornit să-i găsesc pe ai mei. 


Doi 


Am ieșit pe acoperiș pe fereastra dormitorului și m-am uitat în 
urmă, la Hickory. 

-Dă-mi binoclul ăla, i-am cerut. 

Mi l-a dat... 

(Obinii nu sunt „el“ sau „ea“. Pentru că sunt hermafroditi. Asta 
înseamnă organe sexuale masculine și feminine. Daţi-i drumul, 
chicotiţi. O să aştept. În ordine, gata? Bine.) 

„„„Și apoi s-a cocoțat pe fereastră după mine. Din moment ce 
probabil n-aţi văzut așa ceva niciodată, vă anunţ eu că e o priveliște 
destul de impresionantă să urmărești un obin desfășurându-se ca să 
treacă printr-o fereastră. Foarte grațios, fără niciun analog real cu 
nicio mișcare umană pe care ai putea s-o descrii. Universul are în el 
extratereștri. Și ei chiar asta sunt. 

Hickory era pe acoperiș cu mine; Dickory era în afara casei, stând 
cu ochii pe mine mai mult sau mai puţin, pentru cazul în care m-aș 
împiedica și aș cădea sau m-aș simţi brusc deprimată și m-aș arunca 
de pe acoperiș. Asta e metoda lor standard când ies pe fereastră: 
unul cu mine, celălalt pe sol. Și sunt bătători la ochi în legătură cu 
asta; când eram micuță, mămica sau tăticul îl vedeau pe Dickory 
trântind ușa de perete, așezându-se chiar sub acoperiș și apoi țipând 
în timp ce urca scările după mine ca să mă aducă înapoi în cameră. 
Faptul de a avea amici extratereștri paranoici are și o parte proastă. 

Ca să se consemneze: n-am căzut niciodată de pe acoperiș. 

Ei bine, s-a întâmplat o singură dată. Când aveam zece ani. Dar 
atunci au fost la mijloc niște circumstanţe istovitoare. Nu se pune. 

Oricum, nu trebuia să-mi fac griji de data asta că John sau Jane 


mi-ar fi spus să intru înapoi în casă. Încetaseră să facă asta atunci 
când am intrat în adolescenţă. În plus, ei erau motivul pentru care 
urcasem pe acoperiș de la bun început. 

- Acolo sunt, am zis și-am arătat cu degetul spre folosul lui 
Hickory. 

Mămica, tăticul și prietenul meu cel verde stăteau în mijlocul 
câmpului nostru de sorg, la câteva sute de metri distanță. Am ridicat 
binoclul, iar ei s-au transformat din niște siluete minuscule în 
oameni adevărați. Bărbatul verde stătea cu spatele la mine, dar 
vorbea, pentru că atât Jane, cât și John se uitau la el încordați. S-a 
zărit ceva mișcându-se la picioarele lui Jane, apoi Babar a ridicat 
brusc capul din lan. Mămica a întins mâna să-l scarpine. 

-Mă întreb despre ce le vorbește, am spus. 

-Sunt prea departe, a replicat Hickory. 

M-am întors spre el, gata să fac un comentariu de genul nu mai 
spune, geniule! Apoi i-am văzut gulerul conștiinței în jurul gâtului și 
mi-am amintit că, pe lângă că gulerele le ofereau lui Hickory și 
Dickory conștiință de sine, acestea le acordau și simţuri extinse, care 
erau dedicate în cea mai mare parte misiunii de a mă feri pe mine de 
necazuri. 

Mi-am mai amintit și că gulerele conștiinței constituiau motivul 
pentru care se aflau aici. Tatăl meu — tatăl meu biologic - le crease 
pentru obini. Mi-am amintit, de asemenea, că de aceea eram și eu 
aici. Încă aici, adică. În viaţă. 

Dar n-am mers mai departe cu gândurile acestea. 

-Credeam că sunt de folos chestiile astea, am spus, arătând către 
guler. 

Hickory a atins ușor gulerul. 

- Gulerele fac multe lucruri, a comentat el. Posibilitatea de a auzi o 
discuţie la sute de metri distanță, în mijlocul unui câmp de cereale, 
nu este unul dintre ele. 

- Atunci, ești nefolositor, am comentat. 

Hickory a încuviințat. 

-Cum spui tu, mi-a răspuns, în felul lui obișnuit, care nu-l obliga 
la nimic. 

-Nu-i deloc amuzant să fac haz pe seama ta. 

-Îmi pare rău. 

Partea interesantă era că lui Hickory chiar îi părea rău. Nu-i ușor să 
dai dovadă de simţ al umorului și sarcasm, atunci când cea mai 


mare parte a ceea ce ești depinde de o mașinărie pe care-o porți în 
jurul gâtului. Generarea propriei identități artificiale cere mai multă 
concentrare decât te-ai putea aștepta. Controlul unui simţ echilibrat 
al sarcasmului, în plus, înseamnă să ceri un pic cam mult. 

M-am întins și l-am îmbrățișat pe Hickory. Era nostim. Hickory și 
Dickory erau aici pentru mine; ca să mă cunoască, să mă protejeze 
și, dacă era nevoie, să moară pentru mine. Și iată-mă, simțindu-mă 
protectoare față de ei, ba chiar puțin tristă pentru ei. Tatăl meu — tatăl 
meu biologic- le-a dăruit conștiința, care le lipsise obinilor și era 
ceea ce căutaseră de-a lungul întregii istorii a speciei lor. 

Dar el n-a făcut conștiința ușoară pentru ei. 

Hickory îmi aşteptă îmbrățișarea şi-mi atinse nesigur capul; este 
mereu timid când devin brusc exuberantă. Am avut grijă să nu 
exagerez cu obinii. Dacă arăt prea multă emoție, pot să le dau peste 
cap conștiința. Sunt sensibili la momentele mele de surescitare. Așa 
că am dat înapoi și apoi m-am uitat iar cu binoclul la părinții mei. 
Acum John spunea ceva, cu unul dintre surâsurile lui din colțul 
gurii. Zâmbetul i se șterse când vizitatorul începu să vorbească din 
nou. 

-Mă întreb cine e, am zis. 

-E generalul Samuel Rybicki, a răspuns Hickory. 

Asta-i atrase încă o privire scurtă din partea mea. 

-De unde știi? 

-E treaba noastră să știm despre cine te vizitează pe tine și familia 
ta, a replicat Hickory și și-a atins din nou gulerul. L-am luat la 
întrebări din clipa în care aterizat. Informaţiile despre el se află în 
baza noastră de date. Este omul de legătură dintre Forţele Coloniale 
de Apărare și Departamentul Colonizării. Coordonează protecția 
noilor voastre colonii. 

-Huckleberry nu e o colonie nouă, am precizat. 

Nu era; era colonizată de cincizeci sau șaizeci de ani la vremea 
sosirii noastre. Timp mai mult decât suficient pentru a netezi toate 
hârtoapele înfiorătoare pe care le înfruntă noile colonii și pentru ca 
populația umană să devină prea mare ca invadatorii să radă 
planeta... Să sperăm. 

-Ce credeți că vrea de la părinții mei? am întrebat. 

-Nu știm, a răspuns Hickory. 

-Nu ti-a zis nimic în timp ce aștepta să apară John și Jane? 

- Nu. N-a fost prea comunicativ. 


- Păi, sigur că da. Probabil pentru că l-aţi speriat de a făcut pe el. 

-Nu s-a văzut. 

Am pufnit. 

- Uneori mă îndoiesc de pretinsa ta lipsă de umor. Am vrut să 
spun că era prea intimidat de voi ca să spună ceva. 

- Am presupus că de aceea ne-ai lăsat să stăm cu el. 

— Păi, mda. Dar, dacă aș fi știut că e general, poate că nu i-aș fi 
făcut atâtea greutăți. 

Am arătat către părinții mei. 

-Nu vreau ca ei să aibă necazuri pentru că eu am crezut că ar fi 
distractiv să-l zăpăcesc. 

-Cred că cineva de rangul lui n-ar face atâta drum ca să se lase 
împiedicat de tine. 

În cap mi-a apărut o listă de riposte tăioase, implorând să fie 
folosite. Le-am ignorat pe toate. 

-Crezi c-a venit cu vreo misiune serioasă? am întrebat. 

-E general, a răspuns Hickory. Și e aici. 

M-am uitat din nou prin binoclu. Generalul Rybicki — cum îl 
cunoșteam acum — se întorsese doar puțin, și-i vedeam fața ceva mai 
limpede. Vorbea cu Jane, apoi se răsuci însă un pic ca să-i spună ceva 
lui tăticul. Am zăbovit cu ochii pe mămica pentru un minut. Avea 
chipul complet încremenit; orice s-ar fi petrecut, nu era prea 
încântată de asta. 

Mămica întoarse puțin capul și, pe neașteptate, am observat că se 
uita direct la mine, ca și cum ar fi știut că o urmăream. 

-Cum face asta? m-am mirat. 

Când Jane făcea parte din Forţele Speciale, avea un corp modificat 
genetic chiar mai mult decât cele pe care le capătă soldații obișnuiți. 
Dar, la fel ca tăticul, când a ieșit din armată a fost pusă într-un corp 
uman normal. Nu mai are calități supraumane. Are doar un spirit de 
observaţie înspăimântător. Ceea ce e aproape același lucru. N-am 
scăpat ușor cu aproape nimic crescând mare. 

Atenţia ei se îndreptă iar către generalul Rybicki, care i se adresa 
din nou. Am ridicat ochii spre Hickory. 

— Aș vrea să știude ce vorbesc în câmpul de sorg. 

-Generalul Rybicki i-a întrebat pe părinții tăi dacă e vreun loc 
unde să vorbească în secret. A indicat în mod special că vrea să 
vorbească departe de Dickory și de mine. 


-Ati înregistrat când ați fost cu el? 

Hickory și Dickory aveau în gulere dispozitive de înregistrare care 
memorau sunete, imagini și date emoționale. Aceste înregistrări le 
erau trimise celorlalți obini ca să simtă cum este să petreci momente 
plăcute alături de mine. Ciudat? Da. Sâcâitor? Uneori, dar nu de 
obicei. În afară de cazul în care încep să mă gândesc la asta și apoi mă 
concentrez asupra faptului că, sigur că da, o întreagă rasă 
extraterestră a trecut prin pubertatea mea prin ochii lui Hickory și 
Dickory. Nimic nu se compară cu a împărtăși menstruația cu un 
miliard de hermafroditi. Cred că a fost prima oară pentru toți. 

-N-am făcut înregistrări cu el, a răspuns Hickory. 

-În regulă. 

— Înregistrez acum, a adăugat Hickory. 

- Aha. Ei bine, nu sunt sigură că ar trebui, am replicat, făcând 
semn către părinții mei. Nu vreau ca ei să aibă necazuri. 

-Este permis, potrivit prevederilor tratatului cu guvernul vostru. 
Ne e îngăduit să înregistrăm tot ce ne permiti tu să înregistrăm și să 
raportăm tot ce simțim. Guvernul meu știa că generalul Rybicki a 
venit în vizită din clipa în care Dickory și cu mine ne-am trimis 
solicitarea de date. Dacă generalul Rybicki voia ca vizita lui să 
rămână secretă, ar fi trebuit să se întâlnească altundeva cu părinții 
tăi. 

Am preferat să nu stărui asupra faptului că porțiuni semnificative 
ale vieții mele fuseseră supuse negocierii tratatului. 

-Nu cred că știa că sunteți aici, am spus eu. A părut surprins când 
v-am asmuțit asupra lui. 

- Asta nu este problema noastră. 

- Bănuiesc că nu, am încuviințat, cam prost-dispusă. 

-Ai dori să mă opresc din înregistrat? m-a întrebat Hickory. 

I-am perceput tremurul din adâncul vocii. Dacă nu eram atentă la 
felul în care îmi arătam iritarea, i-aș fi putut provoca lui Hickory o 
cascadă emoțională, care ar fi dus la o cădere nervoasă temporară, 
chiar acolo, pe acoperiș. Adică nimic bun. Putea să cadă și să-și 
frângă gâtul lung, ca de șarpe. 

-Nu-i nimic, am încercat să vorbesc pe un ton mai conciliant decât 
simțeam: Acum e oricum prea târziu. 

Hickory s-a destins vizibil; eu mi-am stăpânit un oftat și m-am 
uitat în jos, la pantofi. 

-Se întorc către casă, a observat Hickory, arătând spre părinții 


mei. l-am urmărit mâna; părinţii mei și generalul Rybicki se 
îndreptau într-adevăr spre noi. M-am gândit să mă întorc în casă, 
apoi însă am văzut-o pe mămica uitându-se iarăși direct la mine. 
Mda, mă văzuse mai devreme. Erau șanse destul de mari să știe că 
noi am fost aici sus, în tot acest timp. 

Tăticul nu și-a ridicat ochii pe tot drumul înapoi. Era deja pierdut 
în gânduri. Când se întâmpla asta, lumea s-ar fi putut prăbuși în 
jurul lui fără ca el să bage de seamă; nu vedea nimic altceva până 
când nu termina să se ocupe de ce făcea. Am bănuit că n-aveam să-l 
văd prea mult în seara asta. 

În timp ce ieșeau de pe câmpul de sorg, generalul Rybicki s-a oprit 
și i-a strâns mâna lui tăticul; mămica rămase dincolo de distanța 
potrivită pentru strângeri de mână. Apoi s-a îndreptat către aparatul 
său zburător. Babar, care-i urmase pe toți trei pe câmp, a pornit către 
general, dornic de o ultimă mângâiere. Naveta și-a deschis ușa ca să- 
| lase pe general să intre. 

El s-a oprit o clipă, a privit țintă spre mine și mi-a făcut cu mâna. 
Instinctiv, i-am răspuns la salut. 

-Asta a fost o mișcare inteligentă, mi-am spus, iritată. 

Naveta, cu generalul Rybicki la bord, și-a luat zborul, ducându-l 
înapoi de unde venise. 

Ce vrei de la noi, generale? m-am gândit și am fost surprinsă că mă 
gândeam la „noi“. Dar avea o noimă. Orice-ar fi vrut de la părinţii 
mei avea să mă afecteze în egală măsură. 


Trei 


-Cum îţi place aici? m-a întrebat Jane, în timp ce spălam vasele 
după masă. Aici, pe Huckleberry? 

-Nu-i prima oară când mi s-a pus întrebarea asta pe ziua de azi, 
am răspuns, luând farfuria pe care mi-o întindea și ștergând-o. 

Asta a făcut-o pe mămica să ridice puțin din sprâncene. 

-Generalul Rybicki te-a întrebat același lucru, a zis ea. 

— Mda. 

-Şi ce i-ai răspuns? 

— Că-mi place cât se poate de mult. 

Am pus farfuria uscată în dulap și am așteptat-o pe următoarea. 

Jane nu s-a dat bătută. 

-Chiar îți place? 

Am oftat, doar cu un pic de dramatism. 

- Bine, cedez. Ce se petrece? Și tu, și tăticul aţi fost ca niște zombi 
în seara asta la masă. Știu că nu v-aţi dat seama, pentru că eraţi prea 
cufundați în propriile voastre gânduri, dar eu am petrecut cea mai 
mare parte din timpul cinei încercând să vă fac să scoateţi mai mult 
decât un mormăit. Chiar și Babar ar fi fost un interlocutor mult mai 
bun. 

-Îmi pare rău, Zoë, a spus Jane. 

-V-am iertat. Dar tot vreau să știu ce se petrece. 

Am făcut semn către mâna lui Jane, ca să-i aduc aminte că 
așteptam încă farfuria. 

Mi-a dat-o. 

-Generalul Rybicki ne-a cerut, tatălui tău și mie, să fim 


conducătorii unei colonii noi. 

Era rândul meu să rămân cu farfuria în mână. 

-O colonie nouă! 

-Da. 

- Adică, „pe altă planetă“, la felul ăsta de colonie nouă te referi? 

-Da. 

- Oho! 

- Da, a repetat Jane. 

Știa cum să obțină maximum de efect dintr-un singur cuvânt. 

-De ce v-a cerut vouă? am întrebat și m-am apucat din nou de 
șters. Nu vreau să vă jignesc, mămico, dar tu ești șefa poliției într-un 
sat mititel, iar tăticul e mediator. E un salt cam mare. 

-Nu ne simțim jigniti. Am pus și noi aceeași întrebare. Generalul 
Rybicki a zis că experiența militară ne-ar ajuta. John a fost maior, iar 
eu locotenent. Și Rybicki crede că putem dobândi repede orice altă 
experiență am avea nevoie, înainte de a pune piciorul în noua 
colonie. Cât despre motivul pentru care ne-a ales pe noi, este acela 
că nu-i o colonie obișnuită. Coloniștii nu sunt de pe Pământ, sunt de 
pe zece dintre cele mai vechi planete din Uniunea Colonială. O 
colonie de colonii. Prima de felul ei. 

-Şi niciuna dintre planetele care contribuie cu coloniști nu vrea să 
conducă altă planetă, am îndrăznit să presupun. 

-Aşa e, a zâmbit Jane. Noi suntem candidații de compromis. 
Soluţia cel mai puțin controversată. 

-Am priceput. E plăcut să fii dorit... oarecum. 

Am continuat să spălăm vase în tăcere câteva minute. 

-Nu mi-ai răspuns la întrebare, a vorbit Jane în sfârșit. Îți place 
aici? Vrei să rămâi pe Huckleberry? 

- Am și eu un vot? am întrebat. 

— Sigur, a răspuns Jane. Dacă acceptăm ar însemna să plecăm de 
pe Huckleberry măcar câțiva ani standard, cât timp punem colonia 
pe picioare. Dar, realist vorbind, ar însemna să plecăm pentru 
totdeauna. 

— Dacă, am remarcat, puţin surprinsă. N-aţi spus da. 

-Nu-i genul de hotărâre pe care s-o iei în mijlocul unui câmp de 
sorg, zise Jane și se uită drept în ochii mei. Nu-i ceva la care să 
spunem pur și simplu da. E o hotărâre complicată. Ne-am uitat peste 
informaţii toată după-amiaza, ca să ne dăm seama care sunt 


planurile Uniunii Coloniale pentru colonia asta. Și apoi trebuie să ne 
gândim la viețile noastre de aici. A mea, a lui John și a ta. 

Am zâmbit ironic. 

-Am o viaţă aici? am întrebat. 

Asta trebuia să fie o glumă. 

Jane a respins-o cu severitate. 

- Fii serioasă, Zog! 

Zâmbetul îmi pieri de pe faţă. 

- Am stat aici jumătate din întreaga ta viață. Ai prieteni. Cunoști 
locul ăsta. Ai un viitor aici, dacă vrei. Poţi să ai o viaţă aici. Nu-i ceva 
care să fie aruncat deoparte cu ușurință. 

Cufundă mâinile în chiuvetă, căutând pe sub clăbuci încă o 
farfurie. 

M-am uitat la Jane; exista ceva în vocea ei... Nu era vorba numai 
despre mine. 

-Tu ai o viaţă aici, am spus. 

- Am. Îmi place aici. Îmi plac vecinii și prietenii noștri. Îmi place 
să fiu șeful poliției. Viaţa noastră de aici mi se potrivește. 

Îmi întinse tava pe care tocmai o spălase. 

-Înainte de a veni aici, mi-am petrecut întreaga viață în Forţele 
Speciale. Pe nave. Asta este prima lume pe care chiar am locuit. E 
important pentru mine. 

- Atunci, de ce se mai pune întrebarea? Dacă nu vrei să pleci, 
atunci nu trebuie să plecăm nici noi. 

-N-am zis că n-aş vrea să plec. Am zis că am o viaţă aici. Nu-i 
același lucru. Există motive serioase pentru care s-o facem. Și nu 
trebuie să iau doar eu hotărârea. 

Am șters și am pus la loc tava. 

-— Tăticul ce vrea? am întrebat. 

-Nu mi-a spus încă. 

-Ştii ce înseamnă asta. Tăticul nu-i deloc subtil când apare ceva ce 
nu vrea să facă. Dacă nu se grăbește când e vorba să se gândească la 
asta, probabil că vrea s-o facă. 

- Știu, a răspuns mămica. 

Curăţa tacâmurile. 

-Încearcă să găsească o cale de a-mi spune ce vrea. L-ar ajuta dacă 
ar ști mai întâi ce vrem noi. 

- Bine. 


-De aceea te-am întrebat dacă-ți place aici, a repetat Jane. 

M-am gândit la asta în timp ce ștergeam masa din bucătărie. 

-Îmi place aici, am răspuns în cele din urmă. Dar nu știu dacă 
vreau să am o viață aici. 

-De ce nu? 

- Nu-i cine știe ce aici în locul ăsta, nu? 

Am fluturat mâna în direcția generală a orășelului New Goa. 

-Căile pe care le poţi alege în viaţă aici sunt limitate. Poţi să fii 
fermier, fermier, prăvăliaș și fermier. Poate o funcţie în administrație, 
ca tine și tăticul. 

-Dacă plecăm în colonia asta nouă, opțiunile o să fie aceleași. 
Viaţa de colonist din primul val nu-i prea romantică, Zoë. 
Preocupările principale sunt supraviețuirea și pregătirea coloniei 
pentru al doilea val de coloniști. Asta înseamnă fermieri și 
muncitori. În afara câtorva poziții specializate care vor fi deja 
ocupate, nu există o cerere prea mare pentru orice altceva. 

- Da, dar cel puţin ar fi un loc nou. Am avea de construit o lume 
nouă. Aici nu facem decât să întreținem una veche. Fii sinceră, 
mămico... Lucrurile merg cam încet prin părțile astea. O zi mare 
pentru tine e una în care cineva stârnește o bătaie cu pumnii. 
Principala atracție a unei zile pentru tăticul e să aplaneze o dispută 
pentru o capră. 

-Există lucruri mai rele. 

-Nu cer un război deschis. 

Încă o glumă. 

Și încă o dată, o punere la punct din partea lui mămica. 

-O să fie o lume colonizată nouă-nouţă. Acestea sunt supuse cel 
mai mult riscului de a fi atacate, pentru că au cei mai puțini oameni 
și cea mai slabă apărare din partea FCA. Ştii asta la fel de bine ca 
oricine altcineva. 

Am clipit, de-a dreptul surprinsă. Chiar știam la fel de bine ca 
oricine altcineva. Când eram foarte mică — înainte să fiu adoptată de 
Jane și John —, planeta pe care locuiam (sau deasupra căreia locuiam, 
din moment ce mă aflam pe o stație spațială) a fost atacată. Omagh... 
Jane nu aducea aproape niciodată vorba, pentru că știa ce efect avea 
asupra mea să mă gândesc la asta. 

-Crezi că o să se întâmple și aici? am întrebat. 

Jane trebuie să fi simţit ce se petrecea în mintea mea. 

- Nu, nu cred. E o colonie neobișnuită. Din unele puncte de 


vedere, e o colonie experimentală. O să existe presiuni politice ca să 
aibă succes. Asta înseamnă sisteme de apărare mai multe și mai 
bune, printre altele. O să fim mai bine apărați decât majoritatea 
coloniilor aflate la început. 

-Asta-i bine de știut. 

-Dar un atac ar putea avea încă loc. John și cu mine am luptat 
împreună la Coral. A fost una dintre primele planete pe care s-au 
stabilit oamenii, și tot a fost atacată. Nicio colonie nu este complet la 
adăpost. Și există și alte pericole. Coloniile pot fi nimicite de virusuri 
sau de animale de pradă locale. Vremea rea poate să omoare 
recoltele. Coloniștii înșiși pot fi nepregătiți. Colonizarea — 
colonizarea adevărată, nu ceea ce facem noi aici, pe Huckleberry — e o 
muncă grea, permanentă. Unii dintre coloniști s-ar putea să nu se 
descurce și să tragă restul coloniei după ei. Pot exista conducători 
proști care iau hotărâri proaste. 

-Nu cred că ar trebui să ne facem griji pentru ultimul punct de pe 
listă, am încercat eu să înseninez atmosfera. 

Jane nu înghiți momeala. 

-Îți spun că nu e fără riscuri. Pericolele există. O mulțime. Și, dacă 
o facem, intrăm cu ochii deschiși în aceste pericole. 

Asta era mămica din cap până-n picioare. Simţul umorului nu-i 
lipsea atât de complet ca în cazul lui Hickory și Dickory — chiar 
puteam s-o fac să râdă. Dar asta n-o împiedica să fie una dintre cele 
mai serioase persoane pe care le-am întâlnit vreodată în toată viața 
mea. Când vrea să-ți atragă atenţia asupra a ceva ce crede că e 
important, poți fi sigur că o atrage. 

E o calitate folositoare, dar în acest moment mă făcea să mă simt 
serios stânjenită. Ăsta era planul ei, fără îndoială. 

- Mămico, știu. Știu că există riscuri. Știu că sunt o mulțime de 
lucruri care pot merge prost. Știu că n-o să fie ușor... 

Am așteptat. 

- Dar... a început Jane, dându-mi imboldul pe care îl așteptam. 

— Dar, dacă tu și cu tăticul o s-o conduceţi, cred că o să merite 
riscul. Pentru că am încredere în voi. N-ai accepta slujba dacă n-aţi 
crede că vă puteți descurca. Și știu că nu m-ați pune în primejdie 
fără să fie nevoie. Dacă voi doi hotărâți s-o faceţi, eu aș vrea să merg. 
Aș vrea cu siguranță să merg. 

Mi-am dat seama brusc că, în timp ce vorbeam, mâna mi se 
îndreptase spre piept și atingea ușor micul medalion de acolo: un 


elefant de jad, pe care mi-l dăduse Jane. Am dat la o parte mâna, 
putin jenată. 

- Și, oricum ar fi, pornirea unei colonii noi n-o să fie plictisitoare, 
am spus în încheiere, puțin cam neconvingător. 

Mămica surâse, scoase dopul de la chiuvetă și se șterse pe mâini. 
Apoi făcu un pas spre mine și mă sărută pe creștet; eram scundă, iar 
ea era destul de înaltă ca să fie un gest firesc pentru ea. 

-O să-l las pe tatăl tău să mai fiarbă în suc propriu încă vreo 
câteva ore, apoi o să-l anunt ce-am hotărât. 

— Mulţumesc, mămico. 

-Şi scuză-mă pentru cină. Tatăl tău se cufundă în gânduri 
câteodată, iar eu sunt absorbită să observ că el e cufundat în 
gânduri... 

— Știu. Ar trebui doar să-i dai un pupic și să-i zici să se scuture de 
gânduri. 

-O să pun sugestia pe listă, ca să apelez la ea data viitoare. 

M-a sărutat din nou și a făcut un pas înapoi. 

— Acum, du-te să-ți faci temele! Încă n-am plecat de pe planetă. 

Și a ieșit din bucătărie. 


Patru 


Dati-mi voie să vă povestesc despre elefantul acela de jad... 

Numele mamei mele — al mamei mele biologice — era Cheryl 
Boutin. A murit când eu aveam cinci ani; plecase în excursie cu un 
prieten și a căzut. Amintirile mele despre ea sunt exact așa cum v-aţi 
aștepta să fie: fragmente încețoșate dintr-o minte de cinci ani, ajutate 
de câteva poze și filme prețioase. Nu erau cu mult mai bune nici 
când eram mai mică. Cinci ani nu-i o vârstă potrivită să pierzi o 
mamă și să speri că o să ţi-o aduci aminte așa cum era... 

Singurul lucru pe care-l aveam de la ea era o versiune umplută cu 
vată a elefantului Babar, pe care mama mi-l dăduse la cea de-a patra 
aniversare. Eram bolnavă în ziua aceea și a trebuit să stau în pat 
toată ziua. Asta nu mă făcea prea fericită și am avut grijă ca toată 
lumea să știe, pentru eram genul acela de copil la patru ani. Mama 
mi-a făcut o surpriză cu jucăria Babar, apoi ne-am ghemuit 
împreună și mi-a citit povești cu Babar până când am adormit, 
întinsă lângă ea. Este amintirea cea mai intensă despre ea, chiar și 
acum; nu atât de mult cum arăta, cât sunetul grav și cald al vocii, 
moliciunea pântecelui în timp ce stăteam lipită de ea și moțăiam, 
mângâierea sa pe cap. Senzatia pe care mi-o dădea mama și 
sentimentul de dragoste și de liniște pe care-l degaja... 

Mi-e dor de ea. Încă mi-e dor. Chiar și acum. Chiar și în clipa 
asta... 

După ce mama a murit, nu mă puteam duce nicăieri fără Babar. 
Era legătura mea cu ea, legătura cu acea iubire și cu acea liniște de 
care nu mai aveam parte. Să fiu departe de Babar însemna să fiu 
departe de tot ceea ce-mi rămăsese de la ea. Aveam cinci ani. Acesta 


era modul meu de a mă împăca cu pierderea. Cred că mă împiedica 
să mă retrag în mine însămi. Cinci ani nu-i vârsta potrivită să-ți 
pierzi mama, așa cum am spus; cred că ar putea fi o vârstă potrivită 
să te pierzi pe tine însuți, dacă nu ești atent. 

La scurtă vreme după înmormântarea mamei, tatăl meu și cu 
mine am plecat de pe Phoenix, unde m-am născut, și ne-am mutat 
pe Covell, o stație spațială aflată pe orbită în jurul unei planete pe 
nume Omagh, unde tata făcea cercetări. Din când în când, slujba îi 
cerea să plece de pe Covell în călătorii de serviciu. Atunci când se 
întâmpla, rămâneam cu prietena mea Kay Greene și cu părinții ei. 
Odată, tata pleca într-o călătorie; era în întârziere și a uitat să-l 
împacheteze pe Babar pentru mine. Când mi-am dat seama (n-am 
avut nevoie de prea mult timp), am început să plâng și să intru în 
panică. Ca să mă împace și, pentru că mă iubea, știți, mi-a promis să- 
mi aducă o jucărie Celeste când se întorcea din călătorie. Mi-a cerut 
să fiu curajoasă până atunci. Am promis că o să fiu, iar el m-a sărutat 
și mi-a zis să mă duc să mă joc cu Kay. M-am dus. 

În timp ce era plecat, am fost atacați. A trecut foarte mult timp 
până când mi-am văzut din nou tatăl. Își adusese aminte de 
promisiune și-mi adusese o Celeste. A fost primul lucru pe care l-a 
făcut când l-am văzut. 

Încă o mai am. Dar nu-l mai am pe Babar. 

Cu timpul, am rămas orfană. Am fost adoptată de John și Jane, 
cărora le spun „tăticul“ și „mămica“, dar nu „tată“ și „mamă“, 
pentru că păstrez aceste cuvinte pentru Charles și Cheryl Boutin, 
primii mei părinți. John și Jane înțeleg. N-au nimic împotrivă că fac 
această deosebire. 

Înainte să ne mutăm pe Huckleberry, chiar înainte de plecare, am 
fost cu Jane la un mall din Phoenix City, capitala planetei Phoenix. 
Ne duceam să ne luăm înghețată, când am trecut pe lângă un 
magazin de jucării, am intrat fuga să mă joc de-a v-aţi ascunselea cu 
Jane. A mers strașnic până am luat-o pe un culoar cu animale de 
pluș și m-am trezit față în față cu Babar. Nu Babar al meu, desigur. 
Dar unul destul de asemănător ca să nu fac altceva decât să mă 
opresc cu ochii ațintiți la el. 

Jane a venit după mine, ceea ce însemna că nu-mi vedea fața. 

— Uite! a exclamat ea. E Babar! Ai vrea unul care să facă pereche cu 
Celeste a ta? 

A întins mâna și a luat unul din raft. 


Am tipat și m-am repezit afară din magazinul de jucării. Jane m-a 
ajuns din urmă și m-a luat în brațe, eu suspinam, m-a legănat, lipită 
de umărul ei, și m-a mângâiat pe cap așa cum făcuse mama când îmi 
citise povești cu Babar de ziua mea. Am plâns până m-am potolit și 
apoi, când am terminat, i-am spus despre jucăria Babar pe care mi-o 
dăduse mama. 

Jane a înţeles de ce nu voiam un alt Babar. Nu era corect să-mi iau 
unul nou. N-ar fi fost corect să pun ceva peste acele amintiri ale ei. 
Să mă prefac că un alt Babar putea să-l înlocuiască pe cel pe care mi- 
| dăruise ea. Nu era vorba despre jucărie. Era vorba despre tot ceea 
ce era legat de jucărie. 

Am rugat-o pe Jane să nu-i spună lui John despre Babar sau 
despre ceea ce tocmai se întâmplase. Mă simțeam și așa destul de 
prost, pentru că tocmai mă pierdusem cu firea de față cu noua mea 
mămică. Nu voiam să-l bag în asta și pe noul meu tătic. Ea mi-a 
promis. Apoi m-a îmbrățișat, am plecat după înghețată și aproape că 
am vomitat mâncând o porție mare de înghețată de banane. O zi cu 
adevărat plină de evenimente... 

O săptămână mai târziu, Jane și cu mine stăteam pe puntea de 
observaţie a navei FCA Amerigo Vespucci, cu ochii ațintiți în jos către 
lumea albastră și verde numită Huckleberry, unde ne puteam 
petrece tot restul vieții sau așa credeam. John tocmai plecase de 
lângă noi ca să se ocupe de niște treburi de ultimă clipă, înainte de 
drumul cu naveta până în Missouri City, de unde urma să mergem 
la New Goa, noua noastră casă. Jane și cu mine ne tineam de mână și 
ne arătam una alteia detalii de la suprafață, încercând să aflăm dacă 
puteam vedea Missouri City de pe orbita geostaționară. Nu puteam. 
Dar presupuneam destul de corect. 

- Am ceva pentru tine, mi-a zis Jane după ce am ghicit unde ar fi 
Missouri City sau ar trebui să fie, oricum. Ceva ce voiam să-ți dau 
înainte să aterizăm pe Huckleberry. 

-Sper că-i un căţel, am exclamat. 

Făceam sugestii în acea direcție de vreo două săptămâni. 

Jane a izbucnit în râs. 

-Fără căţei! Cel puţin nu până când nu ne instalăm de-a binelea. 
Ne-am înţeles? 

- Oh, bine, am răspuns, dezamăgită. 

— Nu, e asta. 

A băgat mâna în buzunar și a scos un lant de argint cu ceva verde 


deschis agăţat de el. 

Am luat lanţul și m-am uitat la medalion. 

-E un elefant, am constatat. 

— Așa este. 

Jane a îngenuncheat, pentru ca ea și cu mine să fim faţă în față. 

-L-am cumpărat pe Phoenix chiar înainte de plecare. L-am văzut 
într-un magazin și mi-a adus aminte de tine. 

-Din cauza lui Babar... 

- Da. Dar și pentru alte motive. Cei mai mulți dintre oamenii care 
locuiesc pe Huckleberry sunt dintr-o ţară de pe Pământ numită 
India și mulți dintre ei sunt hinduiști. Asta e o religie. Au un zeu pe 
nume Ganesh, cu cap de elefant. Ganesh este zeul inteligenței 
pentru ei, iar eu cred că tu ești foarte deșteaptă. Este și zeul 
începuturilor, dar are și asta un rost. 

- Pentru că ne începem viaţa aici. 

— Exact. 

Îmi luă medalionul și-mi puse lanţul de argint în jurul gâtului, 
încheindu-l la spate. 

-Mai e și zicala că „un elefant nu uită niciodată“. Ai auzit-o? 

Am dat din cap că da. 

-John și cu mine suntem mândri să fim părinții tăi, Zog. Ne 
bucurăm că faci parte acum din viața noastră și asta o să ne ajute să 
ne-o construim pe viitor. Dar știu că niciunul dintre noi n-ar vrea să- 
i uiţi vreodată pe mama și pe tatăl tău. 

S-a dat înapoi și a atins ușor medalionul. 

-Ti l-am dat ca să-ți aducă aminte cât de mult te iubim noi. Sper 
însă că o să-ți aducă aminte și de cât de mult te-au iubit mama și 
tatăl tău. Eşti iubită de două rânduri de părinți, Zoë. Nu uita de 
primii pentru că acum ești cu noi... 

-N-o să uit. Promit! 

-Ultimul motiv pentru care vreau să-ți dau asta este ca să duc mai 
departe tradiția. Mama și tatăl tău ti-au dat fiecare câte un elefant. 
Voiam să-ți dau și eu unul. Sper că-ți place. 

-La nebunie! am răspuns și m-am repezit la Jane. 

Ea m-a prins și m-a îmbrățișat. Ne-am ținut în braţe o vreme, și 
am și plâns un pic. Pentru că aveam 8 ani și puteam s-o fac. 

Până la urmă m-am desprins din braţele lui Jane și m-am uitat din 
nou la medalion. 


-Din ce e făcut? am întrebat. 

-E din jad. 

-Înseamnă ceva? 

- Păi, bănuiesc că înseamnă că eu cred că jadul e frumos. 

- Tăticul o să-mi ia și el un elefant? am întrebat. 

Copiii de opt ani pot trece destul de repede în starea potrivită ca 
să obţină lucruri. 

-Nu știu, a răspuns Jane. N-am vorbit cu el despre asta, pentru că 
m-ai rugat să nu vorbesc. Nu cred că știe despre elefanți. 

-Poate c-o să-și dea seama... 

- Poate. 

Jane s-a ridicat în picioare, m-a luat iar de mână și ne-am uitat 
încă o dată la Huckleberry. 

Cam după o săptămână și jumătate, după ce ne mutaserăm cu 
toții pe Huckleberry, tăticul a intrat pe ușă cu ceva mic și agitat în 
mâini. 

Nu, nu era un elefant. Folosiți-vă capul, oameni buni. Era un căţel! 

Am scos un țipăt de încântare — ceea ce-mi era îngăduit, aveam opt 
ani pe-atunci! — și John mi-a întins cățelul. Care a încercat imediat să 
mă lingă pe față. 

-Aftab Chengelpet tocmai a înțărcat niște pui de la mama lor, așa 
că m-am gândit că i-am putea oferi o casă unuia dintre căţei, a zis 
tăticul. Știi, dacă vrei... Deși nu-mi aduc aminte ca tu să ai vreo urmă 
de entuziasm pentru o asemenea creatură. Putem să-l dăm înapoi 
oricând! 

-Să nu cumva să îndrăznești! am exclamat, între momentele în care 
mă lingea cățelul. 

-În ordine. Să-ţi aduci aminte doar că e datoria ta. Va trebui să-i 
dai de mâncare și să ai grijă de el. 

-O să am. 

-Şi să-l castrezi, și să-i plătești facultatea, continuă tăticul. 

— Ce? 

-John! l-a apostrofat mămica de pe scaunul ei, unde se așezase să 
citească. 

-Nu lua în seamă ultimele două sfaturi! a comentat tăticul. Dar va 
trebui să-i dai un nume. 

Am depărtat cățelul la lungimea braţului ca să mă uit bine la el; 
continua să încerce să mă lingă pe față de la distanță și se agita în 


strânsoarea mea în timp ce impulsul dat de coadă îl făcea să se 
miște. 

-Ştii niște nume bune pentru un câine? l-am întrebat. 

- Spot. Rex. Fido. Champ, a înșirat tata. Numele astea sunt niște 
clișee, oricum. De obicei oamenii încearcă ceva mai memorabil. 
Când eram mic, aveam un câine pe care tatăl meu îl numea Shiva, 
Distrugătorul de Pantofi. Dar nu cred că ar fi potrivit într-o 
comunitate de foști indieni. Poate altceva. 

A arătat către medalionul meu în formă de elefant. 

-Observ că ai ceva cu elefanții în ultimul timp... Ai o Celeste. Ce- 
ar fi să-i zici cățelului Babar? 

Din spatele tăticului am văzut-o pe Jane ridicând ochii de pe ceea 
ce citea ca să se uite la mine, amintindu-și ce se întâmplase la 
magazinul de jucării, așteptând să vadă cum o să reacționez. 

Am izbucnit în râs. 

— Atunci, înseamnă da, a spus tăticul după un minut. 

-Îmi place. 

Mi-am îmbrățișat noul căţel, apoi l-am dat din nou departe. 

— Bună, Babar! 

Babar a lătrat vesel, după care a făcut pipi pe cămașa mea. 

Și asta-i toată povestea elefantului de jad... 


Cinci 


Se auzi un ciocănit la ușa mea, un poc-poc-poc pe care i-l 
arătasem lui Hickory când aveam nouă ani și astfel îl făcusem 
membru secret al clubului meu secret. Pe Dickory îl făcusem 
membru secret al unui club secret complet diferit. La fel se 
întâmplase cu mămica, tăticul și Babar. Când aveam nouă ani, mă 
gândeam numai la cluburi secrete. Acum nici măcar n-aș mai putea 
spune care era numele acestui club secret. Dar Hickory folosea încă 
acel ciocănit ori de câte ori ușa de la dormitorul meu era închisă. 

— Intră! am strigat. 

Stăteam lângă fereastra dormitorului. 

Hickory intră. 

-E întuneric aici, a spus el. 

- Așa se întâmplă când e târziu și luminile sunt stinse. 

-Te-am auzit umblând. Am venit să văd dacă ai nevoie de ceva. 

-Cum ar fi un pahar cu lapte cald? Mă simt bine, Hickory. 
Mulţumesc. 

-Atunci o să plec, a zis Hickory, pornind să iasă. 

- Nu. Vino-ncoace, o clipă! Uite... 

Hickory traversă camera și rămase în picioare lângă mine la 
fereastră. Se uită unde-i arătam eu, către două siluete de pe drum, 
din fața casei: mămica și tăticul. 

-E acolo, afară, de câtva timp, a explicat Hickory. Maiorul Perry a 
ieșit după ea acum câteva minute. 

- Știu, l-am văzut când a ieșit. 

O auzisem și pe ea ieșind, cam cu o oră mai devreme; scârțâitul 
arcurilor de la ușa de plasă mă sculase din pat. Oricum, nu 


dormeam. Gândul la plecarea de pe Huckleberry și la colonizarea 
unei planete noi îmi ținuse creierul treaz și apoi mă făcuse să umblu 
prin cameră. Ideea plecării mi se întipărea în minte. Mă făcea mai 
nervoasă decât crezusem. 

— Știți despre colonia cea nouă? l-am întrebat pe Hickory. 

- Știm, a răspuns Hickory. Locotenent Sagan ne-a informat mai 
devreme, în cursul zilei. Dickory a trimis și el guvernului nostru o 
solicitare pentru informații. 

-De ce vorbeşti despre ei folosind gradul? l-am întrebat pe 
Hickory. 

Mintea mea căuta digresiuni în momentul ăsta, după cât se părea, 
iar asta era una bună. 

- Mămica și tăticul. De ce nu le spui „Jane“ și „John“, ca toți 
ceilalți? 

-Nu este potrivit, a zis Hickory. E prea familiar. 

-Ati locuit cu noi șapte ani. Aţi putea să riscați puţină familiaritate. 

-Dacă tu dorești să le spunem „John“ și „Jane“, așa o să facem. 

- Spuneți-le cum vreți. Zic doar că, dacă vreți să le spuneți pe 
numele mic, puteți. 

-O să ținem minte. 

Mă îndoiam că o să apară prea curând vreo schimbare de 
protocol. 

-O să veniţi cu noi, nu? am continuat, schimbând subiectul. În 
noua colonie... 

Nu-mi închipuisem că Hickory și Dickory nu aveau să vină cu noi, 
ceea ce, când m-am gândit mai bine, s-ar fi putut să nu fie o 
presupunere prea inteligentă. 

-Tratatul nostru o permite. Depinde de tine să hotărăști. 

- Păi, sigur că vreau să veniți! Mai degrabă l-aș lăsa în urmă pe 
Babar decât să nu vă iau pe voi doi. 

-Mă bucur să fac parte din aceeași categorie ca și câinele tău. 

-Cred că m-am exprimat greșit. 

Hickory a ridicat o mână: 

- Nu! Știu că n-ai vrut să sugerezi că eu și Dickory suntem ca niște 
animale favorite. Ai vrut să spui că Babar face parte din casa ta. N-ai 
pleca fără el. 

-Nu face parte doar din casă. Face parte din familie. Un membru 
al familiei plin de bale, mai prostuţ... Dar un membru al familiei. Și 


voi faceți parte din familie. Membri ciudați, străini, uneori băgăreți. 
Dar din familie. 

— Mulţumesc, Zoë. 

-Pentru puţin, am răspuns și dintr-odată m-a cuprins timiditatea. 

Discuţiile cu Hickory luau întorsături stranii astăzi. 

-De aceea te-am întrebat despre faptul că vorbești despre părinții 
mei folosind gradul, știi. Nu-i ceva obișnuit într-o familie. 

-Dacă facem parte cu adevărat din familia ta, atunci putem spune 
cu certitudine că nu e o familie obișnuită. Așa că greu de zis ce-ar fi 
obișnuit pentru noi. 

Asta a atras o pufnitură din partea mea. 

- Ei bine, e adevărat. 

M-am gândit o clipă. 

-Care este numele tău, Hickory? am insistat. 

- Hickory, a răspuns. 

- Nu, vreau să spun care era numele tău înainte să locuiești cu noi. 
Trebuie să te fi chemat cumva înainte să-ți spun eu Hickory. Și pe 
Dickory la fel, înainte să-i dau eu numele. 

-Nu, a replicat el. Uiţi. Înainte de tatăl tău biologic, obinii nu 
aveau conștiință. Nu aveam un simţ al sinelui sau nevoia de a ne 
descrie nouă înșine sau altora. 

-În felul ăsta ar fi greu să faci ceva cu mai mult de doi dintre voi. 
N-ajungi prea departe strigând doar „hei“. 

— Aveam descriptori care să ne ajute în muncă. Nu erau același 
lucru cu numele. Când tu ne-ai dat nume, lui Dickory și mie, ne-ai 
dat adevăratele noastre nume. Am devenit primii obini care au avut 
vreodată un nume. 

-Aş dori să fi știut asta pe-atunci, am spus, după ce-am analizat 
ce mi-a spus. V-aș fi dat niște nume care să nu fie dintr-o poezie 
pentru copii. 

-Îmi place numele meu. E popular și printre alți obini. 
Amândouă, și Hickory, și Dickory. 

-Sunt și alți Hickory obini? 

-O, da! Au ajuns câteva milioane! 

Nu eram în stare să dau un răspuns inteligibil. Mi-am îndreptat 
din nou atenția către părinții mei, care erau încă pe drum, 
îmbrățișați. 

-Se iubesc, a comentatHickory, urmărindu-mi privirea. 


M-am uitat iar la el. 

-Nu mă aşteptam ca discuţia să ajungă tocmai aici, dar e în 
ordine. 

-E o deosebire, a continuat Hickory. În felul în care vorbesc unul 
cu altul. În felul cum comunică între ei... 

-Presupun că e. 

Observaţia lui Hickory era de fapt o afirmație modestă. John și 
Jane nu doar că se iubeau unul pe celălalt. Ei doi erau nebuni unul 
după celălalt, exact în felul acela emotionant și jenant pentru o fiică 
adolescentă. Emoţionant pentru că cine nu vrea ca părinții săi să se 
iubească unul pe altul până peste cap? Jenant pentru că, ei bine... 
Părinți. N-ar trebui să se poarte ca niște neghiobi! 

O arătau în feluri diferite. Tăticul era cel mai bătător la ochi, dar 
cred că mămica simțea mai intens decât el. Tăticul mai fusese 
căsătorit înainte; prima lui soție murise pe Pământ. O parte din 
inima lui era încă alături de ea. În schimb, nimeni altcineva nu 
revendica inima lui Jane. John o avea pe toată sau toată acea parte 
din ea care trebuia să aparțină soțului. Indiferent însă cum ai 
despica firul în patru, nu există nimic ce oricare dintre ei n-ar face 
pentru celălalt. 

-De aceea sunt afară, i-am spus lui Hickory. Adică pe drum, chiar 
acum. Pentru că se iubesc. 

-Cum așa? 

-Ai spus chiar tu. E o deosebire în felul în care comunică. 

Am arătat din nou către cei doi. 

— Tăticul vrea să plece și să conducă această colonie. Dacă n-ar fi 
vrut, ar fi spus pur și simplu nu. Așa merg lucrurile. A fost 
morocănos și întors pe dos toată ziua pentru că vrea și știe că sunt 
complicații. Pentru că lui Jane îi place la nebunie aici. 

-Mai mult decât ție sau maiorului Perry... 

-O, da. E locul unde s-a măritat. E locul unde și-a făcut o familie. 
Hickory e casa ei. El o să spună nu, dacă ea nu-i dă încuviințarea să 
spună da. Așa că asta face ea acolo, afară. 

Hickory se uită din nou la siluetele părinților mei. 

-Ar fi putut să-i vorbească și în casă. 

Am clătinat din cap. 

-Nu. Uită-te cum privește în sus! Înainte ca tăticul să iasă din 
casă, făcea același lucru. Stătea acolo și se uita la stele. Căutând 
steaua în jurul căreia se rotește noua noastră planetă. Dar de fapt își 


ia rămas-bun de la Huckleberry. Tăticul are nevoie s-o vadă făcând 
asta. Mămica știe. Este unul dintre motivele pentru care e afară. Ca 
să-l anunţe că e pregătită să părăsească planeta. E gata s-o 
părăsească, pentru că el e gata s-o părăsească. 

-Ai spus că e unul dintre motivele pentru care e afară. Care e 
celălalt? 

- Celălalt? am întrebat. 

Hickory dădu din cap. 

- Ah... Păi... Simte nevoia să-și ia rămas-bun și pentru ea însăși. N- 
o face doar pentru tăticul. 

Am urmărit-o pe Jane. 

-O mare parte din ceea ce este a devenit aici. Și s-ar putea să nu 
ne întoarcem niciodată pe planeta asta. E greu să-ți părăsești casa. 
Greu pentru ea. Cred că încearcă o cale de a renunţa la ea și începe 
prin a-i spune adio. 

-Şi tu? Ai și tu nevoie să-i spui adio? 

M-am gândit un minut. 

-Nu știu, am recunoscut. E nostim. Am locuit deja pe patru 
planete. În fine, trei planete și o stație spațială. Aici am stat cel mai 
mult, așa încât cred că e casa mea, mai mult decât oricare dintre 
celelalte. Știu că o să-mi fie dor de unele dintre lucrurile de aici. Știu 
că o să-mi fie dor de unii dintre prietenii mei. Dar mai mult decât 
orice... sunt emoționată. Vreau să fac asta. Să colonizez o lume nouă. 
Vreau să plec. Sunt emoționată și nervoasă și puțin speriată, știi? 

Hickory n-a comentat nimic. Dincolo de fereastră, mămica se 
îndepărtase putin de tăticul, iar el se îndrepta înapoi spre casă. Apoi 
se oprise și se întorsese spre mămica. Ea îi întinsese mâna. El se 
apropie, îi luă mâna. Porniră împreună pe drum. 

- Adio, Huckleberry! am rostit în șoaptă. 

M-am întors cu spatele la fereastră și mi-am lăsat părinții să-și facă 
plimbarea. 


Şase 


-Nu știu cum e posibil să te plictisești, comenta Savitri, aplecându- 
se peste o balustradă de pe puntea de observaţie în timp ce ne uitam 
din stația Phoenix către Magellan. Locul ăsta e grozav! 

M-am uitat pieziș la ea, simulând suspiciunea. 

-Cine ești tu și ce-ai făcut cu Savitri Guntupalli? 

-Nu știu ce vrei să spui, a replicat Savitri cu blândețe. 

-Savitri pe care o cunosc eu era sarcastică și malițioasă. Tu ești 
complet sentimentală, ca o școlăriță. Prin urmare: nu ești Savitri. Eşti 
o creatură extraterestră deghizată, oribil de siropoasă, și te urăsc. 

-Un detaliu, a zis Savitri. Tu ești școlăriță, și nu ești aproape 
niciodată sentimentală. Te cunosc de ani de zile și nu cred că te-am 
văzut vreodată amestecată în vreo întâmplare sentimentală. Ești 
aproape complet lipsită de sentimentalism. 

- Bine, ești mai sentimentală chiar și decât o școlăriță. Ceea ce e și 
mai rău. Sper că ești fericită. 

— Sunt. Mulţumesc că ai observat. 

- Brrr! am exclamat; am dat ochii peste cap pentru a spori efectul 
și m-am îndreptat spre balustrada punţii de observație, cu proastă 
dispoziție sporită. 

Nu eram de fapt supărată pe Savitri. Avea un motiv excelent să fie 
entuziasmată; petrecuse toată viața pe Huckleberry și acum, în 
sfârșit, se afla în altă parte: pe stația Phoenix, acea stație spaţială, cel 
mai mare obiect pe care l-au construit vreodată oamenii, plutind 
deasupra lui Phoenix, planeta de baștină a întregii Uniuni Coloniale. 
În tot timpul care trecuse de când o cunoșteam — adică de când era 
asistenta tatălui meu, în New Goa, pe Huckleberry — Savitri cultivase 


un aer de sarcasm general, ceea ce constituia motivul pentru care o 
adoram și o respectam. Oricine trebuie să aibă modele inspiratoare, 
știți, 

Dar, după ce decolaserăm de pe Huckleberry, entuziasmul pentru 
faptul că ajungea în sfârșit să vadă și altceva din univers o copleșise. 
Arătase o exaltare necontrolată pentru absolut tot ce se petrecea; 
chiar se sculase foarte devreme ca să vadă Magellan, nava ce urma să 
ne ducă pe Roanoke, andocată la stația Phoenix. Mă bucuram pentru 
ea că era atât de emoționată și o luam peste picior fără milă, pentru 
asta, ori de câte ori aveam ocazia. Într-o zi, da, o să vină și răsplata- 
Savitri mă învățase mult din ceea ce știu despre a fi sarcastic, dar nu 
tot ce știa ea —, dar până atunci era unul dintre puţinele lucruri care 
mă amuzau. 

Ascultati: stația Phoenix e uriașă, e aglomerată și, în afară de cazul 
în care ai o slujbă propriu-zisă — sau, ca Savitri, tocmai ai sosit de la 
țară —, nu se întâmplă nimic. Nu-i un parc de distracţie, e doar o mare 
combinație plicticoasă de birouri guvernamentale, docuri și 
comandamente militare, toate înghesuite în spațiu. Dacă n-ar fi fost 
faptul că orice pas afară, pentru a lua puțin aer, te-ar ucide- nu 
există aer proaspăt, ci doar vid care-ţi face plămânii să explodeze —, 
ar putea fi oricare centru civic mare, anonim, plictisitor de moarte, 
din orice loc unde se adună oamenii să facă lucruri civice mari, 
anonime, plictisitoare de moarte. Nu-i proiectat pentru distracție sau 
cel puţin pentru orice fel de distracție care m-ar interesa pe mine. 
Presupun că aș fi putut să pun niște fișiere în ordine. Asta ar fi fost 
cu adevărat palpitant. 

Pe lângă că era atât de entuziasmată că nu mai e pe Huckleberry, 
încât nu-i mai păsa de nimic altceva, Savitri mai și muncea pe brânci 
pentru John și Jane. Toţi trei petrecuseră aproape tot timpul de când 
sosiserăm la stația Phoenix punându-se la curent cu Roanoke, 
învățând despre coloniștii care aveau să vină cu noi și supraveghind 
încărcarea proviziilor și utilajelor pe Magellan. Asta nu era nicio 
noutate pentru mine, dar eu rămâneam fără prea multe de făcut și 
fără nimeni cu care să fac ceva. Nu puteam face prea multe nici 
măcar cu Hickory, Dickory sau Babar; tăticul le ceruse lui Hickory și 
Dickory să se țină deoparte în timp ce ne aflam pe stația Phoenix, iar 
câinilor nu le prea era permis să alerge pe stație. Trebuia să întindem 
șervete de hârtie pe care Babar să-și facă nevoile. Prima noapte în 
care am făcut asta și am încercat să-l conving să-și facă treburile, mi- 
a aruncat o privire care spunea glumești, sunt sigur. Scuză-mă, amice: 


acum fă pipi, la naiba! 

Singurul motiv pentru care mai reușeam să petrec cât de cât un 
timp cu Savitri era acela că, printr-o combinatie inteligentă de 
smiorcăială și vinovăţie, o convinsesem să stea cu mine în pauza de 
prânz. Chiar și atunci, își aduse PDA-ul și-și petrecu jumătate din 
masa de prânz trecând în revistă liste de materiale. Era entuziasmată 
chiar și de așa ceva. l-am spus că eu credeam c-ar putea fi bolnavă. 

-Îmi pare rău că te plictisești, a zis Savitri, readusă în prezent. 
Poate că ar trebui să le sugerezi asta părinților tăi. 

- Crede-mă, le-am sugerat. Tăticul chiar s-a și oferit să facă ceva. 
Zice că o să mă ducă jos, pe Phoenix. Să facem niște cumpărături în 
ultima clipă și alte chestii. Celelalte chestii erau motivul principal 
pentru care ne duceam, dar nu voiam să pomenesc de asta față de 
Savitri; eram destul de prost dispusă și așa. 

-N-ai dat încă peste alți coloniști de vârsta ta? întrebă Savitri. 

Am ridicat din umeri. 

-I-am văzut pe unii dintre ei. 

-Dar n-ai stat de vorbă cu niciunul. 

-Nu prea. 

-Pentru că ești timidă. 

-Iată că sarcasmul tău revine. 

-Te compătimesc pentru plictiseală. Dar te compătimesc mai 
puţin dacă nu faci decât te complaci în ea. 

Se uită de jur împrejurul punţii de observație, pe care se aflau alți 
câțiva oameni, stând, citind sau uitându-se afară, la navele andocate 
la staţie. 

-Ce zici de ea? 

A arătat spre o fată cam de vârsta mea, care privea pe fereastra 
punţii. 

M-am uitat pieziș. 

-Ce să zic despre ea? 

-Pare cam la fel de plictisită ca tine. 

— Aparenţele pot fi înșelătoare. 

-Hai să verificăm, a replicat Savitri și, înainte să apuc s-o opresc, o 
strigă pe cealaltă fată. 

— Hei! 

- Da? a răspuns fata. 

-Prietena mea de aici crede că e cea mai plictisită adolescentă de 


pe toată staţia, vorbi Savitri, arătând spre mine. 

N-aveam unde să mă fac mică. 

-Mă întreb dacă ai ceva de spus în privința asta. 

- Păi, răspunse fata după câteva clipe, nu vreau să mă laud, dar 
calitatea plictiselii mele este remarcabilă. 

-O, îmi place de ea, îmi spuse Savitri și apoi îi făcu semn să se 
apropie 

-Fa e Zoë, m-a prezentat. 

-Ştiu să vorbesc, i-am zis lui Savitri. 

- Gretchen! a vorbit fata, întinzându-mi mâna. 

- Bună! am răspuns, strângându-i-o. 

-Mă interesează plictiseala ta și aș vrea să aud mai multe, a zis 
Gretchen. 

În ordine, m-am gândit. Și mie îmi place de ea. 

Savitri zâmbi. 

-Fi bine, din moment ce voi două păreți cât se poate de potrivite, 
eu trebuie să plec. Sunt niște containere cu amelioratoare pentru sol 
care au nevoie de atenția mea. 

Îmi dădu un pupic, flutură mâna către Gretchen și plecă. 

- Amelioratoare de sol? m-a întrebat Gretchen după plecarea ei. 

-E o poveste lungă. 

-Timpul e singurul care nu-mi lipsește. 

-Savitri e asistenta părinților mei, care se îndreaptă spre o colonie 
nouă, am explicat și am arătat spre Magellan. Asta-i nava cu care 
plecăm. Una dintre sarcinile lui Savitri e să aibă grijă ca tot ceea ce se 
află pe lista de inventar să fie pus efectiv pe navă. Bănuiesc că a 
ajuns la amelioratoarele de sol. 

-Părinții tăi sunt John Perry și Jane Sagan, afirmă Gretchen. 

M-am uitat fix la ea câteva clipe. 

— Mda. De unde știi? 

-Pentru că tatăl meu vorbește o mulțime despre ei, răspunse ea, și 
făcu semn spre Magellan. Colonia asta pe care o conduc părinții tăi... 
A fost ideea lui. Era reprezentantul planetei Erie în legislatura UC, și 
ani de zile a pledat pentru ca și oamenii din coloniile statornicite să 
poată coloniza, nu numai cei de pe Pământ. In cele din urmă, 
Departamentul Colonizării a fost de acord cu el- și apoi a dat 
conducerea coloniei părinților tăi în locul lui. I-au spus tatei că e un 
compromis politic. 


-Ce-a crezut tatăl tău despre asta? am întrebat. 

- Păi, abia te-am cunoscut. Nu știu ce fel de limbaj poți suporta. 

— Ei bine, asta nu-i a bună. 

-Nu cred că-i urăște pe părinții tăi, a zis Gretchen repede. Nu-i 
chiar așa. A presupus doar că, după tot ce-a făcut, ar fi obținut 
conducerea coloniei. „Dezamăgire“ nu exprimă nici măcar pe 
departe ce-a simţit. Deși n-aş putea spune nici că îi place pe părinții 
tăi. A căpătat un dosar despre ei când au fost numiti și apoi a 
petrecut toată ziua mormăind numai pentru el, în timp ce-l citea. 

-Îmi pare rău că e dezamăgit. 

În sinea mea, mă întrebam dacă trebuia să renunţ la Gretchen ca 
posibilă prietenă; unul dintre acele scenarii stupide cu „familiile 
noastre sunt în război“. Prima persoană de vârsta mea pe care-o 
cunosc și care merge pe Roanoke, și deja suntem în tabere diferite! 

- Mada, bine, a continuat apoi. La un moment dat, s-a cam prostit. 
Se compara cu Moise: O, mi-am dus poporul în țara făgăduinței, dar eu 
nu pot intra- și aici a gesticulat din mână ca să accentueze ideea — și 
atunci am ajuns la concluzia că reacționa exagerat. Pentru că mergem, 
știi. lar el este în consiliul consultativ al părinţilor tăi. Așa că i-am zis 
să înceteze cu prostiile. 

Am clipit. 

-Chiar ai folosit cuvintele astea? 

- Ei, nu chiar. Ce-am spus de fapt a fost că mă întreb dacă un căţel 
pe care-l lovesc cu piciorul s-ar văita mai mult decât el. 

Ridică din umeri. 

- Uneori trebuie să uite de propria persoană. 

-Sunt atât de sigură că tu și cu mine o să fim cele mai bune 
prietene... 

-Nu-i așa? îmi zâmbi ea. Nu știu. Care-i programul? 

-Programul e groaznic. lar salariul e și mai rău. 

-O să fiu tratată oribil? întrebă. 

-O să plângi în fiecare noapte până adormi. 

-O să mă hrănești cu coji de pâine? 

-Sigur că nu. Cojile le dăm câinilor. 

-O, foarte drăguţ! În regulă, ai trecut examenul. Putem să fim cele 
mai bune prietene. 

- Bine. Altă decizie de viață de care am avut grijă. 

- Da, replică ea și apoi se îndepărtă de balustradă. Acum hai! N- 


are rost să irosim toată impertinenta asta între noi. Haide să găsim 
ceva de arătat cu degetul și de făcut haz. 
Stația Phoenix deveni mult mai interesantă după aceea. 


Şapte 


lată ce-am făcut când tăticul m-a dus jos pe Phoenix: mi-am vizitat 
propriul mormânt. 

E limpede, asta are nevoie de o explicație. 

M-am născut și mi-am petrecut primii ani de viață pe Phoenix. În 
apropiere de locul unde am locuit, există un cimitir. În acel cimitir 
există o piatră de mormânt, iar pe acea piatră sunt trei nume: Cheryl 
Boutin, Charles Boutin și Zoë Boutin. 

Numele mamei este acolo pentru că este cu adevărat îngropată 
acolo; îmi aduc aminte că am fost acolo la înmormântarea ei și i-am 
văzut giulgiul pus în mormânt. 

Numele tatălui meu se află acolo, pentru că mulți ani oamenii au 
crezut că trupul lui se află acolo. Dar nu. Trupul lui zace pe o 
planetă pe nume Arist, unde el și cu mine am locuit o vreme cu 
obinii. Există un trup îngropat aici totuși, unul care arată ca tatăl 
meu și are aceleași gene ca el. Cum a ajuns acolo este o poveste cât se 
poate de complicată. 

Numele meu este acolo, pentru că, înainte ca tatăl meu și cu mine 
să locuim pe Arist, el a crezut pentru un timp că fusesem ucisă în 
atacul de pe Covell, stația spaţială pe care trăiserăm până atunci. Nu 
exista niciun cadavru, evident, pentru că eu eram încă în viață; tatăl 
meu însă nu știa. A pus să fie gravate numele și datele mele pe 
piatra de mormânt, înainte să i se spună că nu murisem încă. 

Așadar, asta este: trei nume, două cadavre, un mormânt. Singurul 
loc unde există familia mea biologică, în orice formă, indiferent unde 
în univers. 

Într-un sens, sunt orfană și la modul cel mai serios: mama și tata 


erau copii unici, iar părinții lor muriseră înainte de nașterea mea. E 
posibil să am niște veri de gradul doi sau și mai îndepărtați undeva 
pe Phoenix, dar nu i-am întâlnit niciodată și n-aș ști ce să le spun 
chiar dacă ar exista. Serios, ce să zici? „Bună, avem în comun cam 
patru la sută din structura genetică, hai să fim prieteni“? 

Faptul este că sunt ultima din neamul meu, ultimul membru al 
familiei Boutin, în afară de cazul și până când mă hotărăsc să am 
copii. Ei, asta-i o idee. O s-o las deoparte deocamdată. 

Într-un fel, sunt orfană. Dar în alt sens... 

Bine. Mai întâi, tăticul stătea în spatele meu, privindu-mă în timp 
ce îngenuncheam ca să mă uit la piatra de mormânt pe care-mi era 
scris numele. Nu știu cum e cu ceilalți copii adoptați, dar pot să 
spun că n-a existat niciodată vreun moment petrecut alături de John 
și Jane în care să nu mă simt prețuită, iubită și a lor. Chiar și când 
treceam prin acea fază de început a pubertăţii în care cred că 
spuneam „le urăsc“ și „Lasă-mă în pace“ de șase ori pe zi și de zece 
ori duminica. Eu m-aș fi abandonat singură în stația de autobuz, 
asta-i sigur. 

John îmi spusese că pe când locuia pe Pământ avea un fiu, iar fiul 
lui avea un băiat, Adam, cam de vârsta mea, ceea ce, tehnic vorbind, 
mă făcea mătușă. Cred că era destul de frumos. Să treci de la a nu 
avea nicio familie la a fi mătușa cuiva e o șmecherie distractivă. l-am 
zis tăticului; el a răspuns „conții mulțimi“ și apoi a rămas cu un 
zâmbet pe față câteva ore. Walt Whitman acela știa despre ce vorbea. 

În al doilea rând, alături de mine erau Hickory și Dickory, 
tresărind și tremurând de energie emoțională, pentru că se aflau la 
mormântul tatălui meu, chiar dacă tatăl meu nu era îngropat acolo 
și nu fusese niciodată. Nu conta. Erau agitați din cauza a ceea ce 
reprezenta. Prin intermediul tatălui meu, cred că s-ar putea spune că 
am fost adoptată și de obini, deși relația mea cu ei nu era exact cu 
aceea de a fi fiica sau mătușa cuiva. Era ceva mai aproape de a fi 
zeița lor. O zeiță pentru o rasă întreagă de ființe inteligente. 

Sau nu știu. Poate ceva care sună mai puțin egocentric: sfântă 
ocrotitoare, emblemă rasială, mascotă sau ceva. Era greu de exprimat 
în cuvinte; era greu chiar și să concep ideea în cea mai mare parte a 
timpului. Nu e ca și cum aș fi fost pusă pe un tron; cele mai multe 
zeițe despre care știu n-au teme de făcut și nu trebuie să adune 
excremente de câine. Dacă asta înseamnă să fii emblemă, în viaţa de 
zi cu zi nu e grozav de palpitant. 


Apoi însă mă gândesc că Hickory și Dickory locuiesc cu mine și 
și-au petrecut viața cu mine pentru că guvernul lor a făcut din asta o 
cerere către guvernul meu când cele două au semnat un tratat de 
pace. Sunt de fapt o condiţie dintr-un tratat dintre două rase de 
ființe inteligente. Ce faci cu un asemenea fapt? 

Ei bine, am încercat să mă folosesc de el odată: când eram mai 
mică, am încercat să argumentez față de Jane că ar trebui să pot sta 
trează până târziu într-o noapte pentru că aveam statut special 
potrivit legii tratatului. Credeam că e destul de ingenios. Răspunsul 
ei a fost să aducă tot tratatul de o mie de pagini — nici măcar nu 
știam că avem o copie pe hârtie — și să mă invite să găsesc partea din 
tratat care spunea că întotdeauna lucrurile trebuie să meargă cum 
vreau eu. Am bătut din picior în fața lui Hickory și Dickory și le-am 
cerut să-i spună mamei să mă lase să fac ce voiam; Hickory a 
răspuns că ar fi trebuit să înainteze o cerere guvernului lor pentru 
îndrumare, și că ar fi luat câteva zile, iar până în acel moment ar fi 
trebuit deja să fiu în pat. A fost prima oară când am fost supusă 
tiraniei birocrației. 

Ceea ce înseamnă că aparțin obinilor. 

Chiar și în acel moment, în fața mormântului, Hickory și Dickory 
înregistrau în mașinile lor pentru conștiință, aparatele pe care tatăl 
meu le-a făcut pentru ei. Urmau să fie stocate și trimise tuturor 
celorlalți obini. Iar toți ceilalți obini urmau să stea acolo cu mine, în 
timp ce îngenuncheam la mormântul meu și al părinților mei, 
trasând cu degetul numele lor și al meu. 

Aparţin. Aparţin lui John și Jane; aparţin lui Hickory și Dickory și 
fiecărui obin. Și, cu toate astea, cu toate legăturile pe care le simt- cu 
toate legăturile pe care le am —, există momente când mă simt 
singură și am senzația că plutesc în derivă și că nu sunt legată deloc, 
de nimic. Poate că pur și simplu asta faci când ajungi la vârsta mea; 
ai parte de exagerări în materie de înstrăinare. Poate ca să te găsești 
pe tine însuți trebuie să te simţi deconectat. Poate că toată lumea 
trece prin asta. 

Ceea ce știam totuși, acolo la mormânt, la mormântul meu, era că 
mă aflam într-unul dintre aceste momente. 

Mai fusesem și înainte la mormânt. Mai întâi, când fusese 
înmormântată mama și apoi, peste câţiva ani, când mă adusese Jane 
ca să-mi iau rămas-bun de la mama și de la tata. Toţi cei care mă 
Cunosc s-au dus, îi zisesem atunci. Toţi ai mei sunt morți. Apoi ea 


venise spre mine și-mi ceruse să locuiesc cu ea și cu John în alt loc. 
Îmi propusese ca ea și pe John să fie noua mea familie.s 

Am atins elefantul de jad de la gât și am zâmbit, gândindu-mă la 
Jane. 

Cine sunt eu? Cine sunt ai mei? Cui aparțin? Întrebări cu răspunsuri 
ușoare și fără răspuns. Aparțin familiei mele și obinilor, și uneori 
absolut nimănui. Sunt fiică, zeiță și o fată care uneori pur și simplu 
nu știe cine e sau ce vrea. Creierul mi-e complet zăpăcit de lucrurile 
astea și-mi dă dureri de cap. Aș dori să fiu singură aici. Mă bucur că 
John e cu mine. Vreau s-o văd pe noua mea prietenă, Gretchen, și să 
fac comentarii sarcastice până când explodăm de râs. Vreau să mă 
duc în cabina mea de pe Magellan, să sting lumina, să-mi iau câinele 
în braţe și să plâng. Vreau să plec din cimitirul ăsta idiot. Nu vreau 
deloc să plec, pentru că știu că n-o să mă întorc niciodată. E ultima 
oară când sunt cu ai mei, cei care s-au dus deja. 

Uneori nu știu dacă viața mea e complicată sau dacă doar mă 
gândesc eu prea mult la astfel de treburi. 

Am îngenuncheat la mormânt, m-am mai gândit puţin și am 
încercat să găsesc o cale să-mi iau rămas-bun de la părinți și să-i 
păstrez alături de mine, să rămân și să plec, să fiu fiica, și zeița, și 
fata care nu știe ce vrea, toate deodată, și să aparţin tuturor și să mă 
păstrez pentru mine. 

Mi-a luat o vreme. 


Opt 


-Pari tristă, a zis Hickory când am luat naveta înapoi către stația 
Phoenix. Dickory stătea lângă Hickory, impasibil ca întotdeauna. 

-Sunt tristă, am răspuns. Mi-e dor de mama și de tata. 

M-am uitat pieziș spre John, care stătea în fața navetei împreună 
cu pilotul, locotenentul Cloud. 

-Şi cred că toată povestea asta cu mutatul, cu plecarea și cu 
drumul mă afectează puțin. Imi pare rău. 

-Nu-i nevoie să-ți ceri scuze, a replicat Hickory. Călătoria a fost 
apăsătoare și pentru noi. 

-O, bine! am exclamat, întorcându-mă cu spatele la ei doi. 
Nefericirea e dornică de companie. 

-Dacă ai dori, am fi încântați să te înveselim, a spus Hickory. 

- Serios! 

Asta era o tactică nouă. 

-Cum o să faceţi? 

— Am putea să-ți spunem o poveste. 

-Ce poveste? 

-Una la care am lucrat cu Dickory. 

— Aţi scris? 

Nu m-am chinuit să-mi ascund neîncrederea din voce. 

-E surprinzător? 

- Absolut! Nu știam că sunteţi în stare! 

- Obinii n-au povești proprii. Am învăţat despre ele prin 
intermediul tău, când ne-ai pus să ţi le citim. 

Am rămas nedumerită câteva clipe, apoi mi-am adus aminte: când 


eram mai mică, le ceream lui Hickory și Dickory să-mi citească 
povești ca să adorm. A fost un experiment eșuat, ca să nu zic mai 
mult; chiar și cu aparatele de conștiință pornite, niciunul dintre ei n- 
ar fi putut spune o poveste nici dacă viaţa lor ar fi depins de asta. 
Ritmul era complet greşit- nu știau să citească emoţiile din poveste, 
e cel mai bun mod de a explica. Puteau citi cuvintele, în ordine. Doar 
că nu puteau citi povestea. 

- Așadar, aţi citit povești de atunci, am constatat. 

- Uneori, răspunse Hickory. Basme și mituri. Cel mai mult ne 
interesează miturile, pentru că sunt povești despre zei și despre 
creație. Dickory și cu mine ne-am hotărât să compunem un mit al 
creației pentru obini, așa că avem o poveste a noastră. 

-Şi asta e povestea pe care vrei să mi-o spui mie? 

-Dacă tu crezi că te-ar înveseli... 

— Păi, e un mit vesel al facerii? 

- E, pentru noi. Ar trebui să știi că joci un rol în el. 

-Fi bine, atunci, cu siguranță vreau să-l aud acum. 

Hickory se sfătui repede cu Dickory, în limba lor. 

-O să-ți spunem versiunea scurtă, a zis Hickory. 

- Există o versiune lungă? Sunt de-a dreptul curioasă. 

-Ce-a mai rămas din drumul navetei n-o să fie destul de lung 
pentru versiunea lungă. In afară de cazul în care coborâm din nou 
pe Phoenix. Și înapoi sus. Și iar jos. 

— Versiunea scurtă să fie... 

-Foarte bine! a conchis Hickory și a început: A fost odată... 

— Serios? am exclamat. „A fost odată...?“ 

-Ce nu-i bine cu „a fost odată“? a întrebat Hickory. Multe dintre 
poveștile și miturile lumii încep așa. Ne-am gândit că ar fi potrivit. 

-E foarte bine, am răspuns. E doar un pic demodat. 

-O să-l schimbăm, dacă dorești. 

- Nu. lartă-mă, Hickory, te-am întrerupt. Te rog, ia-o de la început. 

-Foarte bine. A fost odată... 


A fost odată un satelit al unei planete mari, gazoase, pe care trăiau 
niște creaturi. lar aceste creaturi nu aveau un nume, nici nu știau că 
trăiesc pe un satelit, nici că acel satelit se rotea în jurul unei planete 
gazoase, nici ce era o planetă, nici orice altceva, într-un fel despre 
care să se poată spune că însemna că știau acel ceva. Erau animale și 


nu aveau conștiință de sine, și se nășteau, trăiau și mureau, 
petrecându-și întreaga viață fără gânduri sau cunoașterea faptului că 
există gânduri. 

Într-o zi, deși animalele nu știau nimic despre ideea de zile, au 
sosit niște vizitatori pe satelitul care se rotea în jurul planetei 
gazoase. lar vizitatorii erau cunoscuți sub numele de consu, deși 
animalele de pe planetă nu știau — pentru că era numele pe care și-l 
dădeau consu singuri —, iar animalele nu erau deștepte și nu-i 
puteau întreba pe consu cum își spun, nici nu știau că lucrurile pot 
avea nume. 

Consu au venit pe satelit ca să exploreze și asta au făcut, 
observând tot ce era legat de satelit, de la aerul din cerul său până la 
forma pământurilor și a apelor și la forma și modul de trai al tuturor 
ființelor vii de pe pământul, din aerul și din apa satelitului. Și când 
au ajuns la aceste creaturi anume care locuiau pe acest satelit, consu 
au devenit curioși în legătură cu ele și cu felul în care își duceau 
viața, și le-au studiat pe ele, felul în care se nășteau, trăiau și 
mureau. 

După ce au urmărit creaturile o vreme, consu au hotărât că o să le 
dea ceva ce ei aveau, iar creaturile nu, și anume inteligența. lar 
consu au luat genele creaturilor și le-au schimbat astfel încât creierul 
lor, pe măsură ce creștea, să dezvolte inteligența mult peste ce ar fi 
obținut creaturile prin experiență sau prin mulți ani de evoluție. 
Consu au făcut aceste schimbări la câteva creaturi și le-au așezat 
înapoi pe satelit și, după multe generații, toate creaturile au devenit 
inteligente. 

Odată ce consu le-au dat inteligență acestor creaturi, n-au rămas 
pe satelit, nici n-au împărțit ce știau cu ele, ci au plecat și au lăsat 
deasupra cerului mașini, pe care creaturile nu le vedeau, ca să 
supravegheze creaturile. Și astfel foarte multă vreme creaturile n-au 
aflat despre consu și despre ce le făcuseră. 

Și foarte multă vreme creaturile acelea, acum inteligente, au 
crescut ca număr și au învăţat multe. Să facă unelte, să creeze un 
limbaj, să lucreze împreună pentru scopuri comune, să cultive 
pământul, să extragă metale și să creeze știința. Dar, deși prosperau 
și învățau, nu știau că sunt unice printre toate ființele inteligente, 
pentru că nu știau că există și alte creaturi inteligente. 

Într-o zi, după ce creaturile obținuseră inteligența, o altă rasă de 
fiinţe inteligente a venit să viziteze satelitul, primii după consu, deși 


creaturile nu-și aduceau aminte de consu. lar aceste ființe noi își 
spuneau arza și fiecare dintre arza avea și un nume. lar arza erau 
uimiți că acele creaturi de pe satelit, care erau inteligente și care 
construiseră unelte și orașe, nu aveau un nume și nici nume pentru 
fiecare dintre ei. 

Și atunci au descoperit creaturile, prin intermediul arza, ce-i făcea 
unici: erau singurele ființe inteligente din tot universul care nu erau 
conștiente. Deși fiecare creatură putea să gândească și să judece, nu 
se cunoștea pe sine în felul în care se putea cunoaște pe sine oricare 
altă creatură inteligentă. Creaturilor le lipsea conștiința a cine erau 
ca indivizi, chiar dacă trăiau, prosperau și creșteau pe suprafața 
satelitului planetei. 

Când au aflat, deși niciun individ nu știa, creaturile au simţit o 
dorință arzătoare pentru ce nu aveau: conștiința pe care știau, din 
punct de vedere colectiv, că n-o au, ca indivizi. Și atunci și-au dat 
pentru prima oară un nume și și-au spus „obini“, ceea ce în limba 
lor însemna „lipsiți“, deși ar putea fi tradus mai bine ca „văduviţi“ 
sau „cei fără daruri“. Totuși, chiar de și-au denumit specia, n-au dat 
nume fiecărui individ din rândurile ei. 

Și arza au simțit milă față de creaturile care-și spuneau acum obini 
și le-au dezvăluit existența mașinilor care pluteau pe cer și care erau 
puse acolo de consu, despre care știau că era o rasă de o imensă 
inteligenţă și cu țeluri imposibil de cunoscut. Arza i-au studiat pe 
obini și au descoperit că biologia lor era nenaturală, și astfel obinii 
au aflat cine-i crease. 

Iar obinii le-au cerut vizitatorilor arza să-i ducă la consu, ca să-i 
întrebe de ce făcuseră consu asemenea lucruri, dar arza au refuzat, 
spunând că rasa consu se întâlnea cu alte rase numai ca să se lupte 
cu ele, și se temeau de ce s-ar întâmpla cu arza dacă i-ar duce pe 
obini în fața consu. 

Astfel au luat obinii hotărârea că trebuie să înveţe să lupte. Și, în 
timp ce obinii nu s-au luptat cu arza, care fuseseră buni cu ei și 
plecaseră de la ei în pace, a sosit o altă rasă de ființe numite belestier, 
care plănuiau să colonizeze satelitul pe care locuiau obinii și să-i 
omoare pe toţi, pentru că nu voiau să trăiască în pace cu ei. Obinii s- 
au luptat cu belestier, ucigându-i pe toți cei care au aterizat pe 
satelitul lor și, astfel, au descoperit că aveau un avantaj; pentru că 
obinii nu se cunoșteau pe ei înșiși, nu se temeau de moarte și nu 
erau înfricoșați atunci când alții simțeau frica din plin. 


Obinii i-au omorât pe belestier și au învățat din armele și 
tehnologia lor. Cu timpul, obinii au plecat de pe satelitul lor ca să 
colonizeze alți sateliți, iar numărul lor a crescut și au dus război 
împotriva altor rase, atunci când aceste alte rase au hotărât să ducă 
război împotriva obinilor. 

Și a sosit o zi, după mulţi ani, când obinii au ajuns la concluzia că 
erau gata să-i întâlnească pe consu, au descoperit unde trăiau și au 
pornit să-i întâlnească. Deși obinii erau puternici și hotărâți, nu 
cunoșteau puterea consu, care îi măturară din fața lor, ucigând orice 
obin care îndrăznea să strige sau să atace, și erau multe mii din 
aceștia. 

În cele din urmă, consu au devenit curioși cu privire la creaturile 
pe care le făcuseră și au acceptat să răspundă la trei întrebări pentru 
obini, dacă jumătate din obinii de pretutindeni s-ar oferi ca sacrificiu 
pentru consu. lar acesta a fost un târg greu, pentru că, deși niciun 
obin, ca individ, nu și-ar înțelege propria moarte, un asemenea 
sacrificiu ar răni rasa, pentru că până în acest moment își făcuseră 
mulți dușmani printre rasele inteligente, iar aceștia cu siguranță i-ar 
ataca pe obini când ar fi slabi. Dar obinii aveau o dorinţă arzătoare și 
aveau nevoie de răspunsuri. Așa că jumătate dintre obini s-au oferit 
de bunăvoie pentru consu, sinucigându-se în diferite moduri, 
oriunde se aflau. 

Iar consu au fost mulțumiți și au răspuns la cele trei întrebări ale 
noastre. Da, ei dăduseră obinilor inteligența. Da, ei ar fi putut să le 
dăruiască obinilor conștiință de sine, dar n-o făcuseră, pentru că 
voiau să vadă cum era inteligența fără conștiință. Nu, nu aveau să ne 
dea o conștiință acum, nici n-o vor face vreodată, nici nu ne vor 
permite să întrebăm din nou. Și din acea zi consu nu le-au mai 
permis obinilor să le vorbească; fiecare delegaţie trimisă de atunci la 
ei a fost ucisă. 

Amar de ani obinii s-au luptat cu multe rase în timp ce se 
întorceau la vechea lor putere și astfel alte rase au aflat că a lupta cu 
obinii înseamnă a muri, pentru că ei nu se înduplecau, nu arătau 
milă sau teamă, căci ei înșiși nu cunoșteau așa ceva. Și multă vreme 
așa au mers lucrurile. 

Într-o zi, o rasă cunoscută ca rraey a atacat o colonie umană și 
stația ei spațială, ucigându-i toți oamenii pe care au putut pune 
mâna. Dar, înainte ca rraey să-și termine treaba, obinii i-au atacat, 
întrucât voiau pentru ei planeta colonie. Rraey erau slăbiți după 
primul atac și au fost înfrânți și omorâți. Obinii au ocupat colonia și 


stația spaţială și, pentru că stația spațială era cunoscută ca avanpost 
științific, au căutat prin documente să vadă ce tehnologie folositoare 
pot lua. 

Atunci au descoperit că unul dintre savanții umani, Charles 
Boutin, lucra la o metodă de a păstra și de a depozita conștiința în 
afara corpului uman, într-o mașină bazată pe o tehnologie furată de 
oameni de la consu. Nu era terminată, iar tehnologia nu era ceva ce 
puteau înțelege obinii de la stația spaţială, nici savanții obini pe care- 
i aduseseră cu ei. Obinii l-au căutat pe Charles Boutin printre 
supraviețuitorii umani ai atacurilor de pe stația spaţială, dar nu era 
de găsit; s-a descoperit că era plecat de pe stație când fusese atacată. 

Apoi însă obinii au aflat că fiica lui Charles Boutin, Zog, se aflase 
pe aceeași stație spaţială. Obinii au luat-o de pe staţie și numai ea a 
fost cruțată dintre ființele umane. lar obinii au au tinut-o la adăpost 
și au găsit o cale de a-l anunţa pe Charles Boutin că ea era în viață, 
apoi s-au oferit s-o înapoieze, dacă el le dă conștiință. Dar Charles 
Boutin era furios, nu pe obini, ci pe oamenii care, credea el, o 
lăsaseră pe fiica lui să moară, și pentru a le da obinilor conștiință le-a 
cerut în schimb ca ei să ducă război cu ființele umane și să le 
înfrângă. Obinii n-o puteau face singuri, dar s-au aliat cu alte două 
rase, rraey, pe care tocmai îi atacaseră, și eneshanii, aliații umanilor, 
ca să ducă război cu aceștia. 

Charles Boutin a fost mulțumit și, cu timpul, a venit alături de 
obini și de fiica lui, și a muncit să creeze conștiința pentru obini. 
Înainte să-și termine sarcina, oamenii au aflat despre alianţa dintre 
obini, rraey și eneshani și au atacat. Alianţa s-a rupt, iar eneshanii au 
fost convinși de oameni să pornească război împotriva rraey. Charles 
Boutin a fost ucis, iar fiica lui, Zoë, a fost luată de la obini de oameni. 
Și, deși niciun individ obin nu putea să simtă, întreaga națiune a fost 
cuprinsă de disperare, pentru că, acceptând să le dăruiască o 
conștiință, Charles Boutin era cel mai bun dintre toți prietenii lor, 
care făcea pentru ei ceea ce nici măcar măreţii consu nu voiau: le 
dădea conștiința de sine. Când a murit el, a murit și speranța pentru 
ei. Pierderea fiicei lui, care era o parte din el și pe care o îndrăgeau 
datorită lui, le sporea disperarea. 

Și apoi oamenii le-au trimis obinilor mesaj că știu de munca lui 
Boutin și se ofereau să o continue în schimbul unei alianțe și al 
acordului obinilor să lupte împotriva eneshanilor, care se aliaseră cu 
obinii împotriva oamenilor, odată ce eneshanii îi vor fi înfrânt pe 
rraey. Obinii s-au învoit, dar au adăugat condiţia ca, odată ce și-ar fi 


căpătat conștiința, doi dintre ei să primească permisiunea de a o 
cunoaște pe Zoë Boutin și să împartă cunoștințele cu toți ceilalți 
obini, pentru că ea era tot ce mai rămăsese de la Charles Boutin, 
prietenul și eroul lor. 

Și astfel obinii și oamenii au devenit aliați, obinii i-au atacat și i-au 
înfrânt pe eneshani la momentul potrivit, iar obinii, la mii de 
generații după crearea lor, au primit o conștiință de la Charles 
Boutin. Și dintre ei obinii au ales doi, care aveau să devină însoțitorii 
și protectorii lui Zoë Boutin și să participe la viața ei împreună cu 
noua sa familie. Și când Zoë i-a întâlnit, nu i-a fost frică, pentru că 
trăise și înainte printre obini, și le-a dat celor doi nume: Hickory și 
Dickory. lar cei doi au devenit primii obini care să aibă nume. Și ei s- 
au bucurat și au știut că se bucură, datorită darului primit de ei și de 
toți obinii de la Charles Boutin. 

Și au trăit fericiți până la adânci bătrâneți. 


Hickory mi-a spus ceva ce n-am auzit. 

- Poftim? am întrebat. 

-Nu suntem siguri că „și au trăit fericiți până la adânci bătrâneți“ 
este sfârșitul potrivit, repetă Hickory, apoi se opri și se uită atent la 
mine. Plângi, observă el. 

-Iartă-mă. Îmi aduceam aminte. De părțile la care am participat și 
eu. 

-L-am povestit greșit. 

- Nu, am replicat și am ridicat mâna ca să-l liniștesc. Nu le-ai 
povestit greșit, Hickory. Numai că felul în care le spui tu și felul în 
care mi le amintesc eu sunt un pic... 

Mi-am șters o lacrimă de pe față și am căutat cuvântul potrivit. 

-Sunt doar putin diferite, asta-i tot. 

-Nu-ţi place mitul. 

-Îmi place, am zis. Îmi place foarte mult. Numai că mă doare să- 
mi aduc aminte de unele lucruri. Ni se întâmplă așa uneori. 

-Îmi pare rău, Zoë, că te-am făcut să suferi, s-a scuzat Hickory și 
i-am auzit tristețea. Noi voiam să te înveselim. 

M-am ridicat de pe scaun, m-am dus la Hickory și Dickory și i-am 
îmbrățișat. 

-Ştiu că ați vrut. Și chiar mă bucur că aţi încercat. 


Nouă 


- O, uite! a exclamat Gretchen. Adolescenti pe cale să facă o 
prostie! 

- Taci! i-am retezat-o. Nu-i posibil să se întâmple așa ceva. 

Dar m-am uitat oricum. 

Fără îndoială, în partea cealaltă a sălii comune de pe Magellan, 
două cete de adolescenți de sex masculin se fixau reciproc cu acea 
privire care însemna chiar o să ne batem pentru ceva neghiob. Se 
pregăteau să-și arate colții cu toţii, în afară de unul dintre ei, care 
dădea impresia că încerca să bage mințile-n cap unui tip deosebit de 
nerăbdător să se bată, după cât se părea. 

-Există unul care pare să aibă un pic de creier, am remarcat. 

- Unul din opt, a comentat Gretchen. Nu e un procent prea grozav. 
Și, dacă ar avea cu adevărat un pic de creier, probabil că s-ar da 
deoparte. 

-E adevărat. Să nu trimiti niciodată un adolescent să facă treaba 
unei adolescente! 

Gretchen a zâmbit larg spre mine. 

-Între noi se petrece chestia aia cu telepatia, nu-i așa? 

-Cred că știi răspunsul, am replicat. 

- Vrei să facem un plan sau să improvizăm pur și simplu? 

-Până facem planul, cineva o să-și piardă niște dinți. 

-Bine zis! a încuviinţat Gretchen și apoi a pornit spre băieți. 

Peste douăzeci de secunde, băieții au descoperit-o surprinși pe 
Gretchen în mijlocul lor. 

-Mă faceţi să pierd un pariu, i s-a adresat ea celui care arăta cel 


mai agresiv. 

Tipul se holbă, încercând să descifreze, folosind indiferent ce 
trecea drept creier în capul lui, această apariție bruscă și neașteptată. 

- Poftim? a întrebat el. 

- Am zis că mă faceţi să pierd un pariu, repetă Gretchen, apoi 
arătă cu degetul în direcția mea. Am făcut un pariu cu Zoë, aici de 
față, că nimeni n-o să pornească o bătaie pe Magellan înainte să 
plecăm de-a binelea de la docuri, pentru că nimeni n-ar fi destul de 
prost să facă ceva care-ar însemna ca toată familia lui să fie dată afară 
de pe navă. 

-Să fie dată afară de pe navă chiar cu două ore înainte de plecare, 
am adăugat. 

— Exact, a continuat Gretchen. Ce soi de imbecil ar trebui să fii ca să 
faci așa ceva? 

-Un băiat adolescent imbecil, am sugerat. 

- Așa se pare, a zis Gretchen. Să vedem... cum te cheamă? 

- Ce? a repetat băiatul. 

— Cum te cheamă, a insistat Gretchen. Cum o să-ți spună, cu furie, 
după ce o să fiți dați afară de pe navă? 

Băiatul s-a uitat în jur, la prietenii lui. 

- Magdy, a răspuns el și apoi a deschis gura să adauge ceva. 

- Păi, vezi tu, Magdy, am încredere în omenire, chiar și în partea 
formată din adolescenţii de sex masculin, vorbi Gretchen, fără să-i 
pese ce-ar fi avut de spus Magdy al nostru. Credeam că nici măcar 
băieţii adolescenţi n-ar fi destul de neghiobi să-i ofere căpitanului 
Zane un motiv să dea jos de pe navă câţiva dintre ei cât mai poate. 
Odată ce pornim la drum, lucrul cel mai rău pe care l-ar putea face e 
să vă închidă în celulă. Dar în momentul ăsta ar putea pune 
echipajul să vă scoată pe voi și familia voastră prin stația de 
încărcare. Apoi v-aţi putea uita la noi, ceilalți, cum vă facem cu 
mâna în semn de rămas-bun. Cu siguranţă, am spus eu, nimeni nu 
poate să fie atât de incredibil de bătut în cap. Dar prietena mea Zoë n-a 
fost de acord. Ce-ai zis tu, Zoë? 

- Am zis că băieţii adolescenţi nu pot să gândească mai departe de 
sau fără testiculele lor abia crescute, am răspuns, privind ţintă la 
băiatul care încercase să-i bage minţile-n cap amicului său. În plus, 
miros ciudat. 

Băiatul rânji. Știa ce punem la cale. Nu i-am răspuns la zâmbet; nu 
voiam să încurc piesa de teatru a lui Gretchen. 


-Şi am fost atât de convinsă că aveam dreptate și că ea se înșela, 
încât am făcut chiar și un pariu, continuă Gretchen. Am pariat 
fiecare desert pe care o să-l capăt aici, pe Magellan, că nimeni n-ar fi 
atât de prost. Asta-i un pariu serios. 

-ĵi place la nebunie desertul, am zis. 

-E adevărat, îmi place, a recunoscut Gretchen. 

-E dependentă de desert, am întărit. 

-Şi-acum, o să mă faci să pierd toate deserturile, continuă 
Gretchen, împungându-l pe Magdy în piept. E inacceptabil. 

Se auzi un pufnet dinspre băiatul cu care Magdy stătuse față în 
față. Gretchen se întoarse brusc către el; băiatul tresări de-a binelea, 
dându-se înapoi. 

-Nu știu de ce tu crezi că e nostim, a spus Gretchen. Familia ta ar 
fi fost aruncată de pe navă cât ai clipi. 

-El a început! a protestat băiatul. 

Gretchen clipi cu dramatism. 

- „El a început“? Zoë, zi-mi că n-am auzit bine! 

-Ai auzit. Chiar a spus-o! 

-Nu pare posibil ca oricine care-a depășit vârsta de 5 ani să 
folosească asta ca argument pentru indiferent ce, comentă Gretchen, 
examinându-l critic pe băiat. 

- Unde-i acum încrederea ta în omenire? am întrebat. 

-Mi-o pierd, a răspuns Gretchen. 

- Laolaltă cu toate deserturile tale, am adăugat. 

-Dă-mi voie să ghicesc, Gretchen, și a gesticulat vag către grupul 
de băieţi din faţa ei. Sunteţi toți de pe aceeași planetă... 

Se răsuci și se uită la celălalt grup de băieți. 

-Iar voi sunteţi cu toții de pe altă planetă. 

Băieţii se foiră stânjeniți; ea descoperise adevărul. 

-Aşa că primul lucru pe care-l faceţi este vă luați la bătaie din 
cauza locului în care ați locuit. 

-Pentru că ăsta-i lucrul cel mai deștept de făcut cu oameni alături 
de care o să vă petreceți tot restul vieții, am adăugat. 

-Nu-mi aduc aminte ca asta să se afle în materialele de orientare 
pentru noii coloniști, spuse și Gretchen. 

— Asta-i nostim, am comentat. 

- Adevărat, a recunoscut Gretchen și apoi a tăcut. 

Se lăsă tăcere câteva secunde. 


- Ei bine? 

— Ce? a replicat Magdy. 

Era cuvântul lui favorit. 

-Acum o să vă bateți sau nu? a exclamat Gretchen. Dacă o să-mi 
pierd pariul, e un moment la fel de bun ca oricare altul. 

-Are dreptate, am spus. E aproape ora prânzului. Urmează 
desertul. 

-Aşa că ori îi dați drumul, ori lăsaţi-o baltă! 

Gretchen a făcut un pas înapoi. 

Băieţii, dându-și seama brusc că, indiferent pentru ce voiseră să se 
bată, motivul fusese redus cu eficacitate la faptul dacă o fată o să-și 
capete sau nu brioșa, se împrăștiară, fiecare grup îndreptându-se cu 
ostentație într-o direcție diferită de celălalt. Băiatul întreg la minte 
întoarse pentru o clipă capul spre mine, în timp ce se îndepărta 
împreună cu prietenii lui. 

-Asta a fost nostim. 

— Mda, până când se hotărăsc cu toţii să încerce din nou, am spus. 
Nu putem folosi aceeași șmecherie cu umilirea cu desertul de fiecare 
dată. Și sunt coloniști din zece lumi diferite. Asta înseamnă o sută de 
situații diferite, posibile, de bătăi idioate între adolescenți. 

-Ei bine, coloniștii de pe Kyoto sunt menoniți coloniali, observă 
Gretchen. Sunt pacifiști. Așa că există numai optzeci și una de 

combinații diferite posibile de bătăi idioate între adolescenți. 

-Şi totuși, noi suntem numai două, am constatat. Nu-mi plac 
șansele. Și oricum, de unde știi despre cei de pe Kyoto? 

-Când tatăl meu încă se gândea că o să conducă colonia, m-a pus 
să citesc rapoartele despre toți coloniștii și despre planetele lor de 
origine. A zis că o să fiu aghiotantul lui. Pentru că, știi, asta chiar e 
ceea ce aș fi vrut să fac cu timpul meu. 

- Prinde bine, totuși. 

Gretchen își scoase PDA-ul, care bâzâia, și se uită la ecran. 

-Pentru că veni vorba, îmi arătă ea ecranul, se pare că mă cheamă 
tata. 

-Du-te să faci pe aghiotantul. 

Gretchen își dădu ochii peste cap. 

— Mulţumesc. Vrei să ne întâlnim cu ocazia plecării? Apoi putem 
să luăm masa de prânz. O să pierzi pariul până atunci. O să-ți iau 
desertul. 


- Atinge-te de desertul meu și o să mori în cele mai oribile feluri, 
am amenințat-o. 

Gretchen izbucni în râs și plecă. 

Mi-am scos propriul PDA ca să văd dacă aveam mesaje de la John 
sau Jane; era unul de la Jane care-mi spunea că Hickory și Dickory 
mă căutau pentru ceva. Ei bine, știau că sunt la bord și știau și cum 
să ajungă la mine prin intermediul PDA-ului; nu că m-aș fi dus pe 
undeva fără el. M-am gândit să le dau un apel, dar mi-am închipuit 
că o să mă găsească mai devreme sau mai târziu. Am pus PDA-ul la 
o parte, am ridicat ochii și l-am zărit pe băiatul cu capul pe umeri 
stând în picioare în fața mea. 

-Bună! mă salută el. 

- Ăă... am mormăit, tipic pentru stilul meu insinuant. 

-Îmi cer scuze, n-am vrut să mă furișez așa pe lângă tine. 

-Nu-i nimic, am răspuns doar ușor agitată. 

El a întins mâna. 

- Enzo, s-a prezentat. lar tu ești Zoë, bănuiesc. 

- Sunt, am răspuns, strângându-i mâna. 

-Bună! a zis el. 

-Bună! 

- Bună! a repetat și apoi parcă și-a dat seama că se întorsese de 
unde plecase. 

Am zâmbit. 

Și apoi au urmat, ăă, 47 de milioane de secunde de tăcere jenată. A 
fost de fapt doar una sau două secunde, dar, așa cum v-ar putea 
spune Einstein, unele evenimente au felul lor de a se extinde. 

- Mulţumesc, vorbi Enzo în sfârșit. Adică, pentru că ai oprit 
bătaia. 

-Cu plăcere. Mă bucur că nu te-a deranjat că ne-am amestecat în 
ce făceați. 

-Fi bine, eu oricum nu reușeam o treabă prea grozavă. Odată ce 
Magdy e stârnit, e greu să-l determini să dea înapoi. 

- Despre ce-a fost vorba de fapt? am întrebat. 

-E cam prostesc. 

-Asta știu, am răspuns, și apoi m-am întrebat dacă Enzo n-o să 
înțeleagă greșit. 

El zâmbi. Unu-zero pentru Enzo. 

— Vreau să spun ce a provocat bătaia. 


-Magdy e un tip destul de sarcastic și mai e și destul de 
zgomotos. A făcut un comentariu meschin despre ce purtau tipii 
ceilalți, în timp ce treceau. Unul dintre ei s-a supărat și uite-așa s-au 
ambalat... 

— Așadar, aproape că v-aţi încăierat pentru o chestiune de modă! 

-Ti-am spus că a fost prostesc. Dar știi cum e. Dacă te ambalezi, e 
destul de greu să gândești rațional. 

-Dar tu gândeai rațional. 

-Asta mi-e treaba. Magdy ne bagă în încurcătură, eu vă scot din 
ea. 

- Așadar, vă cunoașteți de ceva timp... 

-E prietenul meu cel mai bun de când eram mici. Chiar nu-i un 
derbedeu, sincer. Doar că uneori nu se gândește la ce face. 

-Ai grijă de el! 

-E reciproc. Nu sunt mare bătăuș. O mulțime de puști pe care-i 
cunoaștem ar fi profitat de acest fapt, dacă n-ar fi știut că Magdy i-ar 
fi pocnit în cap. 

-De ce nu ești mare bătăuș? am întrebat. 

-Cred că trebuie să-ți placă puțin să te bati... 

Apoi păru să-și dea seama că asta îi punea un pic la îndoială 
masculinitatea, ceea ce l-ar exclude din clubul masculilor 
adolescenți. 

-Nu mă înţelege greșit. Pot să mă apăr foarte bine și fără Magdy 
prin preajmă. Suntem doar o echipă bună. 

-Tu ești creierul echipei, am sugerat. 

-E posibil, a recunoscut, simțind că-mi spusese multe despre el, 
fără să afle însă nimic despre mine. 

-Cum e cu tine și prietena ta? Cine e creierul echipei? 

-Cred că Gretchen și cu mine ne putem lua la întrecere destul de 
bine la capitolul creier. 

— Asta-i puțin înspăimântător. 

-Nu-i rău să intimidezi puțin lumea. 

-Fi bine, nu se poate spune că nu-i așa, a rostit Enzo, cu gradul 
potrivit de nonșalanţă. 

Am încercat din răsputeri să nu roșesc. 

- Așadar, ascultă, Zoë... a început Enzo, apoi s-a uitat peste 
umărul meu. 

I-am văzut ochii devenind foarte mari. 


- Dă-mi voie să ghicesc, i-am zis lui Enzo. Doi extratereștri cu 
înfățișare înspăimântătoare stau chiar în spatele meu. 

-De unde știi? a întrebat Enzo după câteva clipe. 

-Întrucât ceea ce faci acum este reacția obișnuită. 

Am aruncat o privire în spate, către Hickory și Dickory. 

- Lăsaţi-mă un minut! le-am cerut. 

Au făcut un pas înapoi. 

— Îi cunoști? 

-Într-un fel, sunt gărzile mele de corp. 

-Ai nevoie de gărzi de corp? 

-E puţin mai complicat. 

- Acum știu de ce tu și prietena ta puteți accepta să fiți creierul 
echipei. 

- Nu-ţi face griji! l-am liniștit și m-am întors către Hickory și 
Dickory. Dragii mei, acesta e noul meu prieten, Enzo. Spuneți-i 
„salut“! 

- Salut! au spus ei pe tonul lor teribil de monoton. 

- Ah! 

-Sunt complet inofensivi, în afară de cazul în care cred că ești o 
amenințare pentru mine. 

-Ce se întâmplă atunci? 

-Nu sunt prea sigură. Dar cred că ar presupune transformarea ta 
într-un mare număr de cuburi foarte mici. 

Enzo se uită la mine câteva clipe. 

-Nu înțelege greșit, vorbi el. Dar mi-e frică puţin de tine în 
momentul ăsta. 

Am zâmbit auzind asta. 

-Să nu-ți fie! am zis și l-am luat de mână, ceea ce a părut să-l 
surprindă. Vreau să fim prieteni. 

Urmă un joc interesant pe chipul lui Enzo: plăcerea faptului că-l 
luasem de mână și neliniștea că, dacă arăta prea multă plăcere din 
cauza asta, avea să fie tăiat la repezeală în cubuleţe. Asta era foarte 
drăguţ. El era foarte drăguţ. 

Ca la un semn, Hickory își mută cu zgomot greutatea de pe un 
picior pe altul. 

Am oftat. 

-Trebuie să vorbesc cu Hickory și Dickory, i-am zis lui Enzo. Mă 
scuzi? 


- Sigur, ra ăspuns Enzo și ș-ai luat mâna dintr-a mea. 

-Ne vedem mai târziu? 

-Aşa sper, a vorbit Enzo, apoi a făcut mutra aia pe care o avea 
când știa că e prea entuziast. 

Taci din gură, minte proastă! Entuziasmul e bun. S-a dat înapoi și a 
plecat. L-am urmărit puţin. 

Apoi m-am întors către Hickory și Dickory. 

-Ar fi bine să fie ceva bun. 

-Cine era? a întrebat Hickory. 

- Enzo, am răspuns. Ceea ce v-am spus deja. E un băiat. Și încă 
unul drăguţ. 

-Are intenții necurate? a întrebat Hickory. 

— Ce? m-am mirat, oarecum nevenindu-mi să cred. Vorbiti serios? 
Nu. Îl cunosc de douăzeci de minute. Chiar și pentru un adolescent, 
ar fi o escaladare destul de rapidă. 

-Noi n-am auzit așa. 

-De la cine? 

-De la maiorul Perry. A zis că a fost și el adolescent cândva... 

-O, Doamne! Mulţumesc foarte mult pentru imaginea mentală a 
tăticului pe post de sac de hormoni adolescentini. E soiul de imagine 
pentru care ai nevoie de terapie ca să scapi de ea. 

- Ne-ai cerut și înainte să intervenim pentru tine față de băieţii 
adolescenți. 

-Era un caz special... 

Și fusese. Chiar înainte de a părăsi Huckleberry, părinții mei 
plecaseră pentru un studiu planetar pe Roanoke, iar eu primisem 
permisiunea de a organiza o petrecere de rămas-bun pentru 
prieteni. Anil Rameesh se încumetase să mi se furișeze în dormitor, 
să se dezbrace complet și, când îl descoperisem, să mă informeze că 
îmi dăruia virginitatea lui ca dar de despărțire. Bine, nu pusese 
problema astfel; încerca să evite complet să pomenească de 
„virginitate“. 

Oricum, era un dar pe care chiar nu-l voiam, deși era deja 
despachetat. Le-am cerut lui Hickory și Dickory să-l escorteze afară; 
Anil a reacționat cu țipete, sărind pe fereastră și căzând de pe 
acoperiș, și apoi luând-o la fugă tot drumul spre casă, dezbrăcat. 
Ceea ce era o priveliște. I-am trimis hainele acasă în ziua următoare. 

Bietul Anil! Nu era băiat rău. Doar indus în eroare și optimist. 


-O să vă anunț dacă Enzo face vreo problemă, am promis. Până 
atunci, lăsați-l în pace! 

-Cum dorești. 

Îmi dădeam seama că Hickory nu era complet mulțumit. 

-Despre ce voiați să vorbii cu mine? am întrebat. 

— Avem vești de la guvernul obin, a răspuns Hickory. O invitație. 

- O invitaţie la ce? 

-O invitaţie să vizitezi lumea noastră natală și să faci un tur al 
planetelor și al coloniilor noastre. Ești destul de mare acum să 
călătorești neînsoțită și, în timp ce toți obinii te cunosc de când erai 
mică, datorită înregistrărilor noastre, există o dorință puternică 
printre toți obinii să te întâlnească în persoană. 

- Când? am întrebat. 

- Imediat, a răspuns Hickory. 

M-am uitat la amândoi. 

-Mă întrebaţi asta acum? Sunt mai puțin de două ore până când 
plecăm spre Roanoke. 

-Abia am primit invitația. De îndată ce ne-a fost trimisă, am venit 
să te căutăm. 

-Nu putea aștepta? 

-Guvernul nostru a dorit să te întrebe înainte să înceapă drumul 
spre Roanoke. Odată stabilită pe Roanoke, s-ar putea să eziți să pleci 
pentru o durată atât de semnificativă de timp. 

-Cât timp? 

-Am trimis un itinerar propus pe PDA-ul tău. 

-Te întreb pe tine. 

-Întregul tur ar lua treisprezece luni standard de-ale voastre. 
Deși, dacă ai fi dispusă, ar putea fi prelungită. 

— Așadar, ca să recapitulăm. Vreţi să mă hotărăsc în următoarele 
două ore dacă să-mi părăsesc familia și prietenii pentru cel puţin un 
an, poate mai mult, ca să fac turul lumilor obinilor de una singură. 

- Da. Deși, desigur, Dickory și cu mine te-am însoți. 

-Fără alte ființe umane totuși. 

- Am putea găsi pe cineva, dacă vrei. 

-Ati găsi? Ar fi strașnic. 

-Foarte bine! 

— Sunt sarcastică, Hickory, am exclamat iritată. Răspunsul e nu. 
Adică, serios, Hickory. Imi ceri să iau o hotărâre care să-mi schimbe 


viața în decurs de două ore. E absolut ridicol. 

— Înțelegem că momentul ales pentru această cerere nu este optim. 

-Nu cred că înţelegi. Cred că știi că timpul e prea scurt, dar nu 
cred că înţelegi că e jignitor. 

Hickory se făcu mic. 

-N-am vrut să te jignim. 

Era cât pe ce să răbufnesc, dar m-am oprit și am început să număr 
în minte, pentru că undeva acolo, înăuntru, partea rațională a 
creierului meu mă anunța că mă îndreptam spre teritoriul reacțiilor 
exagerate. Invitatia lui Hickory și Dickory venea în ultima clipă, dar 
n-avea prea multă noimă să le fac capul calendar pentru asta. Ceva 
legat de cerere mă sâcâia, nu se potrivea. 

Am avut nevoie de câteva clipe ca să-mi dau seama de ce. Hickory 
și Dickory îmi cereau să-i las în urmă pe toți cei pe care-i cunoșteam 
și pe toți cei pe care abia-i întâlnisem pentru un an de singurătate. 
Făcusem deja asta, cu mult timp în urmă, când obinii mă luaseră de 
pe Covell, în perioada în care trebuise să aștept înainte ca tatăl meu 
să găsească o cale de a mă recupera. Erau alte vremuri și alte 
împrejurări, dar îmi aduc aminte de singurătate și de nevoia de 
contact cu o ființă umană. Îi iubeam pe Hickory și Dickory; făceau 
parte din familie. Dar nu-mi puteau oferi ceea ce aveam nevoie și 
ceea ce puteam obține din contactul cu un om. 

Și, în plus, abia îmi luasem rămas-bun de la un sat întreg de 
oameni pe care-i cunoșteam și înainte de la familie și prieteni, de 
mult mai multe ori decât majoritatea celor de vârsta mea. În acest 
moment, abia o descoperisem pe Gretchen, iar Enzo arăta cu 
siguranţă interesant. Nu voiam să-mi iau rămas-bun de la ei chiar 
înainte de a apuca să-i cunosc cum trebuie. 

M-am uitat la Hickory și Dickory, care, în ciuda a tot ce știau 
despre mine, nu era posibil să fi înțeles de ce mă afecta atât ce îmi 
ceruseră. Nu-i vina lor, a zis partea rațională a creierului meu. Și avea 
dreptate. De aceea și era partea rațională a creierului. Nu-mi plăcea 
întotdeauna acea parte, dar era de obicei pe fază la asemenea 
lucruri. 

-Îmi pare rău, Hickory, am spus în cele din urmă. N-am vrut să 
tip la tine. Scuzele mele! 

-Sigur că da, a răspuns Hickory. 

S-a destins. 

- Dar, chiar dacă aș fi vrut să merg, două ore nu sunt nici pe 


departe de ajuns ca să mă gândesc bine la asta. Aţi vorbit cu John și 
Jane despre asta? 

- Am crezut că e mai bine să venim la tine. Dorinţa ta de a merge 
ar fi influențat hotărârea lor de a te lăsa să pleci. 

Am zâmbit. 

-Nu atât cât cred eu că tu îţi închipui că ar fi influențat-o. S-ar 
putea să ţi se pară că sunt destul de mare să petrec un an făcând 
turul lumilor obine, dar îți garantez că tăticul va avea o altă părere 
despre asta. Lui Jane și Savitri, împreună, le-a luat vreo două zile să- 
| convingă să mă lase să dau o petrecere de rămas-bun în timp ce ei 
erau plecaţi. Crezi că o să spună „da“ când e vorba să mă lase să 
plec un an, într-un moment în care avem o limită de timp de două 
ore? E o idee ultraoptimistă. 

-Dar e foarte important pentru guvernul nostru, a rostit Dickory. 

Ceea ce era surprinzător. Dickory nu vorbea aproape niciodată, 
despre nimic, în afară de vreunul dintre saluturile sale incolore. 
Faptul că se simțea obligat să înceapă acum să vorbească era extrem 
de relevant. 

— Înţeleg, am replicat. Dar tot e prea brusc. Nu pot să iau o 
asemenea decizie acum. Chiar nu pot. Vă rog să spuneți guvernului 
vostru că sunt onorată de invitaţie și că vreau să fac un tur al lumilor 
obine, cândva. Chiar vreau. Dar nu pot s-o fac așa. Și vreau să merg 
pe Roanoke. 

Hickory și Dickory au tăcut o clipă. 

-Poate că, dacă maiorul Perry și locotenentul Sagan ar auzi despre 
invitație și ar fi de acord, te-ai putea lăsa convinsă, a spus Hickory. 

Sâcâială, sâcâială... 

-Ce vrea să-nsemne asta? am întrebat. Mai întâi spuneți că vreți să 
zic da, pentru că ei s-ar putea să fie de acord, iar acum vreți invers? 
M-ati întrebat pe mine, Hickory. Răspunsul meu e nu! Dacă vă 
gândiţi că o să mă răzgândesc întrebându-i pe părinţii mei, atunci 
nu-i înțelegeți pe adolescenţii umani și sigur nu pe mine. Chiar dacă 
ar spune da, ceea ce, credeți-mă, n-o să se întâmple, din moment ce 
primul lucru pe care-l vor face o să fie să mă întrebe pe mine ce cred 
despre ideea asta. lar eu o să le răspund ce v-am spus vouă. Și că v- 
am zis și vouă. 

Încă o clipă de tăcere. l-am privit pe amândoi foarte atent, 
încercând să surprind tremurul sau tresăririle care urmau câteodată 
când erau epuizați din punct de vedere emoțional. Amândoi erau 


complet încremeniți. 

-Foarte bine! a conchis Hickory. Vom informa guvernul nostru 
despre hotărârea pe care ai luat-o. 

- Spuneţi-le că o să mă gândesc la asta altă dată. Poate peste un an. 

Poate până atunci o puteam convinge pe Gretchen să vină cu 
mine. Și pe Enzo. Dacă tot visăm cu ochii deschiși... 

-Le vom spune, a încheiat Hickory. 

Apoi el și Dickory au plecat cu capetele plecate. 

M-am uitat în jur. Unii dintre cei din zona comună îi urmăreau; 
ceilalți se holbau la mine cu expresii stranii. Cred că nu mai 
văzuseră niciodată o fată cu propriii ei extratereștri favoriți. 

Am oftat. Mi-am scos PDA-ul ca să iau legătura cu Gretchen, apoi 
m-am oprit înainte de a-i accesa adresa. Pentru că, oricât mi-aș fi 
dorit să nu fiu singură, în acel moment aveam nevoie de o pauză. Se 
petrecea ceva, iar eu aveam nevoie să-mi dau seama ce era. Pentru 
că, orice-ar fi fost, mă neliniștea. 

Am pus PDA-ul la loc în buzunar, m-am gândit la ceea ce tocmai 
îmi spuseseră Hickory și Dickory și mi-am făcut griji. 


Zece 


Erau două mesaje pe PDA-ul meu în seara aceea, după cină. 
Primul era de la Gretchen. 

„Individul ăla, Magdy, a dat de urma mea și mi-a cerut să ies cu el 
la o întâlnire“, scria. „Cred că-i plac fetele care-l iau peste picior în 
stil mare. l-am răspuns că bine. Pentru că e drăguţ, într-un fel. Nu 
mă aștepta.“ Asta m-a făcut să zâmbesc. 

Al doilea era de la Enzo, care reușise cumva să obțină adresa PDA- 
ului meu; bănuiesc că Gretchen ar fi putut avea de-a face cu asta. 
Mesajul era intitulat „Poezie pentru o fată pe care abia am cunoscut- 
o, și anume un haiku, al cărui titlu e acum substanţial mai lung 
decât poezia propriu-zisă, oh, ce ironie“ și spunea: 


O cheamă Zoë 
Zâmbește ca o adiere de primăvară 
Te rog, nu mă tăia în cubuleţe. 


Am râs în hohote. Babar a ridicat ochii spre mine și a dat energic 
din coadă, plin de speranță; cred că se gândea că toată fericirea asta 
ar fi putut aduce mai multă mâncare pentru el. l-am dat o felie de 
șuncă rămasă de la masă. Așa încât cred că avea dreptate. Deștept 
câine, Babar! 

După plecarea lui Magellan de la stația Phoenix, conducătorii 
coloniei aflară despre zarva care aproape că se stârnise în zona 
comună, pentru că le-am spus eu la cină. John și Jane se uitară unul 
la altul oarecum semnificativ, apoi schimbară subiectul. Am bănuit 


că problema de a integra zece grupuri complet diferite de oameni cu 
zece culturi complet diferite apăruse deja în discuțiile lor, iar acum 
aveau parte în aceeași măsură și de versiunea neajunsă la majorat. 

Mi-am închipuit că o să găsească o cale să se descurce, dar chiar 
nu eram pregătită pentru soluţia lor. 

- Dodgeball! am exclamat, stând de vorbă cu tăticul la micul 
dejun. O să ne pui pe noi, toți copiii, să jucăm dodgeball. 

-Nu pe toți. Numai pe aceia dintre voi care altfel ar stârni, din 
plictiseală, bătăi prostești și fără rost. 

Ciugulea dintr-o prăjitură cu fructe; Babar stătea de pază, în 
așteptarea firimiturilor. Jane și Savitri erau plecate să se ocupe de 
treburi; ele reprezentau creierele acestei echipe. 

- Nu-ţi place dodgeballul? m-a întrebat John. 

-Îmi place foarte mult. Numai că nu sunt sigură de ce crezi că e 
un răspuns la problema asta. 

Tăticul lăsă din mână prăjitura, se scutură pe mâini și începu să 
numere ideile pe degete. 

- Unu, avem echipamentul și se potrivește cu spaţiul. Nu putem 
juca prea bine fotbal sau cricket pe Magellan. Doi, e un sport de 
echipă, așa că putem implica grupuri mari de copii. Trei, nu e 
complicat, așa că nu trebuie să petrecem prea mult timp înșirând 
regulile de bază pentru fiecare. Patru, e atletic și vă oferă o cale de a 
vă consuma o parte din energie. Cinci, e doar atât de violent încât 
să-i atragă pe băieţii aceia idioţi despre care vorbeai ieri, dar nu atât 
de violent încât cineva să fie rănit de-a binelea. 

-Alte puncte? 

— Nu. Am terminat degetele. 

Își luă din nou prăjitura. 

-Numai că băieții o să facă echipe cu prietenii lor. Așa că încă o să 
ai problema puștilor de pe o lume rămânând cu ai lor. 

-Aş fi de acord, dacă n-aş fi complet idiot, a replicat tăticul. Și nici 
Jane. Avem un plan. 

Planul: fiecare dintre cei care se înscriau ca să joace erau 
repartizați într-o echipă, în loc să li se permită să-și aleagă echipa. Și 
nu cred că echipele erau repartizate complet aleator; când Gretchen 
și cu mine ne-am uitat peste liste, Gretchen observă că aproape 
niciuna dintre echipe nu avea mai mult de un singur jucător din 
aceeași lume; chiar și Enzo și Magdy erau în echipe diferite. Singurii 


xu 


care erau în aceeași „echipă“ erau cei de pe Kyoto; în calitate de 


menoniți coloniali, evitau să joace în sporturi competitive, așa că 
ceruseră să fie în schimb arbitri. 

Gretchen și cu mine nu ne-am înscris în nicio echipă; ne-am numit 
singure conducătoarele diviziei și nimeni nu ne-a contestat; după cât 
se părea, se răspândiseră zvonuri despre ridicolul intens la care 
supuseserăm o haită sălbatică de băieți, așa că eram temute și 
venerate în aceeași măsură. 

-Asta mă face să mă simt drăguță, a comentat Gretchen când i se 
spuse așa ceva de către una dintre prietenele ei de pe Erie. 

Urmăream primul meci al campionatului, cu Leoparzii jucând 
împotriva Puternicelor Mingi Roșii, numite probabil după 
echipamentul de joc. Eu, personal, nu cred că eram de acord cu 
numele echipei. 

-Că veni vorba, cum a fost întâlnirea ta de aseară? am întrebat. 

-A fost cam insistent. 

-Vrei să-i pun pe Hickory și Dickory să stea de vorbă cu el? 

-Nu, m-am descurcat. În plus, prietenii tăi extratereștri îmi bagă 
frica-n oase. Nu vreau să te jignesc. 

-Nu mă simt jignită. Chiar sunt drăguți. 

-Sunt gărzile tale de corp. Nu se așteaptă de la ei să fie drăguți. 
Trebuie să-i bage în sperieți pe oameni. Și reușesc. Mă bucur doar că 
nu se țin după tine tot timpul. N-ar mai veni nimeni să vorbească cu 
noi. 

De fapt, nu-i mai văzusem nici pe Hickory, nici pe Dickory din 
ziua de dinainte, de la discuția despre turul pe planetele obinilor. M- 
am întrebat dacă reușisem să le rănesc sentimentele. Trebuia să trec 
pe la ei să văd cum se mai simt. 

- Hei, prietenul tău tocmai l-a dat jos din picioare pe unul dintre 
Leoparzi! exclamă Gretchen. 

Arătă spre Enzo, care juca în meci. 

-Nu e prietenul meu, nu mai mult decât e Magdy prietenul tău. 

-E la fel de insistent ca Magdy? m-a întrebat Gretchen. 

-Ce întrebare! Cum îndrăznești? Sunt jignită de moarte. 

— Atunci, înseamnă da. 

- Nu, nu e. A fost cât se poate de amabil. Mi-a trimis chiar și o 
poezie. 

-Nu mai spune! 

I-am arătat-o pe PDA. Mi l-a dat înapoi. 


-Tu te alegi cu poetul. Eu cu insistentul. Chiar nu-i drept. Vrei să 
facem schimb? 

-Nicio șansă. Dar nu e prietenul meu... 

Gretchen a făcut semn din cap către Enzo. 

-Pe el l-ai întrebat? 

Am aruncat o privire spre Enzo, care, bineînțeles, strecura priviri 
în direcția mea în timp ce se deplasa pe terenul de dodgeball. Văzu 
că mă uit la el, îmi zâmbi, dădu din cap și, în timp ce făcea asta, fu 
nimerit în plin și cu putere în ureche de către minge și căzu cu o 
bufnitură. 

Am izbucnit în râs. 

—O, drăguţ! a comentat Gretchen. Să râzi de suferința prietenului 
tău! 

- Știu! Sunt atât de rea! am exclamat și aproape că m-am rostogolit 
pe jos. 

-Nu-l meriti! a continuat Gretchen cu acreală. Nu-i meriti poezia. 
Dă-mi-le mie pe amândouă. 

-Nici vorbă! am răspuns și apoi am ridicat ochii și l-am văzut pe 
Enzo acolo, în fața mea. 

Din reflex, am dus mâna la gură. 

- Prea târziu, a zis el. 

Ceea ce, desigur, m-a făcut să râd și mai mult. 

-Îți ia în râs suferința, i-a zis Gretchen lui Enzo. O ia în râs, auzi! 

-O, Doamne, îmi pare atât de rău, am rostit printre hohote și, 
înainte de a mă gândi la ce făceam, l-am îmbrățișat pe Enzo. 

-Încearcă să-ţi distragă atenţia de la răutatea ei, a avertizat 
Gretchen. 

- Reușește, răspunse Enzo. 

- O, bine, spuse Gretchen. Să vezi tu dac-o să te mai avertizez 
despre metodele ei malefice, de-acum înainte! 

Își îndreptă teatral atenţia înapoi la joc, privind pieziș doar din 
când în când și zâmbindu-mi răutăcios. 

M-am desprins de Enzo. 

-Nu sunt cu adevărat malefică. 

— Nu, doar amuzată de suferința altora. 

-Ai ieșit pe picioare de pe teren. Nu se poate să te fi durut atât de 
tare. 

-Există dureri care nu se văd. Dureri existențiale. 


- O, la naiba! Dacă ai dureri existenţiale de la dodgeball, chiar ai 
luat-o razna. 

-Nu cred că apreciezi subtilitățile filosofice ale sportului. 

Am chicotit din nou. 

- Încetează! a zis Enzo cu blândețe. Eu sunt serios. 

-Sper atât de mult să nu fii, am replicat și am chicotit. Vrei să 
mergem la masa de prânz? 

-Mi-ar plăcea foarte mult. Dă-mi doar un minut să-mi extrag 
mingea asta din trompa lui Eustache. 

Era prima oară când auzeam pe cineva folosind cuvintele „trompa 
lui Eustache“ în conversaţia curentă. Cred că s-ar putea să mă fi 
îndrăgostit un pic de el chiar atunci. 


- Azi nu v-am prea văzut pe voi doi prin preajmă, le-am zis lui 
Hickory și Dickory în cabina lor. 

-Suntem conștienți că îi facem pe mulți dintre semenii tăi 
coloniști să nu se simtă în largul lor, a răspuns Hickory. 

El și cu Dickory stăteau pe scaune proiectate să se adapteze la 
forma corpului lor; altfel, cabina era goală. Obinii poate că își 
câștigaseră conștiința și chiar își încercaseră de curând puterile la 
povești, dar misterele decoraţiunilor interioare încă le scăpau, era 
clar. 

-S-a hotărât că ar fi mai bine pentru noi să ne ținem deoparte. 

— Hotărât de către cine? 

-De către maiorul Perry, a răspuns Hickory și apoi, înainte să 
apuc să deschid gura: Și noi suntem de acord. 

-Voi doi o să locuiti cu noi. Cu noi toți. Oamenii trebuie să se 
obișnuiască cu voi. 

-Suntem de aceeași părere și vor avea timp. Dar deocamdată 
credem că e mai bine să le lăsăm oamenilor timpul să se obișnuiască 
unii cu alții. 

Am deschis gura să răspund, apoi însă Hickory a întrebat: 

-Nu ţi-e de folos în acest moment absenţa noastră? 

Mi-am adus aminte de comentariul lui Gretchen de mai devreme 
din cursul zilei despre felul în care ceilalți adolescenţi nu s-ar 
apropia niciodată de noi dacă Hickory și Dickory ar fi mereu prin 
preajmă și m-am simțit puțin rușinată. 

-Nu vreau să credeți că nu vă doresc lângă mine... 


-Nu credem. Te rog să nu crezi așa ceva. Când ajungem pe 
Roanoke, o să ne reluăm rolurile. Oamenii ne vor accepta mai ușor, 
pentru că vor fi avut timp să te cunoască pe tine. 

-Tot nu vreau să credeţi că staţi aici din cauza mea. Eu m-aș urca 
pe pereți dac-aș fi zăvorâtă aici o săptămână! 

-Pentru noi nu e greu, a zis Hickory. Ne deconectăm conștiința 
până când avem din nou nevoie de ea. Așa, timpul zboară. 

-Asta a fost aproape o glumă. 

-Dacă spui tu... 

Am zâmbit. 

- Totuși, dacă ăsta-i singurul motiv pentru care staţi aici, 
înăuntru... 

-N-am spus că e singurul motiv, m-a întrerupt Hickory, ceea ce 
nu făcea aproape niciodată. Ne și pregătim. 

-Pentru viața pe Roanoke? 

- Da. Și pentru cum să-ți fim cel mai bine de ajutor când o să 
ajungem acolo. 

-Făcând ce faceţi de obicei. 

- Posibil. Noi credem că s-ar putea să subestimezi cât de diferit va 
fi Roanoke de viața ta de dinainte și care vor fi responsabilitățile 
noastre față de tine. 

-Ştiu că o să fie altfel. Știu că o să fie mai greu din multe puncte 
de vedere. 

-Ne bucurăm să auzim asta. O să fie. 

-Destul ca să petreceti tot timpul ăsta făcând planuri? 

-Da. 

Am aşteptat o secundă să mai aud ceva, dar nimic. 

-Vreti să mai fac ceva? l-am întrebat pe Hickory. Ca să vă ajut? 

Hickory are, de obicei, nevoie de o secundă ca să răspundă. L-am 
urmărit să văd ce puteam percepe din partea lui; după atât de multi 
ani, eram destul de bună la a-i descifra stările. Nimic nu părea 
neobişnuit sau nelalocul lui. Era doar Hickory. 

-Nu, a replicat Hickory în sfârșit. Am vrea să faci ce faci de obicei. 
Să cunoşti oameni noi. Să te împrietenești cu ei. Să te bucuri de 
timpul petrecut cu ei acum. Când ajungem pe Roanoke, nu ne 
așteptăm să aveți la fel de mult timp pentru distracție. 

-Dar voi ratați toată distracţia mea. De obicei, sunteţi de față să o 
înregistrați. 


-Măcar de data asta te poți descurca fără noi. 

Încă o dată, aproape o glumă. Am zâmbit din nou și i-am 
îmbrățișat pe amândoi, chiar când mi-a vibrat PDA-ul, trezindu-se la 
viață. Era Gretchen. 

-Prietenul tău e de-a dreptul jalnic la dodgeball, a comentat ea. 
Tocmai a luat o lovitură drept în nas. Zice să-ți spun că suferința nu-i 
nici pe departe atât de plăcută dacă nu ești prin preajmă să râzi de 
ea. Așa că vino-ncoace și ușurează-i suferința bietului băiat. Sau mai 
adaugă ceva la ea. Merg amândouă. 


Unsprezece 


Lucruri de știut despre viaţa lui Zoë pe Magellan. 

Mai întâi, planul de maestru al lui John și Jane de a-i împiedica pe 
adolescenți să se omoare între ei sau pe alții a avut un efect 
desăvârșit, ceea ce însemna că trebuie să recunosc bosumflată față 
de tăticul că făcuse ceva deștept, lucru de care era mai încântat 
probabil decât ar fi trebuit să fie. Fiecare dintre echipele de 
dodgeball deveni un grup în sine, contrapunându-se grupurilor deja 
stabilite de băieți din fostele colonii. Ar fi putut fi o problemă dacă 
fiecare și-ar fi schimbat doar loialitatea de trib către echipe, pentru 
că atunci n-am fi făcut decât să înlocuim un soi de prostie de grup 
cu altul. Dar puștii încă simțeau loialitate și față de prietenii de pe 
lumea lor de baștină, dintre care cel puţin unul era probabil să se 
afle într-o echipă adversă de dodgeball. Drept care erau toți 
prietenoși sau cel puţin asta îi ținea în frâu pe cei cu prostia cea mai 
agresivă până când treceau cu toții peste impulsul de a stârni 
încăierări. 

Sau așa mi-a explicat mie tăticul, care continua să fie mulțumit de 
el însuși. 

-Aşa că vezi cum tesem o rețea subtilă de legături interpersonale, 
a explicat el, în timp ce urmăream unul dintre meciurile de 
dodgeball. 

-O, Doamne! a exclamat Savitri, care stătea lângă noi. Mulțumirea 
de sine de-aici mă face să vărs. 

-Eşti doar geloasă că nu ţi-a venit ție în cap, i-a replicat tăticul lui 
Savitri. 

-Mi-a venit mie în cap, l-a contrazis Savitri. Cel putin o parte. Eu 


și cu Jane am dat o mână de ajutor la planul ăsta, cum sunt sigură 
că-ți aduci aminte. Tu nu faci decât să-ți asumi tot meritul. 

- Astea sunt minciuni sfruntate, s-a opus tăticul. 

- Minge! a avertizat Savitri, și ne-am aplecat cu toții când o minge 
fugară a ricoșat către mulțime. 

Oricui i-ar fi venit în cap, schema cu dodgeballul avea avantaje 
colaterale. După ce-a de-a doua zi de turneu, echipele au început să 
aibă propriile teme muzicale, când membrii echipei s-au apucat să 
frunzărească prin colecțiile lor de cântece ca să găsească melodii 
incitante. Și aici am descoperit noi o adevărată prăpastie culturală: 
muzica foarte cunoscută pe o lume era complet neauzită pe alta. 
Puștii de pe Khartoum ascultau chango-soca, cei de pe Rus 
groundthump și tot așa. Da, toate aveau ritmuri bune și puteai 
dansa pe ele, dar, dacă voiai să faci să i se aprindă cuiva ochii în cap 
și să facă spume la gură, nu trebuia decât să sugerezi că muzica ta 
favorită era mai bună decât a lor. Toţi își fluturau PDA-urile și-și 
puneau cântecele pe listă ca să-și demonstreze punctul de vedere. 

Și astfel a început Marele Război al Muzicii de pe Magellan: toți ne- 
am conectat PDA-urile laolaltă și am început să facem cu furie liste 
de piese din muzica noastră favorită ca să arătăm cum muzica 
noastră e incontestabil cea mai bună muzică dintotdeauna. În foarte 
scurt timp, am avut parte nu numai de chango-soca și de 
groundthump, ci și de kill-drill, drone, haploid, happy dance (numit 
ironic, după cum s-a dovedit), smear, nuevopop, tone, classic tone, 
Erie Stomp, doowa capella, shaker și ceva complet amețit care 
pretindea că e vals, dar îi lipsea elementul esențial al ritmului de trei 
pătrimi sau, serios, orice amprentă ritmică recognoscibilă, din câte- 
mi dădeam eu seama. Am ascultat totul cu mintea imparțială, apoi 
le-am spus tuturor candidaţilor că mi-era milă de ei pentru că nu 
ascultaseră niciodată Sunetul de pe Huckleberry, și le-am trimis 
propria mea listă. 

- Așadar, vă faceți muzica strângând pisici de gât, constată Magdy 
în timp ce asculta „Dimineaţă la Delhi“, unul dintre cântecele mele 
favorite, împreună cu mine, cu Gretchen și cu Enzo. 

— Ăsta-i un sitar, maimuţoiule! l-am apostrofat. 

-Sitar fiind cuvântul de pe Huckleberry pentru „pisici 
sugrumate“, a comentat Magdy. 

M-am întors spre Enzo: 

— Ajută-mă! 


-Va trebui să susțin teoria cu sugrumarea pisicilor, mi-a răspuns. 

L-am plesnit peste brat. 

- Am crezut că ești prietenul meu. 

- Am fost, a replicat Enzo. Acum însă știu cum îţi tratezi animalele 
favorite. 

— Ascultă! a exclamat Magdy. 

Partea sitarului tocmai se înălțase din orchestrație și era 
suspendată, tăindu-ți răsuflarea, pe deasupra punţii cântecului. 

- Ştii, chiar aici e momentul în care pisica a murit. Recunoaște, 
Zoë. 

- Gretchen? 

M-am uitat pieziș către ultima și cea mai bună prietenă a mea, 
care mă apăra întotdeauna împotriva filistinilor. 

Gretchen îmi întoarse privirea. 

-Biata pisică! a vorbit ea, apoi izbucniră în râs. 

După aceea Magdy a luat PDA-ul și a dat drumul unui zgomot 
oribil, de shaker. 

Ca să se știe, Dimineaţă la Delhi nu sună ca niște pisici sugrumate. 
Chiar nu. Sunt cu toții afoni sau așa ceva. In special Magdy. 

Afoni sau nu totuși, noi patru am ajuns să petrecem mult timp 
împreună. In timp ce Enzo și cu mine ne făceam evaluarea reciprocă 
lentă și amuzată, Gretchen și Magdy oscilau între a fi interesați unul 
de celălalt și a încerca să vadă cât de categoric se puteau dobori 
reciproc verbal. Deși, știți cum merg lucrurile astea. Unul duce 
probabil la celălalt și invers. Și bănuiesc că hormonii jucau un rol 
foarte mare; amândoi erau exemple arătoase de adolescență 
înfloritoare, ceea ce cred că era cel mai bun mod de a expune 
lucrurile. Amândoi păreau dornici să accepte multe din partea 
celuilalt, la schimb pentru niște priviri prostești și câteva pipăieli 
ușoare care, ca să fim corecti față de Magdy, nu erau toate din partea 
lui, dacă era să credem relatările lui Gretchen. 

Cât despre Enzo și cu mine, ei bine, iată cum progresam: 

-Ti-am făcut ceva, i-am zis, întinzându-i PDA-ul meu. 

-Mi-ai făcut un PDA! a exclamat el. Mereu mi-am dorit unul. 

- Fraiere! 

Sigur că avea un PDA; cu toții aveam. Abia dacă ne-am fi numit 
adolescenți fără el. 

- Nu, fă clic pe fișierul de film. 


El a făcut și s-a uitat câteva clipe. Apoi a ridicat capul către mine. 

- Așadar, toată chestia e din scene cu mine lovit în cap cu mingea 
de dodgeball? a întrebat. 

-Sigur că nu. Unele sunt cu tine lovit în alte părți. 

Am luat PDA-ul și mi-am plimbat degetul de-a lungul benzii de 
repede-nainte a programului de rulat filme. 

- Vezi, uite, am spus, arătându-i lovitura în vintre pe care o 
primise mai devreme în cursul zilei. 

-O, grozav! 

-Eşti drăguţ când te prăbușești în suferință agonizantă. 

-Mă bucur că așa crezi, a replicat, nu la fel de entuziasmat ca 
mine, e limpede. 

-Hai să ne uităm iarăși, am propus. De data asta cu încetinitorul. 

-Hai să nu! E o amintire dureroasă. Aveam planuri pentru 
lucrurile acelea într-o zi... 

Am simțit roșeața urcându-mi în obrajii și m-am străduit s-o 
combat cu ajutorul sarcasmului. 

-Bietul Enzo! l-am compătimit. Bietul Enzo, cel cu voce pițigăiată! 

- Compasiunea ta e copleșitoare, a comentat el. Cred că-i place să 
mă vezi maltratat. Ai putea să-mi dai sfaturi, în schimb. 

— Mișcă-te mai repede! Încearcă să nu fii atât de lovit! 

-Tare mă mai ajuţi! 

- Uite, am zis, apăsând pe butonul de expediere a PDA-ului. E pe 
lista ta acum. Ca să-l preţuiești pentru totdeauna. 

-Nu prea știu ce să zic. 

-Tu mi-ai adus ceva? 

-La drept vorbind... a răspuns Enzo și apoi a scos PDA-ul, a 
apăsat pe ceva și mi l-a întins. 

Pe el se afla încă o poezie. Am citit-o. 

-E foarte drăguță. 

De fapt era chiar frumoasă, dar nu voiam să devin sentimentală cu 
el, nu după ce tocmai îi transmisesem un material video cu el 
încasând o lovitură în părțile inferioare. 

- Da, bine, spuse Enzo, luându-și înapoi PDA-ul. Am scris-o 
înainte să văd filmul ăla. Să-ţi aduci aminte de asta. 

Apăsă pe ecranul PDA-ului. 

- lată. Am trecut-o în lista ta acum. Ca s-o prețuiești întotdeauna. 

-O s-o preţuiesc, am replicat și chiar aveam de gând s-o fac. 


- Bine, pentru că am parte de multe sâcâieli pentru ele, știi... 

-Pentru poezii? 

Enzo a dat din cap că da. 

-De la cine? 

-De la Magdy, bineînţeles. M-a prins când o scriam pe asta pentru 
tine și m-a luat peste picior de n-a mai putut. 

-Ideea de poezie a lui Magdy e o epigramă porcoasă. 

-Nu e prost, l-a apărat Enzo. 

-N-am zis că-i prost. Doar vulgar. 

-Ei bine, e prietenul meu cel mai bun. Ce-ai de gând să faci? 

-Cred că-i frumos din partea ta că-i iei apărarea. Dar trebuie să-ți 
spun că, dacă te convinge să te lași de scris poezii pentru mine, 
râzând de tine, va trebui să-i învinețesc fundul. 

Enzo rânji. 

-Tu sau gărzile tale de corp? 

- O, de asta o să mă ocup personal. Deși s-ar putea s-o iau pe 
Gretchen să mă ajute. 

-Cred c-ar veni. 

- „Cred“ n-are ce căuta aici. 

- Atunci, mai bine să-ţi scriu în continuare poezii. 

- OK, am spus și l-am bătut ușor pe obraz. Mă bucur că avem 
discuţiile astea. 

Iar Enzo se ținea de cuvânt; de două ori pe zi căpătam o poezie 
nouă. Cele mai multe erau drăguțe și hazlii și doar puțin ostentative, 
pentru că le trimitea în diferite forme poetice: haiku, sonete, sextine 
și unele forme despre care nu știu cum se numesc, dar îţi poți da 
seama că ar trebui să fie ceva. 

Și, firește, i le arătam pe toate lui Gretchen, care se străduia din 
răsputeri să nu fie impresionată. 

— Asta iese din ritm, comentă ea după ce citi una pe care i-am 
arătat-o în timpul unuia dintre meciurile de dodgeball. 

Savitri venise lângă noi să se uite. Era în pauză. 

-l-aș da papucii pentru asta. 

-Nu iese din ritm! am protestat. Și, oricum, nu-i prietenul meu. 

-Uhn tip îţi trimite poezii în fiecare oră și tu zici că nu-i prietenul 
tău? a întrebat Gretchen. 

-Dacă ar fi prietenul ei, nu i-ar mai trimite poezii, replică Savitri. 

Gretchen se plesni peste frunte. 


-Sigur că da! exclamă ea. Totul are sens acum! 

-Dă-mi asta! m-am răstit, luându-mi înapoi PDA-ul. Atâta cinism! 

-Spui asta doar pentru că primești sextine, a zis Savitri. 

-Care n-au ritm, a adăugat Gretchen. 

- Liniște, amândouă! am exclamat și am întors PDA-ul, ca să 
înregistrez meciul. 

Echipa lui Enzo juca cu Dragonii în meciul de sfert de finală 
pentru campionatul diviziei. 

-Toată invidia asta a voastră mă împiedică să-l urmăresc pe Enzo 
cum e masacrat acolo. 

- Vorbeai de cinism... a comentat Gretchen. 

S-a auzit un pocnet puternic când mingea de dodgeball turti fața 
lui Enzo într-o formă nu prea atrăgătoare. EI și-a dus mâinile la față, 
a înjurat tare și s-a lăsat în genunchi. 

-Iar a început! am zis. 

-Bietul băiat! l-a compătimit Savitri. 

-O să supraviețuiască, a spus și Gretchen și apoi s-a întors spre 
mine: Văd că ai prins-o. 

-Cu siguranţă o să intre în filmul cu principalele atracții, am 
anunţat. 

- Am pomenit mai devreme că nu-l meriti, a observat Gretchen. 

- Hei! El îmi scrie poezii, eu consemnez lipsa lui de aptitudini 
fizice. Așa merge relația. 

-Credeam că ai zis că nu e prietenul tău, a vorbit Savitri. 

-Nu e prietenul meu, am răspuns și am salvat fragmentul 
umilitor în directorul „Enzo“. Asta nu înseamnă că nu avem o 
relaţie. 

Am pus PDA-ul deoparte și l-am salutat pe Enzo când a venit spre 
noi, încă ținându-și faţa în mâini. 

— Așadar, ai prins-o, mi-a spus. 

M-am întors și i-am zâmbit lui Gretchen și Savitri, ca pentru a 
spune vedeți? Amândouă au dat ochii peste cap. 


Cu totul, a trecut cam o săptămână de când a plecat Magellan de 
pe stația Phoenix și a ajuns destul de departe de orice put 
gravitațional ca să poată face saltul spre Roanoke. Mare parte din 
intervalul respectiv m-am uitat la dodgeball, am ascultat muzică, am 
stat de vorbă cu noii mei prieteni și l-am înregistrat pe Enzo lovit cu 


mingi. Dar, printre toate astea, chiar am petrecut un pic de timp 
învățând despre lumea pe care o să trăim tot restul vieții. 

O parte din informaţii le știam deja: Roanoke era o planetă de 
categoria a șasea, ceea ce însemna (și aici verific și din a doua sursă, 
Actul Protocolului Departamentului Colonizării al Uniunii 
Coloniale) că planeta se afla în intervalul de cincisprezece la sută în 
plus sau în minus din gravitația standard, atmosfera, temperatura și 
rotația, dar că biosfera nu era compatibilă cu biologia umană — ceea 
ce e ca și cum ai spune că, dacă ai mânca ceva acolo, probabil că te- 
ar face să-ți vomiti și matele, dacă nu te-ar omorî de-a dreptul. 

(Asta m-a făcut oarecum curioasă cu privire la câte categorii de 
planete existau. Se dovedește că sunt optsprezece, dintre care 
douăsprezece sunt cel puțin nominal compatibile din punct de 
vedere uman. Acestea fiind spuse, dacă cineva te anunţă că te afli pe 
o planetă din categoria a douăsprezecea, lucrul cel mai bun de făcut 
e să găsești o navetă de salvare sau să te oferi voluntar să intri în 
echipajul navei, pentru că n-o să vrei să aterizezi pe planeta aceea, 
dacă poți evita asta. În afară de cazul în care îţi place să cântărești 
până la de două ori și jumătate greutatea ta normală pe o planetă a 
cărei atmosferă sufocată de amoniac te va înăbuși, poți să speri, 
înainte de a muri de expunere la radiații. În care caz, știi tu. Bine-ai 
venit acasă!) 

Ce faci pe o planetă de categoria a șasea, când ești membru al unei 
colonii incipiente? Ei bine, Jane avea dreptate când a spus pe 
Huckleberry: muncești. Ai doar atâtea provizii cât s-o duci până 
când trebuie să adaugi la ele din ceea ce ai cultivat, dar, înainte să-ți 
cultivi hrana, trebuie să transformi solul ca să crească pe el culturi 
care să hrănească oameni (și alte specii care s-au născut pe Pământ, 
ca aproape tot șeptelul nostru), fără să te îneci mortal din cauza 
substanțelor nutritive incompatibile din sol. Și trebuie să ai grijă ca 
șeptelul pomenit mai devreme (sau animalele favorite, copiii mici 
sau adulții neglijenți care n-au fost atenţi în timpul perioadelor de 
instruire) să nu pască sau să mănânce nimic de pe planetă până 
când nu faci o scanare toxicologică să vezi dacă n-o să-i omoare 
cumva. Materialele pentru coloniști pe care ni le-au dat sugerează că 
e mai dificil decât pare, pentru că nu te poți aștepta ca șeptelul să 
asculte de argumente și nici copilașii sau chiar unii dintre adulți. 

Așadar, ai ameliorat solul și ai împiedicat toate animalele și 
oamenii fără minte să se îndoape în decorul otrăvitor; acum e timpul 
să sădești, să sădești, să sădești culturile ca și cum viața ta ar 


depinde de asta, pentru că depinde. Ca să te convingă, materialul de 
instruire pentru coloniști este plin cu poze ale unor inși slăbănogi 
care și-au făcut de mântuială culturile și au sfârșit mult mai subțiri 
(sau mai rău) după iarna de pe planeta lor. Uniunea Colonială n-o să 
te scoată din încurcătură — dacă nu reușești, nu reușești, uneori cu 
prețul propriei tale vieți. 

Ai sădit, ai lucrat, ai recoltat și apoi o faci din nou și din nou — și în 
tot timpul ăsta construiești și infrastructura, pentru că unul dintre 
rolurile majore ale unei colonii incipiente este să pregătească planeta 
pentru următorul val, mai mare, de coloniști, care apare după vreo 
doi ani standard. Presupun că aterizează, se uită în jur la tot ce-ați 
creat și zic: „Ei, nu pare chiar atât de greu să colonizezi“. Moment în 
care mai că te-apuci să-i iei la pumni... 

Și în toate lucrurile astea, în adâncul minții, e un mic fapt, bine 
ascuns: coloniile sunt cele mai vulnerabile la atac când sunt noi. 
Există un motiv pentru care oamenii colonizează planetele de 
categoria a șasea, unde biosistemul s-ar putea să-i omoare, și chiar 
planetele de categoria a douăsprezecea, unde cam orice altceva îi va 
omori în aceeași măsură. Motivul e că acolo, afară, o mulţime de alte 
rase inteligente care au aceleași nevoi de locuire ca și noi și cu toții 
vrem câte planete putem apuca. lar dacă altcineva e deja acolo, ei 
bine... Asta-i doar ceva ce se poate ocoli. 

Știam foarte bine. La fel și John, și Jane. 

Dar era ceva ce mă întreb dacă alții — fie de vârsta mea, fie mai în 
vârstă — înțelegeau cu adevărat; dacă înțelegeau că, planetă de 
categoria a șasea sau nu, sol ameliorat sau nu, culturi sădite sau nu, 
tot ce-au făcut și pentru care au muncit nu contează prea mult 
atunci când un aparat spaţial apare pe cerul tău și e plin cu creaturi 
care au ajuns la concluzia că vor planeta ta și că le stai în cale. Poate 
că nu e ceva ce poți înțelege până când nu se întâmplă. 

Sau poate că atunci când se ajunge aici oamenii pur și simplu nu 
gândesc, pentru că nu-i nimic de făcut. Nu suntem soldaţi, suntem 
coloniști. A fi colonist înseamnă a accepta riscul. Și, odată ce-ai 
acceptat riscul, ai putea foarte bine să nu te gândești la el, până când 
n-ai nevoie s-o faci. 

Și, în timpul săptămânii noastre pe Magellan, cu siguranță n-am 
avut nevoie. Ne distram — aproape prea mult, ca să fim cinstiți. 
Bănuiam că aveam parte de o imagine nereprezentativă a vieții de 
colonist. l-am pomenit tăticului despre asta în timp ce urmăream 


ultimul joc al turneului de dodgeball, în care Dragonii aruncau 
osânda roșie de cauciuc asupra neînvinșilor până atunci de la 
Mucegaiul Unsuros, echipa în care era Magdy. N-aveam nimic 
împotrivă; Magdy devenise nesuferit din cauza șirului de victorii ale 
echipei sale. Smerenia ar fi fost un lucru bun pentru băiat. 

-Sigur că nu e reprezentativ, mi-a răspuns tăticul. Crezi că o să 
avem timp să jucăm dodgeball când o să ajungem pe Roanoke? 

-Nu mă refer numai la dodgeball. 

- Știu. Dar nu vreau să-ţi faci griji. Dă-mi voie să-ți spun o poveste. 

-O, grozav! O poveste! 

— Atât de sarcastică... Când am plecat prima oară de pe Pământ și 
am intrat în Forțele Coloniale de Apărare, am avut o săptămână ca 
asta. Ni se dăduseră noile trupuri- cele verzi, cum are încă generalul 
Rybicki — și primiserăm ordinul să ne distrăm cu ele o săptămână 
întreagă. 

-Pare o bună metodă de a încuraja necazurile, am comentat. 
-Poate că este... Dar în cea mai mare parte a făcut două lucruri. 
Primul a fost să ne acomodeze cu ceea ce puteau face noile trupuri. 
Al doilea, să ne dea timp să ne bucurăm și să ne facem prieteni 
înainte să trebuiască să mergem la război. Să ne dea puţin calm 

înaintea furtunii. 

— Așa că ne acorzi săptămâna asta ca să ne distrăm înainte să ne 
trimiți la ocnă. 

-Nu la ocnă, dar cu siguranță pe câmp, a replicat tăticul și a făcut 
semn către puștii care se îmbrânceau pe terenul de dodgeball. Nu 
cred că a intrat pe de-a-ntregul în capetele multora dintre noii tăi 
prieteni că atunci când vom ateriza, o să fie puși la treabă. E o 
colonie incipientă. E nevoie de toate brațele. 

- Bănuiesc că-i un lucru bun că am primit o educaţie decentă 
înainte să plec de pe Huckleberry. 

-O, o să mergi încă la școală. Crede-mă când îţi spun, Zoë. Doar 
că o să și muncești. Și la fel toți prietenii tăi. 

-Monstruos de nedrept! Muncă și școală. 

-Nu te aștepta la prea multă compasiune din partea noastră. În 
timp ce tu o să stai pe scaun și-o să citești, noi o să fim afară, 
asudând și trudind. 

-Care „noi“? Eşti conducătorul coloniei. Tu o să administrezi. 

-Am lucrat la fermă când eram mediator în New Goa. 

Am pufnit. 


-Vrei să spui că ai plătit sămânţa și l-ai lăsat pe Chaudry Shujaat 
să lucreze câmpul pentru o cotă-parte... 

-Îți scapă esenţa. Vreau să spun că, odată ce ajungem pe Roanoke, 
o să fim cu toții ocupați. Ceea ce o să ne ajute să trecem prin toate 
astea sunt prietenii. Știu că pentru mine așa a mers în FCA. Tu ti-ai 
făcut prieteni noi în ultima săptămână, așa-i? 

— Da, am răspuns. 

-Ai vrea să-ți începi viața pe Roanoke fără ei? 

M-am gândit la Gretchen, la Enzo și chiar la Magdy. 

-Cu siguranţă nu. 

- Atunci, săptămâna asta a făcut ce trebuia să facă. Am pornit pe 
drumul de la a fi coloniști din lumi diferite la a fi o singură colonie și 
de la a fi străini la a fi prieteni. Acum o să avem cu toții nevoie unii 
de alții. Ne aflăm într-o situație mai bună pentru a lucra împreună. 
Și iată avantajul practic de a avea o săptămână de distracție. 

-Oho! Îmi dau seama cum ai țesut o rețea subtilă de legături 
interpersonale aici. 

-Fi bine, știi tu, a zis tăticul cu acea privire în ochi care spunea că 
da, a prins trimiterea sarcastică. De aceea eu conduc lucrurile. 

-Asta e? am întrebat. 

— Asta îmi spun în sinea mea, oricum. 

Dragonii au avut ultimul cuvânt împotriva Mucegaiului Unsuros 
și s-au apucat să sărbătorească. Mulțimea de coloniști care priveau 
ovaționa și ea și intra în dispoziția potrivită pentru evenimentul cu 
adevărat important al nopții: saltul spre Roanoke, care urma să se 
întâmple în mai puţin de o jumătate de oră. 

Tăticul se ridică în picioare. 

-E rândul meu. Trebuie să mă pregătesc să înmânez premiile 
Dragonilor. Păcat! Ţineam cu Mucegaiul Unsuros. Imi place la 
nebunie numele ăsta. 

-Încearcă să supraviețuiești dezamăgirii. 

-O să încerc. Rămâi prin preajmă pentru salt? 

- Glumești? Cu toții o să rămână prin preajmă pentru salt. Nu l-aș 
rata pentru nimic în lume. 

- Bine. E întotdeauna o idee bună să înfrunți schimbarea cu ochii 
deschiși. 

-Crezi că o să fie chiar atât de diferit? am întrebat. 

Tăticul mă sărută în creștetul capului și mă îmbrățișă. 


- Scumpa mea, știu că o să fie chiar atât de diferit. Ceea ce nu știu 
e cât de diferit o să fie după aceea. 

- Bănuiesc că o să aflăm. 

- Da, cam peste douăzeci și cinci de minute, a replicat tăticul și 
apoi a arătat cu degetul. Uite, uite-le pe mămica și pe Savitri. Hai să 
sărbătorim împreună lumea nouă, bine? 


Partea all-a 


Doisprezece 


S-au auzit un răpăit, apoi o bufnitură și după aceea un vuiet când 
frânele și motoarele navetei s-au oprit. Asta era: aterizaserăm pe 
Roanoke. Eram acasă, pentru prima dată. 

-Ce-i mirosul ăsta? exclamă Gretchen, strâmbând din nas. 

Am tras aer în piept și-am strâmbat și eu din nas. 

-Cred că pilotul a aterizat într-o grămadă de șosete râncede, am 
comentat. 

L-am potolit pe Babar, care era cu noi și care părea ațâțat de ceva; 
poate că lui îi plăcea mirosul. 

-Asta-i planeta, a anunțat Anna Faulks. 

Făcea parte din echipajul lui Magellan și coborâse pe planetă de 
câteva ori, descărcând materiale. Tabăra principală era aproape gata 
pentru coloniști; Gretchen și cu mine, în calitate de copii ai 
conducătorilor coloniei, am primit permisiunea să coborâm cu una 
dintre ultimele navete de marfă, în loc să luăm o navetă pentru 
transportul vitelor, ca toți ceilalți. Părinții noștri se aflau deja pe 
planetă de zile întregi, supraveghind descărcarea. 

-Şi am noutăți pentru voi, continuă Faulks. Asta-i cam cel mai 
plăcut miros de pe-aici. Când prinzi o adiere dinspre pădure, atunci 
e rău de-a binelea! 

— De ce? am întrebat. A ce miroase, atunci? 

-E ca și cum toți cei pe care-i cunoști tocmai au vomitat pe 
pantofii tăi, a răspuns Faulks. 

- Minunat! a comentat Gretchen. 

Se auzi un zăngănit scrâșnit, când ușile masive ale navetei de 
marfă se deschiseră. Urmă o adiere ușoară, în vreme ce aerul din 


cala de mărfuri ieșea cu un șuierat către cerul lui Roanoke. Și apoi 
mirosul ne izbi cu adevărat. 

Faulks ne-a zâmbit. 

- Delectaţi-vă, domnișoarelor! O să simtiti mirosul ăsta tot restul 
vieții. 

-La fel și tu, i-a replicat Gretchen. 

Faulks n-a mai zâmbit. 

-O să mutăm containerele de materiale peste câteva minute, a 
spusa ea. Voi două trebuie să plecați de-aici, daţi-vă la o parte din 
calea noastră. Ar fi păcat dacă prețioasele voastre persoane ar fi 
strivite sub ele... 

Ne întoarse spatele și porni către restul echipei din cala navetei. 

- Drăguţ! i-am atras atenţia lui Gretchen. Nu cred că acum era cel 
mai bun moment să-i aduci aminte că e împotmolită aici. 

Gretchen ridică din umeri. 

- Merita, a zis și a pornit către ușile navetei. 

Mi-am mușcat obrazul pe dinăuntru și m-am hotărât să nu 
comentez. Ultimele câteva zile ne împinseseră pe toți la limită. Asta 
e ceea ce se întâmplă atunci când știi că ești pierdut. 


În ziua în care am făcut saltul spre Roanoke, așa ne-a dat tăticul 
vestea că eram pierduti. 

-Pentru că știu că circulă deja zvonuri, dati-mi voie să vă spun 
mai întâi asta: nu suntem în pericol, le spuse tăticul coloniștilor. 

Stătea în picioare pe platforma unde cu numai vreo două ore 
înainte scandaserăm numărătoarea inversă până la salt. 

-Magellan e în siguranță. Nu ne aflăm în niciun pericol în acest 
moment. 

În jurul nostru, mulțimea se relaxa. M-am întrebat câți dintre ei 
prinseseră partea cu „în acest moment“. Bănuiam că John o pusese 
acolo cu un motiv. 

Așa era. 

-Însă nu suntem acolo unde ni s-a spus că vom ajunge, a 
continuat el. Uniunea Colonială ne-a trimis pe o altă planetă decât 
ne așteptaserăm să mergem. A făcut acest lucru pentru că a aflat că o 
coaliție de rase extraterestre numită Conclavul plănuia să ne 
împiedice s-o colonizăm, cu forța dacă este necesar. Nu există nicio 
îndoială că ne-ar fi așteptat în clipa când am fi făcut saltul. Așa că 


am fost trimiși altundeva: pe o cu totul altă planetă. Ne aflăm acum 
deasupra adevăratului Roanoke. 

-Nu suntem în primejdie deocamdată, a continuat John. Dar 
Conclavul ne caută. Dacă ne găsește, o să încerce să ne ia de-aici, din 
nou, probabil prin forță. Dacă nu ne poate scoate, va distruge 
colonia. Suntem în siguranță acum, dar n-o să vă mint: suntem 
vânațţi! 

- Du-ne înapoi! a strigat cineva. 

Se auziră murmure de încuviințare. 

-Nu ne putem întoarce, replică John. Căpitanul Zane a fost 
împiedicat de la distanţă să ajungă la sistemele de control ale lui 
Magellan de către Forţele Coloniale de Apărare. El și echipajul lui se 
vor alătura coloniei noastre. Magellan va fi distrus după ce vom fi 
aterizat noi și toate proviziile noastre pe Roanoke. Nu ne putem 
întoarce. Niciunul dintre noi. 

Încăperea izbucni în strigăte furioase și discuţii. Tăticul îi linişti 
până la urmă. 

- Niciunul dintre noi nu știa. Eu n-am știut. Jane n-a știut. Nici 
reprezentanții coloniilor voastre. Și cu siguranţă nici căpitanul Zane. 
Ni s-a ascuns tuturor. Uniunea Colonială și Forţele Coloniale de 
Apărare au hotărât, din motive pe care le știu numai ei, că e mai 
sigur să ne țină aici decât să ne ducă înapoi pe Phoenix. Fie că 
suntem de acord sau nu, cu asta trebuie să ne descurcăm. 

-Ce-o să facem? s-a auzit încă o voce din mulțime. 

Tăticul s-a uitat în direcţia din care venise vocea. 

-O să facem ce-am venit să facem de la început, a răspuns el. O să 
colonizăm. Înţelegeţi asta: când am ales cu toții să devenim coloniști, 
știam că există riscuri. Știți cu toții: coloniile incipiente sunt locuri 
primejdioase. Chiar și fără acest Conclav care ne caută, colonia 
noastră încă ar fi întâmpinat riscul atacului, încă ar fi fost o țintă 
pentru alte rase. Nimic din toate astea nu s-a schimbat. Ceea ce s-a 
schimbat este că Uniunea Colonială a știut dinainte cine ne caută și 
de ce. Asta le-a permis să ne țină la adăpost pe termen scurt. Ne dă 
un avantaj pe termen lung. Pentru că acum știm ce să facem ca să nu 
fim găsiți. Știm cum să rămânem în siguranţă. 

Se înmulțiră murmurele din mulțime. Chiar în dreapta mea, o 
femeie întrebă: 

-Şi cum o să rămânem în siguranță? 

- Reprezentanții coloniilor voastre o să vă explice. Verificaţi-vă 


PDA-urile; fiecare dintre voi are un loc pe Magellan unde voi și foștii 
voştri concetățeni de planetă vă veți întâlni cu propriul reprezentant. 
Ei o să vă explice ce trebuie să facem și vă vor răspunde la întrebări. 
Dar un lucru vreau să fie foarte limpede. O să am nevoie de 
cooperare din partea tuturor. O să am nevoie de sacrificii din partea 
tuturor. Sarcina noastră de a coloniza lumea asta n-ar fi fost 
niciodată ușoară; acum însă e mult mai grea. Dar o putem face, a 
insistat tăticul, iar forța cu care a zis-o a părut să-i surprindă pe 
câțiva din mulțime. Ceea ce se cere de la noi e greu, dar nu 
imposibil. O putem face dacă lucrăm împreună. Putem reuși dacă 
știm că ne bazăm unul pe altul. De oriunde-am veni, trebuie să fim 
cu toții acum locuitori ai planetei Roanoke. Nu așa aș fi preferat să se 
întâmple. Dar așa va trebui să facem lucrurile să meargă. Putem să 
reușim. Trebuie să reușim. Trebuie să reușim împreună. 


Am coborât din navetă și am pus picioarele pe solul lumii noi. 
Noroiul de pe jos mi se prelinse peste gheată. 

- Fermecător! am constatat. 

Am luat-o la pas. Noroiul îmi sugea picioarele. Am încercat să nu 
mă gândesc la supt ca la o metaforă mai generală. Babar a sărit din 
navetă și s-a apucat să adulmece împrejurimile. Măcar el era fericit. 

În jurul meu, echipajul de pe Magellan trecuse la treabă. Navetele 
care aterizaseră înainte își goleau încărcătura; o altă navetă se 
pregătea pentru aterizare la o oarecare distanță. Containerele cu 
materiale, de mărime standard, erau împrăștiate pe sol. În mod 
normal, odată ce conținutul lor era scos, containerele erau trimise 
înapoi sus cu navetele, pentru a fi refolosite; dacă nu irosești, nu 
duci lipsa. De data asta, nu exista niciun motiv să le ducem înapoi 
pe Magellan. Nava nu se întorcea; aceste containere nu aveau să fie 
reumplute vreodată. Și, după cum se întâmplaseră lucrurile, unele 
dintre aceste containere nici măcar nu aveau să fie vreodată 
despachetate; noua situație de aici, de pe Roanoke, făcea să nu 
merite efortul. 

Dar asta nu însemna că respectivele containere nu aveau niciun 
scop; aveau. El se afla în fața mea, la câteva sute de metri, unde se 
forma o îngrăditură din containere. Înăuntrul ei urma să fie noua 
noastră casă temporară: un sătuc deja botezat Croatoan, în care toți 
cei două mii cinci sute, câți eram — și proaspeții nemulțumiți din 
echipajul de pe Magellan —, aveau să fie închiși în timp ce tăticul, 


mămica și ceilalți conducători ai coloniei făceau o trecere în revistă a 
aceste planete noi, ca să vadă ce trebuia să facem ca să trăim pe ea. 

Cât timp noi ne-am uitat, câțiva membri din echipaj au mutat unul 
dintre containere la locul lui în îngrăditură, folosind propulsoarele 
din partea de sus ca să ducă la locul lui containerul și apoi oprindu- 
le și lăsând containerul să cadă câțiva milimetri până pe pământ, cu 
o bufnitură. Chiar și de la distanța asta, am simtit vibrația în sol. 
Orice-ar fi fost în container, era greu. Probabil utilaje agricole pe care 
nu ne mai era permis să le folosim. 

Gretchen ajunsese deja acolo cu mult înaintea mea. M-am gândit 
să alerg ca s-o prind din urmă, apoi însă am observat-o pe Jane 
apărând din spatele nou-așezatului container și vorbind cu unul 
dintre membrii echipajului de pe Magellan. M-am dus, în schimb, 
spre ea. 


Când tăticul vorbea despre sacrificiu, vorbea direct despre două 
lucruri. 

Mai întâi: niciun contact între Roanoke și restul Uniunii Coloniale. 
Tot ceea ce trimiteam în direcția Uniunii Coloniale ne putea da de 
gol, chiar și o simplă sondă automată de salt plină cu date. În aceeași 
măsură, tot ceea ce ni se trimitea ne putea da de gol. Asta însemna 
că eram cu adevărat izolați: niciun ajutor, niciun fel de provizii, nici 
măcar corespondenţă de la prieteni și de la cei dragi rămași în urmă. 
Eram singuri. 

La început, nici n-a părut un lucru chiar atât de important. La 
urma urmei, ne-am părăsit deja vechea viață, atunci când am 
devenit coloniști. Ne-am luat rămas-bun de la oamenii pe care nu-i 
luam cu noi, și cei mai mulți știam că ar fi trecut foarte multă vreme 
până să-i mai vedem, dacă aveam să-i mai vedem vreodată. Dar, 
chiar și cu toate astea, legăturile nu erau complet tăiate. O sondă de 
salt a fi trebuit să plece din colonie în fiecare zi, ducând scrisori, știri 
și informații înapoi în Uniunea Colonială. Reciproc, o sondă 
automată ar fi trebuit să sosească zilnic, cu corespondență, știri, 
cântece, povești și alte lucruri, ca să simțim că suntem încă parte a 
omenirii, în ciuda faptului de a fi împotmoliți într-o colonie, 
cultivând cereale. 

Și acum, nimic din toate astea. Se dusese totul. Ceea ce te izbea 
mai întâi era lipsa poveștilor, a muzicii și a spectacolelor noi- lucru 
rău, dacă erai pasionat de un serial sau de o formaţie înainte de 


plecare și sperai să te tii la curent cu ele—, apoi însă îţi dădeai seama 
că ceea ce conta cu adevărat era faptul că din acel moment n-aveai să 
mai știi nimic despre viața oamenilor rămași pe loc. Nu aveai să știi 
dacă bunica ta a murit. Nu aveai să vezi înregistrările pe care 
prietena ta cea mai bună și le-a făcut la nuntă sau să citești 
povestirile pe care o altă prietenă le scria și se chinuia cu disperare 
să le publice sau să vezi poze cu locurile care-ţi plăceau la nebunie, 
cu oamenii pe care încă îi iubeai stând în prim-plan. Totul se 
terminase, poate pentru totdeauna. 

Când ne-a izbit înțelegerea acestui fapt, a făcut-o din plin, dar o 
lovitură încă și mai dură a fost când ne-am dat seama că toți cei la 
care am ținut vreodată, oricare dintre noi, nu știau nimic despre ce 
ni se întâmplase. Dacă Uniunea Colonială nu avusese de gând să ne 
spună nouă unde mergem, ca să ducă de nas chestia asta pe nume 
Conclav, cu siguranță nu avea de gând să le spună nici celorlalți că îi 
păcălea în legătură cu locul unde ne aflam. Absolut toată lumea 
credea că ne-am rătăcit. Unii gândeau, probabil, că am fost uciși. 
John, Jane și cu mine nu trebuia să ne facem prea multe griji la 
capitolul ăsta — fiecare dintre noi însemna familia pentru ceilalți, 
toată familia pe care o aveam —, dar restul coloniștilor aveau pe 
cineva care ținea chiar acum doliu după ei. Mama și bunica lui 
Savitri trăiau încă; expresia apărută pe chipul femeii când și-a dat 
seama că ele o cred moartă m-a făcut să mă reped s-o îmbrățișez. 

Nici măcar nu voiam să mă gândesc cum tratau obinii dispariția 
noastră. Speram doar ca ambasadorul Uniunii Coloniale pe lângă 
obini să fi avut lenjerie curată când veniseră obinii să-l ia la întrebări. 

Al doilea sacrificiu era și mai greu. 


-Ai sosit! a exclamat Jane în timp ce mă apropiam de ea. 

A întins mâna să-l mângâie pe Babar, care țopăise spre ea. 

— Așa se pare, am replicat. Așa e mereu? 

— Așa cum? 

- Mocirlos. Ploios. Frig. Ca naiba. 

-Am ajuns aici la începutul primăverii. O să tot fie așa o vreme. 
Cred însă că lucrurile se vor îmbunătăți. 

- Da? am întrebat. 

— Așa sper, a răspuns. Dar nu știm. Avem putine informații despre 
planeta asta. Uniunea Colonială nu pare să fi făcut o cercetare 
normală la fața locului. Și n-o să putem lansa un satelit ca să 


urmărim vremea și climatul. Așa că trebuie doar să sperăm c-o să fie 
mai bine. Desigur, ar fi mai bine dacă am ști. Dar speranţa e tot ce- 
avem. Unde-i Gretchen? 

Am făcut semn în direcţia în care-o văzusem plecând. 

-Cred că-l caută pe tatăl ei, am spus. 

-Totul e în ordine între voi două? a întrebat Jane. Rar o văd pe 
vreuna fără cealaltă. 

-E bine. Cu toţii sunt nervoși în ultimele zile, mămico. La fel și 
noi, bănuiesc. 

-Ce mai fac ceilalți prieteni ai tăi? 

Am ridicat din umeri. 

-Nu l-am văzut prea mult pe Enzo în ultimele două zile. Cred că-i 
pică destul de prost ideea că e captiv aici. Nici măcar Magdy n-a 
reușit să-l înveselească. M-am dus să-l vizitez de vreo două ori, dar 
nu vrea să spună prea multe și nici nu pot spune că eu eram prea 
veselă. Totuși, încă îmi trimite poezii. Pe hârtie. ÎI pune pe Magdy să 
le aducă. Magdy nu suportă asta, că veni vorba. 

Jane zâmbi. 

-Enzo e un băiat drăguţ. 

- Știu. Cred că n-am ales totuși un moment prea grozav ca să mă 
hotărăsc să-l fac prietenul meu. 

-Fi bine, ai spus-o chiar tu, cu toții sunt nervoși în ultimele zile. O 
să fie mai bine. 

— Așa sper, am răspuns — și chiar speram. 

Mă descurcasem cu toanele și cu deprimarea celor mai buni dintre 
ei, dar chiar și eu am limitele mele, și acum mă apropiam de ele. 

- Unde-i tăticul? Și unde-s Hickory și Dickory? 

Cei doi coborâseră într-una dintre primele navete, împreună cu 
mămica și cu tăticul; între faptul că-i văzusem foarte puțin pe 
Magellan și cel că fuseseră plecaţi în ultimele câteva zile, începeam să 
le simt lipsa. 

-Pe Hickory și Dickory i-am trimis să facă o explorare a zonei 
înconjurătoare, a explicat Jane. Ne ajută să facem o schiță a 
terenului. Le dă ceva folositor de făcut și pe moment îi ține deoparte 
din calea celor mai mulți dintre coloniști. Nu cred că vreunul dintre 
ei are sentimente prea prietenoase față de nonumani în acest 
moment, și preferăm să evităm ca cineva să încerce să se ia la bătaie 
cu ei. 

Eu am dat din cap. Oricine ar încerca să se ia la bătaie cu Hickory 


sau cu Dickory s-ar alege cel puţin cu ceva rupt. Ceea ce nu i-ar face 
pe cei doi foarte populari, chiar dacă (sau poate mai ales dacă) ar 
avea dreptate. Mămica și tăticul erau deștepți că-i puneau să stea 
deoparte, deocamdată. 

-Tatăl tău e cu Manfred Trujillo, a anunţat Jane, vorbind despre 
tatăl lui Gretchen. Amenajează satul temporar. ÎI organizează ca pe o 
tabără a unei legiuni romane. 

-Ne așteptăm la un atac din partea vizigoților, am comentat. 

-Nu știm din partea cui să ne așteptăm la un atac, a zis Jane. 

Felul imperturbabil în care vorbise nu mă înveselise deloc. 

-Mă aştept s-o găsești pe Gretchen cu ei. Intră în tabără, și-o să-i 
găsești. 

-Ar fi mai ușor dac-aș putea doar să dau un semnal pe PDA-ul lui 
Gretchen și s-o găsesc așa. 

-Ar fi, a fost de acord Jane. Dar n-o să mai putem face așa ceva. 
Încearcă să-ţi folosești ochii. 

Îmi dădu un pupic scurt la tâmplă, apoi se îndepărtă ca să stea de 
vorbă cu echipajul de pe Magellan. Am oftat și m-am îndreptat spre 
tabără ca să-l găsesc pe tăticul. 


Al doilea sacrificiu: chiar și cel din urmă dispozitiv cu un 
computer încorporat nu mai putea fi utilizat. Ceea ce însemna că nu 
puteam folosi cea mai mare parte a lucrurilor pe care le aveam. 

Motivul era dat de undele radio. Fiecare aparat electronic 
comunica cu orice alt aparat electronic prin unde radio. Chiar și 
undele radio minuscule pe care le emiteau puteau fi însă descoperite 
dacă cineva căuta destul de intens, așa cum fuseserăm asiguraţi că o 
să caute. Dar nu era de-ajuns doar să oprim capacitatea de 
conectare, din moment ce ni se spusese că echipamentul nostru 
folosea unde radio nu numai în exterior, ci și intern, pentru 
comunicarea între componentele aparatului. 

Aparatele noastre electronice nu se puteau împiedica să transmită 
dovezi că suntem aici și, dacă cineva știa ce frecvenţe foloseau ca să 
funcționeze, puteau fi detectate pur și simplu prin transmiterea 
semnalului care le pornea. Sau așa ni se spusese. Nu sunt inginer. 
Tot ce știu este că o cantitate uriașă dintre echipamentele noastre nu 
mai puteau fi folosite — nu numai că acum erau inutilizabile, dar 
deveniseră și un pericol pentru noi. 

A trebuit să riscăm să folosim acest echipament ca să aterizăm pe 


Roanoke și să amenajăm colonia. Nu prea puteam să ajungem la sol 
cu navetele fără să utilizăm electronica; coborârea n-ar fi fost o 
problemă, dar aterizările ar fi fost destul de complicate (și 
dezastruoase). Dar, odată ce totul a ajuns la locul stabilit, s-a 
terminat. Am rămas pe întuneric acolo și tot ce aveam în 
containerele cu aparatură electronică urma să rămână acolo. Poate 
pe veci. 

Asta includea servere de date, monitoare pentru divertisment, 
utilaje agricole moderne, aparate științifice, ustensile de bucătărie, 
vehicule și jucării. Plus PDA-uri. 

Acesta nu a fost un anunţ prea popular. Cu toții aveau PDA-uri și 
cu toții își păstrau viața în ele. PDA-urile erau locul unde îţi stocai 
mesajele, corespondenţa, filmele, muzica și lecturile. Erau felul în 
care țineai legătura cu prietenii și jucai jocuri cu ei. Felul în care 
făceai înregistrări audio și video. Felul în care împărțeai lucrurile pe 
care le îndrăgeai, cu oamenii care-ţi plăceau. PDA-ul era creierul 
exterior al tuturor. 

Și, brusc, ne-am trezit fără ele; absolut toate PDA-urile răspândite 
printre coloniști — ceva mai mult de unul de persoană- au fost 
adunate și inventariate. Unii au încercat să le ascundă; cel puţin un 
colonist a încercat să-l ia la bătaie pe membrul echipajului care 
fusese însărcinat să le adune. Acel colonist a petrecut noaptea în 
arestul de pe Magellan, prin amabilitatea căpitanului Zane; potrivit 
zvonurilor, căpitanul a coborât temperatura în arest, iar colonistul a 
așteptat ziua următoare neputând să adoarmă din cauza 
tremuratului. 

ÎI înțelegeam pe colonist. Trecuseră deja trei zile fără PDA și încă 
mă surprindeam întinzându-mă după el, când voiam să vorbesc cu 
Gretchen, să ascult muzică, să verific dacă mi-a trimis Enzo ceva sau 
oricare dintre cele o sută de lucruri diferite pentru care îmi foloseam 
PDA-ul în fiecare zi. Bănuiam că o parte din motivul pentru care 
oamenii erau atât de irascibili era și faptul că li se amputase creierul 
extern; nu-ți dai seama cât îţi folosești PDA-ul până când idiotul de 
obiect nu dispare... 

Eram cu toții furioși că nu mai aveam PDA-uri, dar în adâncul 
minții mă urmărea senzaţia aceea sâcâitoare că unul dintre motivele 
pentru care oamenii se dovedeau atât de nervoși în legătură cu PDA- 
urile era că îi împiedica să se gândească la faptul că atâtea utilaje de 
care aveam nevoie ca să supraviețuim nu mai puteau fi folosite 
deloc. Nu poți să deconectezi pur și simplu computerele de la 


utilajele agricole; nu merg fără ele, fac prea mult parte din mașină. 
Ar fi ca și cum ți s-ar scoate creierul și te-ai aștepta ca trupul să se 
descurce fără el. Nu cred că exista cineva care să vrea cu adevărat să 
se gândească la cât de adânc eram băgaţi în bucluc. 

De fapt, un singur lucru avea să ne ţină pe toți în viață: cei două 
sute cincizeci de menoniţi coloniali care făceau parte din colonia 
noastră. Religia lor îi făcuse să continue să folosească tehnologie 
demodată și arhaică; niciunul dintre utilajele lor nu avea computere 
și numai Hiram Yoder, reprezentantul coloniei lor, folosise cât de cât 
un PDA (și doar atunci, mi-a explicat tăticul, ca să rămână în contact 
cu alți membri ai consiliului colonial). Lucrul fără electronică nu 
însemna o pierdere pentru ei; așa trăiau ei. De aceea erau niște 
ciudati pe Magellan, în special printre noi, adolescenții. Dar acum 
urma să ne salveze. 

Asta nu liniștea pe nimeni. Magdy și câțiva dintre prietenii lui mai 
puțini atrăgători arătau spre menonitii coloniali ca spre o dovadă că 
Uniunea Colonială plănuise tot timpul ăsta să ne izoleze și păreau 
să-i deteste pentru asta, ca și cum ei ar fi știut tot timpul, mai 
degrabă decât să fie la fel de surprinși ca noi toți. Astfel ni s-a 
confirmat că reacţia lui Magdy la stres era să se înfurie și să caute 
încăierări inexistente; bătaia aproape stârnită la începutul călătoriei 
nu era doar o întâmplare. 

Magdy se înfuria când era stresat. Enzo devenea retras. Gretchen 
devenea irascibilă. În ceea ce mă privește, eu nu eram pe de-a- 
ntregul sigură cum mă simțeam. 


-Eşti zăpăcită, mi-a spus tăticul. 

Stăteam lângă cortul care reprezenta noua noastră casă temporară. 

-Prin urmare, așa devin, am replicat. 

L-am urmărit pe Babar hoinărind prin zonă, căutând locuri în care 
să-și marcheze teritoriul. Ce pot să spun... E câine. 

-Nu pricep, a comentat tăticul. 

I-am explicat cum se comportau prietenii mei de când ne 
pierduserăm. 

-O, bine. E de înțeles... Ei bine, dacă te consolează în vreun fel, 
dacă aș avea timp să fac orice altceva decât să muncesc, cred că aș fi 
și eu zăpăcit. 

-Sunt entuziasmată că e o trăsătură de familie. 

-Nici măcar nu putem da vina pe genetică. 


Se uită în jur. Peste tot în jurul nostru se aflau containere de marfă, 
teancuri de corturi acoperite cu prelate și sfoară topometrică, 
blocând locul unde se vor afla străzile noului nostru orășel. Apoi 
întoarse din nou ochii spre mine. 

-Ce crezi? 

-Cred că așa arată când Dumnezeu face caca. 

- Păi, da, acum așa arată. Dar cu multă muncă și puțină dragoste, 
ne putem croi drum către a fi o groapă împuțită. Și ce zi va fi aceea! 

Am izbucnit în râs. 

-Nu mă face să râd! am protestat. Încerc să rezolv cu chestia cu 
zăpăceala. 

-Îmi pare rău. 

De fapt nu-i părea rău câtuși de puţin. A arătat spre cortul de 
lângă al nostru. 

-Cel puţin, o să fii aproape de prietena ta. Asta-i cortul lui 
Trujillo. El și cu Gretchen o să locuiască aici. 

- Bine. 

Îi prinsesem din urmă pe tăticul, pe Gretchen și pe tatăl ei; cei doi 
plecaseră să se uite la pârâul care curgea pe lângă marginea a ceea ce 
în curând avea să fie așezarea noastră, ca să găsească cel mai bun loc 
în care să pună colectorul și purificatorul de reziduuri. Fără 
canalizare în interior, cel puţin pentru primele câteva săptămâni, ni 
se spusese; urma să ne facem nevoile în găleți. Nici măcar nu pot 
exprima cât de entuziasmată eram să aud asta. Gretchen își dăduse 
puțin ochii peste cap în fața tatălui ei când o trăsese după el să se 
uite la amplasamentele posibile; cred că regreta că venise în primul 
val. 

-Cât mai durează până când începem să-i aducem jos pe ceilalți 
coloniști? am întrebat. 

Tăticul arătă cu degetul. 

-Vrem să instalăm întâi perimetrul. Suntem aici de două zile și 
nimic primejdios n-a apărut din pădurile alea de-acolo, dar cred că e 
mai bine să fim în siguranță, decât să ne pară rău. Scoatem ultimele 
containere din cală în noaptea asta. Până mâine ar trebui să avem 
perimetrul complet îngrădit și interiorul izolat. Așa că două zile, 
cred. În trei zile toată lumea va fi jos. De ce? Te-ai plictisit deja? 

- Poate, am răspuns. 

Babar venise către mine și rânjea, cu limba atârnând și labele 
încleiate de noroi. Încerca să se hotărască dacă să sară pe două 


picioare și să-mi umple bluza de noroi sau nu. l-am transmis 
telepatic cel mai categoric nici să nu-ți treacă prin cap și am sperat că o 
să fie bine. 

-Nu că ar fi cât de cât mai puțin plictisitor pe Magellan în 
momentul ăsta. Tată, lumea e într-o dispoziție proastă. Nu știu, nu 
mă așteptam să fie așa colonizarea. 

-Nu e, m-a asigurat tăticul. Suntem un caz excepțional aici. 

- O, atunci,să fim la fel ca toți ceilalți! 

-Prea târziu, a spus tăticul, apoi a făcut semn spre cort. Jane și cu 
mine am aranjat cortul destul de bine. E mic și înghesuit, dar e și 
aglomerat. Și știu cât de mult îţi place. 

Asta îmi provocă încă un zâmbet. 

-Trebuie să mă întâlnesc cu Manfred și apoi să vorbesc cu Jane, 
dar după aceea putem să luăm cu toții masa de prânz și să încercăm 
să vedem dacă nu ne putem distra puțin. Ce-ar fi să te duci înăuntru 
și să te destinzi până ne întoarcem? Cel putin în felul ăsta nu trebuie 
să fii zăpăcită și bătută de vânt. 

- Bine. 

l-am dat tăticului un pupic pe obraz, apoi el a plecat în direcția 
pârâului. Am intrat în cort, cu Babar chiar în urma mea. 

- Drăguţ, i-am spus lui Babar în timp ce mă uitam în jur. Mobilat 
în stilul plin de gust al Refugiatului Modern. Și îmi place la nebunie 
ce-au făcut cu paturile astea pliante. 

Babar se uită în sus către mine cu rânjetul lui prostesc de câine, 
apoi sări pe unul dintre paturi și se tolăni. 

- Idiotule! am exclamat. Ai fi putut cel puţin să te ștergi pe labe! 

Babar, remarcabil de nepăsător la critică, căscă și-apoi închise 
ochii. 

M-am dus pe pat lângă el, am scuturat bucăţile mai mari de noroi 
și apoi l-am folosit ca pernă. Nu păru să aibă ceva împotrivă. Și chiar 
era un lucru bun, din moment ce ocupa jumătate din patul meu. 

-Fi bine, iată-ne! Sper că-ți place aici. 

Babar scoase un soi de sforăit. Bine zis, m-am gândit. 


Chiar și după ce ni s-a explicat tot, mai erau câţiva care nu prea 
pricepeau că suntem izolați și pe cont propriu. În ședințele de grup 
conduse de fiecare dintre reprezentanţii coloniali era întotdeauna 
câte unul (sau unii) care spuneau) că lucrurile nu puteau fi atât de 
rele pe cât pretindea tăticul că sunt, că trebuia să existe vreo cale 


pentru noi să rămânem în legătură cu restul omenirii sau cel puțin 
să ne folosim PDA-urile. 

Atunci au trimis reprezentanţii coloniilor fiecărui colonist ultimul 
fișier pe care aveau să-l primească PDA-urile lor. Era un fișier video, 
filmat de Conclav și trimis tuturor celorlalte rase din secțiunea 
noastră de spațiu. În el, conducătorul Conclavului, pe nume 
generalul Gau, stătea pe o înălțime care domina o mică așezare. 
Când am văzut prima oară filmul, am crezut că era o așezare umană, 
dar ni s-a spus că era o așezare de coloniști whaizi, o rasă despre 
care nu știam nimic. Ceea ce știam era că locuințele și clădirile lor 
arătau ca ale noastre sau destul de asemănătoare ca să nu conteze. 

A rămas acolo atât cât să te întrebi la ce se uita în jos, către 
așezare, iar așezarea a dispărut, făcută praf și pulbere de o mie de 
raze de lumină plonjând în jos din ceea ce ni se spuse că erau sute de 
nave spaţiale plutind la mare înălțime deasupra coloniei. În numai 
câteva secunde, n-a mai rămas nimic din colonie sau din cei care 
locuiau în ele, în afară de un fir de fum care se înălța către cer. 

După aceea nimeni n-a mai pus la îndoială înțelepciunea deciziei 
de a ne ascunde. 

Nu știu de câte ori am urmărit filmul cu atacul Conclavului; de 
câteva zeci de ori înainte ca tăticul să vină la mine și să mă pună să- 
mi predau PDA-ul- niciun privilegiu doar pentru că eram copilul 
conducătorului coloniei. Dar nu mă uitam din cauza atacului. O, 
bine, ar trebui să spun că nu vedeam chiar asta când mă uitam. Eu 
vedeam silueta care stătea pe înălțime. Creatura care ordonase 
atacul. Cea care avea pe mâini sângele unei întregi colonii. Mă uitam 
la acest general Gau. Mă întrebam ce o fi gândit când a dat ordinul. 
A simtit regret? Satisfactie? Plăcere? Durere? 

Am încercat să-mi închipui ce-ar însemna să ordoni moartea a mii 
de oameni nevinovaţi. Eram fericită că nu pot să concep așa ceva. 
Eram îngrozită că el putea. Și că era acolo, afară. Și ne vâna. 


Treisprezece 


La două săptămâni după ce am aterizat pe Roanoke, Magdy, 
Enzo, Gretchen și cu mine ne-am dus la o plimbare. 

-Aveti grijă unde aterizaţi! ne-a avertizat Magdy. Sunt niște 
bolovani mari aici, jos. 

- Grozav! a comentat Gretchen. 

Își aprinse lanterna de buzunar — tehnologie acceptabilă, nicio 
componentă computerizată în ea, doar un LED de modă veche- și o 
îndreptă spre pământ, căutând un loc unde să aterizeze, apoi sări de 
pe marginea zidului de containere, țintind spre locul preferat. Enzo 
și cu mine am auzit un uf când ajunse jos, apoi o mică înjurătură. 

-Ti-am spus să ai grijă unde aterizezi, a zis Magdy, îndreptându- 
și lanterna spre ea. 

-Taci din gură, Magdy! l-a apostrofat Gretchen. Nici măcar n-ar 
trebui să fim aici. O să ne bagi pe toți în încurcătură. 

- Mda, bine... a replicat Magdy. Cuvintele tale ar avea mai multă 
autoritate morală, dacă n-ai fi de fapt aici, cu mine. 

Mută cu o smucitură lumina lanternei de la Gretchen către mine și 
Enzo, care stăteam încă sus, pe zidul de containere. 

-Voi doi aveți vreun plan să veniți cu noi? 

- Încetezi, te rog, cu lanterna!? a exclamat Enzo. O să ne vadă 
patrula. 

-Patrula e pe partea cealaltă a zidului de containere, a explicat 
Magdy. Deși, dacă nu vă grăbiţi, asta n-o să mai dureze prea mult. 
Așa că... mișcați-vă! 

Aprinse și stinse repede lanterna pe faţa lui Enzo, dând naștere 
unui efect stroboscopic enervant. Enzo oftă și alunecă de pe zidul de 


containere; am auzit bufnitura înăbușită o secundă mai târziu. Mai 
rămâneam eu; m-am simtit brusc prea expusă în vârful containerelor 
care formau îngrăditura defensivă din jurul sătucului nostru și în 
același timp frontiera dincolo de care nu ne era permis să mergem în 
timpul nopții. 

- Haide! mi-a șopti Enzo. 

El, cel putin, își aducea aminte că n-ar fi trebuit să fim afară și-și 
modulă vocea corespunzător. 

-Sari jos! Te prind eu. 

-Te-ai prostit? am întrebat, tot în șoaptă. O să sfârșești cu pantofii 
mei în orbite. 

-A fost o glumă, a spus Enzo. 

- Bine, am răspuns. Nu mă prinde. 

- Doamne, Zoë! a exclamat Magdy, fără să șoptească deloc. Nu sari 
odată? 

Am sărit de pe zidul de containere, la vreo trei metri de vârf, și m- 
am rostogolit puțin când am ajuns jos. Enzo îndreptă lanterna spre 
mine și-mi întinse mâna să mă ridic. Am luat-o și m-am uitat pieziș 
la el, iar el m-a tras sus. Apoi mi-am îndreptat propria mea lanternă 
în direcția unde era Magdy. 

- Nesuferitule! i-am zis. 

Magdy ridică din umeri. 

- Hai! a replicat el și am pornit către destinația noastră, pe lângă 
zid. 

După câteva minute, ne ținteam cu toţii fasciculele de la lanterne 
spre o gaură. 

-Oho! a exclamat Gretchen. Tocmai am încălcat regula stingerii și 
am riscat să fim împușcați din greșeală de garda de noapte. O gaură 
în pământ. Aleg următoarea excursie pe teren, Magdy. 

Magdy pufni și îngenunche în gaură. 

-Dacă ai fi atentă vreodată la ceva, ai ști că această gaură a stârnit 
panică în rândul consiliului. Ceva a săpat asta acum două nopți, în 
timp ce patrula nu se uita. Ceva a încercat să între în colonie de aici, 
de afară. 

Își luă lanterna și o mută în susul celui mai apropiat container 
până când zări ceva. 

- Uite! Sunt zgârieturi pe container. Ceva a încercat să treacă pe 
sus și, când n-a reușit, a încercat pe dedesubt. 


-Adică ne aflăm aici, afară, acum, cu o ceată de animale de pradă, 
am constatat. 

-Nu trebuie să fie un animal de pradă, a spus Magdy. Poate e 
doar o creatură căreia îi place să sape. 

Am ridicat lumina din nou, pe urmele de gheare. 

-Da asta-i o teorie rezonabilă. 

-N-am fi putut vedea asta în timpul zilei? a întrebat Gretchen. 
Când am putea vedea lucrurile care sar să ne mănânce? 

Magdy a pus lumina pe mine. 

-Mama ei și-a pus oamenii de la securitate să umble pe lângă ea 
toată ziua. Nu lăsau pe nimeni să se apropie. În plus, cine a făcut 
gaura asta a plecat de mult. 

-O să-ți aduc aminte că ai zis asta când o să-ți sfâșie ceva gâtlejul, 
l-a avertizat Gretchen. 

- Liniștește-te! a replicat Magdy. Sunt pregătit. Și, oricum, gaura 
asta e doar primul act. Tatăl meu e prieten cu unii dintre tipii de la 
securitate. Unul i-a spus că, doar cu puțin înainte de a închide totul 
pentru noapte, au văzut o turmă de fanti în pădure. Eu zic să ne 
ducem să ne uităm. 

— Ar trebui să ne întoarcem, a vorbit Enzo. Nici măcar n-ar trebui 
să fim aici, Magdy. Dacă ne găsesc afară, o să ne aștepte iadul pe toți. 
Vedem fanții mâine, când soarele e sus pe cer, și chiar îi putem 
vedea. 

-Mâine o să fie treji și o să pască, a spus Magdy. Și nici vorbă să 
putem face altceva decât să ne uităm la ei cu binoclul. 

Magdy arătat din nou spre mine. 

- Daţi-mi voie să vă aduc aminte că părinţii ei ne țin zăvorâți de 
două săptămâni, așteptând să descopere dacă ceva ne-ar putea 
azvârli de pe planeta asta. 

-Sau dacă ne-ar putea omorî, am completat. Ceea ce ar fi o 
problemă. 

Magdy a alungat ideea cu un gest al mâinii. 

-Ceea ce spun eu este că, dacă vrem cu adevărat să vedem chestiile 
astea — chiar să ajungem destul de aproape ca să ne putem uita bine 
la ele —, trebuie s-o facem acum. Dorm cu toții, nimeni nu știe că am 
plecat și o să ne întoarcem înainte ca cineva să ne simtă lipsa. 

— Tot cred că ar trebui să ne întoarcem, a insistat Enzo. 

- Enzo, știu că asta îţi ia din timpul prețios petrecut cu prietena ta, 
zise Magdy, dar credeam că s-ar putea să vrei să explorezi și altceva 


decât amigdalele lui Zoë, măcar de data asta. 

Magdy era foarte norocos că nu se afla în raza de acțiune a brațului 
când făcea acest comentariu. Fie a brațului meu, fie a lui Enzo. 

-Iar ești un măgar, Magdy! a exclamat Gretchen. 

- Bine, a spus Magdy. Voi duceţi-vă înapoi. Ne vedem mai târziu. 
Eu am de gând să văd niște fanti. 

Porni către pădure, plimbând fasciculul lanternei prin iarbă (sau 
planta asemănătoare cu iarba care acoperea pământul) în timp ce 
mergea. Eu am îndreptat lanterna spre Gretchen. Ea a dat ochii peste 
cap cu exasperare și a pornit în urma lui Magdy. La un minut, eu și 
Enzo am pornit după ei. 


Luaţi un elefant. Faceţi-l doar puțin mai mic. Scăpaţi de urechi. 
Faceţi-i trompa mai scurtă și cu tentacule la capăt. Întindeți-i 
picioarele până când aproape că pare imposibil să-i poată susține 
greutatea. Daţi-i patru ochi. Și apoi faceţi-i tot felul de alte lucruri 
stranii corpului său, așa că nu rămâne decât să spui că arată mai 
mult ca un elefant decât ca orice altceva la care te-ai putea gândi. 

Ăsta-i un fant. 

În cele două săptămâni în care fuseserăm închiși în satul coloniei, 
așteptând semnalul verde ca să începem colonizarea propriu-zisă, 
fanții fuseseră zăriți de câteva ori, fie în pădurea de lângă sat, fie, 
foarte rar, în porțiunea neîmpădurită dintre sat și pădure. Apariția 
unor fanti stârnea o goană nebună a copiilor către poarta coloniei (o 
deschizătură în zidul de containere, care se închidea noaptea), ca să 
se uite, să caște gura și să facă semn cu mâna creaturilor. Mai stârnea 
și un val care arăta o nonșalanţă studiată, format din noi, 
adolescenții, pentru că și noi voiam să-i vedem, numai că nu voiam 
să părem prea interesaţi, din moment ce asta ne-ar fi afectat 
credibilitatea față de toți prietenii noștri cei noi. 

Cu siguranță Magdy n-a dat niciodată niciun indiciu că i-ar fi 
păsat câtuși de puțin de fanți. Se lăsa tras până la poartă de către 
Gretchen când trecea o turmă, apoi însă petrecea cea mai mare parte 
a timpului vorbind cu ceilalți băieţi care erau și ei bucuroși să facă să 
pară că fuseseră trași către poartă. Totul se reduce la aparenţă, 
presupun. Chiar și cei care se străduiau să pară imperturbabili aveau 
în ei ceva copilăresc. 

Exista o oarecare dispută în legătură cu faptul dacă fanţii pe care-i 
vedeam erau un grup local care trăia în zonă sau dacă văzuserăm 


mai multe turme care migrau pe aici. N-aveam nici cea mai mică 
idee care dintre teorii era corectă; eram pe planetă doar de vreo 
două săptămâni. Și, de la depărtare, toți fanții arătau cam la fel. 

Iar de-aproape, așa cum am descoperit destul de repede, miroseau 
oribil. 

-Chiar totul pe planeta asta miroase ca rahatul? îmi șopti 
Gretchen în timp ce ne uitam în sus la fanti. 

Se legănau foarte încet, ca și cum ar fi dormit în picioare. Cât 
despre răspunsul la întrebarea ei, unuia dintre fanţii cei mai 
apropiaţi de locul unde ne ascundeam i-a scăpat un vânt 
monumental. Ne-am înecat și am chicotit. 

— Ssst! a șoptit Enzo. 

El și Magdy erau ghemuiți în spatele altui tufiș înalt, la vreo doi 
metri de noi, aproape de luminișul unde turma de fanti se hotărâse 
să se odihnească pe timpul nopții. Erau vreo doisprezece, cu toţii 
dormind și trăgând vânturi sub stele. Lui Enzo vizita nu părea să-i 
placă prea mult; era îngrijorat că s-ar putea să trezim fanţii din 
greșeală. Și nu era o grijă lipsită de importanţă; picioarele fanților 
arătau ca niște fuse de la distanţă, dar, de aproape, era limpede că ar 
putea zdrobi pe oricare dintre noi fără prea mare efort, iar aici erau 
doisprezece fanti. Dacă i-am fi trezit și ar fi intrat în panică, am fi 
putut ajunge în carne tocată. 

Cred că era încă puțin îmbufnat pentru comentariul despre 
„explorarea amigdalelor“. Magdy, în felul lui obișnuit, nu tocmai 
fermecător, îl tachinase pe Enzo încă de când el și cu mine 
începuserăm să ne întâlnim oficial. Zeflemelele apăreau și dispăreau 
în funcție de cum mergea relaţia lui Magdy cu Gretchen în 
momentul respectiv. Bănuiam că în acel moment Gretchen îl ținea la 
distanță. Uneori cred că aș avea nevoie de un grafic sau poate de o 
diagramă ca să pricep cum se înțeleg cei doi. 

Încă unul dintre fanți a tras o rafală impresionantă de vânturi. 

-Dacă mai stăm aici, o să mă sufoc, i-am șoptit lui Gretchen. 

Ea a dat din cap și mi-a făcut semn s-o urmez. Ne-am furișat unde 
stăteau Enzo și Magdy. 

-Putem pleca acum? i-a șoptit Gretchen lui Magdy. Știu că te 
încântă mirosul, dar noi, ceilalți, o să pierdem cina. Și am stat aici 
destul cât să se întrebe unde ne-am dus. 

-Un minut, a cerut Magdy. Vreau să ajung mai aproape de unul 
dintre ei. 


- Glumești! a exclamat Gretchen. 

-Am ajuns până aici... a insistat Magdy. 

- Chiar ești un idiot uneori, știi? a comentat Gretchen. Nu te duci 
pur și simplu către o turmă de animale sălbatice ca să le saluti. O să 
te omoare. 

-Sunt adormite! a protestat Magdy. 

-N-o să mai fie dacă te duci de-a dreptul în mijlocul lor. 

-Nu sunt chiar atât de prost, a replicat Magdy, vorbind din ce în 
ce mai tare cu cât se enerva mai mult. N-o să fie nicio problemă. 
Încetează cu grijile! 

Înainte ca Gretchen să riposteze, Enzo a ridicat mâna să-i 
liniștească pe amândoi. 

— Uite! a spus și a arătat undeva spre mijlocul luminișului. Unul 
dintre ei se trezește. 

-O, minunat! a exclamat Gretchen. 

Fantul în discuție își scutură capul și apoi îl ridică, întinzându-și 
larg tentaculele de pe trompă. Le flutură dintr-o parte în alta. 

-Ce face? l-am întrebat pe Enzo. 

El a ridicat din umeri. Nu era expert în fanti mai mult decât eram 
eu. 

A mai mișcat un timp din tentacule- într-un arc mai larg —, apoi 
mi-a trecut prin minte ce făcea: mirosea ceva. Ceva ce n-ar fi trebuit 
să fie acolo. 

Fantul mugi, nu din trompă, ca un elefant, ci din gură. Toti ceilalți 
fanti se treziră instantaneu și începură să se miște. 

M-am uitat pieziș la Gretchen. O, rahat! am mimat din buze. Ea a 
încuviințat și s-a uitat la fanți peste umăr. M-am întors spre Magdy, 
care devenise brusc foarte mic. Nu cred că acum mai voia să se 
apropie vreun pic. 

Fantul cel mai apropiat de noi s-a întors brusc și s-a frecat de 
tufișul în spatele căruia ne ascundeam. l-am auzit bufnitura 
piciorului când animalul se mută într-o nouă poziție. Am hotărât că 
e timpul să mă mișc, dar corpul s-a opus, din moment ce nu-mi 
controlam picioarele. Eram încremenită pe loc, ghemuită în spatele 
unui tufiș, așteptând să fiu călcată în picioare. 

Ceea ce nu s-a întâmplat însă niciodată. O secundă mai târziu, 
fantul a dispărut, luând-o la fugă în aceeași direcţie ca și restul 
turmei: cât mai departe de noi. 

Magdy săltă din poziția chircită și ascultă turma tropăind în 


depărtare. 

-În regulă, a zis el. Ce s-a întâmplat? 

-Credeam că ne-au mirosit, cu siguranță, am răspuns, că ne-au 
descoperit. 

-Ti-am zis că ești un idiot, i-a spus Gretchen lui Magdy. Dacă ai fi 
fost acolo când s-au trezit, am fi adunat cu lopata ce-ar mai fi rămas 
din tine, într-o găleată. 

Cei doi începură să se răstească unul la altul; m-am răsucit să mă 
uit la Enzo, care se întorsese cu fața în direcția opusă celei în care 
fugiseră fanţii. Avea ochii închiși, dar părea că se concentrează la 
ceva. 

-Ce e? am întrebat. 

Deschise ochii, se uită la mine și apoi arătă în direcția spre care se 
uita. 

- Vântul vine din direcţia asta. 

- Bine, am replicat. 

Nu-i urmăream ideea. 

-Ai fost vreodată la vânătoare? a întrebat Enzo. 

Am clătinat din cap. 

-Noi eram contra vântului față de fanti. Vântul sufla mirosul 
nostru departe de ei. 

A arătat către locul unde stătuse primul fant care se trezise. 

-Nu cred că fantul acela ne-ar fi mirosit câtuși de puţin. 

Clic! 

- Bine, am replicat. Acum am priceput. 

Enzo se întoarse spre Magdy și Gretchen. 

- Hei, voi doi! a exclamat el. E timpul să plecați. Acum! 

Magdy îndreptă lanterna de buzunar către Enzo și păru gata să 
spună ceva sarcastic, apoi prinse expresia de pe chipul lui Enzo în 
cercul de lumină. 

-Ce e? 

- Fanţii n-au fugit din cauza noastră, a explicat Enzo. E altceva 
acolo. Ceva care vânează fanti. Și cred că vine încoace. 


E un clișeu al divertismentelor de groază să pui adolescenți 
pierduţi în pădure și să-ți imaginezi că sunt hăituiți de ceva oribil 
aflat chiar în urma lor. 

Iar acum știu de ce. Dacă vrei să te simţi vreodată la limita terorii 


totale, abjecte, care te face să-ți vergi matele, încearcă să-ți croiești 
drum afară dintr-o pădure vreun kilometru-doi, noaptea, cu 
certitudinea că ești vânat. Te face să te simți viu, chiar te face, dar nu 
într-un fel în care vrei să te simţi viu. 

Magdy era în frunte, desigur, deși nu e limpede dacă apentru că 
știa drumul înapoi sau doar pentru că alerga atât de repede ca noi, 
ceilalți, să trebuiască să fugim după el. Eu și Gretchen îl urmam, iar 
Enzo forma ariergarda. O dată am încetinit ca să verific dacă mai e 
acolo, iar el mi-a făcut semn să fug în continuare. 

-Rămâi cu Gretchen! a zis el. 

Apoi mi-am dat seama că rămânea intenționat în urma noastră, 
astfel încât, orice ne-ar fi urmărit, să trebuiască să treacă de el mai 
întâi. L-aș fi sărutat chiar atunci, dacă n-aș fi fost doar un ghem 
fremătător de adrenalină, fugind cu disperare ca să ajung, acasă. 

— Pe-aici! ne-a strigat Magdy. 

Arătă spre o potecă naturală accidentată pe care am recunoscut-o 
ca fiind cea pe care-o folosisem ca să intrăm în pădure prima dată. 
Mă concentram să înaintez pe acea potecă, și atunci ceva se strecură 
prin spatele lui Gretchen și mă apucă pe neașteptate. Am tipat. 

Se auzi o bubuitură, urmată de o bufnitură înăbușită. 

Enzo se aruncă spre ceea ce mă înșfăcase. O secundă mai târziu, 
era întins pe solul pădurii, cu pumnalul lui Dickory la gât. Am avut 
nevoie de mai mult timp decât ar fi trebuit ca să recunosc cine ținea 
cuțitul. 

- Dickory! am tipat. Oprește! 

Dickory se opri. 

— Dă-i drumul! Nu e un pericol pentru mine! 

Dickory scoase cuțitul și se îndepărtă de Enzo. Enzo se depărtă în 
patru labe de Dickory și de mine. 

- Hickory? am strigat. E totul în ordine? 

De undeva din față, am auzit vocea lui Hickory. 

-Prietenul tău avea un pistol! L-am dezarmat! 

-Mă sugrumă! l-am auzit pe Magdy. 

-Dacă Hickory ar fi vrut să te sugrume, n-ai fi putut să vorbești! 
am răspuns. Dă-i drumul, Hickory! 

- Păstrez pistolul, a anunţat Hickory. 

Se auzi un foșnet în întuneric când Magdy se ridică. 

- Bine, am zis. 


Acum, că ne opriserăm din alergat, era ca și cum cineva trăsese o 
frână și toată adrenalina din corp se scurgea pe la picioare. M-am 
ghemuit să nu se reverse. 

- Nu, nu e bine, a replicat Magdy. 

L-am văzut apărând din întuneric, pășind apăsat înspre mine. 
Dickory se interpuse între mine și Magdy. Magdy s-a oprit brusc. 

-E pistolul tatălui meu! Dacă descoperă că lipsește, sunt ca și 
mort! 

-În primul rând, ce făceai cu pistolul? a întrebat Gretchen. 

Se întorsese în locul unde stăteam eu, cu Hickory urmând-o. 

-Ti-am zis că sunt pregătit, a răspuns Magdy și apoi s-a întors 
spre mine. Trebuie să le spui gărzilor tale de corp să fie mai atente. 

Arătă spre Hickory. 

— Aproape că l-am lăsat fără cap pe-ăsta. 

- Hickory? am întrebat. 

-N-am fost în niciun pericol serios, a replicat blând Hickory. 

Atenţia lui părea îndreptată în altă parte. 

-Vreau pistolul înapoi! s-a răstit Magdy. 

Cred că încerca să amenințe; eșuă când vocea i se frânse. 

-Hickory o să-i dea pistolul înapoi tatălui tău când o să ajungem 
înapoi în sat, am zis. 

Simțeam că se apropie o durere de cap de la oboseală. 

— Acum! a insistat Magdy. 

-Pentru numele lui Dumnezeu, Magdy! am răbufnit. 

Eram dintr-odată foarte obosită și furioasă. 

-Vrei să taci din gură cu afurisitul tău de pistol? Ai noroc că nu l- 
ai omorât pe vreunul dintre noi cu el. Și ai noroc că nu l-ai nimerit 
pe vreunul dintre ei— am făcut semn către Dickory și apoi către 
Hickory —, pentru că atunci tu ai fi fost mort, iar noi, ceilalți, ar fi 
trebuit să dăm explicații despre cum s-a întâmplat. Așa că taci din 
gură cu idiotul tău de pistol! Taci și hai să mergem acasă! 

Magdy s-a uitat țintă la mine, apoi a pornit tropăind în întuneric, 
către sat. Enzo mi-a aruncat o privire ciudată și s-a luat după 
prietenul lui. 

— Perfect, am comentat și mi-am strâns tâmplele între palme. 

Durerea monstruoasă de cap pe care o prevăzusem sosise și era 
un specimen magnific. 

-Ar trebui să te întorci în sat, mi s-a adresat Hickory. 


- Crezi? am întrebat și m-am ridicat în picioare și am plecat 
hotărâtă către sat, departe de el și de Dickory. Gretchen, rămasă 
brusc în compania celor două gărzi de corp ale mele, nu era prea 
departe în urma mea. 


-Nu vreau s-ajungă la John și Jane niciun cuvânt despre ce s-a- 
ntâmplat astă-noapte, i-am spus lui Hickory când el, Dickory și cu 
mine am ajuns în sectorul comun al satului. 

La ora asta din noapte, doar vreo două alte persoane mai 
hoinăreau pe-acolo, iar acestea dispărură rapid când Hickory și 
Dickory își făcură apariția. Două săptămâni nu fuseseră suficiente ca 
oamenii să se obișnuiască cu ei. Aveam spațiul comun numai pentru 
noi. 

-Cum spui tu, a încuviințat Hickory. 

- Mulţumesc, am zis și m-am îndepărtat de el, spre cortul pe care-l 
împărțeam cu părinții mei. 

-N-ar fi trebuit să te duci în pădure, a vorbit Hickory. 

Asta mă făcu să mă opresc. M-am întors cu fața la Hickory. 

- Poftim? 

-N-ar fi trebuit să te duci în pădure, a repetat Hickory. Nu fără 
protecția noastră. 

— Aveam protecție, am replicat eu și unei părți a creierului meu 
nu-i venea să creadă că aceste vorbe chiar mi-au ieșit din gură. 

-Protecția ta era un pistol mânuit de cineva care nu știa să-l 
folosească. Glonţul pe care l-a tras s-a dus în pământ, la mai puțin 
de treizeci de centimetri de el. L-am dezarmat întrucât era o 
amenințare pentru el însuși, nu pentru mine. 

-O să am grijă să-i spun. Dar nu contează. N-am nevoie de 
permisiunea ta, Hickory, ca să fac ce poftesc. Tu și Dickory nu sunteți 
părinții mei. lar în tratatul vostru nu scrie că-mi puteți impune ce să 
fac. 

-Eşti liberă să faci ce dorești. Dar ţi-ai luat riscuri inutile, atât 
mergând în pădure, cât și pentru că nu ne-ai informat despre 
intentia ta. 

-Asta nu v-a împiedicat să veniți după mine. 

Replica mea a sunat ca o acuzație, pentru că eram într-o stare de 
spirit acuzatoare. 

- Nu, a recunoscut Hickory. 

-Aşa că v-aţi apucat din proprie inițiativă să mă urmăriți, când eu 


nu v-am dat voie. 

-Da. 

-Să nu mai faceți niciodată așa ceva! Știu că intimitatea e o idee 
străină pentru voi, dar uneori nu vă vreau prin preajmă. Pricepeti? 
Tu- am arătat spre Dickory — aproape că i-ai tăiat gâtul prietenului 
meu în noaptea asta. Știu că nu-l placi, dar asta-i puţin cam mult. 

- Dickory nu i-ar fi făcut niciun rău lui Enzo! a protestat Hickory. 

- Enzo nu știe, am replicat și m-am întors spre Dickory. Și dacă ti- 
ar fi tras o lovitură bună? L-ai fi putut răni doar ca să-l oprești. N-am 
nevoie de felul ăsta de protecţie. Și nici n-o vreau. 

Hickory și Dickory au tăcut, absorbindu-mi furia. După câteva 
secunde, m-am săturat. 

- Ei bine? am întrebat. 

- Fugeai din pădure când ai dat peste noi, i-a amintit Hickory. 

- Da? Și? Credeam că s-ar fi putut să fim urmăriți. Ceva a speriat 
fanţii la care ne uitam, iar Enzo a crezut că putea fi un animal de 
pradă sau cam așa ceva. A fost alarmă falsă. Nu era nimic în spatele 
nostru, altfel ne-ar fi prins din urmă când ați apărut voi doi de 
nicăieri și ne-ați speriat ca naiba pe toți. 

- Nu, a negat Hickory. 

— Nu? Nu ne-ati speriat ca naiba? Dă-mi voie să fiu de altă părere. 

- Nu, a repetat Hickory. Erați urmăriți. 

-Ce tot vorbeşti acolo? Nu era nimic în urma noastră. 

-Erau în copaci. Se țineau după voi pe deasupra. Mergeau 
înaintea voastră. I-am auzit pe ei, înainte să te auzim pe tine. 

Mi s-au înmuiat genunchii. 

- Ei? am întrebat. 

-De aceea v-am luat cu noi imediat ce v-am auzit venind. Ca să vă 
protejăm. 

-Ce erau? 

-Nu știm. N-am avut timp să facem nicio observaţie adecvată. Și 
credem că împușcătura prietenului vostru i-a pus pe fugă. 

-Atunci nu era neapărat ceva care să ne vâneze pe noi. Ar fi putut 
fi orice. 

- Poate, a acceptat Hickory, în acea manieră neutră căutată pe care 
o avea când nu voia să mă contrazică. Orice-ar fi, se mișcau odată cu 
tine și cu grupul tău. 

- Băieți, sunt obosită, am zis, pentru că nu voiam să mă mai 


gândesc la nimic din toate astea, și dacă mă mai gândeam- la ideea 
că o haită de creaturi ne urmărea din copaci —, m-aș fi prăbușit chiar 
acolo, în sectorul comun. Putem lăsa discuția asta pe mâine? 

-Cum dorești, Zoë. 

-Multțumesc, am răspuns și am luat-o spre pat, târându-mi 
picioarele. Și adu-ți aminte ce-am stabilit să nu le spunem părinților. 

-Nu le spunem. 

-Şi adu-ţi aminte că am zis să nu mă urmăriți! 

La asta n-au răspuns nimic și am plecat să mă culc. 


L-am găsit pe Enzo în dimineața următoare lângă cortul familiei 
lui, citind o carte. 

— Oho, o carte adevărată! am exclamat. Pe cine-ai omorât ca s-o 
obţii? 

- Am împrumutat-o de la unul dintre copiii menoniți, a răspuns 
el. 

Mi-a arătat cotorul. 

-Huckleberry Finn. Ai auzit de ea? 

— Întrebi o fată de pe o planetă pe nume Huckleberry dacă a auzit 
de Huckleberry Finn! 

Speram ca tonul meu, care arăta că nu-mi venea să cred, să 
transmită și amuzament. 

După cât se părea, nu. 

—Scuză-mă. N-am făcut legătura. 

A deschis cartea în locul unde citea. 

- Ascultă, am zis, voiam să-ți mulțumesc pentru ce-ai făcut astă- 
noapte. 

Enzo s-a uitat pe deasupra cărții. 

-N-am făcut nimic astă-noapte. 

-Ai rămas în urma lui Gretchen și a mea. Te-ai așezat între noi și 
orice-ar fi fost ceea ce ne urmărea. Voiam doar să știi că am apreciat 
gestul. 

Enzo a ridicat din umeri. 

-Nu că ne-ar fi urmărit ceva, până la urmă. 

M-am gândit să-l pun la curent cu ce-mi spusese Hickory, dar m- 
am stăpânit. 

-Şi când ceva a venit spre voi, era în fața mea. Așa că n-am fost de 
prea mare folos de fapt. 


- Mda, că tot a venit vorba... Voiam să-mi cer scuze. Pentru chestia 
cu Dickory. 

Nu știam prea bine cum să pun problema. Îmi închipuiam că n-ar 
fi sunat prea bine Scuză-mă pentru când garda mea de corp extraterestră 
aproape că ţi-a tăiat capul cu un cuțit. 

- Nu-ţi face griji! a spus Enzo. 

-Nu-mi fac, am replicat. 

-Chiar nu. Garda ta de corp și-a făcut treaba. 

O clipă mi s-a părut că Enzo ar fi vrut să mai adauge ceva, apoi 
însă a înclinat capul și s-a uitat la mine de parcă ar fi așteptat să 
termin ce făceam în acel moment ca să se poată întoarce la cartea lui 
foarte importantă. 

Mi-a trecut brusc prin cap că Enzo nu-mi mai scrisese nicio poezie 
de când coborâserăm pe Roanoke. 

- Bine, am conchis eu neconvingător. Bănuiesc că o să ne vedem 
ceva mai târziu. 

-Sună bine, răspunse Enzo, apoi îmi făcu un semn prietenos cu 
mâna și-și băgă nasul în treaba lui cu Huck Finn. 

Am plecat înapoi la cortul meu, l-am găsit pe Babar înăuntru, m- 
am dus la el și l-am luat în brațe. 

- Felicită-mă, Babar! Cred că tocmai am avut prima ceartă cu 
prietenul meu. 

Babar mă linse pe față. Asta mai îmbunătăţi lucrurile un pic. Dar 
nu prea mult. 


Paisprezece 


__—Nu, cânţi încă prea jos, i-am spus lui Gretchen. Pari monotonă. 
Incepi pe un ton mai sus sau pe-aproape. Uite-așa... 

Am reluat partea pe care voiam s-o cânte ea. 

-Dar așa cânt, a replicat Gretchen. 

- Nu, cânți mai jos. 

- Atunci, tu abordezi melodia greșit! protestă Gretchen. Pentru că 
eu cânt melodia pe care-o cânți și tu. Dă-i drumul! 

Mi-am dres glasul și am interpretat melodia pe care voiam s-o 
cânte ea. O imită perfect. M-am oprit din cântat și am ascultat-o pe 
Gretchen. Era monotonă. 

— Ei, ce prostie! am comentat. 

-Ti-am spus eu. 

-Dacă aș putea să te pun să auzi cântecul, ai auzi melodia și ai 
cânta-o. 

-Dacă ai putea să mă pui să aud cântecul, n-am încerca să-l 
cântăm deloc. L-am asculta doar, ca niște ființe umane civilizate. 

-Bine zis! am fost de acord. 

-Nimic nu-i bine în legătură cu asta, a ripostat Gretchen. Ti-o jur, 
Zoë! Știam că venirea într-o colonie nouă urma să fie dificilă. Eram 
gata pentru asta. Dar, dacă aș fi știut că o să-mi ia PDA-ul, era foarte 
posibil să rămân pe Erie. Dă-i drumul, zi că sunt superficială! 

-Eşti superficială. 

-Acum zi că mă înșel. Dacă îndrăznești... 

Nu i-am spus că se înșală. Știam cum se simte. Da, era superficial 
să recunoști că-ți lipsea PDA-ul. Dar, când îți petrecuseși întreaga 


viață fiind capabil să faci să apară tot ce doreai pe un PDA, ca să te 
distrezi — muzică, filme, cărți și prieteni —, atunci când trebuia să te 
desparti de el, te simțeai mizerabil. Cu adevărat mizerabil. Mizerabil 
cam ca în „captiv pe o insulă pustie cu nimic altceva în afară de 
nuci-de-cocos ca să le ciocnești“. Pentru că nu exista nimic cu care să 
le înlocuim. Da, menoniții coloniali își aduseseră mica lor bibliotecă 
de cărți tipărite, dar cea mai mare parte a acesteia consta din biblii, 
manuale agricole și câteva „clasice“, dintre care Huckleberry Finn era 
unul dintre cele mai recente volume. Cât despre muzică și 
divertismente populare, ei bine, nu aveau o legătură prea mare cu 
asta. 

Îți dădeai seama că vreo câţiva dintre adolescenții menoniți 
coloniali credeau că e amuzant să ne privească pe noi, ceilalți, cum 
facem când rămânem fără divertisment. Nu părea foarte creștinesc 
din partea lor, trebuie să spun. Pe de altă parte, nu ei erau cei a căror 
viață fusese modificată drastic prin aterizarea pe Roanoke. Dacă aș fi 
fost în locul lor și aș fi văzut o ceată de alți indivizi plângându-se și 
suspinând că e groaznic că le fuseseră luate jucăriile, poate că m-aș fi 
simțit puțin cu nasul pe sus. 

Am făcut ce fac cu toții când duc lipsă de ceva: ne-am adaptat. 
Nu citisem nicio carte de când ajunseserăm pe Roanoke, dar eram pe 
lista de așteptare pentru un exemplar legat din Vrăjitorul din Oz. Nu 
existau spectacole de divertisment înregistrate, dar Shakespeare nu 
dă greș niciodată; era plănuită de sâmbătă într-o săptămână o 
lectură pe roluri cu A douăsprezecea noapte. Promitea să fie destul de 
înspăimântătoare — auzisem unele dintre lecturi —, dar Enzo citea 
rolul lui Sebastian și o făcea destul de bine; și, ca să spun drept, ar fi 
fost prima oară când intram în contact cu o piesă a lui Shakespeare — 
sau orice altă piesă, în afară de spectacolele de la școală — pe viu. Și 
oricum n-aș fi avut altceva de făcut. 

Cât despre muzică, ei bine, iată ce s-a întâmplat: La două zile de la 
aterizare, câţiva dintre coloniști au scos chitare, acordeoane, tobe de 
mână și alte asemenea instrumente și s-au apucat să încerce să cânte 
împreună. A fost groaznic, pentru că nimeni nu cunoștea muzica 
nimănui altcuiva. Semăna cu ce se întâmplase pe Magellan. Așa că s- 
au apucat să se înveţe unii pe alții cântece, apoi au venit unii să le 
cânte, iar după aceea au apărut alţii să le asculte. Și așa se întâmplă 
că, la capătul spațiului, fără să observe nimeni, colonia Roanoke a 
reinventat chefurile. Așa le numea tăticul. l-am spus că e un cuvânt 
stupid, iar el a fost de acord, dar a zis că celălalt nume — „chiolhan“ — 


era și mai rău. Nu-l puteam contrazice. 

Chefliii de pe Roanoke (așa cum își spuneau acum) primeau 
cereri, dar numai dacă persoana care făcea cererea cânta cântecul. 
Iar dacă muzicienii nu cunoșteau cântecul, trebuia să-l cânți cel 
puţin de două ori până când își dădeau seama cum să-l imite. Asta 
duse la o evoluţie interesantă: cântăreții începură să facă versiuni a 
cappella ale cântecelor lor favorite, mai întâi singuri și din ce în ce 
mai des în grupuri, care puteau fi acompaniate de Cheflii sau nu. 
Devenea un motiv de mândrie pentru oameni să-și prezinte piesele 
favorite deja aranjate, astfel încât toți ceilalți din public să nu 
trebuiască să suporte un șir de repetiţii, înainte ca totul să fie demn 
de ascultat. 

Se putea spune, cu siguranță, că unele dintre aceste aranjamente 
erau mai aranjate decât celelalte, ca să mă exprim politicos, iar unii 
cântau cu același control al vocii ca o mâţă în ploaie. Dar acum, la 
vreo două luni după ce se lansaseră chefurile, oamenii prinseseră 
șpilul. Și începuseră să vină la chefuri cu cântece noi, aranjate a 
cappella. Unul dintre cele mai populare la ultimele chefuri fusese 
Lasă-mă să conduc tractorul — povestea unui colonist învățat să 
conducă un tractor manual de către un menonit, care, pentru că 
aceștia erau singurii care știau să manevreze mașinile agricole 
necomputerizate, fusese însărcinat să se ocupe de însămânțarea 
culturilor și să ne înveţe pe noi, ceilalți, să le folosim utilajele. 
Cântecul se termina cu un tractor intrând într-un șanț. Avea la bază 
o poveste adevărată. Menoniţii credeau că piesa era destul de hazlie, 
deși apăruse cu prețul unui tractor stricat. 

Cântecele despre tractoare erau foarte departe de ce ascultaserăm 
înainte, dar, pe de altă parte, ne aflam foarte departe de locurile de 
unde venea fiecare dintre noi, în toate sensurile, așa că poate că asta 
se potrivea. Și, ca să mă exprim total sociologic, poate însemna că, 
peste douăzeci sau cincizeci de ani standard, oricând se hotăra 
Uniunea Colonială să ne lase să intrăm în contact cu restul rasei 
umane, Roanoke va avea propria ei formă muzicală. Poate că o s-o 
numească Roanokappella. Sau chefanoke. Sau cumva. 

Dar în acest moment precis eu doar încercam să obțin melodia 
corectă pe care s-o cânte Gretchen, astfel încât să putem merge la 
următorul chef cu o versiune măcar pe jumătate decentă din 
Dimineaţă la Delhi, ca să-l preia Chefliii. Și sufeream un eșec 
mizerabil. Așa te simţi când îţi dai seama că, deși un cântec a fost 
dintotdeauna preferatul tău, nu știi de fapt fiecare întorsătură și 


fiecare înfloritură a lui. Și, din moment ce exemplarul meu din 
cântec se găsea pe PDA-ul pe care nu mai puteam să-l folosesc și nici 
măcar să-l am, nu exista niciun mijloc să rezolv problema. 

În afară de cazul... 

— Am o idee, i-am zis lui Gretchen. 

— Înveţi să nu mai cânţi fals? a întrebat ea. 

-Chiar mai bine, am răspuns. 

Peste zece minute eram în partea cealaltă a Croatoanului, în fața 
centrului de informații al satului — singurul loc de pe întreaga 
planetă unde încă găseai un aparat electronic în stare de funcționare, 
pentru că interiorul era proiectat să blocheze complet orice semnale 
radio sau de alt fel. Tehnologia era, din nefericire, destul de rară ca 
să fie suficientă doar pentru un container de marfă modificat. Vestea 
bună era că mai făceau. Vestea proastă era că făceau destulă doar 
pentru o infirmerie. Uneori viața e de rahat. Gretchen și cu mine ne- 
am dus în spațiul de primire, unde era întuneric beznă din cauza 
materialului de blocare a semnalelor; trebuia să închizi ușa 
exterioară către centrul de informații înainte să poți deschide ușa 
interioară. Așa că, pentru aproximativ o secundă și jumătate, ne-am 
simțit de parcă am fi fost înghițite de moartea sumbră, neagră, fără 
formă. N-aș recomanda așa ceva. 

Apoi am deschis ușa interioară și am găsit înăuntru un obsedat de 
calculatoare. Se uită la amândouă, puţin surprins, după care își luă 
înfățișarea care spunea nu. 

-Răspunsul e nu, a vorbit el, confirmând expresia feței. 

- Hai, domnule Bennett! am exclamat. Nici măcar nu știi ce-avem 
de gând să cerem... 

- Păi, să vedem, a replicat el. Două adolescente — care se nimerește 
să fie fiicele unor conducători ai coloniei — se întâmplă să intre în 
singurul loc din colonie unde se pot juca cu un PDA. Hmmm... Au 
venit oare să implore să se joace cu un PDA? Sau au venit pentru că 
le face plăcere compania unui bărbat rotofei, de vârstă mijlocie? Nu-i 
o întrebare grea, domnișoară Perry. 

- Voiam doar să ascultăm un singur cântec, am spus. O să scapi 
de noi într-un minut. 

Bennett a oftat. 

— Știi, cel puţin de două ori pe zi cuiva exact la fel ca voi îi vine 
ideea sclipitoare să vină aici și să întrebe dacă n-aș putea să-l las să 
împrumute un PDA ca să se uite la un film, să asculte niște muzică 


sau să citească o carte. Și, ah, o să-i ia numai un minut. Nici măcar n- 
o să observ că e acolo. Și, dacă spun da, atunci alții o să vină să ceară 
același timp. Până la urmă o să petrec atâta timp ajutând oameni cu 
PDA-urile lor, încât n-o să mai am vreme să fac treaba cu care 
părinții tăi, domnișoară Perry, m-au însărcinat. Așa că spune-mi tu 
ce-ar trebui să decid. 

-Să pui un lacăt? a sugerat Gretchen. 

Bennett s-a uitat pieziș la Gretchen, morocănos. 

-Foarte amuzant! a comentat el. 

-Ce faci pentru părinții mei? am întrebat. 

— Părinţii tăi m-au pus să descopăr și să imprim, încet și minuțios, 
fiecare act diplomatic și fiecare dosar al administraţiei Uniunii 
Coloniale, astfel încât să poată apela la ele fără să trebuiască să vină 
aici și să mă bată la cap, răspunse Bennett. Într-un fel apreciez asta, 
dar într-altul mai direct fac asta de trei zile și probabil o s-o mai fac 
încă patru. Și, pentru că imprimanta cu care trebuie să lucrez se 
blochează cu regularitate, chiar are nevoie de cineva care să fie atent 
la ea. lar ăsta-s eu. Așa că asta e, domnișoară Perry: patru ani de 
educaţie tehnică și douăzeci de ani de muncă profesională mi-au 
permis să ajung maimuțoiul unei imprimante în fundul spațiului. 
Cu adevărat, țelul vieții mele a fost atins! 

Am ridicat din umeri. 

— Atunci, lasă-ne pe noi, am spus. 

- Poftim? s-a mirat Bennett. 

-Dacă nu faci nimic altceva decât să ai grijă să nu se blocheze 
imprimanta, asta putem face noi în locul tău, am explicat. O să 
lucrăm pentru tine două ore și în schimb ne lași să folosim două 
PDA-uri câtă vreme suntem aici. Pe urmă, poți să faci orice altceva ai 
nevoie să faci. 

-Sau să te duci să mănânci de prânz, a adăugat Gretchen. Să-i faci 
o surpriză soției. 

Bennett rămase tăcut pentru un minut, cugetând. 

-Să vă oferiţi să mă ajutați, de fapt. Nimeni n-a mai încercat tactica 
asta până acum. Foarte abil. 

-Încercăm şi noi, am replicat. 

-Şi deja este ora prânzului, a continuat Bennett. Și nu-i decât de 
imprimat. 

— Așa e, am încuviințat. 

-Presupun că, dacă încurcați îngrozitor lucrurile pe-aici, n-o să fie 


prea rău pentru mine. Părinții voştri n-o să mă pedepsească pentru 
incompetenta voastră. 

-Nepotismul lucrează în favoarea ta, am remarcat. 

-Nu că o să fie vreo problemă, a zis Gretchen. 

- Nu, am fost de acord cu ea. Suntem maimuțoi de imprimantă 
excelenți. 

-În ordine, a spus Bennett și s-a întins peste masa de lucru să ia 
PDA-ul. Puteţi folosi PDA-ul meu. Știți să umblaţi cu ăsta? 

I-am aruncat o privire. 

- Scuză-mă. Bine. 

Indică o listă de fișiere de pe ecran. 

-Astea sunt fișierele care trebuie terminate azi. Imprimanta e 
acolo- făcu semn către capătul celălalt al mesei de lucru —, iar hârtia 
e în cutia aceea. O puneti în imprimantă, faceţi teanc lângă 
imprimantă documentele terminate. Dacă se blochează, și o s-o facă, 
de câteva ori, trageţi doar foaia afară și lăsaţi-o să-și ia singură una 
nouă. O să retipărească automat ultima pagină la care lucra. În timp 
ce faceți asta, vă puteţi conecta la arhiva de divertisment. Am 
descărcat toate acele fișiere într-un singur loc. 

- Ai descărcat fișierele tuturor? am întrebat și mi-am simțit 
intimitatea foarte ușor încălcată. 

- Liniștește-te! a răspuns Bennett. Numai fișierele publice sunt 
accesibile. Câtă vreme ţi-ai criptat fișierele private înainte să-ți 
predai PDA-ul, cum ţi s-a spus, secretele tale sunt în siguranță. 
Acum, cum accesezi un fișier de muzică, cum pornesc difuzoarele. 
Nu le da prea tare sau n-o să auzi când se blochează imprimanta. 

-Ai deja difuzoare instalate? a întrebat Gretchen. 

- Da, domnişoară Trujillo. Mă crezi sau nu, chiar și bărbaţii rotofei 
de vârstă mijlocie ascultă muzică. 

- Știu, a replicat Gretchen. Tatăl meu e mort după muzica lui. 

-Şi pe tonul ăsta dezumflat o să plec, a anunţat Bennett. O să mă 
întorc peste vreo două ore. Vă rog să nu distrugeti locul. Și, dacă 
întreabă cineva dacă poate să împrumute un PDA, spune-le că 
răspunsul este nu, fără excepții. 

A plecat. 

-Sper că aici era ironic, am zis. 

-Nu-mi pasă! a replicat Gretchen și a întins mâna după PDA. Dă- 
mi ăsta! 


- Hei! am exclamat, ținându-l departe. Să începem cu începutul! 

Am pornit imprimanta, am pus fișierele în listă și apoi am accesat 
„Dimineaţă la Delhi“. Primele măsuri se revărsară din difuzoare, iar 
eu le-am lăsat să mă pătrundă. Jur că aproape am plâns. 

- Uimitor cât de prost îți amintești cântecul ăsta! a comentat 
Gretchen cam pe la jumătate. 

— Sssst! Aici e partea aceea! 

Văzu expresia de pe chipul meu și păstră tăcerea până se termină 
cântecul. 


Două ore nu e destul timp pentru un PDA dacă n-ai mai avut 
acces de luni de zile la unul. Și asta-i tot ce-o să spun despre situația 
respectivă. Dar era destul timp pentru ca atât Gretchen, cât și eu să 
ieșim din centrul de informare simţindu-ne ca și cum abia 
petrecuserăm ore întregi la înmuiat într-o plăcută baie fierbinte — 
ceea ce, dacă ne gândim bine, era încă ceva ce nu mai făcuserăm de 
luni bune. 

-Ar trebui să păstrăm asta pentru noi, a observat Gretchen. 

- Da, am răspuns. Nu vrem ca lumea să-l sâcâie pe domnul 
Bennett. 

-Nu-i asta, numai că îmi place să am ceva în plus față de ceilalți, a 
recunoscut Gretchen. 

-Nu există prea mulți oameni care să poată duce meschinăria atât 
de departe. Și totuși, cumva reușești. 

Gretchen a dat din cap. 

- Mulţumesc, doamnă. Și acum trebuie să mă întorc acasă. l-am 
promis tatei că o să plivesc grădina de legume înainte să se întunece. 

— Distracţie plăcută la scormonit prin țărână! i-am urat. 

- Mulţumesc. Dacă te simţi binevoitoare, te poți oferi oricând să 
mă ajuţi. 

-Lucrez la partea mea malefică. 

-Aşa să fie! 

-Dar hai să ne-ntâlnim diseară, după cină, să exersăm, am 
propus. Acum, că știm cum să cântăm partea aceea. 

-Sună bine, a răspuns Gretchen. Sau o să sune, să sperăm. 

Îmi făcu semn cu mâna și porni către casă. M-am uitat în jur și am 
ajuns la concluzia că astăzi ar fi o zi bună pentru plimbare. 

Și a fost. Soarele era sus, ziua luminoasă, în special după două ore 


în centrul de informare care absorbea lumina, iar Roanoke intrase 
bine în primăvară — care era de-a dreptul frumoasă, chiar dacă se 
dovedea că toate florile locale miroseau a carne putredă înmuiată în 
sos de canal (această descriere o am prin amabilitatea lui Magdy, 
care reușea să lege laolaltă câte o frază din când în când). Dar, după 
vreo două luni, nu mai observi mirosul sau cel puțin accepti că nu 
poți face nimic în privinţa asta. Când toată planeta pute, n-ai decât 
să te comporti ca atare. 

Dar ceea ce o făcea cu adevărat o zi bună de plimbare era felul în 
care lumea noastră se schimbase în numai două luni. John și cu Jane 
ne-au lăsat pe toți să ieșim din Croatoan nu cu multă vreme după ce 
Enzo, Gretchen, Magdy și cu mine am avut expediția noastră 
nocturnă, iar coloniștii începuseră să se mute în afara satului, 
construind case și ferme, ajutându-i și învățând de la menoniți, 
responsabili pentru primele noastre culturi care creșteau deja pe 
câmpuri. Erau modificate genetic ca să crească rapid; urma să avem 
prima recoltă în viitorul nu prea îndepărtat. Se părea că aveam să 
supraviețuim până la urmă. Am trecut pe lângă aceste case și 
câmpuri noi, făcând semn cu mâna, din mers, oamenilor întâlniți în 
cale. 

Până la urmă, am depășit ultima fermă și am traversat o mică 
înălțime. Pe partea cealaltă a ei, nimic altceva decât iarbă, tufișuri și 
pădurea, formând o linie într-o parte. Această înălțime era destinată 
să facă parte dintr-o nouă fermă, iar alte ferme și pășuni aveau să 
fragmenteze mica vale și mai mult. E nostim cum chiar și două mii 
de ființe umane pot începe se schimbe un peisaj. Dar în acel moment 
nu exista o altă persoană acolo, în afară de mine; era locul meu 
personal, atâta vreme cât dura. Al meu și numai al meu. Ei, și din 
când în când, al meu și al lui Enzo. 

M-am întins pe spate, m-am uitat la norii de pe cer și am zâmbit în 
sinea mea. Poate că ne ascundeam la capătul cel mai îndepărtat al 
galaxiei, dar chiar acum, în acest moment, lucrurile stăteau destul de 
bine. Poţi fi fericit oriunde, dacă privești din punctul de vedere 
corect. Și dacă ai capacitatea de a nu băga în seamă mirosul unei 
planete întregi. 

- Zoë! a rostit o voce în spatele meu. 

Am sărit ca arsă și apoi i-am văzut pe Hickory și Dickory. Tocmai 
veniseră peste înălțime. 

-Nu faceți asta! am exclamat și m-am ridicat. 


— Vrem să vorbim cu tine, a zis Hickory. 

— Puteaţi să vorbiţi acasă, l-am apostrofat. 

-Aici e mai bine. Ne facem griji. 

- Griji pentru ce? am întrebat și m-am ridicat să mă uit la ei. 

Ceva nu era în ordine cu ei amândoi și am avut nevoie de câteva 
clipe ca să-mi dau seama ce anume. 

-De ce nu purtați modulele de conștiință? 

-Suntem îngrijorați din cauza riscurilor tot mai mari pe care ţi le 
iei în privința siguranței tale, răspunse Hickory la prima, dar nu și la 
a doua dintre întrebările mele. Și pentru siguranţa ta, în sens 
general. 

- Adică pentru că sunt aici? Liniștește-te, Hickory! Suntem în 
plină zi, iar ferma Hentosz e chiar peste deal. N-o să mi se întâmple 
nimic rău. 

-Sunt animale de pradă aici. 

-Sunt ioți, am replicat, indicând carnivorele de mărimea unor 
câini pe care-i descoperiserăm pândind în jurul Croatoanului. Pot să 
mă descurc cu un iot. 

-Se deplasează în haite. 

-Nu în timpul zilei. Nici tu nu vii întotdeauna singură. 

M-am înroșit un pic auzind asta și m-am gândit să mă înfurii pe 
Hickory. Dar nu-și purta conștiința. Dacă m-aș fi înfuriat, n-aș fi 
rezolvat nimic. 

-Credeam că v-am spus amândurora să nu mă urmăriți când 
vreau să am puțină intimitate, am zis, pe un ton cât de egal am 
putut. 

-Nu te urmărim. Dar nici nu suntem proști. Știm unde te duci și 
cu cine. Neglijenţa te pune în pericol și nu ne mai permiti 
întotdeauna să te însoțim. Nu te putem proteja așa cum am dori și 
cum se așteaptă de la noi. 

-Suntem aici de luni întregi, băieţi. N-a existat nici măcar un 
singur atac asupra nimănui. 

-Ai fi fost atacată în noaptea aceea în pădure dacă Dickory și cu 
mine n-am fi venit să te căutăm. Aceia nu erau ioti, în copaci. loții nu 
se pot urca în copaci. 

-Şi o să observați că nu sunt câtuși de puțin prin preajma pădurii, 
am replicat și am fluturat mâna în direcţia lizierei pădurii. Și orice-ar 
fi fost acolo, nu pare să iasă până aici, pentru că i-am fi văzut până 
acum, dac-ar fi ieșit. Am mai fost până în locul ăsta, Hickory. 


-Nu numai animalele de pradă de aici ne îngrijorează, a insistat 
Hickory. 

-Nu pricep. 

-Colonia asta este căutată. 

-Dacă ai văzut materialul video, o să-ți aduci aminte că acest 
grup al Conclavului a distrus colonia aceea din cer. Dacă ne găsește 
Conclavul, nici măcar voi nu cred că o să puteţi să faceți prea multe 
ca să mă protejați. 

-Nu Conclavul ne preocupă. 

— Atunci, sunteți singurii, am comentat. 

- Conclavul nu e singurul care o să caute această colonie. Alţii o s- 
o caute ca să câștige favoarea Conclavului sau ca să-i pună acestuia 
beţe-n roate, sau ca să ia colonia pentru ei. Aceștia n-o să distrugă 
colonia din cer. O s-o ia prin metoda standard. Invazie și măcel. 

-Ce-i cu voi astăzi? 

Încercam să le îmbunătăţesc starea de spirit. 

N-am reușit. 

-Şi apoi, mai există problema a ceea ce ești. 

-Ce înseamnă asta? 

— Ar trebui să știi foarte bine. Nu ești doar fiica șefilor coloniei. Eşti 
importantă și pentru noi. Pentru obini. Acest fapt nu este 
necunoscut, Zoë. Ai fost folosită ca monedă de schimb toată viața. 
Noi, obinii, te-am folosit ca să negociem cu tatăl tău să ne 
construiască o conștiință. Ești o condiţie de tratat dintre obini și 
Uniunea Colonială. N-avem nicio îndoială că oricine ar ataca această 
colonie ar încerca să te ia ca să negocieze cu obinii. Chiar și 
Conclavul ar putea fi tentat să facă asta. Sau te-ar omori ca să ne facă 
nouă rău. Să ucidă un simbol al nostru... 

-E o nebunie! 

-S-a mai întâmplat. 

— Ce? 

-Când locuiai pe Huckleberry, au fost nu mai puțin de șase 
încercări de a te captura sau de a te ucide. Ultima, doar cu câteva 
zile înainte să pleci de pe Huckleberry. 

-Şi nu mi-ai spus niciodată? 

-S-a hotărât, atât de către guvernul vostru, cât și de al nostru, că 
nici tu, nici părinții tăi nu trebuia să știți. Erai un copil, iar părinții 
tăi voiau să-ți dea o viață cât mai puțin ieșită din comun. Obinii 


doreau să le ofere acest lucru. Niciuna dintre încercări nu s-a 
apropiat câtuși de puţin de succes. Am oprit-o pe fiecare cu multă 
vreme înainte să fii pusă în pericol tu. Și, în fiecare caz, guvernul 
obinilor și-a exprimat neplăcerea față de rasele care au comis 
asemenea atentate la bunăstarea ta. 

M-am cutremurat auzind. Obinii nu erau o rasă pe care să ti-o faci 
dușmană! 

-Nu ţi-am fi spus deloc — și am încălcat ordinele în vigoare de a 
nu face asta — dacă n-ar fi fost situația prezentă. Suntem separați de 
sistemele instalate pentru a te ține la adăpost. Iar tu devii din ce în 
ce mai independentă în acțiunile tale și iritată de prezența noastră în 
viața ta. 

Ultimele cuvinte mă loviră ca o palmă. 

-Nu sunt iritată! Vreau doar un timp pentru mine. Îmi pare rău 
dacă vă rănește. 

-Nu ne simțim răniți. Avem responsabilități. Felul în care ni le 
îndeplinim trebuie să se adapteze la împrejurări. Acum facem o 
asemenea adaptare. 

-Nu știu ce vreți să spuneți... 

-Este timpul să înveți să te aperi singură, spuse Hickory. Vrei să 
fii mai independentă față de noi, iar noi nu avem toate resursele pe 
care le aveam cândva ca să-ți asigurăm siguranța. Am avut 
întotdeauna intenţia să te învăţăm să lupti. Acum, pentru ambele 
motive, este necesar să începem acest antrenament. 

-Ce vrei să spui, cum adică să mă înveţi să lupt? 

-Te vom învăţa să te aperi fizic. Să dezarmezi un adversar. Să 
foloseşti arme. Să-ţi imobilizezi dușmanul. Să-ţi ucizi dușmanul, 
dacă e necesar. 

— Vreţi să mă învăţaţi să omor alți oameni? 

- Trebuie. 

-Nu sunt sigură că John și Jane ar fi de acord. 

-Maiorul Perry și locotenentul Sagan știu amândoi să ucidă. În 
decursul serviciului militar, i-au ucis pe alţii, atunci când s-a dovedit 
necesar pentru supraviețuirea lor. 

-Dar asta nu înseamnă că vor să știu și eu. Pe deasupra, nu știu 
dacă eu vreau să știu. Spui că trebuie să vă adaptaţi modul de a vă 
îndeplini responsabilitățile. Foarte bine! Lămuriţi-vă cum să vă 
adaptați. Dar eu n-o să învăţ cum să omor pe altcineva pentru ca voi 
să simtiti că faceți mai bine o treabă pe care nici măcar nu sunt 


sigură că vreau s-o mai faceți. 

-Nu vrei să te apărăm. Sau să înveți să te aperi singură... 

-Nu știu! am tipat exasperată. Bine? Detest să-mi fie aruncate în 
față toate astea! Că sunt ceva special care are nevoie să fie apărat! Ei 
bine, știi ce? Cu toții de aici au nevoie să fie apărați, Hickory! Toți 
suntem în primejdie! În orice clipă, sute de nave ar putea apărea 
deasupra capetelor noastre să ne omoare pe toți! M-am săturat de 
asta! Încerc să uit un pic, din când în când. Asta-i ceea ce făceam aici, 
înainte ca voi doi să apăreţi și să stricați totul. Așa că vă mulțumesc 
foarte mult pentru asta! 

Hickory și Dickory nu scoaseră niciun cuvânt. Dacă și-ar fi purtat 
conștiința, ar fi fost probabil complet nervoși și copleșiți din cauza 
ultimei izbucniri. Dar ei stăteau doar pe loc, impasibili. 

Am numărat până la cinci și am încercat să-mi recapăt controlul. 

- Uite, am vorbit cu ceea ce speram că este un ton mai rezonabil al 
vocii. Lăsaţi-mă câteva zile să mă gândesc la asta, bine? Mi-ati trântit 
o mulțime de lucruri surprinzătoare, toate deodată. Dă-mi voie să le 
lămuresc în minte. 

Încă nu scoteau nicio vorbă. 

- Bine. Mă duc înapoi. 

Am trecut în fugă pe lângă Hickory. 

Și m-am trezit pe jos. 

M-am rostogolit și m-am uitat în sus, la Hickory, nedumerită. 

-Ce naiba...? am exclamat și am încercat să mă scol în picioare. 

Dickory, care se mutase în spatele meu, mă împinse la loc cu 
duritate peste iarbă și pământ. 

M-am dat înapoi în patru labe, îndepărtându-mă de cei doi. 

— Încetaţi! am zis. 

Își scoaseră pumnalele de luptă și veniră spre mine. 

Am scos un țipăt printre dinți și am țâșnit în sus, alergând cu 
toată viteza către vârful dealului, spre ferma Hentosz. Dar obinii pot 
alerga mai repede decât oamenii. Dickory mă depăși, ajunse în fața 
mea și-și retrase cuțitul. Am făcut un pas înapoi și am căzut pe 
spate. Dickory a fandat. Am tipat, m-am rostogolit din nou și am 
luat-o la fugă înapoi, pe panta dealului pe care urcasem. 

Hickory mă aștepta și s-a deplasat să mă prindă. Am încercat să 
simulez că o iau la stânga, dar el nu-mi permise și mă apucă, 
strângându-mă de antebraţul stâng. L-am lovit cu pumnul drept. 
Hickory îl respinse cu ușurință, apoi, inversând rapid situația, mă 


plesni cu putere peste tâmplă și-mi dădu drumul. M-am clătinat 
spre spate, încremenită. Hickory îmi înconjură un picior cu unul de- 
al lui și smuci în sus, ridicându-mă complet de pe pământ. Am căzut 
pe spate și am aterizat în cap. O explozie albă de durere mi-a 
inundat craniul și tot ce-am mai putut să fac a fost să zac pe spate, 
năucită. 

Simțeam o apăsare grea pe piept. Hickory ţinea genunchii peste 
mine, imobilizându-mă. M-am agăţat de el cu disperare, dar își ținea 
capul departe de mine, datorită gâtului lung, și ignora orice altceva. 
Am strigat după ajutor cât de tare am putut, știind că nu mă auzea 
nimeni, dar am tipat oricum. 

M-am uitat peste umăr și l-am văzut pe Dickory stând deoparte. 

-Te rog! l-am implorat. 

Dickory nu spuse nimic. Și nu putea simți nimic. Acum știam de 
ce veniseră amândoi să mă vadă fără gulerele de conștiință. 

Am apucat piciorul lui Hickory de pe pieptul meu și am încercat 
să-l împing la o parte. El împinse și mai tare, îmi dădu încă o palmă, 
care mă dezorientă, ridică cealaltă mână, apoi o trimise spre capul 
meu într-o mișcare teribilă și fluidă. Am tipat. 

-Eşti nevătămată, a zis Hickory la un moment dat. Te poți ridica. 

Am rămas pe pământ, fără să mă mișc, cu ochii la cuțitul lui 
Hickory, îngropat în pământ atât de aproape de capul meu, încât 
nici nu-l vedeam. Apoi m-am sprijinit în coate, m-am întors cu 
spatele la cuțit și am vomitat. 

Hickory așteptă să termin. 

-Nu ne cerem scuze, a spus el. Și acceptăm orice consecințe vei 
considera tu necesare. Să știi numai atât: n-ai fost vătămată din 
punct de vedere fizic. E puţin probabil chiar să faci vânătăi. Am avut 
grijă. Și totuși, ai fost la cheremul nostru încă din primele secunde. 
Alţii care vor veni după tine n-o să arate o asemenea considerație. 
Nu se vor stăpâni. Nu se vor opri. Nu le va păsa câtuși de puţin de 
tine. Nu-ţi vor arăta nicio milă. Vor căuta să te ucidă. Și vor reuși. 
Știam că n-o să ne crezi, dacă nu făceam decât să-ți vorbim. Trebuia 
să-ți arătăm. 

M-am ridicat de jos, abia în stare să mă ţin dreaptă, și m-am 
îndepărtat de ei cât de bine am putut, dar clătinându-mă. 

-Să vă ia naiba! am spus. Să vă ia naiba pe-amândoi. De-acum să 
nu vă mai apropiați de mine! 

M-am îndreptat înapoi spre Croatoan. De îndată ce picioarele 


mele au fost în stare, am luat-o la fugă. 

- Hei! a exclamat Gretchen, intrând în centrul de informare și 
închizând ermetic ușa interioară în urma ei. Domnul Bennett zicea 
că s-ar putea să te găsesc aici. 

— Mda, am răspuns. L-am întrebat dacă azi pot să mai fac puţin pe 
maimuţoiul lui de imprimantă. 

-Nu te poți despărți de muzică? a încercat Gretchen să facă o 
glumiță. 

Am clătinat din cap și i-am arătat la ce mă uitam. 

-Astea sunt fișiere secrete, Zoë. Rapoarte ale serviciului de 
informaţii al FCA. O să ai necazuri dacă află vreodată cineva. lar 
Bennett, cu siguranță, n-o să te mai lase aici... 

-Nu-mi pasă, am replicat, iar vocea mi se schimbă destul pentru 
ca Gretchen să se uite la mine neliniștită. Trebuie să aflu cât de rău 
este. Trebuie să știu cine-i acolo, în spaţiu, și ce vor de la noi. De la 
mine. Uite! 

Am luat PDA-ul și am deschis un fișier despre generalul Gau, 
conducătorul Conclavului, cele care ordonase distrugerea coloniei 
de pe fișierul video. 

-Generalul o să ne omoare pe toți dacă ne găsește și nu știm 
aproape nimic despre el. Ce-l împinge pe cineva să facă așa ceva? Să 
omoare ființe nevinovate? Ce s-a petrecut în viața lui ca să-l ducă în 
punctul unde nimicirea unor planete întregi pare o idee bună? Nu 
crezi că ar trebui să știm? Și nu știm. Avem statistici despre serviciul 
lui militar și asta-i tot. 

Am aruncat neglijent PDA-ul înapoi pe masă, speriind-o pe 
Gretchen. 

-Trebuie să știu de ce vrea generalul ăsta să mor. De ce vrea să 
murim cu toții. Tu nu? 

Am dus mâna la frunte și m-am sprijinit de masa de lucru. 

- Bine, a vorbit Gretchen după câteva clipe. Cred că ai nevoie să- 
mi spui ce ți s-a întâmplat astăzi. Pentru că nu erai așa când te-am 
lăsat singură, în după-amiaza asta... 

M-am uitat pieziș la Gretchen, mi-am înăbușit un hohot de râs, 
apoi am cedat nervos și-am început să plâng. Gretchen se apropie să 
mă îmbrăţișeze; după un timp destul de lung, i-am povestit totul. Și 
vreau să spun chiar totul. 

Rămase tăcută, după ce-am reușit să mă descarc. 

-Spune-mi ce crezi, i-am cerut. 


— Dacă-ţi spun, o să mă urăști. 

-Nu vorbi prostii! N-o să te urăsc. 

-Cred că au dreptate... Hickory și Dickory. 

-Te urăsc! 

M-a împins ușor. 

— Încetează! Nu vreau să spun că au avut dreptate să te atace. Aici 
au întrecut măsura. Dar, și nu mă înțelege greșit, tu nu ești o fată 
obișnuită. 

-Nu-i adevărat! Mă vezi purtându-mă altfel decât oricine 
altcineva? Vreodată? Pretind că sunt o persoană specială? M-ai văzut 
măcar o dată vorbind cu ceilalți despre ceva din toate astea? 

-Fi știu oricum. 

— Înţeleg. Dar nu e de la mine. Eu mă străduiesc să fiu normală. 

- Bine, ești o fată perfect normală... 

— Mulţumesc. 

-O fată perfect normală, ținta a șase atentate! 

-Dar nu asta sunt eu! am insistat, împungându-mă cu degetul în 
piept. Este ceea ce se spune despre mine. Despre ideea altcuiva cu 
privire la cine sunt. Și asta nu contează pentru mine. 

-Ar conta dacă ai fi moartă, replică Gretchen, apoi ridică mâna 
înainte să apuc să răspund. Și ar conta pentru părinții tăi. Ar conta 
pentru mine. Sunt sigură că ar conta pentru Enzo. Și se pare că ar 
conta enorm pentru vreo două miliarde de extratereștri. Gândește-te 
la asta. Dacă cineva chiar vrea să vină după tine, bombardează o 
planetă. 

-Nu vreau să mă gândesc la asta. 

- Știu. Dar nu cred că mai ai de-ales. Orice faci, ești încă cine ești, 
fie că vrei, fie că nu. Nu poți schimba asta. Trebuie să te descurci cu 
starea de fapt. 

-Multumesc pentru mesajul înălțător. 

-Încerc să dau o mână de ajutor. 

Am oftat. 

- Știu, Gretchen. Îmi pare rău. Nu vreau să-ți sar la beregată. Am 
început doar să obosesc ca viața mea să fie formată doar din 
alegerile altora pentru mine. 

-Cum anume te face asta diferită de noi toţi? a întrebat Gretchen. 

- Exact asta spuneam. Sunt o fată perfect normală. Multumesc că 
ai observat în sfârșit. 


-Perfect normală, a fost de acord Gretchen. Doar că ești regina 
obinilor. 

—'Te urăsc! 

Gretchen a rânjit. 


- Domnișoara Trujillo a spus că voiai să ne vezi, a vorbit Hickory. 

Dickory și Gretchen, care-i adusese la mine pe cei doi obini, 
stăteau lângă el. Ne aflam pe dealul unde gărzile mele de corp mă 
atacaseră în urmă cu câteva zile. 

-Înainte să zic orice altceva, să știți că sunt încă incredibil de 
furioasă pe voi. Nu știu dacă vă voi ierta vreodată pentru că m-ați 
atacat, chiar dacă înţeleg de ce-ai făcut-o și de ce aţi crezut că 
trebuia. Vreau să fiu sigură că știți asta. Și vreau să fiu sigură că o 
simțiți. 

Am arătat către gulerul aparatului de conștiință al lui Hickory, 
fixat în jurul gâtului. 

-O simțim, a replicat Hickory, cu vocea tremurând. Simţim destul 
ca să fi discutat dacă să ne pornim sau nu conștiința din nou. 
Amintirea este aproape prea dureroasă ca s-o putem îndura. 

Am dat din cap. Voiam să spun bine, dar știam că era o greșeală și 
că aș regreta. Nu însemna totuși că nu puteam gândi astfel, cel puțin 
deocamdată. 

-Nu vă cer să vă scuzati. Știu că n-o s-o faceți. Dar vreau să-mi 
dați cuvântul că n-o să mai faceți niciodată așa ceva. 

— Ai cuvântul nostru, a răspuns Hickory. 

— Mulţumesc. 

Nu mă așteptam să mai încerce vreodată o chestie asemănătoare. 
Soiul ăsta de lucruri merge din prima sau nu merge deloc. Dar nu 
asta era ideea. Ceea ce voiam era să simt că puteam să am din nou 
încredere în ei doi. Nu ajunsesem încă până acolo. 

-O să te antrenezi? a întrebat Hickory. 

- Da. Dar am două condiţii. 

Hickory aștepta. 

-Prima este ca și Gretchen să se antreneze odată cu mine. 

-Nu ne-am pregătit să antrenăm pe nimeni altcineva în afară de 
tine. 

-Nu-mi pasă. Gretchen e prietena mea cea mai bună. N-o să învăţ 
să mă salvez și să nu împart asta cu ea. În plus, nu știu dacă ați 


observat, dar voi doi nu aveţi o formă tocmai umană. Cred că o să 
mă ajute să exersez cu o altă ființă umană, la fel cum o s-o fac 
împreună cu voi. Dar condiția asta nu este negociabilă. Dacă n-o 
antrenați pe Gretchen, n-o să mă antrenez nici eu. Asta e alegerea 
mea. Asta e condiția mea! 

Hickory se întoarse spre Gretchen. 

-Te vei antrena? 

-Numai dacă o face și Zoë. E prietena mea cea mai bună, la urma 
urmei. 

Hickory se uită pieziș la mine. 

- Are același simț al umorului ca și tine. 

— Nu observasem, am comentat. 

Hickory se întoarse din nou spre Gretchen. 

-O să fie foarte dificil, o avertiză el. 

- Știu, răspunse ea. Contează pe mine, oricum. 

-Care e cealaltă condiţie? mă întrebă Hickory. 

-O fac pentru voi doi. Învăţ să lupt. Nu vreau pentru mine. Nu 
cred că am nevoie. Dar voi credeţi că am nevoie și nu mi-ati cerut 
niciodată să fac ceva ce nu știați că e important. Așa că o să fac. Dar 
acum trebuie să faceți și voi ceva pentru mine. Ceva ce vreau eu... 

- Ce? a întrebat Hickory. 

-Să învățați să cântaţi, am răspuns și am arătat spre Gretchen. Voi 
ne învățați să luptăm, noi vă învăţăm să cântați. Pentru chefuri. 

-Să cântăm... 

- Da, să cântaţi. Oamenii se tem încă de voi doi. Și nu vreau să vă 
jignesc, dar nu aveți o personalitate prea debordantă. Dar, dacă noi 
patru putem să cântăm o piesă sau două la chefuri, ar însemna un 
pas mare înainte pentru ca oamenii să se simtă în largul lor cu voi. 

-N-am cântat niciodată, a spus Hickory. 

-Fi bine, nici povești n-aţi scris niciodată. Și totuși, ați scris acum 
una. Este exact la fel. Numai că-i vorba de cântat. După asta, lumea 
n-o să se mai întrebe de ce Gretchen și cu mine am plecat cu voi doi. 
Hai, Hickory, o să ne distrăm! 

Hickory arăta plin de îndoieli și-atunci îmi veni în minte o idee 
caraghioasă: poate că Hickory e timid. Ceea ce părea aproape ridicol: 
cineva pe cale să învețe o altă persoană șaisprezece moduri diferite 
de a ucide, având trac atunci când trebuie să cânte... 

-Mi-ar plăcea să cânt, a zis Dickory. 


Ne-am întors cu toții spre Dickory, surprinși. 

— Vorbește! a exclamat Gretchen. 

Hickory păcăni ceva către Dickory în limba lor nativă; Dickory 
răspunse la păcănit. Hickory replică, iar Dickory ripostă — puţin prea 
energic, se părea. După care, Doamne-ajută, Hickory chiar oftă. 

-O să cântăm, a consimțit Hickory. 

- Excelent! am comentat. 

-O să începem antrenamentul mâine. 

- Bine. Dar hai să începem repetiţia pentru cântec astăzi. Acum. 

— Acum? 

- Sigur. Suntem cu toţii aici. lar eu și Gretchen avem exact cântecul 
potrivit pentru voi. 


Cincisprezece 


Următoarele câteva luni au fost extrem de obositoare. 

Dimineaţa devreme: condiție fizică. 

-Nu sunteți în formă, ne-a spus Hickory mie și lui Gretchen în 
prima zi. 

-Minciuni demne de dispreț! am replicat. 

-Foarte bine! a comentat Hickory și a arătat către liziera pădurii, 
aflată la cel puţin un kilometru depărtare. Vă rog să alergați până la 
pădure cât de repede puteți. Apoi înapoi. Nu vă opriți până nu vă 
întoarceți! 

Am alergat. Când m-am întors, simțeam că plămânii încearcă să- 
mi iasă cu forța în sus, pe trahee, ca să mă plesnească mai bine 
pentru că-i maltratez. Atât Gretchen, cât și eu ne-am prăbușit în 
iarbă, gâfâind. 

-Nu sunteți în formă, a repetat Hickory. 

Nu l-am contrazis și nu numai pentru că în acel moment eram 
incapabilă să vorbesc. 

- Am terminat pentru astăzi. Mâine o să începem cu adevărat 
exercițiile pentru condiţie fizică. O să începem încet. 

El și Dickory plecară, lăsându-ne pe mine și pe Gretchen să ne 
închipuim metode de a-i omorî pe Hickory și Dickory, odată ce 
reuşim să forțăm oxigenul să ne intre din nou în corp. 

Dimineaţa: școală, la fel ca toți ceilalți copii și adolescenți care nu 
lucrau efectiv la câmp. Cărţi și materiale în cantități limitate însemna 
că trebuia să le împărțim cu alții. Eu îmi împărțeam manualele cu 
Gretchen, Enzo și Magdy. Asta mergea bine când vorbeam cu toții 
între noi, dar mai puţin bine când unii dintre noi erau supăraţi. 


-Voi două, vreţi vă rog să vă concentrați? a vorbit Magdy, 
fluturându-și mâinile în fața noastră. 

Ar fi trebuit să facem exerciții de analiză matematică. 

— Încetează! s-a răstit Gretchen. 

Stătea cu capul pe masă. În dimineaţa aceea avuseserăm exerciții 
grele. 

- Doamne, mi-e dor de-o cafea, a adăugat prietena mea, ridicând 
ochii spre mine. 

-Ar fi drăguţ să rezolvăm problema asta astăzi, a insistat Magdy. 

-O, ce-ţi pasă! a comentat Gretchen. Oricum, nu cred că vreunul 
dintre noi o să meargă la colegiu. 

-Tot trebuie s-o facem, a zis și Enzo. 

- Faceţi-o voi, atunci! a răspuns Gretchen. 

Se aplecă și împinse cartea către cei doi băieți. 

-Nu eu sau Zoë trebuie să învăţăm. Noi știm deja. Voi doi 
așteptați mereu să facem noi treaba, pe urmă doar dați din cap ca și 
cum chiar ați ști ce facem! 

-Nu-i adevărat! a protestat Magdy. 

- Adevărat? Bine, a încuviințat Gretchen. Dovedește. 
Impresionează-mă! 

-Cred că eforturile matinale o fac puțin cam morocănoasă, a 
observat Magdy sarcastic. 

-Ce vrea să-nsemne asta? am întrebat. 

-Înseamnă că, de când ați început ce faceți acum, voi două ați fost 
destul de puţin folositoare, a răspuns Magdy. In ciuda a tot ce 
sugerează Gretchen Morocănoasa, noi doi v-am tras după noi în 
ultima vreme și știți prea bine! 

-Voi ne trageţi după voi la matematică? a exclamat Gretchen. Nu 
prea cred. 

-Şi la toate celelalte, dulceaţă, a răspuns Magdy. În afară de cazul 
în care crezi că raportul acela despre primele zile ale Uniunii 
Coloniale pe care l-a făcut Enzo săptămâna trecută nu se pune. 

- Asta nu înseamnă „noi“, asta înseamnă Enzo! ripostă Gretchen. 
Și mulțumesc, Enzo. Ești fericit, Magdy? Bine. Acum hai să tăcem cu 
toții din gură pe subiectul ăsta. 

Gretchen puse capul înapoi pe masă. Enzo și Magdy se uitară 
unul la altul. 

- Hei, dă-mi cartea! am zis, întinzând mâna după ea. O să fac 


problema asta. 

Enzo împinse cartea către mine, fără să mă privească în ochi. 

După-amiaza: antrenament. 

— Așadar, cum merge antrenamentul? m-a întrebat Enzo într-o 
seară, devreme, prinzându-mă din urmă când șchiopătam spre casă, 
după exercițiile zilei. 

-Vrei să știi dacă te pot ucide deja? 

- Păi, nu... Deși acum, că pomenești, mă faci curios. Poţi? 

- Depinde, am răspuns, cu ce îmi ceri să te omor. 

După asta urmă o tăcere stânjenitoare. 

-Asta a fost o glumă, am adăugat. 

-Eşti sigură? 

- Astăzi nici măcar n-a venit vorba despre cum să omorâm pe 
cineva, am schimbat subiectul. Am petrecut ziua învățând cum să ne 
mișcăm fără zgomot. Ştii tu... Să evităm să fim prinse. 

-Sau să te furișezi undeva. 

- Da, bine, Enzo, am oftat. Să mă furișez în preajma a tot felul de 
creaturi. Să le ucid. Pentru că îmi place să ucid. Să ucid și iar să ucid, 
asta-s eu. Mica Zo&-Injunghie-Tot... 

Am grăbit pasul. Enzo m-a ajuns din urmă. 

- lartă-mă! N-a fost frumos din partea mea. 

-Chiar așa. 

-E doar un subiect de conversaţie, știi... Ce faceți tu și cu 
Gretchen. 

M-am oprit din mers. 

-Ce fel de conversaţie? am întrebat. 

- Păi, gândește-te... Tu și Gretchen vă petreceti după-amiezile 
pregătindu-vă pentru apocalipsă. Despre ce crezi că vorbesc 
oamenii? 

-Lucrurile nu stau chiar așa! 

- Știu, răspunse Enzo, întinzând mâna și atingându-mi brațul, 
ceea ce îmi aduse aminte că în ultima vreme petreceam mai puțin 
timp atingându-ne. Le-am spus și celorlalți. Nu-i oprește totuși pe 
oameni să vorbească. Asta și faptul că e vorba despre tine și 
Gretchen. 

— Și? 

-Tu ești fiica șefilor coloniei, ea e fiica tipului despre care toată 
lumea știe că e următorul la rând în consiliul coloniei. Pare că vă 


bucurati de un tratament special. Dacă ai fi doar tu, ceilalți s-ar 
obişnui. Știu cu toții că ai legătura aceea ciudată cu obinii... 

-Nu-i ciudată! am protestat. 

Enzo îmi aruncă o privire inexpresivă. 

- Mda, bine... Știu cu toții că ai legătura aceea cu obinii, așa că nu 
s-ar gândi la asta dacă ai fi numai tu. Dar faptul că sunteţi 
amândouă îi face nervoși pe oameni. Se întreabă dacă voi știți ceva 
ce noi nu știm. 

-E ridicol! Gretchen e prietena mea cea mai bună. De aceea am 
rugat-o pe ea. Ar fi trebuit să rog pe altcineva? 

-Ai fi putut. 

-Cum ar fi...? 

-Cum aș fi eu. Știi, prietenul tău... 

- Da, pentru că lumea n-ar vorbi despre asta! 

-Poate că ar vorbi și poate că nu. Dar cel puţin aș reuși să te mai 
văd din când în când. 

N-aveam niciun răspuns potrivit. Așa că n-am făcut decât să-i dau 
un sărut lui Enzo. 

- Uite, nu încerc să te fac să te simţi prost sau vinovată, a spus 
Enzo când am terminat. Dar mi-ar plăcea să te văd mai mult. 

- Afirmația ta poate fi interpretată în multe feluri diferite... 

-Să începem cu cele nevinovate. Dar, de acolo, putem să trecem 
mai departe, dacă vrei. 

-Şi oricum, mă vezi în fiecare zi, am încercat eu să înviorez 
conversaţia doar un pic. Și tot timpul mergem împreună la chefuri. 

-Nu pun la socoteală făcutul temelor ca timp petrecut împreună. 
Și, oricât de distractiv ar fi să te admir cum îl instruiești pe Hickory 
să imite un sitar solo... 

- Ăsta-i Dickory. Hickory imită sunetele tobei. 

Enzo mi-a pus încetișor un deget pe buze. 

-Oricât de distractiv ar fi, repetă el, aș prefera să petrecem puțin 
timp doar noi doi. 

Mă sărută, ceea ce reprezenta o încheiere destul de eficace. 

-Ce-ai zice s-o facem chiar acum? am întrebat după sărut. 

-Nu pot. Sunt pe drum spre casă, să stau cu Maria și Katherina, 
pentru ca părinții noștri să ia masa cu prietenii. 

- Aaah! Mă săruți, îmi spui că vrei să petreci mai mult timp cu 
mine, după care mă lași baltă. Frumos! 


-Dar am după-amiaza de mâine liberă. Poate atunci... După ce 
ești gata cu antrenamentul la înjunghiat. 

- Am făcut deja înjunghierea. Acum am trecut mai departe la 
strangulare. 

Tăcere. 

-Glumă! am anunţat. 

-N-am decât cuvântul tău pentru asta, a replicat Enzo. 

- Drăguţ! 

L-am sărutat din nou. 

-Ne vedem mâine! 


În ziua următoare, antrenamentul s-a prelungit. Am sărit peste 
cină ca să mă îndrept către casa părinților lui Enzo. Mama lui îmi 
spuse că așteptase și apoi se dusese la Magdy. Nu ne-am vorbit prea 
mult în ziua următoare, în timpul școlii. 

Seara: studiu. 

-Am ajuns la o înțelegere cu Jerry Bennett ca să vă dea voie să 
folosiți centrul de informare de două ori pe săptămână, seara. 

Brusc, mi-a părut rău pentru Jerry Bennett, care, din câte auzisem, 
era destul de îngrozit de Hickory și Dickory și probabil că ar fi fost 
de acord cu orice cereau ei, câtă vreme îl lăsau în pace. Mi-am pus în 
gând să-l invit pe Bennett la următorul chef. Nimic nu putea face un 
obin mai puțin ameninţător decât să-l vezi în fața unei mulțimi, 
legănându-și capul înainte și înapoi și să scoată sunete de 
tamburină. 

-Cât timp ești aici, a continuat Hickory, o să studiezi dosarele 
Uniunii Coloniale despre alte specii conștiente de sine. 

-De ce vrei să învăţăm despre ele? a întrebat Gretchen. 

-Ca să știți cum să luptați cu ele, a răspuns Hickory. Și cum să le 
ucideți. 

-Sunt sute de specii în Conclav, am comentat. Ar trebui să 
învăţăm despre fiecare dintre ele? Asta o să ceară mai mult de două 
seri pe săptămână. 

-O să ne concentrăm asupra speciilor care nu sunt membre ale 
Conclavului. 

Gretchen și cu mine ne-am uitat una la alta. 

-Dar nu ei sunt cei care plănuiesc să ne omoare, a zis Gretchen. 

-Sunt mulți care încearcă să vă omoare. Și unii ar putea avea 


motive mai puternice decât alții. De exemplu, rraey. Au pierdut 
recent un război cu eneshanii, care au preluat controlul celor mai 
multe dintre coloniile lor înainte să fie înfrânți, la rândul lor, de către 
obini. Rraey nu mai sunt o amenințare directă pentru nicio rasă sau 
colonie statornicită. Dar, dacă v-ar găsi aici, nu există nicio îndoială 
ce-ar face. 

M-a trecut un fior. Gretchen a observat. 

-S-a întâmplat ceva? m-a întrebat. 

-Nu-i nimic, am răspuns, prea repede. l-am mai întâlnit pe rraey. 

Gretchen mi-a aruncat o privire stranie, dar n-a zis nimic. 

- Avem o listă pentru voi, a continuat Hickory. Jerry Bennett a 
pregătit deja fișierele la care aveți acces pentru fiecare specie. 
Observati în mod special fiziologia fiecărei rase. Asta va fi important 
în instruirea voastră. 

-Ca să învăţăm să luptăm cu ele, am precizat. 

- Da, a răspuns Hickory. Și să învățați să le omorâți. 

La trei săptămâni după ce ne-am început studiile, m-am oprit la o 
rasă care nu era pe lista noastră. 

- Oho, arată înfiorător! a exclamat Gretchen, uitându-se peste 
umărul meu după ce observă că citeam de ceva vreme. 

-Sunt consu, am spus. Sunt înfiorători, punct. 

I-am întins PDA-ul meu lui Gretchen. 

- Sunt cea mai avansată rasă despre care știm. Ne fac să părem ca 
unii care ciocnesc pietroaie. Și ei sunt cei care i-au făcut pe obini 
ceea ce sunt astăzi. 

-I-au manipulat genetic? a întrebat Gretchen. 

Am dat din cap. 

- Ei, poate data viitoare pot codifica și o personalitate. De ce te uiţi 
la ei? 

-Doar din curiozitate. Hickory și Dickory au mai vorbit cu mine 
despre ei. Sunt lucrul cel mai apropiat de o putere superioară pe 
care-l au obinii. 

- Zeii lor, a precizat Gretchen. 

Am ridicat din umeri. 

-Mai mult ca un copil cu un mușuroi de furnici, am comentat. Un 
mușuroi de furnici și o lupă. 

-Sună încântător, replică Gretchen și-mi dădu înapoi PDA-ul. 
Sper să nu-i întâlnesc niciodată. In afară de cazul în care sunt de 


partea mea. 

-Nu sunt de nicio parte, am explicat. Sunt deasupra. 

-Deasupra e o parte, a zis Gretchen. 

-Nu partea noastră, am replicat și am mutat PDA-ul pe ceea ce ar 
fi trebuit să citesc. 

Seara târziu: orice altceva. 

- Ei, asta-i o surpriză, i-am zis lui Enzo, așezat în pragul ușii mele, 
când abia veneam de la o altă noapte palpitantă la centrul de 
informare. Nu te-am văzut prea des în ultima vreme. 

-N-ai văzut prea des pe nimeni în ultima vreme, a replicat Enzo, 
ridicându-se în picioare să mă salute. Sunteti doar tu și Gretchen. Și 
mă eviti de când am despărțit grupul de studiu. 

-Nu te evit. 

-Dar nici nu te-ai dat peste cap să mă cauţi. 

Ei, aici are dreptate. 

-Nu dau vina pe tine pentru asta, am schimbat puțin subiectul. 
Nu-i vina ta că Magdy a avut accesul ăla de furie. 

După câteva săptămâni de atacuri crescânde, lucrurile dintre 
Magdy și Gretchen ajunseseră în cele din urmă la un nivel 
primejdios; cei doi avuseseră o ceartă zgomotoasă în clasă, iar 
Magdy sfârșise prin a spune câte ceva destul de greu de iertat și 
ieșise tropăind, cu Enzo după el. Și acesta fusese sfârșitul micii 
noastre echipe. 

- Da, e numai vina lui Magdy, a comentat Enzo. Că Gretchen l-a 
sâcâit până când el a răbufnit n-are a face cu tot restul. 

Deja conversaţia ajunsese de două ori la lucruri la care nu voiam 
să ajungă, iar partea rațională a creierului meu tocmai îmi spunea s- 
o las baltă și să schimb subiectul. Dar era și partea cea nu tocmai 
rațională, care deveni brusc serios iritată. 

- Așadar, pierzi vremea la ușa mea doar ca să arunci cu rahat în 
prietena mea cea mai bună sau e și alt motiv pentru care-ai trecut 
pe-aici? 

Enzo a deschis gura să spună ceva, apoi a clătinat doar din cap. 

-Las-o baltă! a rostit el și a dat să se îndepărteze. 

I-am tăiat drumul. 

- Nu! am zis. Ai venit aici dintr-un motiv. Spune-mi ce e. 

-De ce nu te mai văd? 

-Asta ai venit să mă întrebi? 


- Nu. Nu asta am venit să te întreb. Dar asta te întreb acum. Au 
trecut două săptămâni de când Magdy și Gretchen și-au făcut 
numărul, Zoë. A fost între ei doi, dar abia dacă te-am mai văzut de- 
atunci. lar nu mă eviti de fapt, te prefaci destul de bine. 

-Dacă era între Gretchen și Magdy, de ce-ai plecat odată cu el? am 
întrebat. 

-E prietenul meu. Cineva trebuia să-l potolească. Ştii cum îl 
apucă. Știi că sunt cel în faţa căruia se descarcă. Ce fel de întrebare e 
asta? 

-Spun că nu e doar între Magdy și Gretchen. E între noi toți. Tu și 
cu mine, și Gretchen, și Magdy. Când ai făcut ultima oară ceva fără 
Magdy? 

- Nu-mi aduc aminte să fi fost de față când petreceam noi un timp 
impreuna. 

-Ştii ce vreau să spun. Întotdeauna te ţii după el, ca să nu-l 
lovească cineva, să-și rupă gâtul sau să facă vreo prostie. 

-Nu sunt cățelul lui! a protestat Enzo și în clipa aceea chiar s-a 
înfuriat puţin. 

Ceea ce era o noutate. 

N-am băgat-o în seamă. 

-Eşti prietenul lui, am spus. Prietenul lui cel mai bun. lar 
Gretchen e prietena mea. Și, în momentul ăsta, prietenii noștri cei 
mai buni nu suportă să se vadă unul pe altul. Iar asta are influență 
asupra noastră, Enzo. Dă-mi voie să te întreb chiar acum ce simţi în 
legătură cu Gretchen. Nu prea-ți place, nu? 

- Am avut și zile mai bune. 

- Exact. Pentru că ea și prietenul tău cel mai bun nu se înțeleg. Eu 
simt același lucru în privinţa lui Magdy. Îţi garantez că și el simte 
același lucru în privința mea. lar Gretchen nu e prea prietenoasă față 
de tine. Vreau să stau mai mult cu tine, Enzo, dar cea mai mare parte 
a timpului amândoi venim cu cineva după noi. Prietenii noștri sunt 
atașați de noi. Și nu vreau o dramă în acest moment. 

-Pentru că e mai ușor să nu-ți baţi capul. 

-Pentru că am obosit, Enzo, am replicat, scuipând cuvintele. Bine? 
Am obosit! Mă trezesc în fiecare dimineaţă și trebuie să alerg, să fac 
exerciții de forță sau altceva care mă epuizează imediat după ce m- 
am sculat din pat. Sunt obosită înainte ca voi ceilalți să vă treziți 
măcar. Apoi, școală. Apoi, o după-amiază întreagă în care ajung 
dărâmată din punct de vedere fizic pentru a învăţa cum să mă apăr, 


pentru cazul în care niște extratereștri vor să coboare aici și să ne 
omoare pe toți. Apoi îmi petrec serile citind despre fiecare rasă de- 
acolo, din spaţiu, nu pentru că e interesant, ci doar pentru cazul în 
care, dacă am nevoie să omor pe vreunul dintre ei, să știu care-i sunt 
punctele slabe. Abia dacă am timp să mă gândesc la orice altceva, 
Enzo. Am obosit! 

Crezi că pentru mine toate astea sunt distractive? am continuat. 
Crezi că mă amuză să nu te văd? Să-mi petrec tot timpul învățând să 
rănesc și să ucid? Crezi că e nostim ca în fiecare zi să mi se aducă 
aminte de faptul că acolo, afară, e un întreg univers care abia 
așteaptă să ne omoare? Când te-ai gândit tu ultima oară la asta? 
Când s-a gândit Magdy ultima oară la asta? Eu mă gândesc în fiecare 
zi, Enzo. Îmi petrec timpul nefăcând nimic altceva. Așa că nu-mi 
spune că e mai ușor pentru mine să nu-mi bat capul cu drama. Nu ai 
nici cea mai mică idee. Îmi pare rău, dar n-ai. 

Enzo m-a fixat cu privirea un minut, apoi a întins mâna să-mi 
șteargă obrajii. 

-Ai fi putut să-mi spui, știi... 

Am scos un râset ușor. 

-N-am timp! 

Asta îi stârni un zâmbet lui Enzo. 

-Şi oricum, nu vreau să-ţi faci griji, am continuat. 

-E puţin cam târziu. 

-Îmi pare rău. 

-Nu-i nimic. 

-Mi-e dor, știi, am spus, ștergându-mă pe față. Mi-e dor de timpul 
petrecut cu tine... Chiar și când asta însemna să fie de față și Magdy. 
Mi-e dor să am vreme să stau cu-adevărat de vorbă cu tine. Mi-e dor 
să te văd cum o zbârcești la dodgeball. Mi-e dor să-mi trimiți poezii. 
Mi-e dor de toate astea. Îmi pare rău că ne-am înfuriat unul pe altul 
în ultima vreme și că n-am făcut nimic ca să îndreptăm asta. Îmi 
pare rău și mi-e dor de tine, Enzo. 

— Mulţumesc. 

-Pentru nimic. 

Am stat pe loc câteva clipe, uitându-ne unul la celălalt. 

-Ai venit aici să te desparți de mine, nu-i așa? am întrebat în cele 
din urmă. 

- Mda, a răspuns Enzo. Da, de asta. Îmi pare rău. 

-Să nu-ți pară. N-am fost o prietenă prea bună. 


-Ba da, ai fost. Când ai avut timp. 

Eu am mai scos un hohot de râs ezitant. 

- Ei, asta-i problema, nu-i așa? 

- Da, a răspuns Enzo și știu că-i părea rău că fusese silit s-o spună. 

Și uite-așa, într-o clipă, s-a încheiat prima mea relaţie, iar eu m-am 
dus în pat și n-am dormit. 

Apoi m-am trezit la răsăritul soarelui și am plecat către terenul de 
exerciții și am luat totul de la început. Exerciţii. Școală. 
Antrenament. Studiu. 

O perioadă foarte obositoare. 

Așa s-au scurs zilele mele, cele mai multe dintre ele, vreme de luni 
întregi, până când a trecut aproape un an de când ne aflam pe 
Roanoke. 

Și-apoi au început să se întâmple tot felul de lucruri. Repede. 


Şaisprezece 


-ÎI căutăm pe Joe Loong, i-a explicat Jane echipei de căutare 
adunate la marginea pădurii, lângă casa lui Joe. 

Tăticul, care stătea lângă ea și Savitri, o lăsa să conducă 
spectacolul. 

- Lipsește de două zile. Therese Arlien, partenera lui, mi-a povestit 
că era entuziasmat de întoarcerea fanţilor în zonă și că i-a spus că se 
gândea să încerce să se apropie de una dintre turme. Pornim de la 
presupunerea că asta a făcut și că fie s-a rătăcit, fie a fost rănit de 
unul dintre animale. 

Jane făcu semn către lizieră. 

-O să cercetăm zona în echipe de câte patru, răspândindu-ne într- 
un șir, începând de aici. Fiecare din grup rămâne în contact prin 
intermediul vocii cu membrii grupului din ambele părți; fiecare 
dintre cei aflaţi la stânga sau la dreapta unui grup rămâne în contact 
cu persoana corespunzătoare din următorul grup. Strigați-vă între 
voi la fiecare câteva minute. O să facem asta încet și cu multă grijă; 
nu vreau pe niciunul dintre noi adăugat la numărul celor pierduţi, 
ne-am înțeles? Dacă pierdeţi contactul prin voce cu ceilalți membri 
ai grupului vostru, opriți-vă, rămâneți unde vă aflați și lăsaţi-i pe 
membrii grupului vostru să restabilească legătura. Dacă persoana de 
lângă voi nu răspunde când strigați, opriți-vă și alertați-i pe cei cu 
care sunteți în contact. Repet, hai să nu mai pierdem pe nimeni 
altcineva, în special când încercăm să-l găsim pe Joe. Acum, știți cu 
toții pe cine căutăm? 

Toată lumea dădu din cap; cei mai mulți dintre cei vreo sută 
cincizeci de oameni care veniseră să-l caute pe Loong erau prieteni 


de-ai lui. Eu, personal, aveam doar o idee foarte vagă despre cum 
arăta, dar mergeam pe considerentul că, dacă cineva venea în fugă 
către noi dând din mâini și strigând „Slavă Domnului că m-ati 
găsit“, era probabil să fie el. În plus, intrarea în echipa de căutare mă 
scutea de o zi de școală. Nu te poți opune unei asemenea ocazii. 

-În ordine, a vorbit mămica. Să ne organizăm în echipe! 

Oamenii începură să formeze grupuri de câte patru; m-am întors 
spre Gretchen și mi-am închipuit că ea și cu mine urma să facem o 
echipă cu Hickory și Dickory. 

- Zoë, mă chemă mămica. Tu ești cu mine. Adu-i pe Hickory și 
Dickory. 

-Gretchen poate să vină cu noi? am întrebat. 

-Nu, a răspuns Jane. E prea mare echipa. Îmi pare rău, Gretchen. 

-Nu-i nimic, i-a zis Gretchen mămicii și-apoi se întoarse spre 
mine: Încearcă să supraviețuiești fără mine. 

— Încetează! am ripostat. Nu-i ca și cum am ieși împreună. 

Ea zâmbi sarcastic și se îndepărtă ca să se alăture altui grup. 

După câteva minute, treizeci și ceva de grupuri de câte patru se 
răspândiseră de-a lungul a mai mult de jumătate de kilometru de 
lizieră. Jane dădu semnalul și pornirăm. 

Urmă partea plictisitoare: trei ore de tropăială prin pădure, încet, 
cu oamenii căutând semne că Joe Loong hoinărise în această direcție 
și strigând unii la alţii, la fiecare câteva minute. N-am găsit nimic; 
mămica, în stânga mea, nu găsi nimic, Hickory, în dreapta mea, nu 
găsi la rându-i nimic, iar Dickory, la dreapta lui, nu găsi nici el 
nimic. Nu vreau să fiu disperat de superficială, dar credeam că o să 
fie măcar un pic mai interesant decât era. 

-O să facem vreo pauză în viitorul apropiat? am întrebat-o pe 
Jane, apropiindu-mă de ea când ajunse în raza mea vizuală. 

-Ai obosit? Credeam că, după tot antrenamentul pe care-l faci, o 
plimbare prin pădure ar fi floare la ureche. 

Am făcut o pauză la acest comentariu; nu făceam niciun secret din 
antrenamentul pe care-l desfășuram împreună cu Hickory și 
Dickory - ar fi fost și greu de ascuns, având în vedere cât de mult 
timp îi acordam —, dar nici nu vorbeam prea mult despre asta. 

-Nu-i o problemă de rezistență, am răspuns. E o problemă de 
plictiseală. Răscolim pădurea de trei ore. Încep să-mi cam ies din 
sărite. 

Jane dădu din cap. 


-O să ne odihnim în curând. Dacă nu găsim ceva în zona asta în 
următoarea oră, o să-i adun la loc pe oameni, pe partea cealaltă a 
casei lui Joe și o să încerc acolo. 

-N-ai nimic împotrivă că fac ceea ce fac cu Hickory și Dickory, 
nu? am întrebat. N-am vorbit prea mult cu voi despre asta. Nici cu 
tine, nici cu tăticul. 

-Am fost îngrijorați în primele vreo două săptămâni, când veneai 
plină de vânătăi și-apoi te duceai la culcare fără ca măcar să ne 
saluti, răspunse Jane. 

Mergea mai departe și cerceta locul, în timp ce vorbea. 

-Şi-mi pare rău că a dus la ruperea prieteniei dintre tine și Enzo. 
Dar ești destul de mare ca să alegi singură ce vrei să faci cu timpul 
tău, așa că ne-am hotărât amândoi să nu te sufocăm cu grijile 
noastre. 

Eram pe cale să spun: Păi, n-a fost numai alegerea mea să fac asta, dar 
Jane continua să vorbească. 

-În plus, e o alegere inteligentă. Nu știu când ne vor găsi, dar cred 
că ne vor găsi. Eu pot avea grijă de mine; John poate avea singur 
grijă de el. Am fost soldați. Ne bucurăm să vedem că înveți și tu să ai 
grijă de tine. Când se ajunge la asta, s-ar putea să conteze. 

M-am oprit din mers. 

-Fi bine, ăsta e un gând deprimant, am comentat. 

Jane se opri și ea și veni spre mine. 

-N-am vrut să sune așa. 

-Tocmai ai spus că s-ar putea să fiu singură la capătul a toate 
astea. Că fiecare dintre noi o să trebuiască să aibă grijă de el însuși. 
Ăsta nu-i tocmai un gând fericit, știi... 

-N-am vrut să sune așa, a repetat Jane. 

Întinse mâna și atinse medalionul cu elefantul de jad pe care mi-l 
dăduse cu ani în urmă. 

-Eu și John n-o să te părăsim niciodată, Zoë. N-o să te 
abandonăm niciodată. Trebuie să știi asta. E o promisiune pe care ți- 
am făcut-o. Ceea ce vreau să spun este că o să avem nevoie unii de 
alții. A ști să avem grijă de noi înșine înseamnă că putem să ne 
ajutăm mai bine unii pe alţii. Înseamnă că o să poți să ne ajuţi pe noi. 
Gândește-te la asta, Zoë. Totul s-ar putea să se reducă la ceea ce ești 
în stare să faci. Pentru noi. Și pentru colonie. Asta vreau să spun. 

-Mă îndoiesc că o să se ajungă la asta, am zis. 

- Ei bine, mă îndoiesc și eu. Sau cel puţin sper că n-o să se ajungă 


la asta. 

- Mulţumesc, am răspuns, crispată. 

-Ştii ce vreau să spun. 

- Știu. Cred că e nostim să vezi cât de direct pui problema. 

În stânga noastră se auzi un țipăt ușor. Jane se răsuci în direcția 
lui, apoi se întoarse cu fața la mine; expresia ei lăsa foarte puţin loc 
de îndoială că indiferent ce moment de intimitate între mamă și fiică 
am fi avut, se sfârșise foarte brusc. 

-Rămâi aici! mi-a cerut ea. Dă anunt pe linie că trebuie să se 
oprească. Hickory, vino cu mine! 

Cei doi o luară la fugă fără zgomot în direcția țipătului, cu o viteză 
care părea aproape imposibilă; mi-am adus aminte dintr-odată că 
da, de fapt, mămica mea era o luptătoare veterană. Asta te pune pe 
gânduri. Abia acum aveam mijloacele de a aprecia cu adevărat acest 
fapt. 

Peste câteva minute, Hickory se întoarse la noi, păcăni ceva spre 
Dickory în limba lor maternă, în timp ce trecea pe lângă el și se uită 
la mine. 

-Locotenentul Sagan spune că trebuie să te întorci în colonie cu 
Dickory, a vorbit Hickory. 

-De ce? am întrebat. L-au găsit pe Joe? 

-L-au găsit, a răspuns el. 

-E teafăr? 

-E mort. lar locotenentul Sagan crede că există motive să fim 
îngrijorați și că echipele de căutare s-ar putea afla în pericol dacă 
mai stau mult aici, afară. 

-De ce? am întrebat. Din cauza fanţilor? L-au călcat în picioare? 

Hickory se uită la mine netulburat. 

- Zoë, nu trebuie să-ți aduc eu aminte de ultimul drum în pădure 
și de ce v-a urmărit atunci. 

Mi s-a făcut foarte frig. 

- Nu, am replicat. 

- Orice-ar fi par să urmeze turmele de fanti în timp ce aceștia 
migrează, a continuat Hickory. Au urmărit aceste turme până aici. Și 
se pare că l-au găsit pe Joseph Loong în pădure. 

- Dumnezeule! am exclamat. Trebuie să-i spun lui Jane! 

-Te asigur, și-a dat seama. lar eu trebuie să-l găsesc acum pe 
maiorul Perry, așa că el va afla imediat. Am avut noi grijă de asta. 


Locotenentul îţi cere să te întorci în Croatoan. La fel îţi cer și eu. 
Dickory te va însoți. Du-te acum! Și te sfătuiesc să păstrezi tăcerea 
până când părinții tăi vorbesc despre asta în mod public. 

Hickory se îndepărtă. L-am privit plecând, după care m-am 
îndreptat repede spre casă, cu Dickory potrivindu-și pașii cu ai mei, 
amândoi mișcându-ne fără zgomot, așa cum exersaserăm de atâtea 
ori. 


Vestea că Joe Loong era mort se răspândi repede în colonie. 
Zvonurile despre cum murise se răspândiră încă și mai repede. 
Gretchen și cu mine ne-am așezat în fața centrului comunitar din 
Croatoan și am urmărit o varietate de născocitori de zvonuri 
etalându-și prin rotație părerile. 

Jun Lee și Evan Black erau primii care vorbiră; făcuseră parte din 
grupul care găsise corpul lui Loong. Se bucurară de clipa lor de 
prezenţă în lumina reflectoarelor când le povestiră tuturor celor 
dispuși să asculte despre cum îl găsiseră pe Loong, despre cum 
fusese atacat acesta și despre cum ceea ce-l atacase mâncase o parte 
din el. Unii speculară că o haită de ioti, carnivorele locale, îl 
încolțiseră pe Joe Loong și-l doborâseră, dar Jun și Evan râseră 
auzind sugestia. Toți văzuserăm ioții; erau de mărimea unor câini 
mici și fugeau de coloniști de câte ori îi vedeau (și din motive 
serioase, din moment ce coloniștii se apucaseră să-i împuște pentru 
că sâcâiau vitele). Niciun iot sau chiar o haită de ioți, spuneau ei, n- 
ar fi putut să-i facă lui Joe ceea ce văzuseră ei că i se întâmplase. 

La scurtă vreme după ce apăruseră aceste zvonuri sângeroase, 
întregul consiliu al coloniei se întâlni în infirmeria din Croatoan, 
unde fusese dus trupul lui Loong. Faptul că guvernul era atras în asta 
îi făcu pe oameni să bănuiască faptul că s-ar putea să fie de fapt o 
crimă (faptul că „guvernul“ în acest caz însemna doar doisprezece 
oameni care-și petreceau cea mai mare parte a timpului săpând 
brazdele, la fel ca toți ceilalți, nu conta). Loong se întâlnea cu o 
femeie care-și părăsise de curând soțul, așa că acum soțul era 
principalul suspect; poate că-l urmărise pe Loong în pădure, îl 
ucisese și apoi ioții săriseră pe el. 

Această teorie îi nemulțumi pe Jun și Evan — versiunea lor cu un 
animal de pradă misterios era mult mai sexy —, dar tuturor celorlalți 
părea să le placă mai mult. Dar majoritatea parcă nu pricepeau 
inconvenientul că presupusul asasin în acest caz se afla deja în 


arestul lui Jane, sub o altă acuzație, și nu era posibil să fi comis el 
fapta. 

Gretchen și cu mine știam că zvonul de crimă nu avea nicio bază 
și că teoria lui Jun și Evan era mai aproape de realitate, dar ne 
tineam gura închisă. Dacă am fi adăugat ceea ce știam, n-am fi făcut 
pe nimeni mai puțin paranoic în acest moment. 

-Eu știu ce este, i-a zis Magdy unui grup de prieteni de sex 
masculin. 

Am înghiontit-o pe Gretchen cu cotul și am făcut semn din cap 
către Magdy. Ea își dădu ochii peste cap și-l strigă foarte tare, înainte 
să apuce să spună altceva. 

- Da? a răspuns el. 

-Eşti prost? a întrebat Gretchen. 

- Vezi? Asta-mi lipsește de la tine, Gretchen. Farmecul tău. 

-La fel cum ceea ce îmi lipsește mie e creierul tău, replică 
Gretchen. Mă întreb ce erai pe cale să povestești micului tău grup de 
prieteni. 

— Voiam să le spun despre ce s-a întâmplat când am urmărit fanții. 

-Pentru că tu crezi că ar fi inteligent în momentul ăsta să le dai 
oamenilor încă un motiv de panică. 

-Nimeni nu intră-n panică! a protestat Magdy. 

-Nu încă, am zis eu. Dar, dacă te apuci să spui povestea aceea, n-o 
să ajuţi lucrurile, Magdy. 

-Oamenii ar trebui să știe cu ce se confruntă, a zis Magdy. 

-Nu știm cu ce ne confruntăm, am replicat. De fapt n-am văzut 
niciodată nimic. N-o să faci altceva decât să multiplici zvonurile. 
Lasă-i pe părinții mei, pe tatăl lui Gretchen și pe ceilalți din consiliu 
să-și facă treaba acum și să-și dea seama ce se petrece de fapt și ce să 
le spună oamenilor, fără să le faci sarcina mai grea. 

-O s-o iau ca pe un sfat, Zog, a răspuns Magdy și s-a întors ca să 
se ducă înapoi la prietenii lui. 

- Bine, a spus Gretchen. la și asta ca pe un sfat: le povestești 
amicilor tăi despre ce ne-a urmărit acolo în pădure, iar eu le 
povestesc partea în care ai sfârșit prin a mușca țărâna pentru că 
Hickory te-a doborât la pământ după ce ai intrat în panică și ai tras 
în el. 

-O împușcătură de-a dreptul jalnică, am comentat. Una cu care 
aproape că ţi-ai zburat degetul mare de la picior. 

-Bine zis! a comentat Gretchen. O să ne distrăm copios povestind 


partea asta. 

Magdy se uită printre gene la amândouă și porni cu pași apăsați 
spre prieteni, fără să mai scoată o vorbă. 

-Crezi că o să meargă? am întrebat. 

- Sigur, a răspuns Gretchen. Orgoliul lui Magdy cât o planetă. 
Cantitatea de timp și de efort pe care o cheltuiește pe lucruri care să- 
l facă să arate bine e uluitoare. N-o să ne lase să-i facemnecazuri cu 
asta. 

Ca la un semn, Magdy aruncă o privire spre Gretchen. Ea flutură 
din mână și zâmbi. Magdy îi făcu semn pe furiș să plece și începu să 
stea de vorbă cu prietenii lui. 

- Vezi? a observat Gretchen. Nu-i atât de greu de înțeles. 

-Cândva îţi plăcea, i-am amintit. 

-Încă îmi place, a replicat Gretchen. E foarte drăguţ, știi. Și 
amuzant. Are nevoie doar să-și scoată capul dintr-o anumită parte a 
anatomiei. Poate peste încă un an o să fie suportabil. 

-Sau în doi, am adăugat. 

-Sunt optimistă. Oricum, deocamdată am înăbușit un zvon. 

-Nu-i chiar un zvon, am spus. Chiar am fost urmăriți în noaptea 
aceea. Așa a zis Hickory. 

- Știu. Și o să iasă la iveală mai devreme sau mai târziu. Aș prefera 
doar să nu ne implice pe noi. Tatăl meu încă nu știe că m-am 
strecurat afară, și e genul de om care crede în pedepsele retroactive. 

- Așadar, nu-ți faci griji pentru evitarea panicii. Îți acoperi doar 
propriile urme. 

- Vinovat, a recunoscut Gretchen. Dar prin evitarea panicii explic 
rațional. 

Dar, din întâmplare, n-am evitat panica prea multă vreme. 


Paulo Gutierrez era membru al consiliului colonial și acolo a aflat 
că Joe Loong nu fusese numai ucis, ci și asasinat — și nu de o ființă 
umană. Afară exista cu adevărat ceva. Ceva destul de deștept ca să 
facă sulițe și cuțite. Ceva destul de deștept ca să-l transforme pe 
bietul Joe Loong în mâncare. 

Membrii consiliului primiseră ordin de la părinţii mei să nu 
vorbească încă despre acest fapt, ca să evite panica. Paulo Gutierrez 
nu-i băgă în seamă. Sau, de fapt, îi sfidă. 

-Mi-au zis că informația era acoperită de ceva numit Legea 


Secretului de Stat și că nu vă puteam vorbi despre asta, a 
spuseGutierrez unui grup care-i înconjura pe el și pe alți câțiva, cu 
toții înarmați cu puști. Eu zic s-o ia naiba. Există ceva afară, chiar 
acum, și ne omoară. Au arme. Ei zic că urmăresc turmele de fanti, 
dar eu cred că s-ar putea să fi fost în pădure tot timpul, evaluându- 
ne, ca să știe cum să ne vâneze. L-au vânat pe Joe Loong. L-au vânat 
și l-au omorât. Eu și băieții de aici plănuim să le întoarcem favoarea. 

După care Gutierrez și ceata lui de vânători plecară în direcția 
pădurii. 

Declaraţia lui Gutierrez și veștile despre partida lui de vânătoare 
înconjurară imediat colonia. Am auzit despre asta când niște copii 
au venit în fugă la centrul comunitar, cu ultimele știri; până atunci 
însă, Gutierrez și trupa lui se aflau în pădure de ceva vreme. M-am 
dus să le spun părinților mei, dar John și Jane plecaseră deja să 
aducă înapoi grupul de vânători. Amândoi erau foști militari; nu 
credeam că ar fi avut vreo problemă să-i aducă înapoi. 

Dar mă înșelam. John și Jane i-au găsit pe vânători, dar înainte să-i 
târască înapoi creaturile din pădure i-au prins pe toți în capcană. 
Gutierrez și oamenii lui au murit în atac. Jane a fost înjunghiată în 
pântec. John a alergat după creaturile care fugeau și le-a prins din 
urmă la lizieră, unde acestea au atacat un alt colonist aflat la ferma 
lui. Era Hiram Yoder, unul dintre menoniții care ajutaseră la salvarea 
coloniei, instruindu-ne pe toți cum să semănăm și să îngrijim 
recoltele fără ajutorul utilajelor computerizate. Era pacifist și n-a 
încercat să lupte împotriva creaturilor. L-au omorât oricum. 

În vreo două ore, șase coloniști erau morți, iar noi am aflat că nu 
eram singuri pe Roanoke și că eram vânați chiar de ce era aici, cu 
noi. 

Dar eu eram mai îngrijorată pentru mămica. 

-N-o poți vedea încă, mi-a spus tăticul. Doctorul Tsao se ocupă de 
ea chiar acum. 

-O să se facă bine? 

-O să se facă bine. Doctorita a zis că nu-i atât de rău pe cât arăta. 

-Şi cât de rău arăta? l-am întrebat. 

- Rău, a răspuns tăticul, apoi și-a dat seama că sinceritatea nu era 
exact ceea ce căutam în acest moment. Dar, uite, a alergat după 
chestiile alea după ce a fost lovită. Dac-ar fi fost cu adevărat rănită, 
n-ar fi putut să facă așa ceva, nu? Mama ta își cunoaște propriul 
corp. Cred că o să se facă bine. Și oricum, doctorița se ocupă de ea 


chiar acum. N-aș fi deloc surprins dacă până mâine, la vremea asta, 
Jane s-ar învârti pe-aici de parcă nu s-ar fi întâmplat nimic. 

-Nu trebuie să mă minți, am spus, deși, prin comentariul 
dinainte, îmi spusese de fapt ceea ce voiam să aud. 

-Nu mint. Doctor Tsao e foarte bună la ce face. lar mămica ta se 
vindecă foarte repede. 

-Tu te simți bine? l-am întrebat. 

- Am avut parte și de vremuri mai bune, îmi răspunse, iar ceva sec 
și obosit din vocea lui mă determină să nu insist mai mult asupra 
problemei. L-am îmbrățișat și i-am zis că o să mă duc în vizită la 
Gretchen și că o să rămân acolo o vreme, ca să nu-i stau pe cap. 

Se lăsa noaptea când am ieșit din casă. M-am uitat spre poarta 
Croatoanului și am văzut coloniști revărsându-se înăuntru dinspre 
ferme; nimeni, după cât se părea, nu voia să petreacă noaptea în 
afara zidurilor satului coloniei. Nu-i învinuiam câtuși de puţin. 

M-am răsucit ca s-o iau spre Gretchen și am fost ușor surprinsă s- 
o văd mergând pe drum cu toată viteza. 

— Avem o problemă, m-a prevenit. 

- Care? 

- Idiotul nostru prieten Magdy și-a luat un grup de prieteni în 
pădure. 

-O, Doamne! Spune-mi că Enzo nu-i cu el! 

-Sigur că Enzo e cu el! Enzo e totdeauna cu el. Încercând să-i bage 
mințile-n cap chiar și când îl urmează de-a dreptul în prăpastie. 


Şaptesprezece 


Toţi patru am intrat cât de silențios am putut în pădure, pornind 
din locul în care Gretchen îi văzuse pe Magdy, Enzo și cei doi 
prieteni ai lor trecând de lizieră. Ascultam, căutând sunetele pe care 
le scoteau; niciunul dintre ei nu fusese antrenat să se miște fără 
zgomot. Nu era prea bine pentru ei, în special în cazul în care 
creaturile se hotărau să-i vâneze. Era mai bine pentru noi, pentru că 
voiam să le dăm de urmă. Am încercat să-i descoperim pe prietenii 
noștri cu urechile lipite de pământ, am privit și-am ascultat căutând 
mișcare în copaci. Știam deja că, orice-ar fi fost ființele acelea, ne 
puteau urmări. Speram să fim în stare să le urmărim și noi. 

În depărtare am auzit foșnete, provenind parcă de la niște mișcări 
rapide, grăbite. Ne-am îndreptat în direcția aceea, eu și Gretchen în 
avangardă, Hickory și Dickory repede în urma noastră. 

Gretchen și cu mine ne antrenam de luni bune, învățând să ne 
mișcăm, să ne apărăm, să luptăm și să ucidem, dacă era necesar. În 
noaptea asta, orice parte din ceea ce învățaserăm putea fi folosită. Se 
putea să fie nevoie să luptăm. Se putea să fie nevoie chiar să 
ucidem. 

Eram atât de speriată, încât, dacă m-aș fi oprit din alergat, m-aș fi 
prăbușit ca o minge și nu m-aș mai fi ridicat niciodată. 

Nu m-am oprit însă din alergat. Am mers mai departe. Încercând 
să-i găsesc pe Enzo și pe Magdy înainte s-o facă altcineva. Încercând 
să-i găsesc și să-i salvez. 


- După ce-a plecat Gutierrez, Magdy a crezut că n-are niciun rost 
să mai țină povestea secretă, așa că s-a apucat să trăncănească 


prietenilor săi, îmi spusese Gretchen. Îi lăsa pe ceilalți să creadă că el 
chiar înfruntase creaturile alea și că reușise să le țină la distanţă, în 
timp ce noi ceilalți fugeam. 

- Idiotul! am exclamat. 

-Când părinţii tăi s-au întors fără vânători, câțiva dintre prietenii 
lui au venit la el ca să organizeze o căutare. Ceea ce era de fapt doar 
o scuză pentru unii dintre ei să umble prin pădure cu arme. Tatăl 
meu a prins de veste și a încercat să-i potolească. Le-a adus aminte 
că cinci adulți s-au dus în pădure și n-au mai ieșit vii de-acolo. Am 
crezut că asta însemna sfârșitul, dar acum aud că Magdy a așteptat 
doar până când tatăl meu s-a dus în vizită la al tău, pentru ca pe 
urmă să adune niște idioţi cu aceleași idei ca și ale lui și să plece în 
pădure. 

-I-a observat cineva plecând? am întrebat. 

-Le-au spus celorlalți că se duc să exerseze puțin trasul la țintă la 
ferma părinţilor lui Magdy. Nimeni n-avea să se plângă că făceau 
asta în situația de față. Odată ce au ajuns acolo însă, și-au luat 
zborul. Restul familiei lui Magdy e aici, în sat, ca și toți ceilalți. 
Nimeni nu știe că lipsesc. 

- Atunci, tu cum ai aflat? am continuat. Magdy nu ti-ar fi spus așa 
ceva tocmai acum. 

-Micul lui grup a lăsat ceva în urmă. Isaiah Miller trebuia să 
meargă cu el, dar tatăl lui nu l-a lăsat să ia pușca pentru „exerciții de 
tras la țintă“. L-am auzit plângându-se despre asta și-apoi am scos 
restul de la el prin intimidare. 

-A mai spus cuiva? 

-Nu cred. Acum, că a avut timp să se gândească la cele 
întâmplate, nu cred că vrea să intre în încurcătură. Dar noi ar trebui 
să spunem cuiva. 

- Am provoca panică, dacă am zice, am explicat. Șase oameni au 
murit deja. Dacă spunem oamenilor că încă patru oameni — patru 
băieţi — au plecat în pădure, toți o s-o ia razna. Și o să avem și mai 
mulți oameni înarmaţi plecând, și mai mulți oameni murind, fie din 
cauza acestor creaturi, fie împușcându-se între ei din greșeală 
pentru că sunt atât de nervoși. 

— Atunci, ce vrei să faci? a întrebat Gretchen. 

-Ne-am antrenat pentru asta, Gretchen. 

Gretchen făcu ochii foarte mari. 

-O, nu! a exclamat. Zoë, te iubesc, dar asta-i o prostie! Cu niciun 


chip n-o să mă duci acolo, să servesc din nou drept țintă chestiilor 
ălora, și cu niciun chip n-o să te las pe tine să te duci. 

-N-o să fim numai noi... Hickory și Dickory... 

-Hickory și Dickory o să spună și ei că ești nebună. Tocmai au 
petrecut luni de zile învățându-te cum să te aperi, iar tu crezi c-o să 
fie câtuși de puţin bucuroși că tu te duci acolo pentru ca vreo 
creatură să te folosească drept țintă pentru sulițe? Nu prea cred. 

-Hai să-i întrebăm! 

- Domnișoara Gretchen are dreptate, mi-a spus Hickory după ce i- 
am chemat, pe el și pe Dickory. E o idee foarte proastă. Maiorul 
Perry și locotenentul Sagan sunt cei care ar trebui să se ocupe de 
problema asta. 

- Tăticul trebuie să-și facă griji pentru toată colonia în momentul 
ăsta, am replicat. lar mămica e la infirmerie, vindecându-se după ce 
a avut de-a face cu intrușii data trecută. 

-Nu crezi că asta arată ceva? a observat Gretchen. 

M-am întors spre ea, puțin supărată. A ridicat o mână. 

-Îmi pare rău, Zoë. Asta n-a ieșit cum trebuie. Dar gândește-te: 
mama ta a fost soldat al Forțelor Speciale. Era meseria ei să lupte cu 
tot felul de chestii. Și, dacă ea a ieșit din confruntarea asta cu o rană 
destul de urâtă încât să ajungă să-și petreacă noaptea în infirmerie, 
înseamnă că orice-ar fi acolo e o treabă serioasă. 

- Da? Și-atunci, cine să facă asta? am întrebat. Mămica și tăticul au 
plecat singuri după vânători cu un motiv — ei au fost antrenați să 
lupte și să se ocupe de asemenea întâmplări. Oricine altcineva ar fi 
fost ucis. Dar nu se mai pot duce după Magdy și Enzo- nu chiar 
acum. lar dacă altcineva se aventurează după ei, se va afla într-un 
pericol la fel de mare ca și cei doi și prietenii lor. Suntem singurii 
care-o putem face. 

-Nu te supăra pe mine că spun asta, a vorbit Gretchen. Dar mi se 
pare că ești prea entuziasmată. Ca și cum ai vrea să te duci acolo și să 
te baţi cu ceva. 

- Vreau să-i găsesc pe Enzo și pe Magdy, am insistat. Asta-i tot ce 
vreau. 

-Ar trebui să-l informăm pe tatăl tău, a propus Hickory. 

- Dacă-l informăm pe tăticul, o să ne spună nu. Și, cu cât vorbim 
mai mult despre asta, cu atât o să ne ia mai mult să ne găsim 
prietenii. 

Hickory și Dickory își apropiară capetele și păcăniră încetișor 


vreme de câteva minute. 

-Nu-i o idee bună, zise Hickory în sfârșit. Dar vă vom ajuta. 

- Gretchen? am întrebat. 

-Încerc să mă hotărăsc dacă Magdy merită. 

- Gretchen! am repetat. 

-E o glumă. De genul pe care-l faci când ești pe cale să faci în 
pantaloni. 

-Dacă facem asta, a intervenit Hickory, trebuie să presupunem că 
o să intrăm în luptă. Aţi fost antrenate cu arme de foc și cu arme 
albe. Trebuie să fiți pregătite să le folosiți, dacă este nevoie. 

— Înţeleg, am răspuns. 

Gretchen dădu din cap. 

- Atunci, să ne pregătim! a vorbit Hickory. Și fără zgomot. 


Orice urmă de încredere că aveam cea mai mică idee despre ce fac 
mă părăsi în clipa în care am intrat în pădure — când alergarea 
printre copaci mă purtă înapoi, către ultima oară când alergasem 
printre ei noaptea, cu una sau mai multe creaturi necunoscute 
ținând pasul cu noi, invizibile. Diferenţa dintre atunci și acum era că 
în ultima vreme mă antrenasem să lupt. Și credeam că asta va avea 
vreo importanță în felul în care mă simțeam. 

Nu avea. Eram speriată. Și nu doar un pic. 

Sunetul foșnit, în rafale, pe care-l auziserăm, se apropia venind 
de-a dreptul spre noi, pe sol, deplasându-se repede. Toți patru ne- 
am oprit, ne-am ascuns și ne-am pregătit să ne ocupăm de orice-ar 
apărea în fața noastră. 

Două siluete umane se năpustiră din tufișuri și alergară în linie 
dreaptă pe lângă locul unde ne ascundeam Gretchen și cu mine. 
Hickory și Dickory îi înșfăcară în timp ce treceau pe lângă ei; băieţii 
țipară îngroziți când Hickory și Dickory îi doborâră la pământ. 
Puștile lor alunecară pe sol. 

Gretchen și cu mine ne-am repezit la ei și am încercat să-i liniștim. 
Prindea bine să fii uman. 

Niciunul nu era Enzo sau Magdy. 

- Hei! i-am spus, cât de liniștitor puteam, celui mai apropiat de 
mine. Hei... Liniștește-te... Ești la adăpost... Liniștește-te... 

Gretchen făcea același lucru cu celălalt. În cele din urmă i-am 
recunoscut cine erau: Albert Yoo și Michel Gruber. Atât Albert, cât și 


Michel făceau parte dintre cei pe care-i clasificasem de multă vreme 
în categoria „cam neghiob“, așa că n-am petrecut cu ei niciun pic de 
timp în plus față de ceea ce trebuia. Ei îmi întoarseră favoarea. 

- Albert, i-am vorbit celui mai apropiat de mine. Unde sunt Enzo 
și Magdy? 

-Ia-ti chestia de pe mine! a exclamat Albert. 

Dickory îl imobiliza încă. 

- Dickory, am zis. 

l-au dat drumul lui Albert. 

- Unde sunt Enzo și Magdy? am repetat. 

-Nu știu, a răspuns Albert. Am fost separați. Chestiile alea din 
copaci au început să psalmodieze către noi, iar Michel și cu mine ne- 
am speriat și am fugit. 

- Să psalmodieze? am întrebat. 

-Sau să cânte, să păcănească sau ce-o fi, a răspuns Albert. 
Mergeam singuri, căutând creaturile, când toate zgomotele astea au 
început să vină din copaci. Ca și cum încercau să ne arate că se 
strecuraseră pe lângă noi fără măcar să ne dăm seama. 

Asta mă îngrijoră. 

- Hickory? am întrebat. 

-Nu-i nimic important în copaci, a răspuns el. 

M-am destins puțin. 

-Ne-au înconjurat, a continuă Albert. Și Magdy a tras în ei. Apoi a 
fost haos. Michel și cu mine am plecat. Am fugit pur și simplu. N- 
am văzut unde s-au dus Magdy și Enzo. 

-Cu câtă vreme în urmă s-a întâmplat asta? am întrebat. 

-Nu știu. Zece minute, cincisprezece... Cam așa ceva. 

— Arată-ne de unde-aţi venit, i-am cerut. 

Albert arătă cu degetul. Am dat din cap. 

- Sus! am spus. Dickory o să vă ducă pe tine și pe Michel înapoi la 
lizieră. Vă puteți întoarce de acolo. 

-Nu mă duc nicăieri cu lucrul acela, vorbi Michel, prima lui 
contribuţie din seara aceea. 

-În ordine, atunci aveţi două opțiuni, am explicat. Rămâneți aici și 
sperati că o să ne întoarcem după voi înainte ca ființele acelea să 
apară sau speraţi că o să ajungeţi la lizieră înainte să vă ajungă din 
urmă. Sau îl puteți lăsa pe Dickory să vă ajute și poate o să 
supraviețuiți. Alegerea voastră. 


Am vorbit puțin mai energic decât trebuia, dar eram enervată că 
idiotul ăsta nu voia ajutor ca să rămână în viață. 

-De acord, a consimțit el. 

— Bine, am zis. 

Le-am cules puștile de pe jos, i le-am dat lui Dickory și am luat-o 
pe-a lui. 

- Du-i la lizieră lângă casa lui Magdy. Nu le da înapoi puștile până 
când nu ajungeţi acolo. Întoarce-te și găsește-ne cât poți de repede. 

Dickory dădu din cap, îi făcu să se miște pe Albert și pe Michel, 
intimidati, și se îndepărtă. 

-Nu mi-au plăcut niciodată, a zis Gretchen când plecau. 

-Îmi dau seama de ce, am comentat și i-am dat lui Hickory pușca 
lui Dickory. 

- Hai! Să mergem mai departe. 

I-am auzit înainte să-i vedem. De fapt, Hickory, al cărui auz se 
extinde mai mult decât cel uman, i-a auzit — fredonând, ciripind și 
psalmodiind. 

-Chiar cântă, a observat Hickory încetișor și ne conduse pe 
Gretchen și pe mine către ei. 

Dickory sosi, fără zgomot, chiar înainte să-i găsim. Hickory îi 
întinse pușca. 

În micul luminiș se aflau șase siluete. 

Enzo și Magdy fură primii pe care i-am recunoscut. Îngenuncheau 
pe jos, cu capetele plecate, așteptând indiferenți ce urma să li se 
întâmple. Lumina nu era destul de bună ca să văd expresia de pe 
chipurile oricăruia dintre ei, dar nu trebuia să le zăresc fețele ca să 
știu că erau speriați. Orice li s-ar fi întâmplat celor doi mersese rău, 
iar acum nu așteptau decât să se termine. Oricum s-ar fi terminat... 

Am măsurat cu privirea silueta îngenuncheată a lui Enzo și mi-am 
adus aminte îndată de ce-l iubeam. Era acolo pentru că încerca să fie 
un bun prieten pentru Magdy. Încerca să-l împiedice să intre în 
necazuri sau măcar să-i împărtășească necazurile. Era o ființă umană 
cumsecade, ceea ce este destul de rar, dar e de-a dreptul un miracol 
când e vorba de un băiat adolescent. Venisem aici pentru că îl 
iubeam încă. Trecuseră săptămâni de când ne spuseserăm mai mult 
de un „bună“ la școală când te desparti într-o comunitate mică, 
trebuie să păstrezi puţin distanţa —, dar nu conta. Încă eram legată de 
el. O parte din el rămânea în inima mea și-mi închipuiam că avea să 
rămână tot restul vieții. 


Da, erau un loc și un moment cu adevărat inoportune ca să-mi dau 
seama de toate astea, dar asemenea lucruri se întâmplă când se 
întâmplă. Și nu făceau niciun zgomot, așa că era în regulă. 

M-am uitat la Magdy, și acesta e gândul care mi-a venit în minte: 
Când toate astea o să se termine, o să-i bătătoresc serios fundul. 

Celelalte patru siluete... 

Vârcolaci. 

Era singurul mod de a-i descrie. Arătau sălbatici, puternici, 
carnivori și coborâţi dintr-un coșmar, și la toate astea se adăugau 
mișcările și sunetele care arătau limpede că exista un creier 
înăuntru, care să meargă mână-n mână cu tot restul. Aveau aceiași 
patru ochi ca ai tuturor animalelor de pe Roanoke pe care le 
văzuserăm până atunci, dar în afară de asta ar fi putut sosi direct din 
folclor. Erau, cum am spus, vârcolaci. 

Trei dintre aceștia erau ocupați să-i sâcâie și să-i împungă pe 
Magdy și pe Enzo, fiind limpede că se jucau cu ei și-i amenințau. 
Unul dintre ei ținea o pușcă pe care-o luase de la Magdy și-l 
împungea cu ea. M-am întrebat dacă mai era încărcată și ce s-ar 
întâmplat cu Magdy sau cu vârcolacul dacă s-ar fi descărcat. Altul 
ținea o suliță și-l înțepa din când în când pe Enzo cu ea. Cei trei 
ciripeau și păcăneau unii la alții; nu mă îndoiesc că discutau ce să 
facă cu Magdy și Enzo și cum s-o facă. 

Al patrulea vârcolac stătea separat de ceilalți trei și se purta altfel. 
Când vreunul din restul vârcolacilor se ducea să-l împungă pe Enzo 
sau pe Magdy, se apropia și încerca să-i împiedice s-o facă, stând 
între oameni și semenii lui. Din când în când, intervenea și încerca 
să vorbească cu unul dintre ceilalți vârcolaci, făcând semn către 
Enzo și Magdy pentru a sublinia ce avea de spus. Încerca să-i 
convingă de ceva. Să-i lase liberi pe oameni? Poate. Orice-ar fi fost, 
ceilalți trei nu erau câtuși de puţin de acord. Cel de-al patrulea 
vârcolac insista oricum. 

Asta îmi aduse aminte brusc de Enzo, de prima oară când îl 
văzusem, încercând să-l împiedice pe Magdy să intre fără niciun fel 
de motiv într-o bătaie idioată. De data aceea, nu mersese; Gretchen 
și cu mine fuseserăm nevoite să intervenim și să facem ceva. Nu 
mergea nici acum. 

Am aruncat o privire și am văzut că Hickory și Dickory luaseră 
poziții acolo de unde puteau trage fără obstacole în vârcolaci. 
Gretchen se mutase mai departe de mine și-și pregătea propria ei 


împușcătură. 

Între noi patru puteam nimeri toți vârcolacii înainte măcar să-și 
dea seama ce li se întâmplase. Ar fi fost rapid, curat și ușor și i-am fi 
luat de-acolo pe Enzo și pe Magdy și i-am fi dus acasă înainte ca 
cineva să afle ce s-a-ntâmplat. 

Era lucrul cel mai inteligent de făcut. M-am mișcat îl liniște și mi- 
am pregătit arma. Am avut nevoie de un minut sau două să mă 
opresc din tremurat și să rămân nemișcată. 

Știam că-i vom împușca la rând, Hickory, cel mai din stânga, 
luându-l pe primul din grupul de trei vârcolaci, Dickory pe-al 
doilea, Gretchen pe-al treilea, iar eu pe ultimul, cel care stătea 
deoparte de ceilalți. Știam că ceilalți mă așteptau pe mine să trag. 

Unul dintre vârcolaci se mișcă să-l înțepe din nou pe Enzo. 
Vârcolacul meu se duse în grabă, prea târziu, ca să oprească atacul. 

Și am știut. Nu voiam. Pur și simplu nu voiam. Nu voiam să-l 
omor. Pentru că încerca să-mi salveze prietenii, nu să-i omoare. Nu 
merita să moară doar pentru că ăsta era modul cel mai ușor de a-i 
lua înapoi pe Enzo și Magdy. 

Dar nu știam ce altceva să fac. 

Cei trei începură să ciripească din nou, mai întâi la întâmplare, 
însă apoi împreună și respectând un anumit ritm. Cel cu suliță bătea 
ritmat în pământ, cântând alături de vocile celorlalți ceea ce părea o 
incantaţie a victoriei de un fel sau altul. Al patrulea vârcolac 
gesticula tot mai frenetic. Mă temeam teribil de ce avea să se 
întâmple la sfârșitul cântecului. 

Ei cântau mai departe, apropiindu-se de sfârșit. 

Așa că am făcut ce trebuia să fac. 

Am cântat și eu. 

Am deschis gura și a ieșit primul vers din Dimineaţă la Delhi. Nu 
prea bine și complet fals. De fapt, era de-a dreptul prost- toate acele 
luni de repetiții și de cântat la chefuri nu meritaseră osteneala. Nu 
conta. Făceam ceea ce trebuia să fac. Vârcolacii tăcură imediat. Am 
cântat mai departe. 

M-am uitat spre Gretchen, care nu era atât de departe încât să nu 
pot descifra expresia Ai înnebunit de tot? de pe faţa ei. l-am aruncat o 
privire care spunea Ajută-mă, te rog. Chipul îi încremeni în ceva 
indescifrabil și-și coborî pușca pentru a-l păstra pe unul dintre 
vârcolaci în vizor și începu să cânte vocea a doua a cântecului, 
urcând și coborând pe lângă partea mea, așa cum exersaserăm de- 


atâtea ori. Cu ajutorul ei, am găsit tonul potrivit și am intrat în ritm. 

Iar acum vârcolacii știau că suntem mai mulți de unul. 

În stânga lui Gretchen, Dickory intră ca un clopoțel, imitând 
sitarul din cântec așa cum făcea atât de bine. Era amuzant să 
privești, dar când închideai ochii, era greu de spus diferența dintre 
el și obiectul real. Am absorbit zumzetul vocii lui și am continuat să 
cânt. lar în stânga lui Dickory, intră în sfârșit Hickory, folosindu-și 
gâtul lung ca să scoată sunete ca de tobă, găsind ritmul și păstrându- 
l de atunci înainte. 

Iar acum vârcolacii știau că eram la fel de mulți ca și ei. Și că i-am 
fi putut omorî oricând. Dar nu i-am omorât. 

Planul meu prostesc mergea... Acum tot ce aveam de făcut era să- 
mi dau seama ce plănuisem să fac în continuare. Pentru că habar n- 
aveam ce făceam acolo. Tot ce știam era că nu voiam să-mi împușc 
vârcolacul. Cel care, de fapt, se dăduse complet deoparte de restul 
haitei sale și pășea către locul de unde credea că vine vocea mea. 

M-am hotărât să-l întâlnesc la jumătatea drumului. Am lăsat jos 
pușca și am intrat în luminiș, cântând încă. 

Vârcolacul cu suliță o ridică și brusc mi-am simțit gura foarte 
uscată. Cred că vârcolacul meu a observat ceva pe față, pentru că s-a 
întors și a discutat violent cu purtătorul de suliță. Suliţa cobori; 
vârcolacul meu nu știa, dar tocmai își salvase prietenul de un glont 
în cap din partea lui Gretchen. 

Vârcolacul se întoarse și porni din nou spre mine. Am cântat mai 
departe până s-a terminat cântecul. Vârcolacul ajunsese chiar lângă 
mine. 

Cântecul nostru se terminase. Stăteam pe loc, așteptând să văd ce 
avea să facă vârcolacul meu. 

A arătat la gâtul meu, spre medalionul-elefant de jad pe care mi-l 
dăduse Jane. 

L-am atins. 

- Elefant, am rostit. Ca fanţii voștri. 

Se uită din nou fix la el și apoi se uită iarăși la mine. În cele din 
urmă, ciripi ceva. 

- Bună! i-am răspuns. 

Ce altceva era să spun? 

Am petrecut încă vreo două minute, măsurându-ne din priviri. 
Apoi unul dintre ceilalți vârcolaci ciripi și el ceva. Al meu răspunse 
cu un alt ciripit și apoi înclină capul spre mine, ca pentru a spune: 


Chiar m-ai ajuta dacă ai face cu adevărat ceva aici. 

Așa că am arătat spre Enzo și spre Magdy. 

-Aceştia doi îmi aparțin mie, am spus, făcând ceea ce speram că 
sunt semne potrivite din mână, astfel ca vârcolacul meu să priceapă 
ideea. Vreau să-i iau înapoi cu mine. 

Am făcut semn înapoi, în direcția coloniei. 

-Apoi o să vă lăsăm în pace. 

Vârcolacul urmări toate semnalele mâinii mele; nu sunt sigură 
câte dintre ele pricepu de fapt. Dar când am terminat, arătă către 
Enzo și Magdy, ca pentru a spune: Hai să fim siguri că am înțeles 
corect. 

Am dat din cap, am zis „da“ și apoi am repetat toate semnele 
mâinii. Chiar aveam o discuţie. 

Sau poate că nu, pentru că ceea ce urmă fu o explozie de ciripit 
din partea vârcolacului meu, împreună cu gesturi frenetice. Am 
încercat să-l urmăresc, dar n-aveam nici cea mai mică idee ce se 
petrecea. M-am uitat la el neajutorată, încercând să înţeleg; ce 
spunea. 

În cele din urmă, și-a dat seama că n-am niciun indiciu. Așa că 
arătă spre Magdy și spre pușca pe care-o ţinea acum unul dintre 
vârcolaci. Apoi spre el, într-o parte, după care îmi făcu semn, ca 
pentru a mă îndemna să mă uit mai îndeaproape. Împotriva oricărei 
rațiuni, m-am uitat și am observat ceva ce-mi scăpase: vârcolacul 
meu era rănit. Avea pe șold o zgârietură urâtă, înconjurată de urme 
sângerânde pe ambele părți. 

Idiotul ăla de Magdy îmi împușcase vârcolacul! 

Nu prea grav, totuși. Magdy avea noroc că precizia lui continua să 
fie proastă, altfel probabil c-ar fi fost mort deja. Dar chiar și o julitură 
era un lucru destul de rău. 

M-am dat înapoi și l-am lăsat pe vârcolac să înțeleagă că văzusem 
destul. El arătă către Enzo, spre mine și înapoi către colonie. Apoi 
arătă spre Magdy și spre prietenii lui vârcolaci. Asta era destul de 
clar: spunea că Enzo era liber să plece cu mine, dar că prietenii lui 
voiau să-l păstreze pe Magdy. Nu mă îndoiam că atunci totul urma 
să se termine prost pentru Magdy. 

Am clătinat din cap și am arătat limpede că aveam nevoie de 
amândoi. Vârcolacul meu arătă la fel de clar că îl voiau pe Magdy. 
Negocierile noastre tocmai intraseră într-un mare impas. 

M-am uitat la vârcolacul meu din cap până-n picioare. Era 


îndesat, puțin mai înalt decât mine și avea doar un soi de fustă 
scurtă, prinsă cu o centură. Un cuțit simplu, de piatră îi atârna de 
cingătoare. Văzusem poze ale unor asemenea cutite în cărțile de 
istorie care descriau în amănunt zilele oamenilor de Cro-Magnon de 
pe Pământ. Partea ciudată despre Cro-Magnoni era că, deși abia 
dacă trecuseră de faza ciocnirii pietrelor, creierul lor era de fapt mai 
mare decât este acum creierul nostru. Erau troglodiți, dar nu erau 
proști. Aveau capacitatea de a se gândi la lucruri serioase. 

-Sper mult de tot că ai un creier ca de Cro-Magnon, i-am spus 
vârcolacului. Altfel, dau de bucluc. 

El înclină iar capul, încercând să-și dea seama ce încercam să-i 
spun. 

Am făcut semn din nou, încercând să arăt clar că voiam să vorbesc 
cu Magdy. Vârcolacul meu nu păru încântat și vorbi ceva cu 
prietenii lui. Ei îi răspunseră și deveniră destul de agitati. Dar până 
la urmă vârcolacul întinse mâna spre mine. L-am lăsat să mă ia de 
încheietură și să mă tragă spre Magdy. Cei trei prieteni ai lui se 
așezară în evantai în spatele meu, pregătiți pentru cazul în care aș fi 
încercat o prostie. Știam că, în afara luminișului, cel puțin Hickory și 
Dickory se mutau să aibă o linie de ochire mai bună. Erau încă o 
mulțime de căi prin care lucrurile puteau merge foarte, foarte prost. 

Magdy era încă în genunchi și nu se uita la mine, nici la orice 
altceva în afară de un loc de pe sol. 

- Magdy, am spus. 

— Omoară chestiile astea idioate și scoate-ne mai repede de-aici, 
vorbi el, în șoaptă și repede, tot fără să se uite la mine. Știu că știi s-o 
faci. Știu că sunteți destui acolo ca s-o faceți. 

- Magdy, am repetat. Ascultă-mă cu atenție și nu mă întrerupe. 
Chestiile astea vor să te omoare. Sunt dornici să-l lase pe Enzo să 
plece, dar vor să te păstreze pentru că l-ai împușcat pe unul dintre 
ei. Înțelegi ce-ţi spun? 

- Omoară-i! a insistat Magdy. 

- Nu, am răspuns. Tu te-ai dus după indivizii ăștia, Magdy. Tu i-ai 
vânat. Tu i-ai împușcat. O să încerc să nu las să fii ucis. Dar n-o să-i 
omor pe ei pentru că tu le-ai ieșit în cale. Nu, dacă n-o să fiu nevoită. 
Mă înţelegi? 

-O să ne omoare, a zis Magdy. Pe tine, pe mine și pe Enzo. 

-Nu cred. Dar, dacă nu taci din gură și nu asculti cu adevărat ce 
încerc să-ți spun, o să faci mai probabil acest fapt. 


— Împușcă-i pur și simplu! 

-Pentru numele lui Dumnezeu, Magdy! a intervenit brusc Enzo, 
de lângă Magdy. O singură persoană de pe întreaga planetă își riscă 
pielea pentru tine, și tot ce poți să faci este să te cerți cu ea. Chiar ești 
un rahat nerecunoscător. Acum vrei, te rog, să taci din gură și s-o 
asculți? Mi-ar plăcea să scap de-aici în viață. 

Nu știu cine-a fost mai surprins de această răbufnire, eu sau 
Magdy. 

- Bine, a încuviințat Magdy după câteva clipe. 

- Chestiile astea vor să te omoare pentru că ai împușcat-o pe una 
dintre ele, am spus. O să încerc să-i conving să te lase să pleci. Dar o 
să trebuiască să ai încredere în mine, să nu mă contrazici și să nu 
ripostezi. Pentru ultima oară: mă înţelegi? 

- Da, a răspuns Magdy. 

- Bine. Ei cred că sunt conducătorul tău. Așa că trebuie să le dăm 
ideea că sunt furios pe tine pentru ce-ai făcut. O să trebuiască să te 
pedepsesc în faţa lor. Și doar ca să știi, o să doară. Tare. 

- Dar... a început Magdy. 

- Magdy... am spus. 

— Da, în ordine, cum vrei. Hai s-o facem! 

— Bine, am replicat. Îmi pare rău. 

Apoi i-am dat un picior în coaste. Tare. 

Se prăbuși cu un șuierat și rămase lat la pământ. La orice s-ar fi 
așteptat, nu se aștepta la asta. 

După ce icni pe pământ vreme de un minut, l-am apucat de păr. 
Se agăță de mâna mea și încercă să scape. 

-Nu mi te împotrivi, am spus și i-am dat un pumn rapid în coaste 
ca să accentuez ideea. 

El pricepu și se opri. l-am tras capul spre spate și am tipat la el 
pentru că a împușcat vârcolacul, arătând pușca lui și apoi vârcolacul 
rănit, de mai multe ori, ca să-l fac să înțeleagă. Vârcolacii părură să 
facă legătura și ciripiră între ei despre asta. 

- Cere-ţi scuze, i-am zis lui Magdy, încă ținându-i capul. 

Magdy a întins mâna spre vârcolacul rănit. 

-Îmi pare rău, spuse el. Dacă aș fi știut că să te împușc însemna să 
primesc de la Zoë o bătaie soră cu moartea, n-aș fi făcut-o niciodată. 
- Mulţumesc, am răspuns și apoi i-am dat drumul la păr și l-am 

plesnit tare peste față. Magdy se prăbuși din nou. M-am uitat la 


vârcolac să văd dacă era destul. Nu părea să fie complet satisfăcut. 

M-am aplecat deasupra lui Magdy. 

-Ce mai faci? l-am întrebat. 

-O să vomit. 

- Bine. Cred că ar merge. Ai nevoie de ajutor? 

-M-am prins, a zis și a vărsat peste tot. 

Asta provocă ciripituri impresionate din partea vârcolacilor. 

-În regulă. Ultima parte, Magdy. Chiar trebuie să ai încredere în 
mine. 

-Te rog, nu mă mai lovi acum! a implorat Magdy. 

— Ridică-te în picioare, te rog! 

-Nu cred că pot! 

-Sigur că poți, am spus și i-am sucit brațul ca să-i ofer un 
stimulent. 

Magdy trase aer în piept și se ridică. L-am făcut să meargă până la 
vârcolacul meu, care se uită la noi doi, curios. Am arătat spre Magdy 
și apoi spre rana vârcolacului. Apoi am arătat către vârcolac și am 
făcut un gest de retezare la șoldul lui Magdy, apoi am arătat cuțitul 
vârcolacului. 

Vârcolacul înclină din nou capul, ca pentru a spune: Vreau să fiu 
sigur că ne înțelegem unul pe celălalt. 

-Ce-i drept e drept, am comentat. 

-ÎI lași să mă înjunghie? a exclamat Magdy, ridicând dramatic 
vocea la sfârșitul frazei. 

-Tu l-ai împușcat. 

-Ar putea să mă omoare! 

-Tu l-ai fi putut omori. 

-Te urăsc! Acum chiar te urăsc mult, mult, mult de tot. 

-Taci din gură! am zis și apoi am făcut semn din cap către 
vârcolac. Ai încredere în mine, i-am spus lui Magdy. 

Vârcolacul își scoase cuțitul și apoi se uită din nou la însoțitorii 
lui, care vorbeau cu toții tare și începeau să cânte ceea ce cântaseră 
mai devreme. N-aveam nimic împotrivă. Diferenţa era acum că 
vârcolacul meu era cel care urma să comită indiferent ce act de 
violență avea să aibă loc. 

Vârcolacul meu stătu nemișcat câteva clipe, absorbind incantaţia 
colegilor lui vârcolaci. Apoi, fără avertisment, îi făcu o tăietură lui 
Magdy atât de repede încât nu l-am zărit decât când s-a dat înapoi, 


nu când s-a mișcat în față. Magdy șuieră de durere. l-am dat drumul 
și el a căzut la pământ, ținându-se de șold. M-am dus în faţa lui și l- 
am apucat de mâini. 

- Lasă-mă să văd! 

Magdy își dădu mâinile la o parte și clipi preventiv, așteptându-se 
la un șuvoi de sânge. 

Pe șoldul lui era doar o linie roșie cât se poate de subțire. 
Vârcolacul îl tăiase pe Magdy numai atât cât să-l facă să înțeleagă că 
l-ar fi putut tăia mult mai rău. 

-Ştiam eu, am comentat. 

-Ce știai? a întrebat Magdy. 

-Că avem de-a face cu un Cro-Magnon. 

-Chiar nu te înţeleg. 

-Stai jos! Nu te ridica până nu-ţi spun eu! 

-Nu mă mișc, a răspuns el. Serios. 

M-am ridicat și am stat cu fața la vârcolac, care-și pusese cuțitul 
înapoi la centură. Arătă spre Magdy, apoi spre mine, apoi spre 
colonie. 

- Mulţumesc, am spus și am plecat puțin capul spre vârcolac, ceea 
ce speram că avea să transmită ideea. 

Când am ridicat din nou ochii, l-am văzut uitându-se iar la 
elefantul meu de jad. M-am întrebat dacă văzuse vreodată bijuterii 
sau era doar pentru că un elefant arată ca un fant. Acești vârcolaci 
urmează turmele de fanți; ei trebuiau să fie o sursă principală de 
hrană pentru ei. Fanţii erau viaţa lor. 

Mi-am scos colierul și i l-am întins vârcolacului meu. L-a luat și a 
atins cu grijă medalionul, făcându-l să se învârtească și să sclipească 
în lumina slabă a nopții. A gângurit la el plin de admiraţie. Apoi mi 
l-a dat înapoi. 

— Nu, am zis. 

Am ridicat o mână și am arătat către medalion și către el. 

- E pentru tine. Ti-l dau ţie. 

Vârcolacul rămase nemișcat pentru o clipă, apoi murmură un tril, 
ceea ce-i făcu pe prietenii lui să se îngrămădească în jurul lui. El 
ridică medalionul pentru ca ceilalți să-l admire. 

- Uite! am spus după un minut și i-am făcut semn să-mi dea 
colierul. 

Mi l-a dat, iar eu — foarte încet, ca să nu-l surprind - i l-am pus în 


jurul gâtului și l-am încheiat. Medalionul i-a atins pieptul. L-a pipăit 
din nou. 

- Poftim! L-am primit de la cineva foarte important ca să-mi 
amintesc de cei care mă iubesc. Ţi-l dau ţie, ca să-ţi aduci aminte că- 
ți mulțumesc pentru că mi-ai dat înapoi niște oameni pe care-i 
iubesc. Mulţumesc. 

Vârcolacul înclină din nou capul. 

-Ştiu că n-ai nici cea mai mică idee ce vorbesc. Mulţumesc, 
oricum. 

Vârcolacul duse mâna la șold, scoase cuțitul. Apoi îl puse culcat în 
palmă și mi-l oferi. 

L-am luat. 

- Oho! am exclamat și l-am admirat. 

Am fost atentă să nu ating lama propriu-zisă; văzusem deja cât 
era de ascuţită. Am încercat să i-l înapoiez, dar ridică mâna sau 
gheara, sau cum vreți s-o numiți, într-o copie în oglindă a ceea ce 
făcusem eu pentru el. Mi-l dădea mie. 

- Mulţumesc, am repetat. 

EI ciripi și cu asta se întoarse la prietenii lui. Cel care ținea pușca 
lui Magdy o lăsă din mână și apoi, fără să se uite în urmă, se 
îndreptară către cei mai apropiați copaci, îi escaladară cu viteză 
incredibilă și dispărură aproape instantaneu. 

-La naiba! am comentat după un minut. Nu-mi vine să cred că 
chiar a mers. 

-Tie nu-ți vine să crezi, a vorbit Gretchen. 

leși din ascunzătoare și păși drept spre mine. 

-Ce te-a apucat? Venim tot drumul ăsta și tu le cânți. Cânți. De 
parcă ai fi la un chef. N-o să mai facem asta. Niciodată. 

-Multumesc că te-ai luat după mine. Și că ai avut încredere în 
mine. Te iubesc. 

-Şi eu te iubesc, a răspuns Gretchen. Dar tot nu înseamnă că asta 
o să se mai întâmple vreodată. 

-De acord. 

— Aproape că a meritat să te văd cum îl baţi măr pe Magdy. 

- Doamne, mă simt îngrozitor! 

-Chiar așa? N-a fost și un pic distractiv? 

- O, bine. Poate, un pic... 

-Sunt chiar aici, a zis Magdy de pe jos. 


-Şi trebuie să-i mulțumești lui Zoë că ești, a replicat Gretchen și s- 
a aplecat să-l sărute. Persoană neghioabă, exasperantă. Sunt atât de 
fericită că trăiești! Și dacă vreodată mai faci așa ceva, o să te omor cu 
mâna mea. Și știi că pot. 

— Știu, a răspuns el și a arătat spre mine. Și, dacă tu nu poți, ea o să 
poată. Am priceput. 

- Bine, a spus Gretchen. 

Se ridică în picioare, apoi îi întinse mâna lui Magdy. 

— Acum scoală-te! Avem un drum lung până acasă și cred că ne- 
am consumat tot norocul chior pentru un an de zile. 


-Ce-ai să le spui părinţilor? m-a întrebat Enzo în timp ce 
mergeam spre casă. 

-În noaptea asta? Nimic, am răspuns. Amândoi au destule pentru 
care să-și facă griji azi. N-au nevoie să vin eu și să le spun că, în timp 
ce erau plecaţi, am înfruntat patru vârcolaci care erau cât pe ce să 
mai omoare doi coloniști, și i-am înfrânt folosind doar puterea 
cântecului. Cred că aș putea să aștept o zi-două să le strecor asta. Că 
veni vorba, asta-i o aluzie. 

-Am priceput aluzia. Deși o să le zici ceva. 

- Da. Trebuie să le spunem. Dacă acești vârcolaci urmează turmele 
de fanti, atunci o să avem asemenea probleme în fiecare an și de 
fiecare dată când se întorc. Cred că trebuie să-i anunțăm pe oameni 
că nu sunt chiar niște sălbatici ucigași, dar o să ne fie tuturor mai 
bine dacă îi lăsăm pur și simplu în pace. 

-De unde-ai știut? m-a întrebat Enzo după un minut. 

-Ce să știu? 

-Că vârcolacii aceia nu erau doar sălbatici ucigași. L-ai ținut pe 
Magdy și l-ai lăsat pe vârcolacul ăla să-i dea o lovitură. Te-ai gândit 
că n-o să-l înjunghie mortal pe Magdy. Te-am auzit, știi. După ce-a 
făcut-o, ai zis „știam eu“. Așa că de unde știai? 

-Nu știam. Dar speram... Tocmai își petrecuse Dumnezeu știe cât 
timp împiedicându-și prietenii să vă omoare pe voi doi. Nu cred că o 
făcea pentru că era un tip cumsecade. 

— Vârcolac cumsecade. 

— Orice-ar fi, cumsecade... Problema este că vârcolacii au omorât 
pe câțiva dintre noi. lar John și Jane au ucis pe câţiva dintre ei 
încercând să ne recupereze oamenii. Și noi, și ei— coloniști și 
vârcolaci- am arătat că suntem perfect capabili să ne omorâm unii 


pe alţii. Cred că trebuia să demonstrăm că suntem capabili și să nu 
ne omorâm unii pe alţii. l-am lăsat să afle acest lucru când le-am 
cântat, în loc să-i împușcăm. Cred că vârcolacul meu a priceput asta. 
Așa că, atunci când i-am oferit o șansă să i-o plătească lui Magdy, 
am bănuit că n-o să-l rănească de-a binelea. Pentru că eu cred că voia 
ca noi să știm că era destul de deștept încât să-și dea seama ce s-ar 
întâmplat dacă-l rănea. 

-Dar tot ţi-ai asumat un mare risc... 

- Mda, așa e, am recunoscut. Dar alternativa era să-l omor pe el și 
pe prietenii lui sau să-i las să ne omoare pe toți. Sau să ne omorâm 
cu toții între noi. Bănuiesc că am sperat că pot face ceva mai bun. În 
plus, nu cred că era un risc atât de mare. Ceea ce făcea când îi ținea 
pe ceilalți departe de voi doi îmi amintea de cineva cunoscut. 

-De cine? 

-De tine. 

- Da, bine. Cred că noaptea asta marchează oficial ultima oară 
când merg pe urmele lui Magdy ca să-l ţin departe de necazuri. 
După asta, e pe cont propriu. 

-N-am nimic rău de comentat despre ideea asta. 

-Nu credeam că ai avea. Știu că Magdy te calcă pe nervi 
câteodată. 

— Așa e, am răspuns. Chiar mă calcă pe nervi, serios. Dar ce pot să 
fac? E prietenul meu. 

-Îți aparține. Și la fel și eu. 

M-am uitat la el pieziș. 

-Ai auzit și partea asta. 

- Crede-mă, Zoë. După ce ai apărut, n-am mai încetat să te ascult. 
O să fiu în stare să recit tot ce-ai spus tot restul vieții mele. Pe care 
acum o am, datorită tie. 

-Şi lui Gretchen, lui Hickory și lui Dickory. 

-Şi o să le mulțumesc și lor, tuturor. Dar în acest moment vreau să 
mă concentrez asupra ta. Mulţumesc, Zoë Boutin-Perry. Mulţumesc 
că mi-ai salvat viața. 

-Pentru nimic. Și încetează. Mă faci să roșesc. 

-Nu te cred. Și acum e prea întuneric ca să văd. 

— Atinge-mi obrajii! i-am cerut. 

El mi i-a atins. 

-Nu-i simt deosebit de înroșiți. 


-N-o faci cum trebuie. 

-Mi-am pierdut exercițiul. 

— Ei bine, rezolvă asta! 

-În regulă, a răspuns Enzo și m-a sărutat. 

-Asta trebuia să te facă să roșești, nu să plângi, zise el după ce ne- 
am oprit. 

- Scuză-mă, am replicat și am încercat să mă adun. Doar că mi-a 
fost chiar dor. De asta. De noi. 

-E vina mea, începu Enzo. 

I-am pus o mână pe buze. 

-Nu-mi pasă de nimic din toate astea. Chiar nu-mi pasă, Enzo. 
Nimic dintre astea nu contează pentru mine. Doar că nu mai vreau 
să-mi fie dor de tine. 

- Zoë... a spus Enzo. 

Îmi luă mâinile. 

-Tu m-ai salvat. Sunt al tău. Sunt proprietatea ta. Îți aparțin. Ai 
spus-o chiar tu. 

- Am spus, am recunoscut. 

— Atunci, e stabilit. 

- Bine, am răspuns și am zâmbit. 

Ne-am mai sărutat un timp, în noapte, în afara porţii din față a lui 
Enzo. 


Optsprezece 


Discutia lui Hickory cu tăticul despre Conclav și despre Uniunea 
Colonială era realmente interesantă, mai ales din momentul în care 
spuse că el și Dickory plănuiau să-i omoare pe părinţii mei. După 
aceea, ei bine... am cam pierdut șirul. 

Ca să fiu cinstită, fusese o zi foarte lungă. 

l-am spus noapte bună lui Enzo, mi-am târât fundul până acasă și 
abia dac-am reușit să gândesc destul de coerent cât să ascund cuțitul 
de piatră în măsuţa de toaletă și să resping atacul cu limba al lui 
Babar asupra feței mele, înainte să mă prăbușesc pe pat și să mă 
cufund în somn, fără măcar să mă ostenesc să mă dezbrac de tot. La 
un anumit moment după ce m-am culcat, Jane a venit acasă de la 
infirmerie, m-a sărutat pe frunte și mi-a scos încetișor ghetele, dar 
abia dacă îmi aduc aminte altceva decât că am murmurat despre cât 
de bine-mi părea că se simțea mai bine. Cel puțin, asta spuneam în 
gând; nu știu dacă și gura mea a pronunţat cuvintele propriu-zise. 
Cred că da. Eram foarte obosită în acel moment. 

La scurtă vreme după asta, tăticul a intrat și m-a înghiontit ușor ca 
să mă trezesc. 

- Hai, draga mea! Am nevoie să faci ceva pentru mine. 

-O să fac de dimineață, am mormăit. Jur! 

- Nu, iubito. Am nevoie acum. 

Tonul lui, blând, dar insistent, îmi spuse că avea cu adevărat mare 
nevoie să mă scol. M-am sculat, dar cu destule bombăneli ca să-mi 
păstrez onoarea. Ne-am dus în camera de zi a casei noastre; tăticul 
mă conduse către canapea, pe care m-am așezat și am încercat să 
rămân într-o stare de semitrezie care să-mi permită să mă întorc la 


somn când terminam cu ceea ce făceam. Tăticul se așeză la birou; 
mămica rămase în picioare lângă el. l-am zâmbit somnoroasă, dar ea 
păru să nu observe. Între mine și părinții mei se aflau Hickory și 
Dickory. 

Tăticul îl întrebă pe Hickory: 

-Voi puteți minți? 

-Încă nu te-am minţit pe tine, răspunse Hickory. 

Ceea ce, chiar și în starea mea adormită, mi-am dat seama că nu 
era un răspuns propriu-zis la întrebare. Tăticul și Hickory își 
aruncară de la unul la altul câteva replici înțepătoare despre ce 
însemna pentru o conversație capacitatea de a minți (după părerea 
mea, în cea mai mare parte faptul că nu trebuie să te cerți pentru 
prostiile despre care e mai bine să minți, dar nimeni nu m-a întrebat 
pe mine), apoi tăticul mi-a cerut să le spun lui Hickory și Dickory să 
răspundă la toate întrebările lui fără minciuni sau ocolișuri. 

Asta mă trezi în sfârșit de-a binelea. 

-De ce? am întrebat. Ce se petrece? 

-Te rog, fă-o! a insistat tăticul. 

-În ordine, am răspuns și apoi m-am întors către Hickory. 
Hickory, te rog să-i răspunzi tăticului meu fără să-l minți sau să-i 
ocolești întrebările. Bine? 

-Cum dorești, Zoë. 

-Şi Dickory, am adăugat. 

-O să răspundem amândoi sincer, promise Hickory. 

-Multțumesc, spuse tăticul și apoi se întoarse din nou spre mine. 

-Te poti duce în pat acum, iubito. 

Asta mă enervă. Eram o ființă umană, nu un ser al adevărului. 

— Vreau să ştiu ce se petrece, am cerut. 

-Nu e ceva despre care să-ți faci griji. 

-Îmi ordoni să-i pun pe ei doi să-ți spună adevărul și vrei să cred 
că nu-i ceva pentru care e nevoie să-mi fac griji? 

Toxinele somnului nu se grăbeau să-mi părăsească sistemul, 
pentru că, până și în timp ce vorbeam, mi-am dat seama că arătam 
ceva mai multă impertinenţă față de părinţii mei decât era cu totul 
îngăduit în acel moment. 

Ca pentru a confirma acest lucru, Jane se îndreptă puțin. 

- Zoë! a vorbit ea. 

Mi-am reconsiderat poziția. 


-În plus, dacă plec n-aveţi nicio garanție că n-o să vă mintă, am 
adăugat, încercând să vorbesc pe un ton ceva mai rezonabil. Sunt 
capabili din punct de vedere emoțional să vă mintă, pentru că nu le 
pasă dacă vă dezamăgesc pe voi. Dar nu vor să mă dezamăgească pe 
mine. 

Nu știam dacă asta era, de fapt, adevărat sau nu. Dar bănuiam că 
era. 

Tăticul s-a întors spre Hickory. 

- E-adevărat? 

-Te-am minţi dacă am simti că e necesar, a răspuns Hickory. N- 
am minţi-o pe Zoë. 

Aici se putea o întrebare de-a dreptul interesantă: dacă Hickory 
spunea asta pentru că era adevărat sau dacă o spunea ca să mă 
sprijine în ceea ce susțineam și, în ultimul caz, care era de fapt 
valoarea de adevăr a afirmației. Dacă aș fi fost mai trează, cred că m- 
aș fi gândit mai mult la asta în acel moment. Dar așa cum stăteau 
lucrurile, am dat doar din cap și i-am zis tăticului: 

— Dă-i drumul! 

- Suflă un singur cuvânt oricui, și-i petreci tot anul următor în 
grajd! m-a avertizat tăticul. 

-Gura mea e pecetluită, am promis și aproape că am făcut un gest 
de închidere a buzelor, dar m-am gândit mai bine și am renunțat în 
ultima clipă. 

Bine am făcut, pentru că Jane se apropie și se uită de sus la mine, 
purtând pe chip expresia ei de sunt serioasă ca moartea. 

- Nu, a zis ea. Trebuie să înţelegi că ce auzi aici nu poți să mai zici 
nimănui. Nici lui Gretchen, nici oricăruia dintre ceilalți prieteni ai 
tăi. Nimănui. Nu-i un joc și nu-i un secret amuzant. E o treabă 
extrem de serioasă, Zoë. Dacă nu accepti asta, trebuie să ieși din 
cameră chiar acum. O să-mi asum riscul ca Hickory și Dickory să ne 
mintă pe noi, dar nu și pe tine. Așa că înţelegi că, atunci când îţi 
spunem să nu vorbești cu nimeni despre asta, înseamnă să nu 
vorbești cu nimeni? Da sau nu? 

Câteva gânduri îmi trecură prin minte. 

Primul era că în momente precum acesta îmi făceam o idee vagă 
despre cât de înspăimântătoare trebuie să fi fost Jane ca soldat. Era cea 
mai bună mămică pe care o putea avea o fată, fără îndoială, dar când 
adopta o asemenea atitudine devenea tot atât de dură, de rece și de 
directă pe cât putea fi oricine. Era, ca să folosesc un singur cuvânt, 


intimidantă. Și era vorba doar despre cuvinte. Am încercat să mi-o 
închipui pășind pe un câmp de bătălie, cu aceeași expresie pe față pe 
care o avea acum și cu o pușcă standard a Forţelor de Apărare. Cred 
că am simtit cel puţin trei dintre organele mele interne 
contractându-se la gândul ăsta. 

Al doilea era că mă întrebam ce-ar crede despre capacitatea mea 
de a păstra un secret dac-ar fi știut ce făcusem chiar în seara 
respectivă. 

Al treilea era că poate știa și că despre asta era vorba. 

Mi-am simţit alte câteva dintre organele interne contractându-se 
la acest gând. 

Jane se uita încă la mine, rece ca piatra, așteptând răspunsul meu. 

- Da, am zis. Înţeleg, Jane. Nicio vorbă. 

— Mulţumesc, Zoë. 

Se aplecă și mă sărută în creștet. Dintr-odată, era din nou mămica 
mea. Ceea ce, în felul ei, o făcea încă și mai înfricoșătoare, dacă mă 
întrebaţi pe mine. 

Asta fiind stabilit, tăticul începu să-l întrebe pe Hickory despre 
Conclav și despre ce știau el și cu Dickory despre acel grup. De când 
făcuserăm saltul spre Roanoke, așteptaserăm să ne găsească 
Conclavul și, când ne găsea, să ne distrugă, așa cum distruseseră 
colonia whaidă din filmul pe care ni-l dăduse Uniunea Colonială. 
Tăticul voia să știe dacă ceea ce știa Hickory despre Conclav era 
diferit de ceea ce știam noi. 

Hickory a spus că da, în principiu. Știau destul despre Conclav, pe 
baza dosarelor guvernului obin- și propriile lor dosare, contrar a 
ceea ce ne spusese Uniunea Colonială, arătau că, atunci când era 
vorba de colonii, Conclavul prefera de multe ori să evacueze 
coloniile pe care le înfruntau, în loc să le distrugă. 

Tăticul îl întrebă pe Hickory de ce, dacă aveau informații diferite, 
nu le împărtășiseră mai devreme. Hickory răspunse că li se ordonase 
astfel de către guvernul lor; nici Hickory, nici Dickory n-ar fi mințit 
despre faptul că aveau informaţii dacă tăticul i-ar fi întrebat, dar el 
nu-i întrebase niciodată până atunci. Cred că asta îl izbi pe tăticul ca 
fiind un pic nesincer din partea lui Hickory și Dickory, dar lăsă de la 
el. 

Tăticul îl întrebă pe Hickory dacă văzuse filmul pe care ni-l 
dăduse Uniunea Colonială, despre Conclavul care distruge colonia 
whaidă. Hickory răspunse că el și Dickory aveau propria lor 


versiune. Tăticul îi întrebă dacă versiunea lor era diferită; Hickory 
răspunse că era — era mai lungă și-l arăta pe generalul Gau, care 
ordonase distrugerea coloniei whaide, încercând să-l convingă pe 
conducătorul coloniei whaide să lase Conclavul să-i evacueze pe 
coloniști, doar ca să primească refuzul whaizilor de a pleca înainte 
de distrugerea coloniei lor.În alte dăți, pe alte planete colonizate, 
coloniștii ceruseră să fie evacuați, zisese Hickory, iar Conclavul îi 
luase de pe planetă și-i trimisese înapoi pe lumile lor de origine sau 
le permisese să se alăture Conclavului în calitate de cetățeni. 

Jane întrebă despre cifre. Hickory răspunse că ei știau despre 
șaptesprezece eliminări de colonii de către Conclav. În zece dintre 
ele, Conclavul îi dusese pe coloniști înapoi pe fostele lor planete. În 
patru cazuri, coloniștii se alăturaseră Conclavului. Numai trei 
implicau distrugerea coloniilor, după ce coloniștii refuzaseră să 
plece. Conclavul era teribil de serios când venea vorba de a nu 
permite oricui altcuiva să înființeze colonii noi, dar — spre deosebire 
de ceea ce ni se spusese de către Uniunea Colonială — nu insistase să 
omoare pe toată lumea din aceste colonii noi, doar ca să-și susțină 
punctul de vedere. 

Erau lucruri fascinante și neliniștitoare. Pentru că, dacă ceea ce 
spunea Hickory era adevărat- și era, pentru că Hickory nu m-ar fi 
mințit pe mine sau pe părinții mei împotriva voinței mele, atunci 
însemna că fie Uniunea Colonială se înșelase complet în privința 
Conclavului și a conducătorului său — generalul Gau, fie că UC ne 
mințise când ne spusese ce s-ar putea întâmpla dacă ne găsea 
Conclavul. Prima dintre variante era cu siguranță posibilă, 
presupun; Uniunea Colonială se afla într-o situație de ostilități active 
cu aproape orice altă rasă despre care știam, ceea ce bănuiam că ar 
face adunarea de informaţii mai dificilă decât dacă am fi avut mai 
mulți prieteni. Dar mult mai probabil părea ca a doua variantă să 
reprezinte adevărul: guvernul nostru ne mințise. 

Dar, dacă Uniunea Colonială ne minţise, de ce-o făcuse? Ce 
obținea din faptul că ne mintea, azvârlindu-ne cine știe unde în 
univers, făcându-ne să trăim cu frica de a fi descoperiți și punându- 
ne astfel pe toţi în primejdie? 

Ce punea la cale guvernul nostru? 

Și ce ne-ar face de fapt Conclavul, dacă ne-ar găsi? 

Era un lucru atât de interesant la care să te gândești, încât aproape 
că mi-a scăpat partea unde Hickory explica motivul pentru care el și 


Dickory aveau de fapt dosare amănunțite despre celelalte eliminări 
de colonii de către Conclav: ca să-i convingă, în cazul în care venea 
Conclavul să bată la ușă, să predea colonia mai curând decât să lase 
să fie distrusă. Și de ce-ar vrea să-i convingă pe mămica și pe tăticul 
de asta? 

-Din cauza lui Zoë? l-a întrebat tăticul pe Hickory. 

- Da, a răspuns Hickory. 

- Oho! am exclamat. 

Asta era o noutate. 

- Liniște, iubito! a spus tăticul și-apoi și-a îndreptat din nou 
atenţia spre Hickory. Ce s-ar întâmpla dacă eu și Jane am alege să nu 
predăm colonia? 

- Am prefera să nu răspundem, a zis Hickory. 

-Nu ocoli întrebarea, i-a cerut tăticul. Răspunde! 

L-am surprins pe Hickory aruncându-mi o privire scurtă, înainte 
de a răspunde: 

-V-am ucide, pe tine și pe locotenentul Sagan. Pe voi și pe orice alt 
conducător care ar autoriza distrugerea coloniei! 

Tăticul comentă ceva auzind răspunsul, iar Hickory replică la 
rândul lui, dar mi-a scăpat cea mai mare parte a discuţiei din cauză 
că mintea mea încerca să prelucreze ceea ce tocmai auzisem și 
înregistra un eșec absolut și complet. Știam că eram importantă 
pentru obini. O știusem întotdeauna în mod abstract, apoi Hickory 
și Dickory îmi imprimaseră ideea în minte cu forța, cu luni în urmă, 
când mă atacaseră și-mi arătaseră cum era să fii hăituit și de ce 
trebuia să învăţ să mă apăr singură. Dar în nicio formulare a 
importanței mele nu existase vreodată concepția că eram atât de 
importantă pentru obini încât, dacă s-ar fi ajuns la asta, i-ar fi ucis pe 
părinţii mei ca să mă salveze pe mine. 

Nici măcar nu știam ce să cred despre așa ceva. Nu știam ce să simt 
în legătură cu asta. Ideea tot încerca să-mi pătrundă în creier, dar 
pur și simplu nu mergea. Era ca și cum aș fi avut o experiență 
extracorporală. Pluteam pe deasupra discuţiei și o ascultam pe Jane 
intervenind cu interjecții, întrebându-l pe Hickory dacă, chiar și 
după ce recunoscuseră că acesta era planul lor, Hickory și Dickory 
încă i-ar mai ucide pe ea și pe John. l-ar ucide pe mămica și tăticul. 

-Dacă alegi să predai colonia, da, a răspuns Hickory. 

Brusc, am simtit un declic în timp ce m-am retras în sinea mea și 
mă bucur să spun că, pe neașteptate, am știut exact ce simt în 


legătură cu toate astea: furie absolută. 

-Să nu îndrăzniți! am exclamat și am azvârlit cuvintele cu 
violenţă. În nicio împrejurare să nu faceți așa ceva! 

Am fost surprinsă să descopăr că stăteam în picioare în timp ce 
vorbeam; nu-mi aduc aminte să mă fi ridicat. Tremuram atât de tare 
de furie, încât nu-mi dădeam seama cum de eram încă în picioare. 

Hickory și Dickory tresăriră amândoi văzându-mi mânia și 
începură să tremure. 

-Acest singur lucru trebuie să ţi-l refuzăm, a vorbit Hickory. Eşti 
prea importantă. Pentru noi. Pentru toți obinii. 

Pentru toți obinii. 

Dacă aș fi putut scuipa, aș fi făcut-o. 

Ne întorceam aici. Toată viața mea, îngrădită de obini. Îngrădită 
nu cu privire la cine eram, ci la ce eram. Prin ceea ce însemnam pentru 
ei. Nu exista nimic în propria mea viață care conta în povestea asta, 
cu excepția divertismentului pe care li-l puteam oferi, în timp ce 
miliarde de obini rulau înregistrări ale vieții mele ca și cum ar fi fost 
un spectacol distractiv. Dacă, în schimb, orice altă fată ar fi fost fiica 
lui Charles Boutin, ar fi urmărit bucuroși viața ei. Dacă părinții 
adoptivi ai oricărei alte fete ar fi stat în calea planurilor obinilor 
pentru ea, i-ar fi măcelărit și pe ei. Cine eram nu însemna nimic. 
Singurul fapt important se dovedea acela că, din întâmplare, eram 
fiica unui om. Un om despre care obinii crezuseră că le putea da 
ceva. Un om cu care se târguiseră folosindu-se de viața fiicei sale 
pentru a obține acel lucru. Un om care sfârșise prin a muri din cauza 
muncii pe care-o depusese pentru ei. lar acum voiau și mai multe 
sacrificii... 

Așa că le-am arătat lui Hickory și Dickory cum mă simt. 

- Am pierdut deja un părinte din cauza obinilor, am spus și am 
încărcat tot ce puteam în acest ultim cuvânt. 

Toată mânia, dezgustul, oroarea și înverșunarea stârnite de ideea 
că ei ar trebui să decidă cu atâta nepăsare să mi-i ia pe cei doi 
oameni care nu mi-au arătat niciodată altceva decât dragoste, 
afecțiune și respect și să-i dea la o parte ca și cum n-ar fi decât o 
neplăcere. 

I-am urât pe Hickory și Dickory în acel moment. l-am urât în acel 
fel care apare numai când cineva pe care-l iubești îţi ia acea iubire și 
o trădează, complet și total. l-am urât pentru că m-ar fi trădat din 
cauză că ei credeau că mă iubesc. 


I-am urât. 

-Toată lumea să se liniștească! a zis John. Nimeni n-o să omoare 
pe nimeni. Bine? Nici nu se pune problema. Zoë, Hickory și Dickory 
n-o să ne omoare, pentru că noi n-o să lăsăm colonia să fie distrusă. 
Simplu ca bună ziua. Și cu niciun chip n-o să las să ţi se întâmple 
ceva, Zoë. Hickory, Dickory și cu mine suntem cu toții de acord că 
ești prea importantă pentru asta. 

Am deschis gura ca să răspund ceva; în schimb am început doar 
să suspin. Simțeam că mi se înmuiaseră picioarele. Brusc, Jane apăru 
lângă mine, ținându-mă în brațe și ducându-mă înapoi către 
canapea. Am suspinat în brațele ei ca în urmă cu mulți ani, la ușa 
acelui magazin de jucării, încercând să pun în ordine tot ce 
gândeam. 

L-am auzit pe tăticul punându-i pe Hickory și Dickory să jure că 
mă vor apăra, întotdeauna, în orice împrejurare. Ei au jurat. Simțeam 
că n-o să mai vreau ajutorul sau protecţia lor niciodată. Știam că o 
să-mi treacă. Chiar și acum știam că simțeam astfel din cauza 
momentului. Asta nu schimba faptul că simțeam așa ceva. Trebuia să 
trăiesc cu sentimentul respectiv de-acum înainte. 

Tăticul mai vorbi cu Hickory despre Conclav și ceru să vadă 
fișierele obinilor despre alte eliminări de colonii. Hickory spuse că 
aveau nevoie să se ducă la centrul de informare ca să le vadă. Chiar 
dacă era atât de târziu, încât se făcuse aproape dimineață, tăticul 
voia să meargă cu ei chiar atunci. Mă sărută și ieși pe ușă cu obinii; 
Jane se opri o clipă. 

-O să fie totul bine? m-a întrebat. 

— Am o zi extrem de intensă, mămico. Cred că vreau să se termine. 

-Îmi pare rău că a trebuit să auzi ce-a zis Hickory, continuă Jane. 
Nu cred că ar fi existat vreo cale mai bună de a rezolva asta. 

Am scos cu greu un zâmbet ușor. 

-Tu pari să fi suportat bine, am comentat. Dacă mi-ar fi spus mie 
că are planuri să mă omoare, nu cred că aș fi ascultat nici pe departe 
cu atâta calm. 

-Hai să spunem doar că n-am fost complet surprinsă să-l aud pe 
Hickory zicând asta. 

M-am uitat la ea cu ochii mari. 

-Eşti o condiție a tratatului, nu uita! a continuat ea. Și principala 
experienţă a obinilor despre cum e să trăiești. 

-Trăiesc cu toții! 


- Nu. Există. Chiar și cu implanturile lor de conștiință, nu prea știu 
cum să se descurce cu propria lor persoană, Zoë. Totul e prea nou 
pentru ei. Rasa lor n-are experienţă cu asta. Nu te privesc pentru că 
îi distrezi. Te privesc pentru că-i înveți cum să fie. Îi înveți să 
trăiască. 

-Nu m-am gândit în felul ăsta... 

-Ştiu că nu te-ai gândit. Tu nu trebuie să gândești astfel. Este firesc 
ca tu să trăiești. Mai firesc decât pentru unii dintre noi, ceilalți... 

-A trecut un an de când nu m-a văzut niciunul dintre ei. 
Niciunul, în afară de Hickory și Dickory. Dacă eu i-am învățat să 
trăiască, mă întreb ce-au făcut în ultimul an. 

-Le-a fost dor de tine, răspunse mămica și mă sărută din nou pe 
creștet. lar acum știi de ce-ar face orice ca să te aibă înapoi. Și să te 
știe la adăpost... 

N-aveam un răspuns bun la asta. Mămica mă mai îmbrățișă iute o 
dată și se îndreptă spre ușă, vrând să plece după tăticul și după 
obini. 

-Nu știu cât o să ne ia, a spus. Încearcă să te întorci în pat. 

-Sunt prea surescitată ca să mă culc la loc. 

-Dacă dormi putin, o să fii mai puțin surescitată când te trezești. 

- Crede-mă, mămico! O să fie nevoie de ceva destul de important 
ca să mă facă să trec peste surescitarea provocată de toate astea. 


Nouăsprezece 


Și ce să vezi! S-a pus la cale ceva important. 
A apărut Uniunea Colonială. 


Naveta ateriză și un omuleţ verde se ivi din ea. Și m-am gândit: 
Pare familiar. Era chiar același omuleț verde: generalul Rybicki. 

Existau însă și diferențe. Prima oară când îl văzusem pe general, 
se afla în curtea mea din fața casei de pe Huckleberry și eram doar 
noi doi. De data asta, naveta lui ateriză în porțiunea cu iarbă aflată 
chiar în fața porții Croatoanului și o mare parte a coloniei venise să-l 
vadă aterizând. Era primul nostru vizitator de când ajunseserăm pe 
Roanoke, iar apariția sa părea să sugereze că poate exilul nostru o să 
se termine, în sfârșit. 

Generalul Rybicki rămase în fața navetei și se uită la oamenii din 
faţa lui. Îi salută cu un gest din mână. 

Oamenii ovaționară cu entuziasm câteva minute. Parcă nu mai 
văzuseră niciodată pe cineva dând din mână. 

În cele din urmă, generalul vorbi: 

- Coloniști de pe Roanoke, vă aduc vești bune. Zilele de 
ascunzătoare s-au încheiat. 

ÎI întrerupse încă un val de aclamații. Când se se potoli, generalul 
continuă: 

-În timp ce vorbesc cu voi, nava mea de pe orbită vă instalează 
satelitul de comunicații. În curând, o să puteți trimite mesaje 
prietenilor și celor dragi de pe planetele voastre de baștină. De 
asemenea, începând din acest moment, toată aparatura electronică și 
de comunicaţii pe care vi s-a ordonat să încetaţi s-o mai folosiți vă va 


fi restituită. 

Asta stârni strigăte asurzitoare din sectoarele de adolescenți ale 
mulțimii. 

-Ştim că v-am cerut mult, a continuat Rybicki. Sunt aici să vă 
spun că sacrificiul vostru nu a fost irosit. Credem că, foarte curând, 
inamicul care v-a amenințat va fi pus la respect- și nu doar pus la 
respect, ci și înfrânt. Așa că, în numele întregii Uniuni Coloniale, vă 
mulțumesc! 

Alte urale și absurdități. În lumina soarelui, generalul părea să se 
delecteze cu clipa lui de glorie. 

- Acum trebuie să vorbesc cu șefii coloniei pentru a stabili cum să 
vă reintegrăm în Uniunea Colonială. Unele lucruri s-ar putea să 
ceară oarece timp, așa că vă rog să aveţi puțină răbdare. Dar până 
atunci, dati-mi voie să vă spun doar atât: Bine-aţi venit înapoi la 
civilizație! 

Acum mulțimea o luă razna de-a binelea. Am dat ochii peste cap 
și m-am uitat în jos, la Babar, care venise cu mine la locul aterizării. 

- Asta se întâmplă când stai un an în sălbăticie, am comentat. 
Orice tâmpenie pare o distracție. 

Babar ridică ochii spre mine și lăsă să-i atârne limba afară; îmi 
dădeam seama că e de acord cu mine. 

— Hai, atunci, i-am zis. 

Și am pornit prin mulțime către general, pe care trebuia să-l 
însoțesc la tăticul. 

Generalul Rybicki îl zări pe Babar înainte de a mă vedea pe mine. 

- Hei! exclamă el și se aplecă pentru portia lui de bale, pe care 
Babar i-o aplică serios și cu entuziasm. 

Era un câine bun, dar nu se prea pricepea să judece caracterele. 

-Îmi aduc aminte de tine, îi zise lui Babar, mângâindu-l. 

Ridică privirea și mă văzu. 

-Îmi aduc aminte și de tine. 

- Bună, domnule general! am rostit politicos. 

Mulțimea se învârtea încă în jurul nostru, dar se împrăștia repede, 
în timp ce majoritatea dintre cei prezenți alergau către toate colțurile 
coloniei ca să anunţe mai departe ceea ce li se spusese. 

— Arăți mai înaltă, îmi spuse. Și sunt o fată în creștere. Asta în 
ciuda faptului că am fost ținută în întuneric în tot acest timp. 

Generalul nu păru să se prindă. 


-Mama ta a spus că o să mă însoțești până la ei. Sunt puţin 
surprins că n-au ieșit chiar ei. 

- Au avut două zile aglomerate. Cum am avut cu toţii, de altfel. 

- Așadar, viaţa în colonie e mai palpitantă decât credeai, a 
observat generalul. 

-Cam așa ceva, am răspuns și apoi i-am făcut semn. Știu că tăticul 
meu e foarte interesat să stea de vorbă cu tine, generale. Hai să nu-l 
lăsăm să aștepte! 


Îmi țineam PDA-ul în mână. Ceva nu era tocmai în ordine cu el. 

Gretchen observă și ea. 

— Îl simt ciudat, a zis. A trecut atâta vreme de când aveam unul 
asupra mea. Parcă aș fi uitat cum se face... 

- Păreai să știi destul de bine când le foloseam pe acelea de la 
centrul de informaţii, i-am adus eu aminte despre cum petrecuserăm 
destul timp din ultimul an. 

-E altceva, replică ea. N-am spus c-am uitat să-l folosesc. Spun 
doar că am uitat cum e să am unul cu mine. Sunt două lucruri 
diferite. 

-Poti oricând să-l dai înapoi. 

-N-am zis asta, a răspuns Gretchen repede. 

Apoi a zâmbit. 

- Totuși, trebuie să te întrebi... În ultimul an, oamenii de-aici chiar 
au reușit să se descurce foarte bine fără ele. Toate chefurile, și piesele, 
și celelalte... 

Se uită la PDA. 

-Te face să te întrebi dacă toate astea o să dispară acum. 

-Cred că fac parte din ceea ce suntem în clipa de față. Locuitori de 
pe Roanoke, adică. 

- Poate. E un gând frumos. Va trebui să vedem dacă e chiar 
adevărat... 

- Am putea exersa un cântec nou, am propus. Hickory zice că 
Dickory dorește de mult să încerce ceva nou. 

- Asta-i nostim, comentă Gretchen. Unul dintre bodigarzii tăi a 
devenit amator de muzică! 

-E și el locuitor de pe Roanoke. 

-Presupun că este. Și asta e nostim. 

PDA-ul meu clipi; se întâmpla ceva și cu cel al lui Gretchen. Îl 


privi cu ochii mari. 

-E un mesaj de la Magdy, a anunţat ea. Asta o să fie de rău. 

A atins PDA-ul ca să-l deschidă. 

- Hopa! exclamă și-mi arătă filmulețul. Magdy trimisese un scurt 
fișier video cu el visând la noi. 

- Unii revin în vârtejul lucrurilor mai repede decât alții, am 
remarcat. 

-Din păcate, a replicat Gretchen. 

Atinse PDA-ul cu degetul. 

- Uite, a spus ea. Mi-am făcut o notiță să-i tăbăcesc fundul data 
viitoare când în văd. 

Făcu semn către PDA. 

- i l-a trimis și ţie? 

- Da. Cred că o să mă abtin să-l deschid. 

- Lașo! a exclamat Gretchen. Ei bine, care o să fie prima ta acțiune 
oficială pe PDA? 

-O să le trimit un mesaj anumitor două persoane, am răspuns, că 
vreau să-i văd singuri. 


- Ne cerem scuze pentru întârziere, începură Hickory când el și cu 
Dickory intrară în dormitorul meu. Maiorul Perry și generalul 
Rybicki ne-au acordat statut de prioritate pentru un pachet de date 
ca să putem să comunicăm cu guvernul nostru. Ne-a luat un timp să 
pregătim datele. 

- Ce-aţi trimis? am întrebat. 

— Tot, a răspuns Hickory. 

- Tot... Fiecare lucrușor pe care voi doi și cu mine l-am făcut în 
ultimul an. 

- Da. Un rezumat al evenimentelor, acum, și un raport mai 
cuprinzător de îndată ce putem. Poporul nostru o să fie disperat să 
știe ce s-a întâmplat cu tine de ultima oară când au auzit de noi. Au 
nevoie să afle că ești teafără și nevătămată. 

-Asta include și ce s-a întâmplat astă-noapte. În întregime. 
Inclusiv partea în care ai pomenit cu atâta ușurință de planurile 
voastre de a-mi omori părinții... 

- Da. Ne pare rău că te-am supărat, Zoë. N-am fi vrut să facem 
asta. Dar nu ne-ai oferit nicio alternativă când ne-ai cerut să spunem 
adevărul părinților tăi. 


-Şi cum rămâne cu mine? 

-Tie ţi-am spus întotdeauna adevărul. 

- Da, dar nu pe tot, nu-i așa? I-ai zis tăticului că aveaţi informații 
despre Conclav pe care nu i le-ai spus. Dar nu mi-ai spus nici mie. 
Ai păstrat secrete față de mine, Hickory. Și tu, și Dickory. 

-N-ai întrebat niciodată. 

-O, nu-mi veni cu rahatul ăsta! Nu jucăm aici jocuri de cuvinte, 
Hickory! Ne-aţi ținut în întuneric. M-ati tinut pe mine în întuneric. Și, 
cu cât mă gândesc mai mult, cu atât mai mult îmi dau seama de felul 
în care ați acționat pe baza a ceea ce știați, fără să-mi spuneți și mie. 
Toate rasele alea pe care ne-ați pus să le studiem pe mine și pe 
Gretchen, la centrul de informare... Toate rasele cu care ne-ati 
antrenat să luptăm... Aproape niciuna dintre ele nu făcea parte din 
Conclav. Pentru că știați că, dacă ne găsește Conclavul primul, vor 
încerca totul ca să nu lupte cu noi. 

-Da. 

-Nu crezi că ar fi trebuit să știu? Nu crezi că ar fi contat pentru 
mine? Pentru noi toti? Pentru întreaga colonie? 

-Ne pare rău, Zoë, vorbi Hickory. Aveam ordine de la guvernul 
nostru să nu dezvăluim părinţilor tăi informatii pe care nu le știau 
deja, până când devenea absolut necesar. Asta s-ar fi întâmplat 
numai dacă navele Conclavului ar fi apărut pe cerul vostru. Până 
atunci, ni s-a cerut să avem grijă. Dacă am fi vorbit cu tine, ti-ai fi 
informat părinții, firește. Așa că am hotărât că n-o să aducem în 
discuție aceste lucruri cu tine, în afară de cazul în care ne întrebi 
direct despre ele. 

-Şi de ce-aș face asta? 

-Ne pare rău, recunosc. Dar n-am văzut nicio alternativă. 

— Ascultaţi-mă, amândoi! am ordonat, apoi m-am oprit. 
Înregistrezi acum, nu? 

- Da. Înregistrăm întotdeauna, în afară de cazul în care ne ceri tu 
să nu. Ai dori să oprim înregistrarea? 

- Nu, am răspuns. De fapt, vreau să ascultați asta cu toții. Mai 
întâi, vă interzic să-mi vătămaţi părinţii în orice fel. Niciodată. 
-Maiorul Perry ne-a informat deja că o să predea colonia, n-o s-o 
distrugă. Dacă este adevărat, nu există niciun motiv să-i facem 
niciun rău nici lui, nici locotenentului Sagan. 

-Nu contează. Cine știe dacă n-o să se ivească vreo altă ocazie în 
care să hotărâți să încercați să scăpați de John și Jane? 


-Pare putin probabil. 

-Nu-mi pasă dacă e mai puţin probabil decât să-mi crească aripi! 
N-am crezut să fie posibil vreodată să vă gândiţi să-mi ucideți părinții, 
Hickory. M-am înșelat în privința asta. N-o să mă mai înșel 
niciodată. Așa că jură. Jură că n-o să faci niciodată niciun rău 
părinților mei. 

Hickory vorbi rapid cu Dickory în limba lor. 

-Jurăm! vorbi Hickory. 

-Juraţi în numele tuturor obinilor! am insistat. 

-Nu putem. Asta nu-i ceva ce putem promite. Nu ne stă în 
putință. Dar nici Dickory, nici eu nu vom căuta să-i vătămăm pe 
părinții tăi. Și îi vom apăra de oricine ar încerca să le facă vreun rău. 
Chiar de alți obini. Asta îţi jurăm, Zoë. 

Ultima parte a declarației mă făcu să-l cred pe Hickory. Nu-i 
cerusem să-i apere pe John și Jane, ci doar să nu le facă rău. Hickory 
adăugase asta. Amândoi o adăugaseră. 

— Mulţumesc. 

Mă simțeam ca și cum m-aș fi destins brusc; până în secunda 
aceea, nu-mi dădusem seama cât de nervoasă eram doar stând acolo 
și vorbind despre asta. 

-Multumesc amândurora. Chiar aveam nevoie să aud asta. 

-Cu plăcere, Zoë. Mai vrei să ne ceri ceva? 

- Aveti fișiere despre Conclav. 

- Da. I le-am dat deja locotenentului Sagan pentru analiză. 

Era perfect logic; Jane fusese ofițer de informații pe vremea când 
făcuse parte din Forţele Speciale. 

— Vreau să le văd și eu. Tot ce-aveți. 

-Ti le vom pune la dispoziție. Dar sunt o mulțime de informații, și 
nu toate sunt ușor de înţeles. Locotenentul Sagan e mult mai 
calificată să lucreze cu această informație. 

-Nu spun să mi le dai mie și nu ei. Vreau doar să le văd și eu. 

-Dacă dorești... 

-Şi orice altceva ai mai putea primi de la guvernul tău despre 
Conclav. Și mă refer la tot, Hickory. Nimic din prostia asta cu „n-ai 
cerut direct“ de-acum înainte. Am terminat cu asta. Mă înţelegi? 

-Da, a răspuns Hickory. Înţelegi că informaţiile pe care le primim 
pot fi incomplete prin natura lor. Nu ni se spune totul. 

- Știu. Dar tot pari să știi mai mult decât noi. Și vreau să înţeleg cu 


ce ne confruntăm. Sau ne confruntam, oricum. 

-De ce spui „ne confruntam“? 

-Generalul Rybicki i-a zis astăzi mulțimii că Conclavul e pe cale 
să fie înfrânt. De ce? Tu știi altceva? 

-Nu știm nimic altceva. Dar nu credem că, doar pentru că 
generalul Rybicki îi spune ceva în public unei mulțimi numeroase, 
înseamnă că spune adevărul. Nici nu înseamnă că Roanoke însuși a 
scăpat complet de pericol. 

-Dar n-are nicio noimă! am exclamat. 

Am ridicat PDA-ul în fața lui Hickory. 

-Ni s-a spus că le putem folosi din nou. Că putem folosi din nou 
toată aparatura electronică. Am încetat să le utilizăm pentru că ne-ar 
fi dat de gol. Dacă ne e permis să le folosim din nou, înseamnă că nu 
mai trebuie să ne facem griji că vom fi dați de gol. 

-Asta-i una dintre interpretările posibile. 

-Există și o alta? 

-Generalul n-a zis că Conclavul ar fi fost înfrânt, ci că el crede că 
vor fi înfrânți. E corect? 

- Da, am încuviințat. 

— Atunci, este posibil ca generalul să aibă intenția ca Roanoke să 
joace un rol în înfrângerea Conclavului. În care caz, nu e vorba că vi 
se permite să folosiți aparate electronice pentru că e sigur. Vi se 
permite să le folosiți, pentru că acum sunteți momeala. 

-Crezi că Uniunea Colonială va aduce Conclavul aici, am spus 
după un minut. 

-Nu ne exprimăm nicio opinie într-un fel sau altul. Atragem doar 
atenţia că este posibil. Și se potrivește cu datele pe care le avem. 

-l-ați zis tăticului? 

- N-am... a început Hickory, dar eu ieșeam deja pe ușă. 


-Închide ușa după tine! mi-a cerut tăticul. 

Am închis-o. 

-Cu cine ai vorbit despre asta? 

-Cu Hickory și Dickory, evident. 

-Nimeni altcineva? Nici măcar Gretchen? 

-Nu. 

Gretchen plecase să-l hărțuiască pe Magdy pentru că-i trimisese 
acel fișier video. Incepeam să-mi doresc să mă fi dus cu ea în loc să-i 


pun pe Hickory și Dickory să vină în camera mea. 

- Bine. Atunci, trebuie să păstrezi tăcerea, Zoë. Tu și gemenii 
extratereștri. 

-Tu nu crezi că o să se întâmple ce spune Hickory, nu? 

Tăticul se uită direct la mine, și încă o dată mi-am amintit cât de 
bătrân este, față de cât părea să fie. 

-O să se întâmple, a răspuns. Uniunea Colonială a întins o capcană 
pentru Conclav. Am dispărut cu un an în urmă. Conclavul ne-a 
căutat în tot acest timp, iar Uniunea Colonială a pregătit capcana. 
Acum e gata, așa că suntem scoși din nou la vedere. Când nava 
generalului Rybicki pleacă înapoi, o să lase o urmă care să indice 
unde suntem. Vestea va ajunge la Conclav. Conclavul o să-și trimită 
flota încoace. lar Uniunea Colonială o va distruge. Oricum, ăsta-i 
planul. 

-O să meargă? 

-Nu știu. 

-Ce se întâmplă dacă nu merge? 

Tăticul scoase un râset abia auzit și plin de amărăciune. 

- Dacă nu merge, atunci nu cred că acest Conclav o să fie într-o 
dispoziție favorabilă pentru negocieri. 

-O, Doamne! Trebuie să le spunem oamenilor, tăticule! 

-Ştiu că trebuie. Am mai încercat și înainte să le ascundem unele 
lucruri coloniștilor și n-a mers prea bine. 

Aici vorbea despre vârcolaci și mi-am adus aminte că, atunci când 
aveau să se termine toate, trebuia să limpezesc cu el lucrurile în 
legătură cu aventurile mele din pădure. 

-Dar nici nu avem nevoie de încă un acces de panică. În ultimele 
două zile, oamenii au fost destul de solicitati din toate părțile. 
Trebuie să descopăr o cale de a le dezvălui ce-a plănuit UC, fără să le 
provoc teamă pentru propriile lor vieți. 

-Deşi ar trebui să se teamă... 

- Asta-i șmecheria, a replicat tăticul și a scos încă un râs amar. 

Apoi s-a uitat la mine. 

-Nu e drept, Zoë. Toată colonia asta e construită pe o minciună. 
N-a existat niciodată intenţia ca Roanoke să fie o colonie reală, 
viabilă. Există doar pentru că guvernul nostru are nevoie de o cale 
de a-i da cu tifla Conclavului, de a sfida interdicția de colonizare 
proclamată de acesta și de a trage de timp ca să construiască o 
capcană. Acum, că a avut răgazul necesar, singurul motiv pentru 


care mai există colonia noastră este că servește drept momeală. 
Uniunii Coloniale nu-i pasă de noi pentru cine suntem, Zoë. li pasă 
de noi numai pentru ceea ce suntem. Pentru ceea ce reprezentăm 
pentru ei. Pentru modul în care ne pot folosi. Cine suntem n-are de 
fapt importanță. 

-Cunosc senzația. 

-Îmi pare rău. Devin atât abstract, cât și deprimat... 

-Nu e abstract, tăticule. Vorbești cu fata a cărei viaţă este un punct 
dintr-un tratat. Știu ce înseamnă să fiu prețuită pentru ce sunt, în loc 
de cine sunt. 

Tăticul mă îmbrăţișă. 

-Nu aici, Zoë. Noi te iubim pentru tine. Deși, dacă vrei să le spui 
prietenilor tăi obini să-și miște fundurile și să ne ajute, n-aș avea 
nimic împotrivă. 

- Păi, i-am pus pe Hickory și Dickory să jure că n-o să te omoare. 
Așa că e un progres, cel puţin. 

- Da, bebelușul merge în direcția corectă. Ar fi plăcut să nu 
trebuiască să-mi fac griji că aș putea fi înjunghiat de cineva din 
propria-mi casă. 

-Mai rămâne, ca de obicei, mămica. 

- Crede-mă, dac-aș enerva-o vreodată atât de tare, ea n-ar folosi 
ceva atât de putin dureros ca un cuțit, a comentat tăticul. 

Mă sărută pe obraz. 

-Multumesc că ai venit să-mi povestești ce-a zis Hickory, Zoë. Și 
mulțumesc că păstrezi informaţia pentru tine deocamdată. 

-Cu plăcere, am răspuns și m-am îndreptat spre ușă. 

M-am oprit înainte să apăs pe clanţă. 

- Tăticule... Cât durează până ajunge Conclavul aici? 

-Nu prea mult, Zoë. Nicidecum prea mult. 


De fapt, a durat doar vreo două săptămâni. 

În care interval de timp, ne-am pregătit. Tăticul a găsit o cale să 
comunice tuturor adevărul fără ca ei să intre în panică: le-a spus că 
existau șanse mari să ne găsească Conclavul și că Uniunea Colonială 
plănuia să i se împotrivească aici; că eram încă în pericol, dar că 
fuseserăm în pericol și mai înainte, iar că apărarea cea mai bună era 
să fim ingenioși și bine pregătiți. Coloniștii au venit cu planuri de a 
construi adăposturi împotriva bombelor, dar și alte mijloace de 


protecţie, și au folosit utilajele de excavat și de construcții pe care le 
păstraserăm până atunci împachetate. Oamenii se ţineau de treabă, 
rămâneau optimiști și se pregăteau cât de bine puteau, gata pentru o 
viață aflată în pragul războiului. 

Îmi petreceam timpul citind materialele pe care mi le dădeau 
Hickory și Dickory, urmărind filmele despre eliminările de colonii și 
analizând datele că să văd ce pot afla. Hickory și Dickory aveau 
dreptate, erau prea multe, și o foarte mare parte dintre ele în formate 
pe care nu le înțelegeam. Nu știu cum reușea Jane să păstreze totul 
direct în minte. Dar ceea ce se afla acolo era destul ca să rețin câteva 
lucruri diferite. 

Mai întâi, Conclavul era uriaș: peste patru sute de rase îi 
aparțineau, fiecare dintre ele angajându-se să lucreze împreună 
pentru a coloniza lumi noi, în loc să concureze pentru ele. Asta era o 
idee nebunească; până acum, sutele de rase din partea noastră de 
spațiu luptau între ele ca să pună mâna pe planete și să le 
colonizeze, apoi, odată ce creau o colonie nouă, luptau cu ghearele și 
cu dinții să și le păstreze pe ale lor și să le nimicească pe ale tuturor 
celorlalți. Dar în sistemul Conclavului, creaturile din tot felul de rase 
urmau să trăiască pe aceeași planetă. Nu trebuia să concurezi. În 
teorie, o idee grozavă — mai bună decât să trebuiască să încerci să-i 
omori pe toți ceilalți din zonă —, dar încă nu era prea clar dacă ea 
putea să meargă cu adevărat. 

Ceea ce aducea în discuție al doilea punct: sistemul era încă 
incredibil de nou. Generalul Gau, conducătorul Conclavului, lucrase 
mai mult de douăzeci de ani ca să-l construiască, timp în care parcă 
stătea să cadă. Nu ajuta nici faptul că Uniunea Colonială — noi, 
oamenii — și alți câțiva iroseau multă energie ca să-l distrugă înainte 
chiar de a se clădi. Dar Gau reușise cumva să-l creeze și, în ultimii 
doi ani, trecuse chiar de la planuri la practică. 

Acesta nu era un lucru prea bun pentru cine nu făcea parte din 
Conclav, în special când Conclavul începu să dea decrete, cum ar fi 
acela că nicio specie din afara Conclavului nu putea coloniza lumi 
noi. Orice dispută cu Conclavul era o dispută cu fiecare membru al 
Conclavului. Nu era o confruntare unu la unu; era o confruntare 
patru sute la unu. lar generalul Gau avu grijă ca toți să știe. Când 
Conclavul începu să aducă flote ca să înlăture acele colonii noi pe 
care alte rase le înființau în semn de sfidare, exista câte o navă în 
acea flotă pentru fiecare rasă din Conclav. Am încercat să-mi 
imaginez patru sute de crucișătoare de luptă apărând brusc 


deasupra planetei Roanoke și apoi mi-am adus aminte că, dacă 
planul Uniunii Coloniale mergea, aveam să le vedem destul de 
curând. Am încetat să mai încerc să-mi închipui. 

Era firesc să te întrebi dacă Uniunea Colonială e nebună pentru că 
încerca să se ia la bătaie cu Conclavul, dar, așa mare cum era, 
noutatea lui nu-i era favorabilă. Fiecare dintre cei patru sute de aliați 
fusese inamicul altora nu cu multă vreme în urmă. Fiecare dintre ei 
venise în alianță cu propriile planuri și proiecte, și nu toți, după cât 
se părea, erau convinși că treaba asta cu Conclavul avea să meargă; 
dacă te uitai mai atent, unii dintre ei plănuiau să culeagă crema. Era 
încă destul de devreme ca totul să se prăbușească, dacă cineva aplica 
presiunea potrivită. Se părea că Uniunea Colonială plănuia acest 
lucru, undeva pe orbită, deasupra lui Roanoke. 

Un singur lucru ținea totul laolaltă, și acesta era al treilea lucru pe 
care l-am aflat: că acest general Gau era în felul lui o persoană 
remarcabilă. Nu ca unul dintre acei dictatori de mahala care aveau 
noroc, puneau mâna pe o ţară și-și luau titlul de Înălțimea Sa Marele 
Mahăr sau cam așa ceva. Fusese general adevărat pentru un popor 
numit vrenn și câștigase bătălii importante pentru ei, până când 
ajunsese la concluzia că e o risipă să te lupti pentru niște resurse pe 
care le puteau împărți ușor și productiv mai multe rase; atunci când 
a început să-și promoveze ideea, a fost aruncat în închisoare. 
Nimănui nu-i place un zurbagiu. 

Conducătorul care-l aruncase în închisoare a murit până la urmă 
(Gau nu avusese nimic de-a face cu asta; se întâmplase din cauze 
naturale), iar lui Gau i s-a oferit funcția, dar a refuzat-o și în schimb 
a încercat să determine alte rase să subscrie la ideea de Conclav. 
Avea dezavantajul că la început nu-i convinsese pe vrenn să fie de 
acord; tot ce avea pe numele lui era o idee și un mic crucișător de 
luptă, numit Steaua Blândă, pe care-l obținuse de la vrenn după ce 
aceștia îl scoseseră din uz. Din ceea ce citeam, se părea că vrenn se 
gândeau că-l mituiau cu nava, ceva în genul „poftim, ia asta, 
mulțumim pentru servicii, pleacă, nu-i nevoie să trimiti o carte 
poștală, salut“. 

Dar el n-a plecat și, deși ideea lui părea dementă, nepractică, 
trăsnită și că n-ar putea niciodată să meargă din cauză că fiecare rasă 
din universul nostru ura prea mult toate celelalte rase, a mers. 
Pentru că generalul Gau a făcut-o să meargă, folosindu-și propriile 
talente și propria-i personalitate ca să facă persoane din toate rasele 
diferite să lucreze împreună. Cu cât citeam mai mult despre el, cu 


atât părea că tipul e cu adevărat admirabil. 

Și totuși, era și persoana care ordonase uciderea coloniștilor civili. 

Da, se oferise să-i mute și chiar să le acorde spaţiu în Conclav. Dar 
când se ajungea la asta, dacă nu se mutau și nu se alăturau, îi 
nimicea. Exact la fel cum ne-ar fi nimicit pe toți dacă, în ciuda a tot 
ceea ce le spusese tăticul lui Hickory și Dickory, n-am preda 
colonia — sau dacă, în cazul în care atacul plănuit de Uniunea 
Colonială asupra Conclavului ar merge prost, generalul ar hotărî că 
UC avea nevoie de o lecţie pentru că încercase să sfideze Conclavul 
și ne-ar distruge doar pentru principii generale. 

Nu eram prea sigură cât de admirabil ar fi generalul Gau, dacă 
până la urmă nu s-ar abtine să mă omoare pe mine și pe fiecare 
persoană la care țineam. 

Era o enigmă. El era o enigmă. Am petrecut aceste două 
săptămâni încercând să-l descifrez. Gretchen devenise morocănoasă 
cu mine pentru că mă izolam fără să-i spun ce pun la cale; Hickory 
și Dickory trebuiau să-mi aducă aminte să ies și să-mi fac 
antrenamentul. Chiar și Jane se întreba dacă n-aș avea nevoie să ies 
mai mult din casă. Singura persoană care nu-mi dădea prea multă 
bătaie de cap era Enzo; de când eram din nou împreună, devenise 
foarte adaptabil la programul meu. Apreciam asta. Am avut grijă să 
afle. El păru să aprecieze, la rândul lui, acest lucru. 

După care, pe neașteptate, am intrat în criză de timp. Steaua 
Blândă, nava generalului Gau, apăru într-o după-amiază deasupra 
coloniei noastre, ne scoase din funcțiune satelitul de comunicații, 
astfel încât Gau să aibă timp să stea de vorbă, și apoi trimise un 
mesaj pe Roanoke, cerând să se întâlnească cu șefii coloniei. John 
răspunse că se va întâlni cu el. În seara aceea, în timp ce soarele 
apunea, se întâlniră pe creasta din afara coloniei, cam la un 
kilometru depărtare. 

- Dă-mi binoclul, te rog! i-am spus lui Hickory când ne-am urcat 
pe acoperișul casei. 

Mi-a făcut pe plac. 

- Mulţumesc, am zis. 

Dickory era dedesubtul nostru, pe pământ; obiceiurile vechi 
dispar greu. 

Chiar și cu binoclul, generalul Gau și cu tăticul abia dacă erau 
ceva mai mult decât niște puncte. M-am uitat oricum. Nu eram 
singurul; în Croatoan și la ferme, alți oameni stăteau pe acoperișuri 


cu binocluri și telescoape, privind la tăticul și la general sau 
scrutând cerul în amurg, căutând Steaua Blândă. Când noaptea se 
lăsă în sfârșit, am zărit chiar eu nava; un punctuleţ între două stele, 
strălucind fără să clipească acolo unde celelalte stele licăreau. 

-Cât crezi că mai e până când ajung și celelalte nave? l-am 
întrebat pe Hickory. 

Steaua Blândă sosea întotdeauna prima, singură, apoi, la comanda 
lui Gau, apăreau sute de alte nave, un spectacol nu tocmai subtil 
pentru a face un conducător de colonie reticent să accepte să-și 
convingă oamenii că trebuie să-și abandoneze casele. Văzusem 
filmele despre eliminările anterioare de colonii. Urma să se întâmple 
şi aici. 

-Nu mai durează mult, anunţă Hickory. Până acum, maiorul 
Perry a refuzat deja să predea colonia. 

Am luat binoclul de la ochi și i-am aruncat o privire lui Hickory, 
în semiîntuneric. 

-Nu pari îngrijorat, am remarcat. E o altă melodie decât cea pe 
care o cântați înainte. 

-Lucrurile s-au schimbat, a replicat Hickory. 

— Aș vrea să am încrederea ta. 

- Uite, zise Hickory. A început. 

Am ridicat ochii. Pe cer începuseră să apară stele noi. Mai întâi 
una sau două, apoi grupuri mici și apoi constelații întregi. Apăreau 
atât de multe, încât era imposibil să urmărești fiecare apariție în 
parte. Știam că erau patru sute. Dar păreau mii. 

-Doamne Dumnezeule! am exclamat și mi s-a făcut frică; cu 
adevărat frică. Uită-te la toate astea! 

-Nu te teme de acest atac, Zoë. Credem că acest plan o să meargă. 

- Cunoști planul? am întrebat. 

Nu-mi luam ochii de la cer. 

- Am aflat despre el în după-amiaza asta. Maiorul Perry ne-a 
povestit totul, în semn de politețe față de guvernul nostru. 

-Nu mi-ai zis! 

- Am crezut că știi. Spuneai că ai vorbit cu maiorul Perry. 

- Am vorbit despre Uniunea Colonială care vrea să atace flota 
Conclavului. Dar n-am vorbit despre cum o s-o facă. 

- Scuzele mele, Zoë. Ţi-aș fi spus. 

-Spune-mi acum, i-am cerut, dar imediat ceva se întâmplă pe cer. 


Stelele cele noi începură să se transforme în nove. 

Mai întâi una sau două, apoi grupuri mici și apoi constelații 
întregi. Atât de multe se dilatară și se făcură mai luminoase, încât 
începură să se contopească între ele, formând un braț al unei galaxii 
mici și violente. Era frumos. Și era cel mai rău lucru pe care-l 
văzusem vreodată. 

-Bombe cu antimaterie, a explicat Hickory. Uniunea Colonială a 
aflat identitatea navelor din flota Conclavului. A însărcinat membri 
ai Forțelor voastre Speciale să le depisteze și să planteze bombele 
chiar înainte de saltul aici. Un alt membru al Forţelor Speciale de aici 
le-a declanșat. 

-Bombe pe câte nave? am întrebat. 

— Pe toate. Toate, în afară de Steaua Blândă. 

Am încercat să mă întorc ca să mă uit la Hickory, dar nu-mi 
puteam muta ochii de la cer. 

-E imposibil! 

- Nu, a răspuns Hickory. Nu imposibil. Extraordinar de dificil. Dar 
nu imposibil. 

De pe celelalte acoperișuri și de pe străzile din Croatoan, 
aclamaţiile și strigătele se înălțară în aer. M-am întors în sfârșit cu 
spatele și mi-am șters lacrimile de pe față. 

Hickory a observat. 

- Plângi pentru flota Conclavului. 

- Da. Pentru oamenii de pe navele acelea. 

-Navele acelea erau aici ca să distrugă colonia. 

- Știu. 

-Îți pare rău că au fost distruse. 

i -Îmi pare rău că nu ne-am putut gândi la ceva mai bun, am spus. 
Imi pare rău că a trebuit să fie „noi sau ei“. 

- Uniunea Colonială crede că asta va fi o mare victorie, zise 
Hickory. Crede că distrugerea flotei Conclavului într-o singură 
confruntare va avea ca rezultat colapsul Conclavului, punând capăt 
amenințării. Asta este ceea ce a spus guvernului meu. 

- Oh... 

-Să sperăm că au dreptate. 

Am reușit în sfârșit să mă întorc cu fața spre Hickory. Imaginile 
remanente ale exploziilor făceau să-i apară pete peste tot. 

-Crezi că au dreptate? am întrebat. Guvernul tău o să creadă asta? 


- Zoë, a vorbit Hickory, o să-ți amintești că, puţin înainte de 
plecarea pe Roanoke, guvernul meu te-a invitat să vizitezi lumile 
noastre. 

-Îmi aduc aminte. 

-Te-am invitat pentru că poporul nostru tânjea să te vadă și să te 
vadă printre noi. Te-am invitat și pentru că noi credeam că guvernul 
vostru urma să folosească Roanoke ca șiretlic pentru a porni o 
bătălie împotriva Conclavului. Și, câtă vreme nu știam dacă acest 
șiretlic urma să aibă succes, credeam cu tărie că ai fi fost mai în 
siguranţă cu noi. Nu există nicio îndoială că viața ta a fost în pericol 
aici, Zoë, în moduri pe care le-am prevăzut și în moduri pe care n- 
am reușit să le prevedem. Te-am invitat, Zoë, pentru că ne temeam 
pentru tine. Înţelegi ce-ţi spun? 

— Da, am răspuns. 

-M-ai întrebat dacă eu cred că Uniunea Colonială are dreptate că 
asta e o mare victorie și dacă guvernul meu o să creadă același lucru. 
Răspunsul meu e că guvernul meu își reia invitația, Zoë, de a veni să 
vizitezi lumile noastre și să călătorești în siguranţă printre ele. 

Am dat din cap și m-am uitat din nou la cer, unde stelele încă se 
transformau în nove. 

-Şi când ați vrea să înceapă această călătorie? 

— Acum. Sau cât mai repede. 

N-am răspuns nimic la asta. M-am uitat în sus, către cer, am închis 
ochii și pentru prima oară am început să mă rog. M-am rugat pentru 
echipajele navelor de deasupra mea. M-am rugat pentru coloniștii de 
dedesubtul meu. M-am rugat pentru John și Jane. Pentru Gretchen și 
tatăl ei. Pentru Magdy și pentru Enzo și pentru familiile lor. Pentru 
Hickory și Dickory. M-am rugat pentru generalul Gau. M-am rugat 
pentru toți. 

M-am rugat. 

- Zoë... rosti Hickory. 

Am deschis ochii. 

-Multumesc pentru invitație, am zis. Regret că trebuie să refuz. 

Hickory nu scotea nicio vorbă. 

- Mulţumesc, Hickory. Serios, mulțumesc. Dar sunt exact acolo 
unde mi-e locul. 


Partea a l-a 


Douăzeci 


- Recunoaște! a vorbit Enzo prin PDA. Ai uitat. 

-N-am uitat! am exclamat, cu ceea ce speram să fie exact 
cantitatea corectă de indignare „menită să sugereze că nu uitasem, 
când de fapt așa era. 

- Aud falsa indignare, a comentat el. 

- Prostii! M-ai prins. În sfârșit. 

-În sfârșit? Nu există în sfârșit. Te-am prins de când te-am 
cunoscut. 

-Poate că da, am acceptat. 

- Și, oricum, asta nu rezolvă problema prezentă. Ne pregătim să ne 
așezăm la cină. Ar trebui să fii aici. Nu să te fac să te simți vinovată 
sau pe-aproape. 

Asta era diferența dintre mine și Enzo, din când în când. A fost o 
vreme când Enzo ar fi spus aceste cuvinte și ele ar fi sunat ca și cum 
m-ar fi acuzat de ceva (pe lângă faptul, desigur, că am întârziat). Dar 
în acest moment erau amabile și amuzante. Da, era exasperat, dar 
era exasperat într-un fel care sugera că aș putea reuși să-mi iau 
revanșa față de el. Ceea ce probabil aș fi făcut, dacă el n-ar fi insistat. 

-De fapt, sunt strivită sub povara vinei. 

- Bine, pentru că știi că am pus un cartof în plus în tocană pentru 
tine. 

-Ce amabil! Un cartof întreg! 

-Şi am promis gemenelor că pot arunca morcovii în tine, 
continuă, referindu-se la surorile lui mai mici. Pentru că știu cât de 
mult adori morcovii. În special când sunt aruncaţi de copii. 

-Nu știu de ce i-ar mânca cineva în orice alt fel. 


-Şi după cină voiam să-ți citesc o poezie pe care-am scris-o pentru 
tine. 

Am făcut o pauză. 

- Ei, asta nu-i cinstit, am spus. Să introduci ceva real în zeflemeaua 
noastră spirituală. 

-Îmi pare rău. 

-Chiar îți pare? am întrebat. Nu mi-ai mai scris un poem de-o 
veșnicie. 

- Știu, răspunse el. Am crezut că mi-aş putea reintra în formă. Îmi 
aduc aminte că îți cam plăcea. 

- Ticălosule! Acum chiar mă simt vinovată că am uitat de cină. 

-Nu te simți prea vinovată. Nu-i o poezie foarte bună. Nici măcar 
nu rimează. 

- Ei bine, sunt ușurată. 

Încă mă simțeam descumpănită. E plăcut să primești poezii. 

-O să ti-o trimit, a zis Enzo. O poți citi în schimb. Și apoi, poate, 
dacă ești drăguță cu mine, o să ţi-o citesc eu. Dramatic. 

-Şi dacă sunt rea cu tine? 

- Atunci, o s-o citesc melodramatic. O să flutur mâinile și toate 
celelalte. 

- Aduci argumente ca să fiu rea. 

- Hei, deja ai lipsit de la masă! Asta merită o fluturare de mână 
sau două. 

- Ticălosule! am repetat. Aproape că-l auzeam zâmbind la PDA. 

-Trebuie să plec. Mama zice să pun masa. 

— Vrei să-ncerc să ajung? am întrebat. 

Brusc, chiar voiam să fiu acolo. 

— Pot încerca. 

-O să traversezi toată colonia în fugă în cinci minute? a întrebat 
el. 

— Aș putea, am răspuns. 

-Poate că Babar ar putea. Dar el are două picioare în plus față de 
tine. 

- Bine, am răspuns. O să-l trimit pe Babar să ia cina cu tine. 

Enzo a izbucnit în râs. 

- Așa să faci! Să-ţi spun eu ce-ar trebui, Zoë. Vino încoace în pas 
rezonabil și probabil că o să ajungi la timp pentru desert. Mama a 
făcut o plăcintă. 


- Oho, plăcintă! Ce fel? 

-Cred că se cheamă plăcinta „Zo&-capătă-orice-fel-de-plăcintă- 
găsește-și-i-place“. 

— Întotdeauna mi-a plăcut felul ăsta de plăcintă. 

- Ei bine, da. E trecută chiar în denumire. 

- Atunci, întâlnirea e aranjată, am spus. 

- Bine. Nu uita. Știu că ținerea de minte e o problemă pentru tine. 

- Ticălosule! 

- Verifică-ţi lista de mesaje. S-ar putea să fie o poezie acolo. 

-O să aştept fluturarea din mână. 

— Asta-i probabil idealul. O să fie mai bine așa. lar acum, mama se 
uită la mine cu laser în ochi. Trebuie să plec. 

- Du-te! l-am îndemnat. Ne vedem curând. 

- Bine, a răspuns Enzo. Te iubesc. 

Ne spunem asta de curând. Părea potrivit. 

-Şi eu te iubesc, am replicat și m-am deconectat. 

-Voi doi mă faceți să vomit atât de tare, a comentat Gretchen. 

Auzise partea mea de conversaţie și-și rostogolise ochii în cap tot 
timpul. Stăteam în dormitorul ei. 

Am lăsat jos PDA-ul și i-am tras una cu o pernă. 

-Eşti doar geloasă că Magdy nu ţi-o spune niciodată. 

-O, Dumnezeule! a exclamat Gretchen. Lăsând deoparte faptul că 
nu vreau câtuși de puțin să aud asta din partea lui, dacă ar încerca 
vreodată să-mi spună asta, capul i-ar exploda de-a dreptul înainte ca 
vorbele să-i iasă măcar pe gură. Ceea ce, dacă mă gândesc acum la 
asta, ar putea fi un motiv excelent să încerc să-l fac s-o spună. 

-Voi doi sunteți atât de drăguțţi! Vă și văd stând în fața altarului și 
luându-vă la hartă chiar înainte să spuneți „da“. 

- Zoë, dacă ajung vreodată prin apropierea unui altar cu Magdy, 
te autorizez să mă plachezi și să mă târăști afară. 

-O, bine... 

- Acum, hai să nu mai vorbim niciodată despre asta. 

-Eşti într-o stare de negare totală. 

-Cel puţin nu eu sunt cea care-a uitat întâlnirea pentru cină, 
comentă Gretchen. 

-E și mai rău. Mi-a scris o poezie. Urma să mi-o citească. 

-Ai pierdut cina și un spectacol. Eşti cea mai rea prietenă care a 
existat vreodată. 


- Știu, am răspuns. 

Am întins mâna după PDA. 

-O să-i scriu un mesaj de scuze în care să spun asta. 

-Pune puțină modestie, m-a sfătuit Gretchen. E sexy. 

-Comentariul ăsta explică multe despre tine, Gretchen. 

Apoi PDA-ul meu căpătă o viață proprie, emițând un sunet de 
alarmă din difuzor și derulând un avertisment de atac aerian pe 
ecran. Pe biroul lui Gretchen, PDA-ul ei scoase același sunet și 
derulă același mesaj. Fiecare PDA din colonie făcu același lucru. În 
depărtare, am auzit sirenele instalate lângă fermele menoniților și 
alertându-i, pentru că ei nu foloseau tehnologie personală. 

Pentru prima oară de la înfrângerea flotei Conclavului, Roanoke 
era atacată. Rachetele erau pe drum. 

M-am repezit la ușa camerei lui Gretchen. 

-Unde te duci? a întrebat ea, prinzându-mă din urmă. Trebuie să 
ajungem la un adăpost. 

- Uite! i-am arătat. 

În depărtare, un ac strălucitor de lumină brăzda cerul, țintind 
către ceva ce nu vedeam prea bine. Apoi urmă un fulger de un alb 
orbitor. Exista un satelit defensiv deasupra lui Roanoke; trăsese și 
lovise una dintre rachetele ce veneau spre noi. Dar altele erau încă 
pe drum. 

Vuietul exploziei rachetei ajunse la noi, cu un decalaj nici pe 
departe suficient între lumină și sunet. 

- Hai, Zoë, a strigat Gretchen și a dat să tragă de mine. Trebuie să 
plecăm! 

Am renunțat să mă mai uit la cer și am alergat cu Gretchen către 
unul dintre adăposturile comunității pe care le excavaserăm și le 
construiserăm de curând; se umplea repede cu coloniști. În timp ce 
fugeam, i-am văzut pe Hickory și Dickory, care mă zăriseră și ei; se 
apropiară și se așezară de-o parte și de alta a mea în timp ce intram 
în adăpost. Chiar și cuprinși de panică, oamenii încă le făceau loc. 
Gretchen, Hickory, Dickory, cam cincizeci de alți coloniști și cu mine 
ne-am ghemuit cu toții în adăpost, încordați să auzim ce se petrecea 
deasupra noastră, prin aproape patru metri de pământ și beton. 

-Ce crezi că se pe... a vorbit cineva și apoi s-a auzit un huruit 
indescriptibil, ca și cum cineva ar fi luat unul dintre containerele de 
marfă care alcătuiau zidul coloniei și l-ar fi dezmembrat chiar în 
timpanele noastre. 


M-am rostogolit la pământ, căci imediat avu loc un cutremur, am 
tipat și pariez că toți ceilalți din adăpost au tipat și ei, dar n-am 
perceput asta, pentru că a urmat cel mai asurzitor sunet pe care-l 
auzisem vreodată, atât de puternic, încât creierul meu capitulă, iar 
zgomotul deveni absența zgomotului. Ştiam că eu, cel puţin, tip 
pentru că-mi simțeam gâtul cum începe să mă usture. Hickory (sau 
poate Dickory) mă apucă și mă tinu strâns; o vedeam pe Gretchen 
ținută în același fel de celălalt obin. 

Luminile din adăpost pâlpâiră, dar rămaseră aprinse. 

Până la urmă m-am oprit din tipat, iar solul încetă să se scuture; 
ceva asemănător auzului îmi reveni și i-am auzit pe ceilalți din 
adăpost plângând și rugându-se, și încercând să-i liniștească pe 
copii. M-am uitat spre Gretchen, care arăta zguduită. M-am desprins 
de Dickory (se dovedi că el era, până la urmă) și m-am dus către ea. 

-Eşti teafără? am întrebat-o. 

De departe vocea îmi suna de parcă sunetul ar fi fost acoperit de 
vată. Gretchen dădu din cap, dar nu se uită la mine. Mi-am dat 
seama că era prima oară când se afla în mijlocul unui atac. 

M-am uitat în jur. Cei mai mulți dintre oamenii din adăpost arătau 
la fel ca Gretchen. Era prima oară când oricare dintre ei participase 
la un atac. Dintre toți acești oameni, eu eram singura veterană a unui 
atac ostil. Bănuiesc că asta mă punea la comandă. 

Am văzut un PDA pe podea; cineva îl scăpase. L-am luat, l-am 
pornit și am citit ce era pe el. Apoi m-am ridicat în picioare, am 
fluturat mâinile dintr-o parte într-alta și am strigat „Scuzaţi-mă!“, 
până când oamenii s-au uitat la mine. Destui m-au recunoscut că 
sunt fiica șefilor coloniei, destul cât să ajungă la concluzia că s-ar 
putea să știu ceva în plus. 

-Informația de urgență de pe PDA spune că atacul pare să se fi 
terminat! am strigat eu când mi s-a părut că se uitau la mine destui. 
Dar până când nu primim un semnal de „cale liberă“, trebuie să 
rămânem în adăpost. Trebuie să stăm aici și să ne păstrăm calmul. 
Este cineva rănit sau bolnav? 

-Nu aud prea bine, anunţă cineva. 

-Nu cred că vreunul dintre noi aude prea bine în acest moment, 
am observat. De aceea tip. 

Era o încercare de glumă. Nu cred că oamenii se lăsară atrași de 
ea. 

-Mai există răni pe-aici în afară de pierderea auzului? 


Nimeni nu spuse nimic și nu ridică mâna. 

— Atunci, să rămânem pe loc și să așteptăm semnalul de „cale 
liberă“. 

Am ridicat PDA-ul. 

-Al cui e ăsta? 

Cineva ridică mâna; am întrebat dacă-l puteam împrumuta. 

- Cineva a luat lecţii de „comandă“ când nu mă uitam, comentă 
Gretchen când m-am așezat din nou lângă ea. 

Cuvintele erau tipice pentru Gretchen, dar vocea era foarte, foarte 
tremurată. 

-Tocmai am fost atacați, am explicat. Dacă cineva nu se preface că 
știe ce face, oamenii o să înceapă s-o ia razna. Asta ar fi rău. 

-Nu te contrazic. Sunt doar impresionată. 

Arătă către PDA. 

-Poti să trimiti mesaje? Putem afla ce se petrece? 

-Nu cred, am răspuns. Cred că sistemul de urgenţă anulează 
mesajele obișnuite. 

Am ieșit din contul proprietarului PDA-ului și am intrat în contul 
meu. 

-Să vedem. Enzo a zis că mi-a trimis poemul acela, dar nu-i încă 
aici. Probabil e în așteptare și o să fie trimis de îndată ce avem cale 
liberă. 

- Așadar, nu știm dacă toţi ceilalți sunt teferi. 

-Sunt sigură că o să primim curând semnalul de cale liberă. Eşti 
îngrijorată pentru tatăl tău? 

- Da. Tu nu ești îngrijorată pentru părinții tăi? 

-Au fost soldați. Au mai făcut asta și înainte. Îmi fac griji pentru 
ei, dar pariez că n-au nimic. lar Jane rulează mesajele de urgenţă. 
Atâta vreme cât se actualizează înseamnă că e teafără. 

PDA-ul trecu de la cutia mea poștală la o notă care se plimba pe 
ecran; primiserăm „cale liberă“. 

- Vezi? am spus. 

I-am pus pe Hickory și pe Dickory să verifice intrarea adăpostului, 
în căutarea de resturi care cădeau; era liber. Am ieșit din cont de pe 
PDA și i l-am dat înapoi proprietarului, apoi lumea începu să se 
târască afară. Gretchen și cu mine am fost ultimele care să pornim 
spre suprafaţă. 

-Ai grijă unde calci! m-a avertizat Gretchen în timp ce urcam, și 


arătă pe jos. 

Era sticlă peste tot. M-am uitat în jur. Toate casele și clădirile erau 
în picioare, dar aproape toate ferestrele erau sparte. Aveam să 
culegem sticlă zile întregi, de peste tot. 

-Măcar a fost vreme frumoasă, am comentat. 

Nimeni nu păru să mă audă. Probabil că n-avea nicio importanță. 

I-am spus la revedere lui Gretchen și m-am îndreptat spre casa 
mea, împreună cu Hickory și Dickory. Am găsit și mai multă sticlă 
în locuri surprinzătoare și pe Babar ascuns în cabina de duș. Am 
reușit să-l conving să iasă și l-am îmbrățișat strâns. El mă linse pe 
față cu o frenezie crescândă. După ce l-am mângâiat și l-am liniștit, 
am întins mâna după PDA să-i chem pe mămica și pe tăticul, dar mi- 
am dat seama că-l lăsasem la Gretchen. l-am pus pe Hickory și 
Dickory să stea cu Babar — avea nevoie de compania lor mai mult 
decât aveam eu în acel moment- și am plecat către Gretchen. În 
timp ce mergeam către casa ei, ușa din față se deschise și Gretchen 
se năpusti afară, mă văzu și alergă spre mine, cu PDA-ul ei într-o 
mână și cu al meu în cealaltă. 

- Zoë, exclamă ea, apoi chipul i se înăspri și orice-ar fi avut de 
spus se pierdu pentru câteva clipe. 

-O, nu... Gretchen! Gretchen! Ce e? E tatăl tău? Tatăl tău e bine? 

Gretchen clătină din cap și se uită la mine. 

-Nu tatăl meu. El n-a păţit nimic. Nu e tata. Zoë, Magdy tocmai 
m-a chemat. Zice că ceva a lovit ferma lui Enzo. Casa e încă în 
picioare, zice el, dar că e ceva mare în curte. Crede că e o bucată de 
rachetă. Zice că a încercat să-l sune pe Enzo, dar nu-i acolo. Nu-i 
nimeni acolo. Nu răspunde nimeni. Zice că tocmai au construit un 
adăpost antibombă în afara casei. În curte, Zoë. Magdy zice că tot 
cheamă și nu răspunde nimeni. Tocmai l-am sunat și eu pe Enzo. Nu 
prind nimic, Zoë. Nici măcar nu se conectează. Tot încerc. O, 
Doamne, Zoë! Doamne, Zoë! Doamne! 


Enzo Paulo Gugino era născut pe Zhong Guo, ca prim copil al lui 
Bruno și Natalie Gugino. Bruno și Natalie se cunoșteau de când erau 
mici și toată lumea din anturajul lor a știut, din clipa în care 
puseseră ochii unul pe celălalt, că aveau să fie împreună în fiecare 
moment al vieții lor. Bruno și Natalie n-au contrazis această idee. 
Bruno și Natalie, din câte se știe, nu s-au contrazis pentru nimic și cu 
siguranţă nu s-au contrazis între ei. S-au căsătorit tineri, chiar și 


pentru cultura profund religioasă în care trăiau pe Zhong Guo, în 
care oamenii se căsătoreau deseori devreme. Dar nimeni nu și-i 
închipuia pe cei doi altfel decât împreună; părintii lor și-au dat 
consimțământul și tinerii s-au căsătorit într-una dintre nunțile cu cei 
mai mulți participanți pe care și le putea aminti oricine în orășelul 
lor natal, Pomona Falls. Nouă luni mai târziu, aproape la zi, a apărut 
Enzo. 

Enzo a fost dulce din clipa în care s-a născut; era întotdeauna vesel 
și numai din când în când neastâmpărat, deși (așa cum se explica 
deseori, mai târziu în mare parte spre umilinţa lui), avea o tendință 
pronunțată să-și dea jos scutecele și să le întindă conținutul pe cel 
mai apropiat perete. Acest lucru a provocat o dată o problemă 
serioasă, într-o bancă. Din fericire, a fost învățat devreme la toaletă. 

Enzo l-a cunoscut pe prietenul lui cel mai bun, Magdy Metwalli, 
la grădiniță. În prima zi de școală, un băiat din clasa a treia a 
încercat să se ia de Enzo și l-a împins cu putere la pământ; Magdy, 
pe care Enzo nu-l mai văzuse niciodată în viață, s-a aruncat asupra 
băiatului din clasa a treia și a început să-i dea pumni în față. Magdy, 
care la vremea aceea era mic pentru vârsta lui, n-a produs nicio 
pagubă serioasă, doar că băiatul din clasa a treia a făcut pe el de 
frică (literalmente); Enzo a fost cel care l-a tras în cele din urmă pe 
Magdy de pe băiatul din clasa a treia și l-a potolit înainte să fie 
trimiși cu toţii în biroul directorului și apoi acasă, pentru restul zilei. 

Enzo a arătat devreme talent pentru vorbe și când avea șapte ani 
și-a scris prima povestire, intitulată „Șoseta oribilă care mirosea urât 
și care a mâncat tot Pomona Falls în afară de casa mea“, în care o 
șosetă mare, suferind mutații din cauza propriului ei miros oribil de 
nespălat, a început să-și croiască drum mâncând conținutul unui 
întreg, oraș și a fost înfrântă numai când eroii Enzo și Magdy au 
bătut-o ca s-o supună și apoi au aruncat-o într-o piscină plină cu 
detergent de rufe. Prima pare a povestirii (despre originea șosetei) 
avea trei fraze; scena bătăliei culminante avea trei pagini. Zvonurile 
spuneau că Magdy (cel care citea povestea, nu cel din ea) cerea tot 
mai mult din scena bătăliei. 

Când Enzo avea zece ani, mama lui a rămas însărcinată pentru a 
doua oară, cu gemenele Maria și Katherina. Sarcina a fost dificilă și 
complicată, pentru că trupul lui Natalie avea dificultăți în a păstra 
doi bebeluşi deodată; nașterea a fost pe muchie de cuțit, iar Natalie a 
fost cât pe ce să sângereze de moarte, nu numai o dată. Natalie a 
avut nevoie de mai mult de un an ca să se refacă în întregime, și în 


acest timp Enzo, în vârstă de zece, apoi de unsprezece ani, și-a ajutat 
tatăl și mama să aibă grijă de surorile lui, învățând să schimbe 
scutece și să hrănească fetele când mama avea nevoie să se 
odihnească. Asta a fost ocazia pentru singura ceartă adevărată între 
Magdy și Enzo: Magdy i-a spus în glumă lui Enzo fătălău pentru că- 
și ajuta mama, iar Enzo l-a plesnit peste gură. 

Când Enzo avea 15 ani, familiile Gugino, Metwalli și încă două pe 
care le cunoșteau s-au înscris în grup ca să facă parte din prima 
colonie formată din cetățeni ai Uniunii Coloniale, în loc de cetățeni 
ai Pământului. În următoarele câteva luni, fiecare părticică a vieții 
lui Enzo, ca și viața familiei lui, au fost deschise cercetărilor, iar el a 
suportat tot cu graţia cu care suportă așa ceva un adolescent de 
cincisprezece ani, care vrea să fie lăsat în pace. Fiecărui membru al 
fiecărei familii i s-a cerut să dea o declarație în care să explice de ce 
dorea să facă parte din colonie. Bruno Gugino a explicat că era fan al 
epocii colonizării americane și al istoriei timpurii a Uniunii 
Coloniale; voia să facă parte și el din acest nou capitol al istoriei. 
Natalie Gugino a scris că voia să-și crească copiii pe o lume unde cu 
toții să muncească împreună. Maria și Katherina au făcut desene cu 
ele, plutind în spațiu, înconjurate de luni zâmbărețe. 

Enzo, care iubea cuvintele din ce în ce mai mult, a scris o poezie, 
imaginându-se pe el însuși stând pe o lume nouă, și a intitulat-o 
„Destinația mea, stelele“. Mai târziu a recunoscut că luase titlul 
dintr-o carte obscură, de aventuri fantastice, pe care n-o citise 
niciodată, dar al cărei titlu îi rămăsese în minte. Poezia, menită doar 
pentru înscriere, s-a strecurat în presa locală și a devenit un soi de 
senzaţie. Până la urmă a devenit un fel de imn neoficial pentru 
efortul de colonizare de pe Zhong Guo. Și, după toate astea, Enzo, 
familia lui și colegii lor de înscriere chiar nu mai putuseră să nu fie 
aleși să plece. 

Când abia împlinise șaisprezece ani, Enzo a cunoscut o fată, Zoë, 
și dintr-un motiv de neînțeles s-a îndrăgostit de ea. Zoë părea că știe 
ce face în cea mai mare parte a timpului și era încântată să-ți spună 
asta, de fapt, tot timpul, însă în clipele petrecute în intimitate Enzo a 
aflat că ea era la fel de nervoasă, de nesigură și de îngrozită că ar 
putea să zică sau să facă o prostie care să-l sperie și să-l alunge pe 
acest băiat pe care credea că l-ar putea iubi, pe cât era și el de nervos, 
de nesigur și de îngrozit că ar putea face o prostie similară. Au 
vorbit, s-au atins, s-au ținut în braţe, s-au sărutat și au învățat să nu 
fie nervoși, nesiguri și îngroziți unul de celălalt. Au zis și au făcut 


prostii și s-au speriat unul pe celălalt și s-au îndepărtat unul de 
celălalt, pentru că nu știau cum să se poarte mai bine de-atât. Apoi 
însă au trecut peste asta și, când au fost împreună din nou, a doua 
oară, nu s-au întrebat dacă era posibil să se iubească unul pe altul. 
Pentru că știau că se iubesc. Și-și spuneau asta. 

În ziua în care Enzo a murit, a vorbit cu Zoë, a glumit cu ea despre 
faptul că a lipsit de la cina pe care trebuia s-o ia cu familia lui și i-a 
promis să-i trimită o poezie pe care-o scrisese pentru ea. Apoi i-a 
spus că o iubește și a auzit-o zicându-i că și ea îl iubește. I-a trimis 
poemul și s-a așezat la masă cu familia lui. Când a venit alerta de 
pericol, tatăl Bruno, mama Natalie, fiicele Maria și Katherina și fiul 
Enzo s-au dus cu toţii în adăpostul pe care Bruno și Enzo îl făcuseră 
doar cu o săptămână în urmă și au stat împreună, unul lângă altul, 
ținându-se în brate și așteptând „calea liberă“. 

În ziua în care a murit, Enzo știa că e iubit. Știa că e iubit de mama 
și de tatăl lui, care, așa cum cunoștea toată lumea, se iubiseră până 
în clipa în care muriseră. Dragostea lor unul pentru celălalt devenise 
dragostea lor pentru fiul și pentru fiicele lor. Enzo știa că era iubit de 
surorile lui, de care avusese grijă când erau mici. Știa că e iubit de 
prietenul lui cel mai bun, pe care nu înceta să-l scoată din 
încurcături și cu care nu înceta să intre în încurcături. Și știa că era 
iubit de Zoë- adică de mine-—, Zoë, pe care o numea „dragostea lui“ 
și care îi întorcea întruna cuvintele. 

Enzo a trăit o viață de iubire din clipa în care s-a născut până în 
clipa în care a murit. Atâţia oameni trec prin viață fără iubire. 
Dorind iubire. Sperând să găsească iubire. Tânjind după mai multă 
decât aveau. Simţind lipsa iubirii când aceasta dispărea. Enzo n-a 
trebuit niciodată să treacă prin asta. N-ar fi trebuit să treacă. 

Toată viața lui n-a cunoscut decât iubirea. 

Trebuie să cred că a fost de-ajuns. 

Ar fi trebuit să fie, acum. 


Am petrecut ziua cu Gretchen, Magdy și toți prietenii lui Enzo, 
care erau atât de mulți, plângând, râzând și amintindu-ne de el, 
apoi, la un moment dat, n-am mai putut suporta pentru că toată 
lumea începuse să mă trateze ca pe văduva lui Enzo și, cu toate că 
într-un fel mă simțeam ca și cum aș fi fost, nu voiam să fiu nevoită să 
împart asta cu toată lumea. Sentimentul era al meu și voiam să-l ţin 
pentru mine un pic. Gretchen văzu că am ajuns la un soi de limită și 


mă duse în camera ei, îmi spuse să mă odihnesc puțin și că o să vină 
mai târziu să vadă ce mai fac. Apoi mă îmbrăţișă aprig, mă sărută pe 
tâmplă, îmi spuse că mă iubește și închise ușa. M-am întins în pat și 
am încercat să nu gândesc. Am reușit, până când mi-am adus 
aminte de poezia lui Enzo, care mă aștepta în cutia poștală. 

Gretchen îmi pusese PDA-ul pe biroul ei. L-am luat, m-am așezat 
înapoi pe pat, am deschis lista de mesaje și l-am văzut pe cel de la 
Enzo. Am întins degetul ca să apăs pe ecran, pentru a-l salva, apoi 
am deschis conținutul PDA-ului. Am găsit directorul intitulat „Enzo 
Dodgeball“, l-am deschis și am început să rulez fișierele, privind 
cum dă Enzo din mâini pe terenul de dodgeball, încasând lovituri în 
față și rostogolindu-se pe jos cu o sincronizare incredibil de 
caraghioasă. M-am uitat până am început să râd atât de tare, încât 
abia mai vedeam și a trebuit să las din mână PDA-ul pentru un 
minut, ca să mă concentrez asupra simplului act de a inspira și de a 
expira. 

Când m-am stăpânit din nou, am luat PDA-ul, am deschis lista de 
mesaje și l-am citit pe cel de la Enzo. 


Zoë: 

Iată-te. O să trebuiască să-ți imaginezi deocamdată brațul 
fluturând. Dar spectacolul pe viu sosește! Adică, după ce 
mâncăm plăcintă. Mmm... plăcintă... 


AL TĂU 


Ai zis că sunt al tău 

Și sunt de acord 

Dar felul în care sunt al tău 
E o chestiune de o oarecare importanță. 
Nu-s al tău 

Ca un obiect cumpărat, 
Ceva comandat și vândut 
Și livrat într-o cutie 

Ca să fie așezat și etalat 
Prietenilor și admiratorilor. 
N-aș fi al tău așa 

Și știu că nu m-ai vrea așa. 


O să-ți spun cum sunt al tău. 

Sunt al tău ca un inel pe deget 

Un simbol a ceva etern. 

Sunt al tău ca o inimă într-un piept 

Bătând în același ritm cu altă inimă. 

Sunt al tău ca un cuvânt în aer 

Ducându-ți dragostea la ureche. 

Sunt al tău ca un sărut pe buze 

Pus acolo de mine, sperând la mai multe. 

Și cel mai mult sunt al tău 

Pentru că înăuntru, unde-mi țin 
speranțele, 

Păstrez speranța că tu ești a mea. 

E o speranță pe care o dezvălui acum ca pe 
un dar. 

Fii a mea ca un inel 

Și ca o inimă 

Și ca un cuvânt 

Și ca un sărut 

Și ca o speranță ținută aproape. 

Eu voi fi al tău ca toate acestea 

Și ceva mai mult 

Ceva ce vom descoperi între noi 

Și va fi numai al nostru. 

Ai zis că sunt al tău 

Și sunt de acord. 

Spune-mi că ești a mea și tu. 

Aștept cuvântul tău 

Și sper la sărutul tău. 


Te iubesc. 
Enzo. 


Și eu te iubesc, Enzo. Te iubesc. 
Mi-e dor de tine. 


Douăzeci și unu 


În dimineața următoare am aflat că tăticul era arestat. 

-Nu-i tocmai arest, explică tăticul de la masa din bucătărie, unde 
își lua cafeaua de dimineaţă. Am fost eliberat din postul de 
conducător al coloniei și trebuie să mă întorc pe stația Phoenix 
pentru o anchetă. Așa că e mai mult un proces. Și dacă ăsta merge 
prost, atunci o să fiu arestat. 

-O să meargă prost? am întrebat. 

— Probabil, a răspuns tăticul. De obicei nu fac o anchetă dacă nu 
știu cum o să iasă și, dacă era să iasă bine, nu se mai osteneau s-o 
facă. 

Sorbi din cafea. 

-Ce-ai făcut? am continuat. 

Aveam propria cafea, plină ochi cu frișcă și zahăr, care stătea 
nebăgată în seamă în fața mea. Eram încă în stare de șoc din cauza 
lui Enzo, și asta chiar nu mă ajuta. 

-Am încercat să-l conving pe generalul Gau să nu intre în capcana 
pe care am întins-o pentru el și flota lui. Când ne-am întâlnit, i-am 
cerut să nu-și cheme navele. L-am implorat, la drept vorbind. Era 
împotriva ordinelor pe care le primisem. Mi se ceruse să intru într-o 
„conversaţie neesențială“ cu el. Ca și cum ai putea avea o conversație 
neesenţială cu cineva care plănuiește să-ți ocupe colonia și a cărui 
întreagă flotă ești pe cale s-o faci să explodeze... 

-De ce? De ce-ai încercat să-i acorzi generalului Gau o ieșire? 

-Nu știu. Probabil pentru că nu voiam pe mâinile mele sângele 
tuturor echipajelor acelora. 

-Nu tu ai declanșat bombele. 


-Nu cred că are vreo importanţă, nu? 

Lăsă ceașca din mână. 

- Făceam totuși parte din plan. Eram încă un participant activ. Port 
deci o parte din vină. Voiam să știu că măcar am încercat, oricât de 
puțin, să evit atâta vărsare de sânge. Speram doar că ar putea exista 
o cale să fac lucrurile altfel decât pe calea care sfârșește cu toată 
lumea omorâtă. 

M-am ridicat de pe scaun și l-am strâns cu putere în brațe pe 
tăticul. M-a îmbrățișat și el, apoi s-a uitat la mine, putin surprins, 
când m-am așezat la loc. 

- Mulţumesc, a zis el. Mi-ar plăcea să știu pentru ce-a fost asta. 

-Pentru că sunt fericită că gândim la fel. Îmi dau seama că suntem 
înrudiți, chiar dacă nu biologic. 

-Nu cred că s-ar îndoi cineva că semănăm, draga mea. Deși, 
având în vedere că sunt pe cale să fiu luat la refec în stil mare de 
Uniunea Colonială, nu sunt sigur că e un lucru chiar atât de bun 
pentru tine. 

- Eu cred că este. 

- Și, biologie sau nu, suntem amândoi destul de deștepți ca să ne 
dăm seama că lucrurile nu merg bine pentru nimeni. E o harababură 
mare de tot și să nu crezi că noi am scăpat de ea. 

— Amin! 

-Cum te mai simţi, iubito? O să-ți revii? 

Am deschis gura să spun ceva, dar am închis-o la loc. 

-Cred că în momentul ăsta vreau să vorbesc despre orice altceva 
în afară de ce mai fac, am răspuns în cele din urmă. 

- Bine, a replicat tăticul. 

Începu atunci să vorbească despre el însuși, nu pentru că era 
preocupat numai de propria lui persoană, ci pentru că știa că, dacă-l 
ascultam pe el, m-ar fi ajutat să-mi abat mintea de la propriile mele 
griji. L-am ascultat vorbind mai departe, fără să mă preocupe prea 
tare ce spunea. 


Tăticul plecă pe nava de aprovizionare San Joaquin în ziua 
următoare, împreună cu Manfred Trujillo și cu alți câțiva coloniști 
care mergeau pe post de reprezentanţi ai coloniei Roanoke, având 
treburi politice și culturale. Asta era acoperirea lor, oricum. Ceea ce 
urmăreau de fapt, cel puțin așa îmi spusese Jane, era să încerce să 
afle ce se petrecea în universul din care făcea parte Roanoke și cine 


erau cei care ne atacaseră. Le lua o săptămână tăticului și celorlalți să 
ajungă pe stația Phoenix; urmau să stea acolo o zi-două, după care le 
mai trebuia încă o săptămână să se întoarcă. Ceea ce însemna că, 
exceptându-l pe tăticul, toți ceilalți aveau nevoie de mai bine de o 
săptămână ca să se întoarcă; dacă ancheta tăticului se întorcea 
împotriva sa însă, el nu s-ar mai fi întors. 

Am încercat să nu ne gândim la asta. 


Trei zile mai târziu, cea mai mare parte a coloniei se întâlni la 
ferma Gugino și-și luă rămas-bun de la Bruno și Natalie, de la 
Maria, Katherina și Enzo. Erau îngropaţi acolo unde muriseră; Jane 
și cu ceilalți înlăturaseră rămășițele rachetei care căzuse peste ei, 
remodelaseră locul cu pământ nou și sădiseră iarbă nouă deasupra. 
Puseseră un semn care să amintească de familie. La un moment dat, 
în viitor, ar putea aduce un alt monument, mai mare, dar 
deocamdată era unul mic și simplu: numele familiei, numele tuturor 
membrilor săi și datele lor. Îmi amintea de piatra de mormânt a 
propriei mele familii, unde se afla îngropată mama mea biologică. 
Dintr-un motiv neprecizat, mi s-a părut o alinare. 

Tatăl lui Magdy, care fusese prietenul cel mai apropiat al lui 
Bruno Gugino, vorbi cu căldură despre întreaga familie. Un grup de 
cântăreți veni și cântă două dintre imnurile favorite ale lui Natalie 
de pe Zhong Guo. Magdy vorbi, scurt și cu greutate, despre 
prietenul lui cel mai bun. Când se așeză la loc, Gretchen îl lua în 
braţe în timp ce suspina. În cele din urmă, ne-am ridicat cu toții, unii 
s-au rugat și alții au stat tăcuțţi, cu capetele plecate, gândindu-se la 
prietenii absenți și la cei dragi. Apoi au plecat, până când am rămas 
numai eu, Gretchen și Magdy, stând tăcuţi lângă semn. 

-Te-a iubit, știi... mi-a spus brusc Magdy. 

- Știu. 

- Nu, a replicat Magdy și am văzut cum încerca să mă facă să 
înțeleg că nu rostea doar cuvinte de alinare. Nu e cum zicem noi că 
iubim ceva sau că iubim oameni care doar ne plac. Chiar te-a iubit, 
Zoë, era gata să-ți petreacă toată viața cu tine. Aș vrea să crezi asta. 

Mi-am scos PDA-ul, l-am deschis la poezia lui Enzo și i-am arătat- 
o lui Magdy. 

- Cred, i-am răspuns. 

Magdy citi poezia, dădu din cap. Apoi îmi înapoie PDA-ul. 

-Mă bucur, a replicat el. Mă bucur că ti-a trimis asta. Obișnuiam 


să fac haz de el pentru că-ţi scria poeziile astea. Îi ziceam că e doar 
un nătărău. 

I-am zâmbit. 

-Dar acum mă bucur că nu m-a ascultat. Mă bucur că le-a trimis. 
Pentru că acum știi. Știi cât te-a iubit. 

Magdy izbucni în lacrimi încercând să termine fraza. M-am dus la 
el, l-am luat în brațe și l-am lăsat să plângă. 

-Te-a iubit și pe tine, Magdy. La fel de mult ca pe mine. La fel de 
mult ca pe oricine. Ai fost cel mai bun prieten al lui. 

-Şi eu l-am iubit. A fost fratele meu. Adică nu, fratele meu 
adevărat... 

Expresia i se schimbă; era enervat pe el însuși că nu se exprima 
așa cum voia. 

-Nu, Magdy, am spus. Ai fost fratele lui adevărat. În tot ce e 
important, ai fost fratele lui. Știa că te gândești la el așa. Și te iubea 
pentru asta. 

-Îmi pare rău, Zoë, a răspuns Magdy și s-a uitat în jos, la picioare. 
Îmi pare rău că v-am făcut necazuri, ţie și lui Enzo. Îmi pare rău. 

- Încetează! Trebuia să ne faci necazuri, Magdy. A face oamenilor 
necazuri e ceea ce faci tu. Întreab-o pe Gretchen! 

-E adevărat, a răspuns Gretchen, nu fără bunăvoință. Chiar e. 

-Enzo se gândea la tine ca la fratele lui, am continuat. Ești și 
fratele meu. Ai fost, în tot acest timp. Te iubesc, Magdy. 

-Şi eu te iubesc, Zog, a șoptit Magdy, apoi s-a uitat drept la mine. 
Mulţumesc. 

-Pentru nimic. 

L-am îmbrățișat din nou. 

- Adu-ţi aminte doar că, în calitate de nou membru al familiei, am 
dreptul acum să-ţi fac zilele amare în toate felurile. 

- Abia aştept! a răspuns Magdy și apoi s-a întors spre Gretchen. 
Asta înseamnă că și tu ești sora mea? 

— Având în vedere istoria noastră, mai bine speri că nu. 

Magdy izbucni în râs, ceea ce era un semn bun, apoi îmi dădu un 
pupic pe obraz, o îmbrăţișă pe Gretchen și plecă de la mormântul 
prietenului și fratelui său. 

-Crezi că o să fie bine? am întrebat-o pe Gretchen în timp ce-l 
urmăream îndepărtându-se. 

- Nu, a răspuns Gretchen. Nu multă vreme. Știu că l-ai iubit pe 


Enzo, Zoë, chiar știu, și nu vreau par că încerc să subapreciez asta. 
Dar Enzo și Magdy erau ca două jumătăţi ale aceluiași întreg. 

Făcu semn din cap către Magdy. 

-Tu ai pierdut pe cineva pe care-l iubești. El a pierdut o parte din 
ființa lui. Nu știu dacă o să-și revină. 

-ÎI poți ajuta. 

- Poate. Dar gândește-te ce-mi ceri. 

Am râs. De aceea o iubeam pe Gretchen. Era cea mai isteață fată 
pe care-o cunoscusem vreodată și destul de deșteaptă ca să știe că a 
fi deşteaptă are repercusiuni. Il putea ajuta pe Magdy, sigur că da, 
devenind o parte din ceea ce-i lipsea lui. Dar asta însemna ca ea să 
fie așa, într-un fel sau altul, pentru tot restul vieții lor. Urma s-o facă, 
pentru că, dacă mergeai până la limită, chiar îl iubea pe Magdy. Dar 
avea dreptate să-și facă griji pentru că asta însemna ceva anume 
pentru ea. 

- Oricum, a continuat Gretchen, mai sunt lucruri de făcut. 

M-am dezmeticit brusc din gândurile mele. 

-O! am exclamat. Bine. Știi tu. N-am nimic. 

- Știu, a replicat Gretchen. Și mai știu și că minți îngrozitor. 

-Nu te pot păcăli. 

-Nu. Întrucât ceea ce era Enzo pentru Magdy sunt eu pentru tine. 

Am îmbrăţișat-o. 

- Știu, am zis. 

- Bine. De câte ori o să uiţi, am să-ți aduc aminte. 

-În ordine. 

Ne-am desprins din brațe și Gretchen m-a lăsat singură cu Enzo și 
familia lui. Am stat cu ei multă vreme. 


Patru zile mai târziu, sosi o notiță de la tăticul, cu o sondă de salt 
de pe stația Phoenix. 

Un miracol, scria. N-am luat drumul închisorii. Ne întoarcem cu 
următoarea navă de aprovizionare. Spune-le lui Hickory și Dickory că o să 
am nevoie să stau de vorbă cu ei când mă întorc. Vă iubesc. 

Mai era și o notiță pentru Jane, dar nu mi-a spus ce scria în ea. 


-De ce-ar vrea tăticul să stea de vorbă cu voi? l-am întrebat pe 
Hickory. 
-Nu știm, a răspuns Hickory. Ultima oară când el și cu mine am 


vorbit despre ceva cât de cât important a fost în ziua — iartă-mă — 
când a murit prietenul tău, Enzo. Acum ceva vreme, înainte să 
plecăm de pe Huckleberry, i-am pomenit maiorului Perry că 
guvernul obinilor și poporul obin sunt gata să te ajute pe tine și 
familia ta aici, pe Roanoke, dacă ai avea nevoie de noi. Maiorul Perry 
mi-a amintit de discuţie și m-a întrebat dacă oferta mai stă în 
picioare. l-am zis că la vremea respectivă așa credeam. 

-Crezi că tăticul o să vă ceară ajutorul? 

-Nu știu. Și, de când am vorbit ultima oară cu maiorul Perry, 
împrejurările s-au schimbat. 

— Adică? 

-Eu și Dickory am primit în sfârșit informații actualizate detaliate 
de la guvernul nostru, până la și incluzând analiza acestuia 
referitoare la atacul Uniunii Coloniale împotriva flotei Conclavului. 
Știrea cea mai importantă este aceea că am fost informați că, la scurtă 
vreme după dispariția navei Magellan, Uniunea Colonială a venit la 
guvernul obinilor și le-a cerut să nu caute colonia Roanoke, nici să 
nu-i ofere ajutor, dacă urma să fie descoperită de Conclav sau de 
către oricare altă rasă. 

-Știau că o să mă căutaţi. 

- Da. 

-Dar de ce v-ar cere să nu ne ajutați? 

-Pentru că s-ar fi amestecat în planurile Uniunii Coloniale de a 
atrage flota Conclavului pe Roanoke. 

- Asta s-a întâmplat deja. S-a făcut. Obinii ne pot ajuta acum. 

- Uniunea Colonială ne-a cerut să continuăm să nu acordăm ajutor 
sau asistență coloniei Roanoke. 

-Dar n-are niciun sens! 

-Suntem înclinați să fim de acord. 

- Asta înseamnă însă că nu mă puteți ajuta nici pe mine! 

- Există o diferență între tine și colonia Roanoke, a explicat 
Hickory. Uniunea Colonială nu ne poate cere să nu te protejăm sau 
să nu te ajutăm pe tine. Ar încălca tratatul între popoarele noastre, 
iar Uniunea Colonială n-ar vrea să facă așa ceva, în special acum. 
Dar Uniunea Colonială ar putea alege să dea o interpretare îngustă 
tratatului, și așa a făcut. Tratatul nostru te privește pe tine, Zoë. Iar 
într-o măsură mult mai mică, privește și familia ta, însemnând 
maiorul Perry și locotenentul Sagan. Nu privește însă colonia 
Roanoke câtuși de putin. 


-O privește când eu locuiesc aici! Colonia asta mă privește în 
foarte mare măsură pe mine. Oamenii ei mă privesc în foarte mare 
măsură pe mine. Toti cei la care tin, din tot universul, sunt aici. 
Roanoke e importantă pentru mine. Ar trebui să fie importantă și 
pentru voi! 

-N-am spus că nu e importantă pentru noi, a replicat Hickory și în 
vocea lui am auzit ceva ce nu mai auzisem niciodată: reproș. Nici nu 
sugerăm că nu e importantă pentru tine, din multe motive. Îți 
spunem cum cere Uniunea Colonială guvernului obinilor să-și 
privească drepturile, conform prevederilor tratatului. Și îți spunem 
că guvernul nostru, pentru propriile lui motive, a fost de acord. 

— Așadar, dacă tăticul vă cere ajutorul, o să-l refuzați. 

-O să-i spunem că, atâta vreme cât Roanoke este o lume a Uniunii 
Coloniale, nu avem posibilitatea de a-i oferi ajutor. 

— Așadar, nu. 

- Da. Ne pare rău, Zoë. 

- Vreau să-mi daţi informațiile de la guvernul vostru. 

-O să ti le dăm. Dar sunt în limba noastră și în formatul nostru de 
fișier și o să ne ia mult să le traducă PDA-ul tău. 

-Nu-mi pasă. 

-Cum dorești. 

La scurt timp după aceea, m-am uitat atent la ecranul PDA-ului și 
am scrâșnit din dinţi, în timp ce acesta se târa prin transformări de 
fișiere și traduceri. Mi-am dat seama că ar fi mai ușor să-i întreb pur 
și simplu pe Hickory și Dickory ce mă interesa, dar voiam să văd tot 
cu propriii ochi. Oricât ar fi durat. 

Și a durat atât cât să nu apuc să citesc mare lucru până când 
tăticul și ceilalți au ajuns acasă. 


-Toate astea arată ca o păsărească, a zis Gretchen, uitându-se la 
documentele pe care i le arătam pe PDA. Parc-ar fi fost tradusă de 
maimuțe sau cam așa ceva. 

- Uite! am arătat eu. 

Am deschis un alt document. 

-Potrivit ăstuia, distrugerea flotei Conclavului a avut efecte 
contrare celor așteptate. Ar fi trebuit să provoace prăbușirea 
Conclavului, și toate rasele să înceapă să tragă unele în altele. Ei 
bine, Conclavul începe să se prăbușească, dar rasele nu se prea bat 
între ele. În schimb, atacă lumile Uniunii Coloniale. Au încurcat-o 


rău de tot. 

-Dacă tu zici că asta înseamnă, te cred. Nu prea găsesc verbele. 

Am deschis alt document. 

-Aici e vorba despre un conducător din Conclav pe nume 
Nerbros Eser. Acum e principalul concurent al generalului Gau la 
conducerea Conclavului. Gau încă nu vrea să atace direct Uniunea 
Colonială, chiar dacă tocmai i-am distrus flota. Încă mai crede că e 
destul de puternic Conclavul pentru a face mai departe ceea ce 
făcea. Dar tipul ăsta, Eser, crede că acum Conclavul ar trebui să ne 
nimicească pur și simplu. Toată Uniunea Colonială. Și în special pe 
noi, cei de-aici, de pe Roanoke. Asta doar ca să sublinieze ideea că 
nu trebuie să-i faci necazuri Conclavului. 

- Bine, replică Gretchen. Dar tot nu știu ce înseamnă toate astea, 
Zoë. Vorbește o limbă mai simplă cu mine. Mă pierzi. 

M-am oprit și am tras aer în piept. Gretchen avea dreptate. 
Aproape toată ziua citisem aceste documente și băusem cafea, fără 
să dorm; nu eram chiar mare talent la comunicare. Așa că am 
încercat din nou. 

-Descoperirea coloniei Roanoke a fost legată de un război, am 
explicat. 

-Se pare că a mers. 

- Nu. Trebuia să izbucnească un război în interiorul Conclavului. 
Distrugerea flotei ar fi trebuit să destrame Conclavul din interior. Ar 
fi pus capăt amenințării acestei coaliții uriașe de rase extraterestre și 
ar fi adus lucrurile înapoi la situația dinainte, când fiecare rasă lupta 
cu toate celelalte. Declanșăm un război civil, apoi ne strecurăm în 
timp ce se bat cu toţii, punem mâna pe lumile pe care le vrem și 
ieşim mai puternici decât înainte — poate prea puternici pentru ca 
orice rasă singură sau chiar un grup mic de rase să îndrăznească să 
ne atace. Ăsta a fost planul. 

-Dar tu spui că n-a mers așa... 

- Exact. Am distrus flota și i-am făcut pe membrii Conclavului să 
se lupte, dar să lupte împotriva noastră. Motivul pentru care nu ne 
place Conclavul este că erau patru sute contra unu, acel unu fiind 
noi. Ei bine, acum încă sunt patru sute contra unu, cu excepția 
faptului că nimeni nu-l mai ascultă pe singurul tip care-i împiedica 
să pornească un război total împotriva noastră. 

-Împotriva noastră, aici, pe Roanoke. 

-Împotriva noastră, pretutindeni. Uniunea Colonială. Fiinţele 


umane. Noi... Asta se întâmplă acum. Lumile Uniunii Coloniale sunt 
luate cu asalt. Nu numai coloniile noi, cele care sunt atacate de 
obicei. Dar chiar și coloniile statornicite — care n-au fost atacate de 
decenii- sunt lovite. lar dacă generalul Gau nu-i pune pe toți la 
locul lor, atacurile astea o să se tot întâmple. O să devină din ce în ce 
mai rele. 

-Cred că ai nevoie de un nou hobby, a observat Gretchen, dându- 
mi înapoi PDA-ul. Cel de-acum e de-a dreptul deprimant. 

-Nu încerc să te sperii. M-am gândit că ai vrea să știi despre toate 
astea. 

-Nu trebuie să-mi spui mie. Trebuie să le spui părinților tăi. Sau 
tatălui meu. Cuiva care chiar știe ce să facă în legătură cu toate astea. 
-Ei știu deja. l-am auzit pe John și Jane vorbind noaptea trecută, 

după ce tăticul s-a întors de pe stația Phoenix. Toţi cei de-acolo știu 
că sunt atacate coloniile. Nimeni nu raportează — Uniunea Colonială 
are o interdicție asupra știrilor—, dar toată lumea vorbește pe ascuns. 

-Şi ce înseamnă asta pentru Roanoke? 

-Nu știu. Dar știu că nu avem prea multă protecție în acest 
moment. 

— Așadar, o să murim cu toţii. E bine. Doamne! Mulţumesc, Zoë. 
Chiar mă bucur să aflu. 

-Încă nu-i chiar atât de rău. Părinţii noștri se ocupă de asta. O să 
găsească ei ceva. N-o să murim cu toții. 

- Ei bine, tu n-o să mori, măcar atât. 

-Ce înseamnă asta? am întrebat. 

-Dacă lucrurile o iau cu adevărat razna, obinii o să dea buzna și o 
să te ia de-aici. Deși, dacă toată Uniunea Colonială este cu adevărat 
atacată, nu sunt sigură unde-o să te duci până la urmă. Dar ideea 
este că ai o cale de scăpare. Noi, ceilalți, nu avem. 

M-am uitat cu ochii mari la Gretchen. 

- Asta-i incredibil de nedrept, am spus. Nu o să plec nicăieri, 
Gretchen. 

-De ce? a întrebat Gretchen. Nu sunt supărată pe tine că ai o ieșire, 
Zoë. Sunt invidioasă. Am trecut printr-un atac. O singură rachetă a 
trecut și nici măcar n-a explodat cum trebuie, și tot a făcut pagube 
incredibile și a omorât pe cineva la care țineam și pe toată familia 
lui. Dar când o să vină după noi de-adevăratelea, n-o s-avem nicio 
șansă. 

-Încă ai antrenament. 


-N-o să fiu în stare să mă iau la luptă corp la corp cu o rachetă, 
Zoë! a ripostat Gretchen, iritată. Da, dacă cineva se hotărăște să 
trimită soldați la sol, s-ar putea să-i resping o vreme. Dar, după ce i- 
am făcut flotei Conclavului, crezi c-o să-și mai bată cineva capul? 
Doar o să ne nimicească din cer. Ai spus-o chiar tu. Vor să scape de 
noi. lar tu ești singura care are șansa să scape de-aici. 

-Am zis deja că nu plec nicăieri. 

- lisuse, Zoë! a exclamat Gretchen. Te iubesc, serios, dar nu-mi 
vine să cred că ești chiar atât de bătută-n cap. Dacă ai șansa să pleci, 
pleacă! Nu vreau să mori. Mama și tatăl tău nu vor nici ei. Obinii vor 
tăia cărare printre noi toți ca să nu mori. Ar trebui să pricepi aluzia. 

- Pricep aluzia. Dar nu înţelegi. Am fost singurul supraviețuitor, 
Gretchen. Mi s-a mai întâmplat și înainte. O dată e de-ajuns de-a 
lungul vieţii oricui. Nu plec nicăieri. 


-Hickory și Dickory vor să pleci de pe Roanoke, mi-a spus tăticul, 
după ce mă apelase pe PDA. 

Hickory și Dickory stăteau în camera de zi, împreună cu el. Era 
limpede că sosisem în toiul unui soi de negocieri. Și la fel de limpede 
era că se refereau la mine. Tonul vocii tăticului era destul de lipsit de 
gravitate ca să-mi dau seama că spera să le demonstreze ceva 
obinilor, iar eu eram destul de sigură că știam ce anume. 

-Tu și cu mămica veniți? am întrebat. 

- Nu, a răspuns tăticul. 

Mă așteptam. Orice s-ar fi întâmplat cu colonia, atât John, cât și 
Jane urmau să ia parte până la sfârșit, chiar dacă însemna că aveau 
să moară odată cu ea. Era ceea ce se aștepta de la ei în calitate de 
conducători ai coloniei, de foști soldaţi și de ființe umane. 

- Atunci, la naiba cu plecarea! 

M-am uitat la Hickory și Dickory în timp ce vorbeam. 

-Ti-am spus eu! i-a punctat tăticul lui Hickory. 

-Nu i-ai cerut să plece, a remarcat Hickory. 

- Pleacă, Zoë! 

Cuvintele fură rostite pe un ton atât de sarcastic, încât nici măcar 
lui Hickory și Dickory nu le putea scăpa. 

Am dat un răspuns nu tocmai politicos la asta, apoi lui Hickory și 
Dickory și apoi, ca să fiu sigură, întregii idei că reprezentam ceva 
special pentru obini. Pentru că aveam un acces de impertinență și 
pentru că mă săturasem de toată povestea. 


-Dacă vreți să mă protejați, i-am zis lui Hickory, atunci protejați 
colonia asta. Protejaţi-i pe oamenii la care țin. 

-Nu putem, răspunse Hickory. Ni se interzice. 

- Atunci, aveți o problemă, am continuat, pentru că eu nu plec 
nicăieri. Și nici voi, nici oricine altcineva nu poate face nimic în 
privinţa asta. 

Apoi am plecat, cu un aer dramatic, în parte pentru că asta cred că 
aștepta tăticul de la mine, în parte pentru că terminasem ce-aveam 
de spus. 

După aceea m-am dus în camera mea și am așteptat să mă cheme 
tăticul din nou. Pentru că, orice s-ar fi petrecut între el și Hickory și 
Dickory, nu se terminase când m-am năpustit eu afară din cameră. 
Și, așa cum am spus, orice-ar fi fost era clar că era vorba despre 
mine. 

Cam cu zece minute mai târziu, tăticul mă chemă iar. M-am întors 
în camera de zi. Hickory și Dickory plecaseră. 

-Stai jos, Zoë, te rog, a insistat tăticul. Am nevoie să faci ceva 
pentru mine. 

-Presupune să plec de pe Roanoke? am întrebat. 

- Da. 

-Nu. 

- Zoë... 

- Nu, am repetat. Și nu te înțeleg. Cu zece minute în urmă erai 
încântat să stau aici, în fața lui Hickory și Dickory, și să le spun că nu 
plec nicăieri, iar acum vrei să plec? Ce ţi-au zis ca să te facă să te 
răzgândești? 

-Asta le-am spus și lor. Și nu m-am răzgândit. Am nevoie să pleci, 
Zoë. 

-De ce? Ca să rămân în viată, în timp ce toti cei la care țin mor? 
Tu, mămica, Gretchen și Magdy? Ca să fiu salvată când Roanoke va 
fi distrusă? 

- Am nevoie să pleci ca să pot salva Roanoke. 

-Nu înțeleg. 

- Asta se întâmplă probabil pentru că nu mă lași să termin înainte 
de a te lansa în discursuri pompoase. 

-Nu mă lua peste picior! 

Tăticul a oftat. 

-Nu te iau peste picior, Zoë. Dar ce vreau eu de la tine în 


momentul ăsta e să taci ca să-ți spun despre ce e vorba. Așa, 
lucrurile ar merge mult mai repede. Apoi, dacă spui nu, cel puţin o 
să refuzi din motive întemeiate. Bine? 

- Bine. 

- Mulţumesc. Uite... Chiar acum, toată Uniunea Colonială este 
atacată pentru că am distrus flota Conclavului. A fost lovită fiecare 
lume a UC. Forţele Coloniale de Apărare erau și așa suprasolicitate, 
și o să fie și mai rău. Mult mai rău. Uniunea Colonială ia deja 
hotărâri privind ce colonii își poate permite să piardă atunci când se 
va ajunge la asta. 

-Iar Roanoke este una dintre ele. 

- Da. Categoric. Dar e mai mult de-atât, Zoë. Exista o posibilitate 
ca eu să pot cere obinilor să ne ajute aici, pe Roanoke. Pentru că te 
aflai aici. Dar Uniunea Colonială a cerut obinilor să nu ne ajute 
deloc. Te pot lua de aici, dar nu te pot ajuta pe tine sau pe noi să 
apărăm Roanoke. Uniunea Colonială nu vrea ca ei să ne ajute. 

-De ce? N-are niciun sens. 

-N-are sens dacă presupui că Uniunea Colonială vrea ca Roanoke 
să supraviețuiască. Dar privește lucrurile altfel, Zoë. Aceasta este 
prima colonie în care oamenii vin din UC, în loc să vină de pe 
Pământ. Coloniștii de aici sunt din zece lumi ale Uniunii Coloniale, 
cele mai mari și cele mai populate. Dacă Roanoke este distrusă, toate 
aceste zece lumi o să fie greu lovite de pierdere. Roanoke va deveni 
un strigăt de luptă pentru aceste lumi. Și pentru întreaga Uniune 
Colonială. 

- Adică pentru Uniunea Colonială valorăm acum mai mult morți 
decât vii? 

- Valorăm mai mult ca simbol decât ca una dintre colonii. Ceea ce 
este un inconvenient pentru aceia dintre noi care trăiesc aici și vor să 
rămână în viață. Dar, da. De aceea nu vor să-i lase pe obini să ne 
ajute. De aceea nu ne calificăm pentru resurse. 

-Eşti sigur? Ţi-a spus cineva când te-ai întors pe stația Phoenix? 

- Da. Mi-a spus n anume general Szilard. Este fostul comandant al 
lui Jane. Neoficial, dar se potrivea cu propriile mele calcule 
interioare. 

-Şi ai încredere în el? Nu vreau să jignesc pe nimeni, dar Uniunea 
Colonială n-a fost tocmai onestă cu noi în ultima vreme. 

- Am problemele mele cu Szilard. La fel și mama ta. Dar da. În 
privinţa asta am încredere în el. Chiar și-acum, este singurul din 


întreaga Uniune Colonială în care am de fapt încredere. 

-Ce legătură are cu plecarea mea de pe Roanoke? 

-Generalul Szilard mi-a mai spus ceva când m-am întâlnit cu el. 
Tot neoficial, dar din surse bune. Mi-a spus că generalul Gau, 
conducătorul Conclavului... 

-Ştiu cine e, tăticule. M-am ţinut la curent cu evenimentele 
curente. 

- Scuză-mă. Szilard a zis că generalul Gau e vizat de un atentat 
pus la cale de cineva din cercul lui apropiat de consilieri și că 
atentatul se va petrece curând, probabil în următoarele câteva 
săptămâni. 

-De ce ţi-a zis ţie așa ceva? 

-Ca să pot folosi informația. Chiar dacă Uniunea Colonială ar fi 
vrut să-i spună generalului Gau despre atentat- ceea ce nu vrea, din 
moment ce probabil i-ar plăcea să reușească —, nu există niciun 
motiv să socotim că Gau ar fi dispus să creadă. UC tocmai i-a distrus 
flota. Dar Gau s-ar putea să asculte informația dacă ar veni din 
partea mea, pentru că a avut deja de-a face cu mine. 

-Şi tu ai fost cel care l-a implorat să nu-și aducă flota pe Roanoke. 

- Exact. Din cauza asta am fost atacați atât de puțin până acum. 
Generalul Gau mi-a spus că nici el, nici Conclavul n-o să treacă la 
represalii împotriva coloniei Roanoke pentru ceea ce s-a întâmplat 
cu flota. 

- Am fost totuși atacați. 

-Dar nu de Conclavul propriu-zis. De alții, care ne testau 
apărarea. Dacă Gau este asasinat, această garanție moare odată cu el. 
Și atunci se deschide sezonul de vânătoare pentru Roanoke, pentru 
că aici a avut Conclavul cea mai mare înfrângere. Suntem un simbol 
și pentru noi, și pentru Conclav. Așa că trebuie să-l anunțăm pe 
generalul Gau că e în pericol. Pentru propriul nostru bine. 

- Dacă-i spui asta, o să dai informaţii unui dușman al Uniunii 
Coloniale. O să fii un trădător. 

Tăticul zâmbi strâmb. 

- Crede-mă, Zoë. Sunt deja în belea până la gât. 

Zâmbetul îi dispăru. 

-Şi da, generalul Gau este dușmanul Uniunii Coloniale. Dar cred 
că ar putea fi un prieten pentru Roanoke. Chiar acum, Roanoke are 
nevoie de toți prietenii pe care-i poate găsi, oriunde-i poate găsi. Cei 
pe care-i aveam ne întorc spatele. Ne ducem la acesta nou, cu pălăria 


în mână. 

-Şi prin noi vrei să spui eu. 

- Da. Am nevoie să transmiti acest mesaj pentru mine. 

-N-ai nevoie de mine. Ai putea s-o faci tu. Ar putea s-o facă 
mămica. Ar fi mai bine din partea oricăruia dintre voi. 

Tăticul clătină din cap. 

-Nici Jane, nici eu nu putem pleca de pe Roanoke, Zoë. Uniunea 
Colonială stă cu ochii pe noi. N-au încredere în noi. Și, chiar dacă am 
putea, nu plecăm din cauză că locul nostru e aici, alături de 
coloniști. Suntem conducătorii lor. Nu-i abandonăm. Orice li s-ar 
întâmpla lor ni se întâmplă și nouă. Le-am făcut o promisiune și o să 
rămânem să apărăm colonia, indiferent ce se întâmplă. Înțelegi. 

Am dat din cap. 

-Aşa că noi nu putem pleca. Dar tu poti, în secret. Obinii vor deja 
să te ia de pe Roanoke. Uniunea Colonială va permite, pentru că face 
parte din tratatul cu obinii și, atâta vreme cât Jane și cu mine 
rămânem aici, n-o să stârnească nicio mirare. Obinii sunt neutri, 
tehnic vorbind, în lupta dintre Conclav și Uniunea Colonială; o navă 
obină ar putea să ajungă la cartierul general al generalului Gau, pe 
când o navă a Uniunii Coloniale n-ar putea. 

- Atunci, trimite-i pe Hickory și Dickory. Sau pune-i doar pe obini 
să-i trimită o sondă de salt generalului Gau. 

-N-ar merge. Obinii n-o să-și pună în primejdie relaţia cu 
Uniunea Colonială pentru a transmite mesaje pentru mine. Singurul 
motiv pentru care fac asta cât de cât este pentru că sunt de acord să-i 
las să te ia de pe Roanoke. Folosesc singura pârghie pe care o am 
pentru obini, Zoë. Adică tu. Și mai e ceva, a continuat el. Generalul 
Gau trebuie să știe că eu cred că informaţia pe care i-o trimit este 
bună. Că nu sunt iarăși doar un pion într-un joc mai mare al Uniunii 
Coloniale. Trebuie să-i dau o dovadă a sincerității mele, Zoë. Ceva 
care să dovedească faptul că eu risc la fel de mult trimițându-i 
această informație, ca și el primind-o. Chiar dacă eu sau Jane ne-am 
putea duce în persoană, generalul Gau n-ar avea niciun motiv să 
aibă încredere în ceea ce-i spunem, pentru că știe că atât Jane, cât și 
eu am fost soldaţi și suntem conducători. Știe că am fi dispuși să ne 
sacrificăm pentru colonia noastră. Dar știe și că nu sunt dispus să-mi 
sacrific singura fiică. Și nici Jane. 

Așa că vezi tu, Zoë... Trebuie să fii tu. Nimeni altcineva n-o poate 
face. Tu ești singura care poate să ajungă la generalul Gau, să ducă 


mesajul și să fie crezută. Nu eu, nu Jane, nu Hickory și Dickory. 
Nimeni altcineva. Numai tu. Transmite mesajul și s-ar putea să 
găsim totuși o cale să salvăm Roanoke. E o șansă slabă. Dar în clipa 
asta, e singura pe care-o avem. 

Am stat nemișcată câteva minute, încercând să pricep ce anume 
îmi ceruse tăticul să fac. 

-Ştii că, dacă Hickory și Dickory mă iau de pe Roanoke, n-o să 
vrea să mă mai aducă înapoi, am spus în cele din urmă. Știi asta. 

-Sunt destul de sigur. 

-Îmi ceri să plec. Îmi ceri să accept că s-ar putea să nu vă mai văd 
niciodată pe niciunul dintre voi. Pentru că, dacă generalul Gau n-o 
să mă creadă sau, dacă e omorât înainte de a apuca să vorbesc cu el, 
sau, chiar dacă mă crede, dar nu poate face nimic să ne ajute, 
călătoria asta nu va însemna mare lucru. Tot ce va realiza va fi să mă 
ia pe mine de pe Roanoke. 

-Dacă asta-i tot ce-ar face, Zog, tot nu m-aș plânge, a răspuns 
tăticul și a ridicat repede mâna, ca să mă împiedice să comentez. 
Dar, dacă asta ar fi tot ce-aș crede că o să facă, nu ţi-aș cere s-o faci. 
Știu că nu vrei să pleci de pe Roanoke. Știu că nu vrei să ne 
părăsești — pe noi sau pe prietenii tăi. Nu vreau să ţi se întâmple 
nimic rău, Zoë. Dar ești și destul de mare ca să iei singură decizii. 
Dacă, după ce se termină totul, o să vrei să rămâi pe Roanoke ca să 
înfrunți orice ti-ar ieși în cale, n-o să încerc să te opresc. La fel și 
Jane. O să fim cu tine până la sfârșit. Știi asta. 

- Știu. 

- Există riscuri pentru toți. Când eu și Jane o să spunem 
consiliului coloniei Roanoke despre asta — ceea ce vom face imediat 
ce vei pleca —, sunt sigur că o să ne dea afară din slujba de 
conducători ai coloniei. lar când veștile o să ajungă la Uniunea 
Colonială, Jane și cu mine o să fim aproape cu siguranţă arestați sub 
acuzaţia de trădare. Chiar dacă totul merge perfect, Zoë, și generalul 
Gau acceptă mesajul tău, acționează pe baza lui și poate chiar are 
grijă ca Roanoke să rămână nevătămată, tot va trebui să plătim 
pentru acțiunile noastre. Jane și cu mine acceptăm. Credem că 
merită, pentru o șansă de a ține Roanoke la adăpost. Riscul pentru 
tine, Zoë, este că, dacă faci asta, s-ar putea să nu-ți mai vezi prietenii 
foarte multă vreme sau chiar deloc. E un mare risc. E un risc real. 
Trebuie să hotărăști dacă merită luat. 

M-am gândit la asta încă puţin. 


-Cât timp am să mă gândesc? am întrebat. 

-Cât ai nevoie. Dar asasinii n-o să stea cu mâinile în sân. 

Am aruncat o privire unde se aflaseră Hickory și Dickory. 

-Cât timp crezi că o să le trebuie să aducă aici un mijloc de 
transport? am întrebat. 

- Glumești? Dacă nu trimit după unul în secunda în care termin 
de vorbit cu ei, o să-mi mănânc pălăria. 

-Nu porți pălărie. 

-Atunci o să cumpăr o pălărie și-o s-o mănânc. 

- Am să mă întorc. O să duc mesajul ăsta generalului Gau, apoi o 
să mă întorc aici. Nu sunt sigură cum am să-i conving pe obini, dar 
am s-o fac. Îţi promit, tăticule! 

- Bine. Adu o armată cu tine. Și arme. Și crucișătoare de luptă. 

— Arme, crucișătoare, armată, am înșirat pe listă. Altceva? Adică, 
atâta vreme cât mă duc la cumpărături... 

-Circulă zvonul că aș fi doritor să cumpăr o pălărie. 

- Pălărie, bine. 

-Ai grijă să fie o pălărie elegantă. 

-Nu promit nimic. 

- Bine. Dar, dacă trebuie să alegi între pălărie și armată, alege 
armata. Și ai grijă să fie una bună. O să avem nevoie. 


— Unde-i Gretchen? m-a întrebat Jane. 

Stăteam lângă micul aparat de transport obin. Îmi luasem deja 
rămas-bun de la tăticul. Hickory și Dickory mă așteptau înăuntrul 
aparatului. 

-Nu i-am spus că plec. 

-O să se supere. 

-N-am intenţia să fiu plecată atât cât să i se facă dor de mine. 

Mămica n-a răspuns nimic. 

-I-am scris un mesaj, am adăugat în sfârșit. E programată să fie 
transmisă mâine-dimineață. l-am spus ce-am crezut că-i pot spune 
despre motivul plecării. Am sfătuit-o să vorbească cu voi despre 
restul. Așa că s-ar putea să treacă să vă vadă. 

-O să vorbesc cu ea. O să-ncerc s-o fac să înțeleagă. 

— Mulţumesc. 

-Tu cum te simți? 

- Îngrozită. Speriată că n-o să vă mai văd niciodată pe tine, pe 


tăticul sau pe Gretchen. Sunt speriată că o să stric totul. Sunt 
speriată că, și dacă n-o să stric totul, n-o să conteze. Simt că o să leșin 
și am simțit așa de când a aterizat chestia asta. 

Jane mă îmbrățișă, apoi se uită la gâtul meu, nedumerită. 

- Nu-ţi iei medalionul cu elefantul de jad? 

- Oh... E o poveste lungă. Spune-i lui Gretchen că am zis să ţi-o 
povestească. Oricum trebuie să afli. 

-L-ai pierdut? 

-Nu e pierdut. Numai că nu-l mai am. 

-O! a exclamat Jane. 

-Nu mai am nevoie de el. Știu cine mă iubește în lumea asta și 
cine m-a iubit. 

- Bine. Ceea ce voiam să-ți spun eu e că, așa cum îți aduci aminte 
cine te iubește, ar trebui să-ți aduci aminte cine ești. Și totul despre 
cine ești. Și totul despre ce ești. 

-Ce sunt, am zâmbit atotștiutor. Din cauza a ceea ce sunt plec 
acum. Ce sunt a stârnit mai multe necazuri decât merită, dacă mă 
întrebi pe mine. 

-Nu mă surprinde. Trebuie să-ți spun, Zoë, că au existat momente 
în care mi-a părut rău pentru tine. Atât de mult din viața ta a fost 
complet în afara controlului tău... Ti-ai trăit viața sub privirea unei 
rase întregi de ființe, iar ei au avut pretenții de la tine chiar de la 
început. Întotdeauna am fost uimită că ai reușit să rămâi întreagă la 
minte trecând prin toate astea. 

- Ei, știi tu. Părinţii buni ajută. 

- Mulţumesc. Am încercat să-ți facem viața cât mai normală 
posibil. Și cred că te-am crescut destul de bine ca să-ți pot spune 
asta, iar tu să înţelegi: ce ești a avut pretenţii de la tine toată viaţa ta. 
Acum e momentul să pretinzi ceva înapoi. Înţelegi? 

-Nu sunt sigură. 

-Cine ești a trebuit întotdeauna să lase loc pentru ce ești. Știi. 

Am dat din cap. Așa era. 

- Asta s-a întâmplat în parte pentru că ești tânără, și ce ești este 
atât de mare față de cine ești. Nu te poți aștepta ca un copil normal, 
de opt ani sau chiar de paisprezece ani, să înțeleagă ce înseamnă să 
fii ceva asemănător cu ceea ce ești tu. Dar acum ai ajuns destul de 
mare ca să înţelegi. Să ai parte de apreciere pentru asta. Să știi cum 
să folosești acest lucru, pentru altceva decât să stai târziu noaptea. 

Am zâmbit, uluită că Jane își amintea cum încercam să folosesc 


tratatul ca să stau mai târziu decât ora mea de culcare. 

-Te-am urmărit în ultimul an. Am văzut cum interacționezi cu 
Hickory și Dickory. Ti-au impus multe din cauza a ceea ce ești. Tot 
antrenamentul și toate exercițiile acelea. Dar ai început și să ceri mai 
mult de la ei. Documentele pe care i-ai pus să ți le dea... 

-Nu știam că ai aflat. 

- Am fost ofițer de informații. E meseria mea. Esenţial e că ai 
devenit mai dispusă să folosești această putere. Preiei în sfârșit 
controlul asupra vieții tale. Ce ești a început să facă loc pentru cine 
ești. 

-E un început. 

- Ţine-o tot așa! Avem nevoie de cine ești, Zoë. Avem nevoie să iei 
ceea ce ești — fiecare parte din ceea ce ești — și să ne salvezi pe noi. Să 
salvezi Roanoke. Și să te întorci la noi. 

-Cum s-o fac? am întrebat. 

Jane zâmbi. 

-Cum am spus: pretinde ceva înapoi. 

-E prea vag ca să mă ajute cu ceva. 

- Poate, a răspuns Jane și m-a sărutat pe obraz. Sau poate că am 
doar încredere că ești destul de deşteaptă să-ți dai seama singură. 

Mămica a primit o îmbrăţișare. 

Zece minute mai târziu, mă aflam la cincisprezece kilometri 
deasupra planetei Roanoke și urcam în continuare, îndreptându-mă 
către o navă obină, gândindu-mă la ce zisese Jane. 

- Vei afla că navele noastre zboară mult mai repede decât navele 
Uniunii Coloniale, m-a informat Hickory. 

-Chiar așa! am exclamat. 

M-am dus către locul unde Hickory și Dickory îmi puseseră 
bagajul și am luat una dintre valize. 

- Da, a replicat Hickory. Motoare mult mai eficiente și o 
administrare mai bună a gravitației artificiale. Vom ajunge la 
distanţa de salt față de Roanoke în nici două zile. Uneia dintre 
navele voastre i-ar trebui cinci-șase zile să ajungă la aceeași distanţă. 

-În regulă, am comentat. Cu cât ajungem mai repede la generalul 
Gau, cu atât mai bine. 

Am desfăcut fermoarul valizei. 

-Este o clipă foarte emoţionantă pentru noi, a vorbit Hickory. E 
prima oară de când locuiești cu maiorul Perry și locotenentul Sagan 


când vei cunoaște personal alți obini. 

-Dar ei știu tot despre mine... 

-Da. Înregistrările din ultimul an au ajuns la toți obinii, atât în 
formă nemontată, cât și în rezumat. Prelucrarea versiunilor 
nemontate va dura ceva. 

- Evident. Asta era! 

Găsisem ce căutam: cuțitul de piatră, dar de la vârcolacul meu. Îl 
împachetasem în grabă, când nu se uita nimeni. Voiam să mă asigur 
că nu mi-am închipuit doar că-l pusesem în bagaje. 

-Ti-ai adus cuțitul de piatră 

-L-am adus. Am planuri pentru el. 

-Ce planuri? întrebă Hickory. 

-O să-ţi zic mai târziu. Dar spune-mi, Hickory... Nava asta pe care 
mergem... E cineva important pe ea? 

- Da, răspunse Hickory. Pentru că e prima oară când te afli în 
prezenţa altor obini de când erai copil, unul dintre membrii 
consiliului de guvernământ al obinilor va fi acolo să te salute. Vrea 
foarte mult să se întâlnească cu tine. 

- Bine, am zis și am aruncat o privire la cuţit. 

-Şi eu vreau foarte mult să mă întâlnesc cu el. 

Cred că în acel moment chiar l-am enervat pe Hickory. 


Douăzeci și doi 


- Pretinde ceva înapoi, mi-am spus în timp ce aşteptam ca 
membrul consiliului obinilor să mă salute în cabina mea de lux. 
Pretinde ceva înapoi. Pretinde ceva înapoi. 

Cu siguranță că o să vomit, m-am gândit. 

Nu poți să vomiti, mi-am răspuns singură. Încă nu ţi-ai dat seama 
cum e cu toaleta. Nu știi în ce să vomiti. 

Asta cel puţin era adevărat. Obinii nu excretă și nu se ocupă de 
igiena personală în același fel ca ființele umane și nu au- atunci 
când sunt cu alții din propria lor rasă- aceleași probleme privind 
pudoarea, pe care le avem noi. În colţul cabinei se afla un sortiment 
interesant de găuri și robinete care arătau precum ceva ce ai folosi 
probabil pe post de baie. Dar n-aveam nici cea mai mică idee ce era 
fiecare. Nu voiam să folosesc obiectul despre care credeam că e o 
chiuvetă, doar ca să descopăr mai târziu că ar fi trebuit să fie toaleta. 
Băutul din toaletă era în ordine pentru Babar, dar îmi place să cred 
că eu am standarde mai înalte. 

Urma, cu siguranţă, să devină o problemă într-o oră sau două. Ar 
trebui să-i întreb pe Hickory și Dickory despre asta. 

Nu erau cu mine, pentru că am dorit să fiu dusă direct în cabina 
mea când am pornit și apoi am cerut să rămân singură o oră, 
moment în care am vrut să-l văd pe membrul consiliului. Cred că 
astfel am dat peste cap vreun soi de ceremonie de bun-venit din 
partea transportorului obin (numit Transportor Obin 8532, cu 
eficiența tipică și plictisitoare a obinilor), dar nu m-a deranjat. A 
avut efectul pe care-l urmăream în clipa de față: luasem hotărârea să 
fiu un pic dificilă. A fi un pic dificilă însemna, speram eu, a-mi fi mai 


ușor în continuare. Și anume a încerca să salvez Roanoke. 

Tăticul avea propriul lui plan să obţină asta, iar eu aveam să-l ajut. 
Dar mă gândeam la un plan al meu propriu. Tot ce trebuia să fac eu 
era să pretind ceva înapoi. 

Ceva cu adevărat foarte, foarte mare. 

O, bine, vorbi creierul meu. Dacă asta nu merse, cel puțin îl poți 
întreba pe tipul ăsta din consiliu unde-ar trebui să faci pipi. Da, bine, asta 
ar fi ceva. 

Se auzi un ciocănit la intrarea cabinei, iar ușa se deschise. Nu 
exista încuietoare pentru că obinii între ei nu aveau cine știe ce idee 
de intimitate (nici vreun semn pe ușă, din același motiv). Trei obini 
intrară în cameră: Hickory, Dickory și un altul care era nou pentru 
mine. 

- Bine-ai venit, Zoë! m-a întâmpinat. Te salutăm la începutul 
timpului tău petrecut cu obinii. 

- Mulţumesc, am răspuns. Tu ești membru al consiliului? 

- Da. Eu sunt Dock. 

M-am străduit să-mi stăpânesc zâmbetul, dar degeaba. 

-Zici că te cheamă Dock. 

- Da, a răspuns. 

-Ca în Hickory, Dickory, Dock... 

- Corect. 

-Asta-i o coincidență uimitoare, am comentat, odată ce mi-am 
recăpătat controlul asupra feței. 

-Nu-i nicio coincidenţă, a răspuns Dock. Când tu ai dat numele 
de Hickory și Dickory, am aflat despre versurile pentru copii din 
care ai luat numele. Când ne-am ales nume, eu și mulți alți obini am 
luat cuvinte din poezie. 

-Ştiam că există alți Hickory și Dickory. Dar îmi spui că există și 
alți obini pe nume Dock... 

- Da, a răspuns Dock. 

-Şi „Șoarece“ și „Ceas“? 

-Da. 

-Cum rămâne cu „Fuge“, „Sus“ și „Un“? 

-Fiecare cuvânt din poezioară e popular ca nume. 

-Sper că unii dintre obini știu că și-au luat nume după un articol 
nehotărât. 

-Suntem perfect conștienți de semnificația cuvintelor. Importantă 


este asocierea cu tine. Iu le-ai dat numele de Hickory și Dickory. 
Totul a pornit de aici. 

Eram dată peste cap de ideea că o întreagă rasă înfricoșătoare de 
extratereștri își luase nume prostești din cauza numelor pe care le- 
am dat la doi dintre ei, fără să mă gândesc cine știe ce, cu mai mult 
de un deceniu în urmă; acest comentariu al lui Dock îmi readuse 
brusc concentrarea. Îmi reamintea că obinii, cu noua lor conștiință, 
se identificaseră atât de mult cu mine, purtau o amprentă atât de 
adâncă a mea, chiar și când eram copil, încât chiar și o poezioară de 
copii care-mi plăcea avea greutate. 

Să cer ceva înapoi. 

Stomacul mi se strânse. Nu l-am băgat în seamă. 

- Hickory, am întrebat. Tu și Dickory înregistrați chiar acum? 

-Da. 

-Opriti-vă, vă rog! Consilier Dock, înregistrezi în acest moment? 

- Da, răspunse. Deși numai pentru amintirea mea personală. 

-Te rog, oprește-te! 

Toţi se opriră din înregistrat. 

-Te-am jignit? a întrebat Dock. 

- Nu, am răspuns. Dar nu cred că o să vreţi asta ca parte a unei 
înregistrări permanente. 

Am tras adânc aer în piept. 

- Am nevoie de ceva din partea obinilor, consilier. 

-O să încerc să găsesc. 

- Am nevoie ca obinii să mă ajute să apăr Roanoke. 

-Mă tem că nu putem să te ajutăm. 

-Nu este o cerere. 

-Nu înțeleg. 

- Am spus că nu e o cerere. N-am cerut ajutorul obinilor, 
consiliere. Am spus că am nevoie de el. E o diferenţă. 

-Nu ne putem supune, vorbi Dock. Uniunea Colonială a cerut ca 
noi să nu oferim niciun ajutor coloniei Roanoke. 

-Nu-mi pasă, am replicat. Ce vrea Uniunea Colonială în acest 
moment nu înseamnă absolut nimic pentru mine. Uniunea 
Colonială plănuiește să-i lase să moară pe toți cei la care ţin, pentru 
că s-a hotărât că Roanoke e mai folositoare ca simbol decât în calitate 
de colonie. Nu dau nicio ceapă degerată pe simbolism. Îmi pasă de 
oameni. De prietenii și de familia mea. Au nevoie de ajutor. Și îl cer 


de la voi. 

-Să te ajutăm pe tine înseamnă să rupem tratatul cu Uniunea 
Colonială, a explicat Dock. 

-Tratatul vostru... E cel care vă permite accesul la mine? 

- Da, a confirmat Dickory. 

- Vă daţi seama că mă aveți, am zis. Pe nava asta. Tehnic vorbind, 
pe teritoriu obin. Nu mai aveți nevoie de permisiunea Uniunii 
Coloniale ca să mă vedeți. 

-Tratatul nostru cu Uniunea Colonială nu prevede numai accesul 
la tine, replică Dock. Acoperă multe probleme, inclusiv accesul la 
aparatele de conștiință pe care le purtăm. Nu putem să acționăm 
împotriva tratatului, nici măcar pentru tine. 

- Atunci, nu-l rupeți! am spus am ținut pumnii strânși în gând. 

Știam că obinii aveau să spună că nu pot rupe tratatul cu Uniunea 
Colonială; Hickory zisese înainte. Aici lucrurile erau pe cale să 
devină de-a dreptul spinoase. 

- Am nevoie ca obinii să mă ajute să apăr Roanoke, consilier. N- 
am zis că obinii trebuie chiar ei s-o facă. 

-Mă tem că nu te înțeleg, a vorbit Dock. 

-Faceți astfel încât altcineva să mă ajute. Sugeraţi-le că ajutorul ar 
fi apreciat. Faceţi tot ce trebuie să faceți. 

-Nu vom fi capabili să ne ascundem influența. Uniunea Colonială 
nu va fi convinsă că nu e niciun amestec faptul că noi forțăm altă 
rasă să acționeze în numele nostru. 

- Atunci, cereți-le unora despre care Uniunea Colonială știe că nu- 
i puteţi forța. 

-Pe cine sugerezi? a întrebat Dock. 

Există o veche expresie pentru atunci când faci ceva complet 
nebunesc. „A da cu barda-n lună“, așa se cheamă. 

Asta eram eu, ridicând barda. 

- Consu, am răspuns. 

Trosc. Barda mea porni spre o lună foarte îndepărtată. 

Dar era o aruncătură pe care trebuia s-o fac. Obinii erau obsedati 
de consu, pentru motive cât se poate de bune: cum să nu fii obsedat 
de creaturile care ti-au dat inteligență și apoi nu te-au mai băgat în 
seamă pentru tot restul eternității? Consu vorbiseră cu obinii numai 
o dată de când le dăduseră rațiunea, prețul fiind jumătate din obinii 
de pretutindeni, adică enorm. Îmi aminteam de acel preț. Plănuiam 


să-l folosesc acum în avantajul meu. 

- Consu nu vorbesc cu noi, a zis Dock. 

- Faceţi-i să vorbească! 

-Nu știm cum. 

-Găsiți o cale. Știu cum se simt obinii față de consu, consiliere. I- 
am studiat V-am studiat pe voi. Hickory și Dickory au făcut o 
poveste despre ei. Primul mit al creației pentru obini, numai că e 
adevărat. Știu cum i-ati făcut să vă vorbească. Și știu că ați încercat 
să-i faceţi să vă vorbească din nou. Spune-mi că nu e adevărat! 

-E adevărat. 

-Sunt dispusă să ghicesc că lucraţi încă la asta, chiar și acum. 

-Aşa e. Am lucrat. 

— Acum e timpul să faceți. 

-Nu există nicio garanţie că ne-ar ajuta consu, chiar dacă îi 
convingem să stea de vorbă cu noi și să ne asculte pledoaria din 
partea voastră. Consu sunt imposibil de cunoscut. 

— Înţeleg, merită oricum o încercare. 

-Chiar dacă ar fi posibil, ceea ce ne ceri ar avea un preț mare. 
Dacă știi ce ne-a costat ultima oară când am vorbit cu consu... 

-Ştiu exact cât a costat. Hickory mi-a zis. Și știu că obinii sunt 
obișnuiți să plătească pentru ce primesc. Dă-mi voie să te întreb 
ceva, consiliere. Ce-aţi primitde la tatăl meu biologic? Ce-ati obținut 
de la Charles Boutin? 

-FEl ne-a dat conștiință, după cum bine știi. Dar a avut un preț. 
Tatăl tău a cerut un război. 

- Pe care nu i l-aţi dat niciodată. Tatăl meu a murit înainte ca voi 
să apucaţi să plătiți. Aţi căpătat darul lui gratis. 

- Uniunea Colonială a cerut un preț ca să termine munca lui. 

-Asta-i între voi și Uniunea Colonială. Nu anulează nimic din 
ceea ce-a făcut tatăl meu sau faptul că n-ati plătit niciodată. Eu sunt 
fiica lui. Moștenitoarea lui. Faptul că vă aflați aici spune că obinii mi- 
au acordat onoarea pe care i-ar acorda-o lui. V-aș putea spune că-mi 
datorați ceea ce-i datorați lui: un război, cel puțin. 

-Nu pot spune că-ți datorăm ceea ce datoram tatălui tău. 

- Atunci, ce-mi datoraţi mie? Ce-mi datoraţi mie pentru ceea ce am 
făcut eu pentru voi? Cum te cheamă? 

- Numele meu e Dock. 

-Un nume pe care-l porți pentru că într-o zi le-am dat acestora doi 


numele de Hickory și Dickory, am zis, arătând spre cei doi prieteni 
ai mei. Este numai exemplul cel mai evident pentru ceea ce aveți 
prin intermediul meu. Tatăl meu v-a dat o conștiință, dar voi nu 
știați ce să faceți cu ea, nu-i așa? Niciunul dintre voi n-a știut. Toţi ați 
învățat ce să faceți cu conștiința urmărind-o pe-a mea cum se 
dezvoltă, de când eram copil și până am ajuns ceea ce sunt acum. 
Consiliere, câți obini mi-au urmărit viața? Au văzut cum făceam 
lucrurile? Au învăţat de la mine? 

- Toţi. Am învăţat cu toții de la tine, Zoë. 

-Cât i-a costat pe obini? De când au venit Hickory și Dickory să 
locuiască împreună cu mine până în clipa în care am pășit pe nava 
asta, cât v-a costat? Ce-am cerut eu vreodată de la vreun obin? 

— Nimic. 

Am dat din cap. 

- Așadar, să recapitulăm. Consu v-au dat inteligenţă și v-a costat 
jumătate din toți obinii când ați venit să-i întrebaţi de ce-au făcut-o. 
Tatăl meu v-a dat conștiință, iar preţul a fost un război, un pret pe 
care l-ați fi plătit de bunăvoie, dacă ar fi trăit. Eu v-am dat zece ani 
de lecţii despre cum să fiți conștienți — despre cum să trăiţi. Nota de 
plată a ajuns la scadențţă, consiliere. Ce preţ cer? Cer viețile a 
jumătate dintre obinii din univers? Nu. Cer ca obinii să se angajeze 
într-un război împotriva unei cu totul alte rase? Nu. Cer numai 
ajutorul vostru ca să-mi salvez familia și prietenii. Nu cer nici măcar 
ca obinii s-o facă ei înșiși, doar ca ei să găsească o cale de a pune pe 
altcineva s-o facă pentru ei. Consiliere, având în vedere istoria 
obinilor în privința a ceea ce au primit și cât a costat, dorința mea 
de-acum de la obini vine chiar foarte ieftin! 

Dock mă privi lung, în tăcere. l-am întors privirea, mai mult 
pentru că uitasem să clipesc în tot acest răstimp și mă temeam că, 
dacă încercam în clipa de față aș putea să țip. Cred că de aceea 
păream enervant de calmă. Puteam trăi cu ideea... 

-Eram pe cale să trimitem o sondă de salt când ai sosit, vorbi 
Dock. N-a fost încă trimisă. O să anunţ restul consiliului obinilor 
despre cererea ta. Le voi spune că eu te sprijin. 

- Mulţumesc, consilier Dock. 

-S-ar putea să fie nevoie de un timp ca să se hotărască un curs al 
acțiunii. 

-Nu aveți timp. O să-l văd pe generalul Gau și o să-i transmit 
mesajul tatălui meu. Consiliul obinilor are timp să acționeze până 


când termin de vorbit cu generalul Gau. Dacă n-a făcut-o sau n-o s-o 
facă, atunci îl veți părăsi pe generalul Gau fără mine. 

-Nu vei fi în siguranță în Conclav. 

-— Trăiţi cu impresia că voi tolera să mai stau printre obini dacă mă 
refuzati? Vă tot repet: nu vă cer, am nevoie. Dacă n-au s-o facă, obinii 
mă vor pierde. 

-Ar fi foarte greu de acceptat pentru unii dintre noi. le-am 
pierdut deja un an, Zoë, când Uniunea Colonială v-a ascuns colonia. 
- Atunci, ce-o să faceți? Să mă târâți înapoi pe navă? Să mă tineti 

prizonieră? Să mă înregistrați împotriva voinței mele? Nu-mi 
închipui că va fi foarte distractiv. Știu ce sunt pentru obini, consiliere. 
Știu la ce m-ati folosit cu toții. Nu cred că mă veți găsi foarte 
folositoare după ce mă refuzati. 

-Te înțeleg. Zoë, a fost o onoare să te întâlnesc. Și acum trebuie să 
trimit acest mesaj... Te rog să mă scuzi! 

Am dat din cap. Dock a plecat. 

-Te rog, închide ușa! i-am cerut lui Hickory, care era cel mai 
aproape de ea. O închise. 

- Mulţumesc, am spus și am vomitat peste pantofi. Dickory se 
repezi la mine și mă prinse înainte să cad de-a binelea. 

- Ţi-e rău, a spus Hickory. 

-N-am nimic, am răspuns, apoi am vomitat pe Dickory. 

-O, Doamne, îmi pare atât de rău! 

Hickory se apropie, mă luă de lângă Dickory și mă îndreptă către 
instalațiile stranii. Invârti un robinet și apa ieși bolborosind. 

-Ce-i asta? am întrebat. 

-E o chiuvetă, a răspuns Hickory. 

-Eşti sigur? am stăruit. Hickory dădu din cap. M-am aplecat, m- 
am spălat pe față și mi-am clătit gura. 

- Cum te simţi? a întrebat Hickory după ce m-am curățat cât de 
bine-am putut. 

-Nu cred că mai vomit. Chiar dacă aș vrea, n-a mai rămas nimic. 

-Ai vomitat pentru că ești bolnavă, a insistat Hickory. 

- Am vomitat pentru că tocmai l-am tratat pe unul dintre 
conducătorii voștri de parcă ar fi fost valetul meu. Asta-i ceva nou 
pentru mine, Hickory. Chiar este! 

M-am uitat la Dickory, care ere plin de vomă. 

-Şi sper să meargă. Pentru că eu cred că, dacă trebuie să fac iarăși 


așa ceva, stomacul meu s-ar putea să sară de-a dreptul pe masă. 

Măruntaiele mele făcură o tumbă după ce-am spus asta. Notă 
pentru mine: După ce vomiti, atenție la comentariile excesiv de 
colorate. 

-Ai vorbit serios? a întrebat Hickory. Ce i-ai spus lui Dock... 
-Fiecare cuvințel, am răspuns și-am făcut semn către mine. Hai, 
Hickory, uită-te la mine! Crezi că m-aș supune singură la toate astea, 

dacă n-aș fi serioasă? 

- Voiam să fiu sigur. 

-Poti fi sigur. 

- Zoë, o să fim cu tine. Eu și Dickory. Orice decide consiliul. Dacă 
alegi să rămâi pe loc după ce vorbești cu generalul Gau, vom sta cu 
tine. 

- Mulţumesc, Hickory. Dar nu trebuie să faceți asta. 

-0O s-o facem. Am stat alături de tine în cea mai mare parte a vieții 
tale. Și în toată viața pe care-am petrecut-o conștienți. Alături de tine 
și de familia ta. Ne-ai spus că facem parte din familia ta. Acum ești 
departe de acea familie. S-ar putea să nu-i mai vezi niciodată. N-o să 
te lăsăm singură. Locul nostru e lângă tine. 

-Nu știu ce să spun... 

-Spune că o să ne lași să stăm cu tine. 

- Da. Stati. Și mulțumesc. Mulţumesc amândurora. 

-Cu plăcere. 

-Iar acum, ca primă îndatorire oficială pentru voi, găsiți-mi ceva 
nou de îmbrăcat. Incep să put. Și apoi spuneti-mi care dintre 
chestiile alea de-acolo e toaleta. Pentru că acum chiar am nevoie să 
știu. 


Douăzeci și trei 


Ceva mă înghiontea ca să mă trezesc. Am plesnit acel ceva. 

- Mori, am mormăit. 

- Zoë, a zis Hickory, ai un vizitator. 

Am clipit către Hickory, a cărui siluetă era încadrată de lumina ce 
venea de pe coridor. 

-Ce tot vorbeşti? 

-Generalul Gau e aici. Acum. Și dorește să-ți vorbească. 

M-am ridicat în capul oaselor. 

- Glumești! am exclamat. 

Mi-am luat PDA-ul și m-am uitat la oră. Sosiserăm în spaţiul 
Conclavului cu paisprezece ore în urmă, făcându-ne apariția în 
spațiul real la o mie de kilometri de staţia spațială pe care generalul 
Gau o făcuse cartierul general administrativ al Conclavului. Spusese 
că nu dorea să favorizeze nicio planetă. Staţia spațială era 
înconjurată de sute de nave din tot spațiul Conclavului și de și mai 
multe navete și vehicule de transport care circulau printre nave, 
plecând și sosind pe stație. Stația Phoenix, cea mai mare stație 
spațială umană — atât de mare încât auzisem că afecta mareele de pe 
planeta Phoenix (cu efecte măsurabile numai cu cele mai sensibile 
instrumente, dar orișicum...)—, ar fi încăput într-un colt al cartierului 
general al Conclavului. 

Sosiserăm și ne anunțaserăm trimițând un mesaj codificat 
generalului Gau, prin care ceream o audiență. Ni se dăduseră 
coordonate de andocare, apoi fuseserăm ignoraţi în mod deliberat. 
După zece ore, m-am dus în sfârșit la culcare. 

-Ştii că eu nu glumesc, a spus Hickory. 


Se întoarse în cadrul ușii și aprinse luminile în cabină. Am clipit. 

- Acum, te rog, a zis el, hai să-l întâmpinăm. 

Peste cinci minute eram îmbrăcată în ceva ce speram să fie 
prezentabil și pășeam oarecum nesigură de-a lungul coridorului. 
După un minut de mers, am exclamat: 

- Oh, rahat! 

Am alergat înapoi în cabină, lăsându-l pe Hickory singur pe 
coridor. Un minut mai târziu eram înapoi, purtând în mână o 
cămașă cu ceva înfășurat în ea. 

-Ce-i asta? a întrebat Hickory. 

-Un dar, am răspuns. 

Ne-am continuat drumul pe coridor. 

După încă un minut stăteam în camera de conferințe amenajată în 
grabă, împreună cu generalul Gau. Ședea pe o latură a unei mese 
înconjurate de scaune în stilul obin, care nu erau prea bine 
proiectate nici pentru fiziologia lui, nici pentru a mea. M-am așezat 
pe partea cealaltă, cu cămașa în mână. 

-Aştept afară, a anunţat Hickory după ce m-a lăsat acolo. 

- Mulţumesc, Hickory, am răspuns. 

El plecă. M-am întors cu fața spre general. 

- Bună! l-am salutat cam neconvingător. 

-Tu ești Zoë, a spus generalul Gau, ființa umană care îi face pe 
obini să-i îndeplinească poruncile. 

Vorbele lui erau într-o limbă pe care n-o înțelegeam; erau traduse 
printr-un dispozitiv de comunicații care-i atârna de gât. 

- Asta-s eu, am replicat. 

Mi-am auzit vorbele traduse în limba lui. 

-Mă interesează felul în care o fată umană este capabilă să 
rechiziționeze o navă de transport obină ca s-o aducă să mă vadă. 

-E o poveste lungă. 

-Spune-mi versiunea scurtă! 

-Tatăl meu a creat aparate speciale care le conferă obinilor 
conștiință. Obinii mă onorează ca fiind singura legătură în viață cu 
tatăl meu. Fac tot ce le cer eu să facă. 

-Trebuie să fie plăcut să ai o rasă întreagă la cheremul tău. 

-Ar trebui să știi cum e. Ai patru sute de rase la cheremul tău. 
Domnule... 

Generalul Gau a făcut o mișcare cu capul care speram că e un 


zâmbet. 

— Asta e o chestiune oarecum discutabilă în acest moment, mă 
tem. Dar sunt nedumerit. Trăiam cu impresia că ești fiica lui John 
Perry, administrator al coloniei Roanoke. 

- Sunt. El și cu soția lui, Jane Sagan, m-au adoptat după ce tatăl 
meu a murit. Mama mea naturală murise cu ceva timp înainte. De 
dragul părinților mei adoptivi sunt acum aici. Deși îmi cer scuze — 
am arătat spre mine și spre aspectul meu dezordonat, nu mă 
așteptam să vă întâlnesc așa repede. Credeam că o să venim la 
dumneavoastră și că o să avem timp să ne pregătim. 

-Când am auzit că obinii transportau o ființă umană care venea să 
mă vadă și încă una de pe Roanoke, am fost destul de curios ca să nu 
vreau să aștept, explică Gau. De asemenea, găsesc important să fac 
opoziția să se întrebe ce pun la cale. Faptul că vin să vizitez o navă 
obină în loc să aștept să le primesc delegația o să-i facă pe unii să se 
întrebe cine ești și ce știu eu, iar ei nu. 

-Sper că merit drumul. 

-Dacă nu, tot o să fie nervoși. Dar, la cât de departe ai venit, sper, 
de dragul nostru, al amândurora, că drumul a meritat. Ești complet 
îmbrăcată? 

- Poftim? 

Dintre multele întrebări la care m-aș fi putut aștepta, asta nu era 
una dintre ele. 

Generalul a arătat spre mâna mea. 

— Ai o cămașă în mână. 

- Ah! am exclamat și am pus cămașa pe masă între noi. E un dar. 
Nu cămașa. E ceva înfășurat în cămașă. Asta-i darul. Speram să 
găsesc altceva în care să-l pun înainte de a vi-l da, dar m-ați luat 
oarecum prin surprindere. O să tac din gură acum și-o să vă las să-l 
luați pur și simplu. 

Generalul îmi aruncă ceea ce cred că era o privire stranie, apoi 
întinse mâna și desfășură obiectul aflat în cămașă. Era cuțitul de 
piatră pe care mi-l dăduse vârcolacul. Îl ridică și-l examină la lumină 

-E un dar foarte interesant, observă el și începu să-l miște în 
mână, încercându-i, bănuiam, greutatea și echilibrul. 

-Şi un cuţit destul de frumos desenat. 

— Mulţumesc. 

-Nu tocmai o armă modernă. 

- Nu, am răspuns. 


-Ti-ai închipuit că un general trebuie să fie interesat de arme 
arhaice? a întrebat Gau. 

-La drept vorbind, e o poveste în spatele lui. Există o rasă 
băștinașă de ființe inteligente pe Roanoke. N-am știut despre ele, 
înainte de a ateriza. Nu cu multă vreme în urmă, ne-am întâlnit cu 
ele pentru prima oară și lucrurile au mers prost. Unii dintre ei au 
murit, la fel și unii dintre noi. Apoi însă unul dintre ei și unul dintre 
noi s-au întâlnit și s-au hotărât să încerce să nu se mai omoare unii 
pe alţii; în schimb, și-au făcut daruri. Cuţitul acela a fost unul dintre 
ele. E al tău acum. 

-E o poveste interesantă. Și cred că am dreptate să presupun că 
are o oarecare implicație legată de motivul pentru care te afli aici. 

-Depinde de dumneavoastră, domnule. Puteţi să hotărâți doar că 
e un cuțit frumos, de piatră. 

-Nu prea cred. Administratorul Perry este un om care cochetează 
cu subtextele. Nu mi-a scăpat ce înseamnă faptul că și-a trimis fiica 
să transmită un mesaj. Apoi însă a oferit acest dar anume, cu această 
poveste anume. E un om de o oarecare subtilitate. 

-Şi eu cred la fel. Dar cuțitul nu e de la tăticul meu. E de la mine. 

- Așa! a exclamat Gau surprins. Asta-i încă și mai interesant. 
Administratorul Perry n-a sugerat asta? 

-Nu știe că aveam cuțitul. Și nu știe cum l-am căpătat. 

-Dar ai avut intenţia să-mi transmiti un mesaj cu ajutorul lui. Unul 
care să-l completeze pe cel al tatălui tău adoptiv. 

-Speram să vedeți lucrurile astfel. 

Gau a lăsat cuțitul jos. 

-Spune-mi ce are de zis administratorul Perry. 

-O să fiți asasinat, am răspuns. Oricum, cineva o să încerce. E 
cineva apropiat de dumneavoastră. Cineva din cercul de consilieri 
de încredere. Tăticul nu știe când sau cum, dar știe că e plănuit să se 
întâmple curând. Voia să știți, ca să vă puteți apăra. 

-De ce? Tatăl tău adoptiv este funcționar al Uniunii Coloniale. A 
făcut parte din planul care a distrus flota Conclavului și a pus în 
primejdie toate lucrurile pentru care am muncit, mai multă vreme 
decât ai trăit tu, tânără ființă umană. De ce-ar trebui să am încredere 
în cuvântul unui dușman? 

-Uniunea Colonială este dușmanul dumneavoastră, nu tăticul 
meu. 

- Tăticul tău a ajutat la uciderea a zeci de mii. Fiecare navă din 


flotă a fost distrusă, în afară de a mea. 

-V-a implorat să nu vă chemați navele la Roanoke. 

-Aici a fost mult prea subtil. N-a explicat niciodată cum a fost 
întinsă capcana. Mi-a cerut doar să nu-mi chem flota. Un pic mai 
multe informații ar fi ținut în viață mii de ființe. 

-A făcut ce-a putut. Eraţi acolo să ne distrugeti colonia. Nu-i era 
permis să o predea. Știți că n-avea prea multe opțiuni. Și-așa, a fost 
rechemat de Uniunea Colonială și acuzat chiar și pentru că v-a 
sugerat că s-ar putea să se întâmple ceva. Ar fi putut fi trimis la 
închisoare pentru simpla faptă de a fi vorbit cu dumneavoastră, 
generale. A făcut tot ce-a putut. 

-De unde știu că nu e folosit iar? 

-Ziceţi că știați ce înseamnă că m-a trimis pe mine să vă aduc un 
mesaj. Eu sunt dovada că vă spune adevărul. 

-Tu ești dovada că el crede că-mi spune adevărul. Nu înseamnă că 
este adevărul. Tatăl tău adoptiv a fost folosit o dată. De ce n-ar putea 
fi folosit din nou? 

Auzind asta, am luat foc. 

-Îmi cer scuze, generale. Dar ar trebui să știți că, trimițându-mă 
pe mine să vă aduc acest avertisment, atât tăticul, cât și mămica mea 
sunt absolut siguri că vor fi etichetaţi drept trădători de Uniunea 
Colonială. Amândoi o să meargă la închisoare. Ar trebui să știți că 
nu mă pot întoarce pe Roanoke, ca parte a înțelegerii datorită căreia 
obinii mă aduc la dumneavoastră. Trebuie să rămân cu ei. Pentru că 
ei cred că e doar o chestiune de timp până când Roanoke va fi 
distrusă, dacă nu de dumneavoastră, de vreo parte a Conclavului 
asupra căreia nu mai aveți niciun control. Părinții mei și cu mine am 
riscat totul ca să vă dăm acest avertisment. Este posibil să nu-i mai 
văd niciodată nici pe ei, nici pe oricine altcineva de pe Roanoke, 
pentru că vă dau acest avertisment. Acum, generale, credeți că 
oricare dintre noi ar fi făcut-o, dacă n-am fi absolut siguri de ce vă 
spunem? Credeţi? 

Generalul Gau n-a scos niciun cuvânt o clipă, apoi a zis: 

-Îmi pare rău că a trebuit să riscați cu toții atât de mult. 

-Atunci faceți-i tăticului meu onoarea de a-l crede. Sunteţi în 
pericol, generale. Și pericolul e mai aproape decât credeți. 

- Spune-mi, Zoë, ce speră administratorul Perry să obțină 
spunându-mi mie asta? Ce vrea de la mine? 

-Vrea să rămâneți în viaţă. l-aţi promis că, atâta vreme cât o să 


conduceţi Conclavul, n-o să mai atacați Roanoke. Cu cât rămâneți 
mai mult în viață, cu atât mai mult rămânem și noi în viață. 

-Dar aici e ironia. Mulțumită a ceea ce s-a întâmplat la Roanoke, 
nu mai dețin controlul în aceeași măsură ca înainte. Acum îmi petrec 
timpul ținându-i pe alţii la locul lor. Și sunt și unii care privesc 
Roanoke ca pe o cale de a-mi lua controlul. Sunt sigur că nu știi 
despre Nerbros Eser... 

-Sigur că știu. Principala dumneavoastră opoziție în acest 
moment. Încearcă să-i convingă pe oameni să-l urmeze. Vrea să 
distrugă Uniunea Colonială. 

-Îmi cer scuze. Am uitat că nu ești doar o purătoare de mesaje... 

-Nu-i nimic. 

- Nerbros Eser plănuiește să atace Roanoke. Am readus Conclavul 
sub controlul meu — prea încet-, dar pe Eser îl sprijină destule rase 
ca să fie capabil să finanțeze o expediţie pentru a cuceri Roanoke. 
Știe că Uniunea Colonială e prea slabă ca să organizeze o apărare a 
coloniei și știe că în acest moment nu mă aflu în situația de a-l opri. 
Dacă poate cuceri Roanoke când eu n-am putut, s-ar putea ca mai 
multe rase să treacă de partea lui. Destule ca să atace Uniunea 
Colonială în mod direct. 

— Atunci, nu ne puteți ajuta... 

— Altfel decât spunându-ți ceea tocmai ti-am spus, nu. Eser o să 
atace Roanoke. Dar, parțial din cauză că administratorul Perry a 
ajutat la distrugerea flotei mele, cu niciun chip nu pot face prea mult 
să-l opresc acum. Și mă îndoiesc că Uniunea voastră Colonială o să 
facă prea multe să-l oprească. 

— De ce spuneți asta? 

-Pentru că ești aici. Nu înțelege greșit, Zoë, apreciez avertismentul 
familiei tale. Dar administratorul Perry nu-i atât de amabil, încât să 
mă fi prevenit din simpla lui bunătate. Așa cum ai observat, prețul e 
prea mare. Eşti aici pentru că nu aveţi încotro să vă mai duceti. 

-Dar îl credeți pe tăticul... 

- Da. Din nefericire. Cineva în situaţia mea e întotdeauna o țintă. 
Dar acum, în mod special, știu că până și unii dintre cei în care am 
avut încredere, cărora le-am încredinţat viaţa și prietenia mea, 
calculează costurile și ajung la concluzia că valorez mai mult mort 
decât viu. Și are sens ca cineva să încerce să mă omoare înainte ca 
Eser să atace Roanoke. Dacă sunt mort, iar Eser se răzbună pe 
colonia voastră, nimeni altcineva n-o să încerce măcar să concureze 


cu el pentru controlul Conclavului. Administratorul Perry nu-mi 
spune nimic din ce nu știu. Confirmă doar ce știu. 

— Atunci, nu v-am fost de niciun folos. 

Și nici tu nu mi-ai fost de niciun folos mie, am gândit, dar n-am rostit- 
o. 

- N-aș zice asta. Unul dintre motivele pentru care sunt aici, acum, 
este ca să aud ce ai să-mi spui fără să se mai amestece altcineva. Să 
aflu ce să fac cu informațiile pe care s-ar putea să le ai. Să văd dacă 
îmi sunt de folos. Să văd dacă tu îmi ești de folos. 

— Știați deja ce v-am spus eu. 

-E adevărat. Totuși, nimeni altcineva n-are idee cât de multe știi. 
Nu aici, în orice caz. 

Întinse mâna, luă cuțitul de piatră și se uită din nou la el. 

-Iar adevărul în problema asta este că m-am săturat să nu știu 
cine, dintre cei în care am încredere, plănuiește să mă înjunghie în 
inimă. Oricine intenționează să mă asasineze trebuie să fie mână-n 
mână cu Nerbros Eser. Este probabil să știe când plănuiește să atace 
Roanoke și cât de mari sunt forțele cu care o va face. Și poate că, 
lucrând împreună, am putea afla ambele lucruri. 

- Cum? 

Generalul Gau se uită din nou la mine și schiță din cap acea 
chestie sper-că-e-un-zâmbet. 

-Făcând un pic de teatru politic. Făcându-i să creadă că știu ceea 
ce știu ei. Făcându-i să acţioneze din acest motiv. 

I-am întors zâmbetul lui Gau. 

— „lar piesa mea-i capcana ce-n curând va prinde-n ea pe rege și-al 
său gând“. 

- Exact. Deși cel pe care-l prindem o să fie un trădător, nu un rege. 

-În citatul acela era și una, și alta. 

- Interesant! Mă tem că nu cunosc referința. 

-E dintr-o piesă numită Hamlet. Am avut un prieten căruia îi 
plăcea autorul. 

-Îmi place citatul. Și prietenul tău. 

- Mulţumesc. Și mie. 


- Unul din voi, din această cameră, e trădător, a vorbit generalul 
Gau. Și știu care. 
Oho, m-am gândit. Generalul știe cu siguranță cum să înceapă o 


întâlnire. 

Ne aflam în camera consilierilor oficiali ai generalului, o încăpere 
ornamentată, pe care, îmi spusese generalul înainte, n-o folosea 
niciodată decât ca să-i primească pe demnitarii străini cu o oarecare 
aparenţă de pompă și ceremonial. Din moment ce, tehnic vorbind, 
mă primea pe mine pentru această întâlnire de protocol, mă 
simțeam specială. Dar, revenind la subiect, în cameră se afla o mică 
platformă supraînălțată, cu trepte, pe care fusese așezat un fotoliu 
mare. Demnitarii, consilierii și personalul lor se apropiau de el ca și 
cum ar fi fost un tron. Asta urma să fie folositor pentru ceea ce avea 
de gând generalul Gau astăzi. 

În fața platformei, camera se deschidea într-un semicerc. În jurul 
perimetrului se afla un șir de bănci curbat, în general de înălțimea 
pe care o au când stau în picioare cele mai multe specii conștiente de 
sine din Conclav. Aici își aveau locul echipele consilierilor și 
demnitarilor, deschizând documente și date când era nevoie și 
șoptind (sau ce altceva făceau ei) în microfoane micuțe care 
transmiteau la căști de urechi (sau orice altceva) purtate de șefii lor. 

Șefii — consilieri sau demnitari — umpleau zona dintre bănci și 
platformă. De obicei, mi s-a spus, li se ofereau bănci sau scaune (sau 
ce se potrivea cel mai bine cu forma lor), ca să se poată odihni în 
timp ce-și făceau treburile. Astăzi, erau ținuți cu toții în picioare. 

Cât despre mine, stăteam în stânga, chiar în fața generalului 
așezat în fotoliul lui cel mare. În partea opusă a fotoliului se afla o 
măsuţă pe care era cuțitul de piatră. Tocmai i-l prezentasem (pentru 
a doua oară) generalului. De data asta, era oferit într-un ambalaj mai 
protocolar decât o cămașă. Generalul îl scosese din cutia pe care-o 
găsisem, îl admirase și-l pusese pe masă. 

În spate, alături de personal, stăteau Hickory și Dickory, nu 
tocmai încântați de planul propus de general. Împreună cu ei erau 
trei membri ai diviziei de securitate a generalului, care nu erau nici 
ei deloc mulțumiți. 

Ei bine, acum, că-l puneam în aplicare, nici eu eram prea sigură și 
entuziasmată de plan. 

-Credeam că suntem aici ca să auzim o cerere din partea acestei 
tinere ființe umane, a vorbi tunul dintre consilieri, o lalană înaltă 
(adică, înaltă chiar și pentru o lalană!), pe nume Hafte Sorvalh. 
Vocea ei era tradusă de casca pe care mi-o dăduseră obinii. 

-A fost un pretext, a replicat generalul Gau. Fiinţa umană nu are 


nicio cerere, ci informaţii despre care dintre voi are intenția să mă 
asasineze. 

Firește, asta a stârnit agitație în cameră. 

-E o ființă umană! a exclamat Wert Ninung, un dwaer. Nu vreau 
să fiu lipsit de respect, generale, dar umanii au distrus recent 
întreaga flotă a Conclavului. Orice informație pe care-ar împărtăși-o 
cu tine ar trebui privită ca extrem de suspectă, ca să nu spun decât 
atât. 

-Sunt complet de acord, Ninung, a răspuns Gau. De aceea, când 
mi-a fost furnizată, am făcut ce-ar fi făcut orice persoană rațională și 
mi-am pus oamenii de la securitate să verifice amănunțit informaţia. 
Regret să spun că informaţia a fost bună. lar acum trebuie să mă 
ocup de faptul că unul dintre consilierii mei — cineva care cunoaște 
toate planurile mele pentru Conclav — a conspirat împotriva mea. 

-Nu înțeleg, a zis un ghlagh al cărui nume, dacă mi-l aminteam 
corect, era Lernin Il. 

Nu eram absolut sigură, totuși; oamenii lui Gau de la securitate 
îmi dăduseră dosare despre cercul de consilieri ai lui Gau numai cu 
câteva ore înainte de ședință și, având în vedere toate celelalte pe 
care trebuia să le pregătesc, abia avusesem timp să le frunzăresc. 

-Ce nu înţelegi, Lernin? a întrebat generalul Gau. 

-Dacă știi care dintre noi este trădătorul, de ce nu s-a ocupat deja 
de el divizia ta de securitate? a întrebat Il. Asta s-ar fi putut face fără 
să te expui unui risc inutil. Având în vedere poziţia ta, n-ai nevoie 
să-ți asumi mai multe riscuri decât este absolut necesar. 

-Nu vorbim despre un ucigaș întâmplător, Il. Uită-te în jurul tău! 
De câtă vreme ne cunoaștem? Cât a muncit fiecare dintre noi ca să 
creeze acest mare Conclav al raselor? Ne-am văzut mai mult între 
noi de-a lungul timpului decât ne-am văzut soții sau soțiile și copiii. 
Ar fi acceptat oricare dintre voi dacă l-aș fi făcut pe unul să dispară 
cu o acuzație vagă de crimă? Nu i s-ar părea fiecăruia că-mi pierd 
autoritatea și creez tapi ispășitori? Nu, Il. Am ajuns prea departe și 
am făcut prea multe pentru asta. Chiar și viitorul asasin merită mai 
multă politețe. 

- Atunci, ce intenționezi să faci? întrebă Il. 

-Îi voi cere trădătorului de aici să iasă în față. Nu-i prea târziu să 
îndrept răul. 

-Îi oferi amnistie asasinului? a întrebat o creatură al cărei nume 
chiar nu mi-l aminteam (sau, având în vedere cum vorbea, bănuiesc 


că nu l-aș fi putut pronunţa corect, chiar dacă mi l-aș fi amintit). 

- Nu, a răspuns Gau. Respectiva persoană nu acționează singură. 
Face parte dintr-o conspirație care ameninţă lucrurile pentru care 
am muncit cu toții. 

Gau a făcut un semn spre mine. 

- Prietena mea umană de aici mi-a dat câteva nume, dar asta nu e 
de-ajuns. Pentru securitatea Conclavului, avem nevoie să știm mai 
mult. Și, ca să le arătăm tuturor membrilor Conclavului că trădarea 
nu poate fi tolerată, asasinul meu trebuie să răspundă pentru ce a 
făcut până în acest punct. lată oferta mea: va fi tratat corect și cu 
demnitate. Își va ispăși pedeapsa într-un oarecare confort. Familia și 
cei dragi nu vor fi pedepsiți sau considerați vinovați, în afară de 
cazul în care sunt ei înșiși conspiratori. lar crima lor nu va fi făcută 
publică. Toţi cei din afara prezentei încăperi vor ști numai că acest 
conspirator s-a retras din serviciu. Va exista o pedeapsă. Trebuie să 
existe o pedeapsă. Dar nu va exista pedeapsa istoriei. 

-Vreau să știu de unde și-a căpătat informația această ființă 
umană, a dorit Wert Ninung. 

Gau mi-a făcut semn din cap. 

-Informația provine, în ultimă instanţă, de la divizia Forţelor 
Speciale ale Uniunii Coloniale, am răspuns. 

-Acelaşi grup care a constituit vârful de lance al distrugerii flotei 
Conclavului, a comentat Wert. Nu tocmai demn de încredere. 

-Consilier Wert, am spus, cum crezi că au reușit Forțele Speciale 
să descopere fiecare dintre navele flotei voastre? Singura dată când 
se adună este atunci când elimină o colonie. Să descoperi patru sute 
de nave printre zecile de mii pe care le are la dispoziţie fiecare rasă 
în parte a fost o ispravă nemaiauzită a informaţiilor militare. După 
asta, crezi că Forţele Speciale au avut dificultăți să furnizeze un 
singur nume? 

Wert mârâi de-a binelea la mine. M-am gândit că era nepoliticos. 

- V-am spus deja că am pus să fie verificată informația, a vorbit 
generalul Gau. Nu există nicio îndoială că e exactă. Asta nu intră în 
discuţie. Ceea ce intră în discuţie este felul în care asasinul va alege 
să fie descoperit. Repet: asasinul este în această încăpere chiar acum, 
printre noi. Dacă va ieși în față acum și ne va divulga informații 
despre ceilalți conspiratori, tratamentul lor va fi generos, ușor și 
secret. Oferta e în fața ta, acum. Te implor, ca un vechi prieten, să o 
accepti. Vino în față, acum! 


Nimeni din încăpere nu se mișcă. Generalul Gau se uită fix la 
fiecare dintre consilierii săi, direct și în ochi, vreme de câteva 
secunde la fiecare. Niciunul nu făcu nici măcar un pas în față. 

-Foarte bine! a continuat generalul Gau. Atunci, pe calea cea mai 
grea. 

-Ce-o să faci acum, generale? a întrebat Sorvalh. 

- Simplu, a răspuns Gau. Vă voi chema pe fiecare, pe rând. Vă veţi 
înclina în faţa mea și îmi veți jura loialitate în calitate de conducător 
al Conclavului. Acelora despre care știu că sunt sinceri le voi 
mulțumi. Aceluia despre care știu că e trădător îi spun: te voi da în 
vileag în fața celor alături de care ai lucrat atâta vreme și voi pune să 
fii arestat. Pedeapsa ta va fi severă. Și va fi categoric publică. Și se va 
sfârși cu moartea ta! 

-Asta nu-ți seamănă, generale, a observat Sorvalh. Ai creat 
Conclavul cu ideea să nu existe dictatori, nici cereri de loialitate 
personală. Există doar loialitatea față de Conclav. Faţă de idealurile 
lui. 

- Conclavul este aproape de prăbușire, Hafte. lar tu știi la fel de 
bine ca mine că Nerbros Eser și cei de soiul lui vor conduce 
Conclavul ca pe moșia personală. Unul dintre voi a hotărât deja că 
dictatura lui Eser este preferabilă unui Conclav unde fiecare rasă are 
o voce. Este limpede pentru mine că trebuie să cer loialitatea care era 
cândva de la sine înțeleasă. Îmi pare rău că s-a ajuns la asta. Dar s-a 
ajuns. 

-Dacă nu vom jura loialitate? a întrebat Sorvalh. 

- Atunci, veți fi arestați ca trădători. Împreună cu cel despre care 
știu că este asasinul. 

-N-ai dreptul să faci asta, a insistat Sorvalh. Acţionezi împotriva 
propriei tale viziuni pentru Conclav, dacă ceri această loialitate. 
Vreau să știi că eu cred asta din adâncul sufletului. 

-Am notat. 

-Foarte bine, a zis Sorvalh, a pășit în față, pe platformă, și a 
îngenuncheat. General Tarsem Gau, îţi ofer loialitatea mea în calitate 
de conducător al Conclavului. 

Gau se uită la mine. Era rândul meu. Am clătinat din cap în 
direcția lui, destul de clar ca toată lumea din încăpere să vadă că 
aștepta verificarea mea. 

- Mulţumesc, Hafte. Te poți duce înapoi. Wert Ninung, te rog, 
înaintează! 


Ninung înaintă. La fel și următorii șase consilieri. Mai rămâneau 
trei. 

Aveam emoții. Căzusem deja de acord cu Gau că nu aveam să 
ducem jocul atât de departe, încât să acuzăm pe cineva care nu era 
de fapt vinovat. Dar, dacă ajungeam la sfârșit fără un trădător, 
amândoi am fi avut multe pentru care să răspundem. 

- Lernin Il, a rostit generalul Gau, înaintează, te rog! 

Il dădu din cap, se deplasă lin înainte și, când ajunse lângă mine, 
mă împinse cu brutalitate pe podea și se aruncă după cuțitul de 
piatră pe care Gau îl lăsase pe masa de lângă el. M-am lovit de 
podea atât de tare, încât craniul mi-a săltat pe ea. Am auzit țipete și 
gâgâituri de alarmă din partea celorlalți consilieri. M-am rostogolit 
și m-am uitat în sus, exact când Il ridicase cuțitul și se pregătea să-l 
înfigă în general. 

Cuţitul fusese lăsat afară și la îndemână dintr-un motiv. Gau 
spusese deja că vrea să-l dea în vileag pe trădător și că știe sigur cine 
era; spusese că pedeapsa pentru trădător avea să includă moartea. 
Trădătorul ar fi fost deja convins că n-ar fi avut nimic de pierdut 
încercând asasinatul atunci și acolo. Dar consilierii lui Gau nu 
purtau de obicei unelte ucigătoare asupra persoanei lor; erau niște 
birocraţi care nu aveau nimic mai periculos la ei decât un toc. Dar un 
cuțit de piatră frumos și ascuțit, lăsat neglijent prin preajmă, ar fi 
fost exact obiectul menit să-l convingă pe viitorul asasin să-și asume 
riscul. Acesta era, de asemenea, motivul pentru care gărzile 
generalului (și Hickory și Dickory) erau postate la marginea 
încăperii, în loc să fie în apropierea generalului; trebuia să dăm 
asasinului iluzia că apucă să dea o lovitură sau două, înainte ca 
gărzile să pună mâna pe el. 

Generalul nu era prost, desigur; purta o armură care-i acoperea 
cea mai mare a acelor părți ale corpului care sunt susceptibile la răni 
de cuţit. Dar capul și gâtul erau încă vulnerabile. Generalul credea 
că merita riscul, dar acum, când îl vedeam încercând să se miște ca 
să se apere, am ajuns la concluzia că partea cea mai slabă a planului 
nostru era cea în care generalul se presupune că evită să fie 
înjunghiat mortal. 

Il cobora cuțitul. Niciuna dintre gărzile generalului sau Hickory și 
Dickory nu aveau să ajungă acolo la timp. Hickory și Dickory mă 
antrenaseră să dezarmez un adversar; problema era că mă aflam pe 
jos și nu într-o poziție din care să blochez lovitura de cuțit. Și 


oricum, ghlagh era o rasă a Conclavului; nu petrecusem niciun pic 
de timp învățând vreunul dintre punctele lor slabe. 

Apoi însă îmi trecu ceva prin cap, așa cum stăteam pe spate, 
uitându-mă în sus la Il. 

Poate că nu știam prea multe despre ghlagh, dar cu siguranță 
știam cum arată un genunchi. 

M-am proptit în podea, am împins și am lovit tare cu călcâiul, 
dintr-o parte, în genunchiul cel mai apropiat al lui Il. Acesta cedă cu 
o răsucire nefirească și am crezut că simt ceva din piciorul lui 
trosnind, ceea ce îmi dădu o senzație de greață. Il ţipă de durere și 
se apucă de picior, scăpând cuțitul. M-am târât departe de el cât de 
repede am putut. Generalul Gau se aruncă de pe scaun și îl dobori 
pe Il la podea. 

Hickory și Dickory apărură brusc lângă mine, trăgându-mă de pe 
trepte. Gau strigă ceva gărzilor care alergau spre general. 

-Echipa lui! Opriti-i echipa! 

M-am uitat către bănci și am văzut trei ghlagh năpustindu-se spre 
aparatura lor. Oamenii lui Il erau la curent, e limpede, cu asasinatul 
și încercau acum să le semnaleze conspiratorilor că fuseseră 
descoperiți. Gărzile lui Gau se opriră brusc și se întoarseră, sărind 
peste bănci ca să ajungă la echipa lui Il. Le azvârliră aparatele dintr-o 
lovitură, dar nu înainte ca unul să fi trimis un mesaj. Am știut 
pentru că peste tot în cartierul general al Conclavului alarmele se 
treziră la viață, cu un bolborosit. 

Stația spaţială era atacată. 


Cam la un minut după ce Il își lansase atacul stângaci asupra 
generalului Gau, un crucișător de luptă impo numit Farre lansă șase 
rachete în porțiunea din stația spațială a Conclavului unde se aflau 
birourile lui Gau. Farre era comandat de un impo numit Ealt Ruml. 
Ruml, se dovedi, ajunsese la o înțelegere cu Nerbros Eser și cu 
Lernin Il ca să preia comanda unei noi flote a Conclavului după 
asasinarea lui Gau. Ruml urma să ducă apoi toată flota la stația 
Phoenix, s-o distrugă și să ia la rând lista lumilor umane. În schimb, 
tot ce trebuia să facă Ruml era să fie pregătit pentru un mic 
bombardament demonstrativ al birourilor și al navei amiral a lui 
Gau când primea semnalul, ca parte dintr-o tentativă mai mare de 
lovitură de stat concertată, care urma să cuprindă asasinarea lui Gau 
ca eveniment principal și distrugerea navelor principale de luptă ale 


raselor loiale lui Gau. 

Când Gau le dezvălui consilierilor săi că știa că unul dintre ei era 
trădător, un membru al echipei lui Il trimise un mesaj codificat lui 
Ruml, informându-l că totul stă s-o ia razna. La rândul lui, Ruml 
trimise mesaje codificate proprii către alte trei crucișătoare de luptă 
din apropierea stației Conclavului, fiecare având drept căpitan pe 
cineva pe care Ruml îl convertise la cauză. Toate cele patru nave 
începură să-și încălzească sistemele de armament și să-și aleagă 
țintele: Ruml tinti birourile lui Gau, în timp ce restul trădătorilor 
tinti nava amiral a lui Gau, Steaua Blândă, și alte aparate. 

Dacă ar fi mers tot așa cum plănuiseră, Ruml și conspiratorii săi ar 
fi scos din funcțiune navele cele mai capabile să vină în ajutorul lui 
Gau- nu că ar fi contat, pentru că Ruml ar fi deschis birourile lui 
Gau către spațiu, aspirându-i pe toţi cei dinăuntru (inclusiv, în acel 
moment, pe mine) în vidul rece, fără aer. Câteva minute mai târziu, 
când echipa lui Il trimise o notă de confirmare chiar înainte de a-și 
vedea aparatura aruncată din labe, Ruml își lansă rachetele și pregăti 
încă o serie pentru lansare. 

Și fu, îmi închipui, extrem de surprins când Farre fu lovit din flanc 
aproape simultan de trei rachete trase de pe Steaua Blândă. Steaua și 
alte șase nave de încredere fuseseră puse în stare de alertă de către 
Gau ca să stea cu ochii pe orice navă care at fi început să-și 
încălzească sistemele de arme. Steaua depistase Farre încălzindu-și 
bateriile de rachete, țintise nava în tăcere și-și pregătise propria 
apărare. 

Gau interzisese orice acțiune până când rachetele altcuiva își luau 
zborul, dar, în clipa în care Farre lansă, Steaua făcu același lucru, apoi 
porni apărarea antirachetă împotriva celor două rachete care o 
ținteau, trimise de către crucișătorul arrisian Vut-Roy. 

Steaua distruse una dintre rachete și suferi pagube ușoare din 
partea celei de-a doua. Farre, care nu se așteptase la un contraatac, 
suferi pagube grele de la rachetele de pe Steaua și încă și mai multe 
pagube când motorul i se rupse, distrugând jumătate de navă și 
ucigând sute de persoane la bord, inclusiv pe Ealt Ruml și echipajul 
său de pe punte. Cinci dintre cele șase rachete trase de Farre fură 
scoase din funcțiune de către sistemele defensive ale stației spaţiale; 
a șasea lovi staţia, lăsând o gaură din compartimentul stației aflate 
lângă birourile lui Gau. Sistemul de uși etanșe al stației izolă 
stricăciunile în câteva minute; fură uciși patruzeci și patru de 
oameni. 


Toate se petrecură în nici două minute, pentru că lupta avusese 
loc la distanţe incredibil de mici. Spre deosebire de bătăliile spaţiale 
din spectacolele de divertisment, bătăliile reale între nave spațiale au 
loc pe distanțe uriașe. În această bătălie totuși, toate navele se aflau 
pe orbită în jurul staţiei. Unele dintre navele implicate erau doar la 
câțiva kilometri unele de altele. Asta-i în mare parte echivalentul 
pentru navele spaţiale al unei încăierări cu pumnalele. 

Sau așa mi s-a spus. Mă iau după ce-mi zic alții despre bătălie, 
pentru că în acel moment ceea ce făceam eu era să fiu trasă afară din 
camera consilierilor generalului Gau de Hickory și Dickory. Ultimul 
lucru pe care l-am văzut a fost Gau țintuindu-l la pământ pe Lernin 
Il, în timp ce încerca din răsputeri să-i împiedice pe ceilalți consilieri 
să-l bată măr pe nemernic. Era prea mult zgomot ca să mai meargă 
dispozitivul de traducere, dar bănuiam că Gau încerca să le spună 
celorlalți că avea nevoie de Il în viață. Ce poți să zici... Nimănui nu-i 
plac trădătorii. 


Mi s-a povestit, de asemenea, că bătălia din afara staţiei spaţiale ar 
fi durat mai mult, numai că la scurtă vreme după prima salvă de 
rachete se întâmplă ceva straniu: un crucișător obin făcu saltul 
neliniștitor de aproape de stația spațială a Conclavului, declanșând o 
serie de alarme de proximitate în același timp cu alarmele de bătălie 
deja pornite. Asta era neobișnuit, dar ceea ce le atrase cu adevărat 
atenţia tuturor fură celelalte nave care apărură cam la treizeci de 
secunde după aceea. Staţia avu nevoie de câteva minute ca să le 
identifice și pe acestea. 

Moment în care toţi cei ce se luptaseră între ei își dădură seama că 
aveau acum ceva mult mai mare pentru care să-și facă griji. 

Nu știam, deocamdată, nimic din toate astea. Hickory și Dickory 
mă trăseseră către sala de conferinţe, la o oarecare distanţă de 
camera consilierilor, și o păzeau, când alarmele se opriră brusc. 

-Fi bine, am folosit în sfârșit antrenamentul acela, i-am zis lui 
Hickory. 

Eram surescitată din cauza adrenalinei rămase după încercarea de 
asasinat și umblam de la un capăt al altul al încăperii. Hickory nu 
răspunse nimic și continuă să scruteze coridorul în căutarea 
amenințărilor. Am oftat și am așteptat până mi-a făcut semn că ne 
puteam mișca în siguranță. 

Zece minute mai târziu, Hickory păcăni ceva către Dickory, care se 


duse la ușă. Hickory porni pe coridor și dispăru din vedere. După 
puțin timp am auzit vocea lui Hickory, care discuta aprins cu 
cineva. Hickory se întoarse, urmat de șase gărzi cu o înfățișare foarte 
serioasă și de generalul Gau. 

-Ce s-a întâmplat? am întrebat. Sunteţi teafăr? 

-Ce-ai de-a face cu consu? s-a interesat generalul Gau, ignorând 
întrebarea mea. 

- Consu? Nimic. Le-am cerut obinilor să încerce să-i contacteze în 
numele meu, să vad dacă m-ar putea ajuta să salvez Roanoke. Asta 
s-a întâmplat cu câteva zile în urmă. N-am auzit nimic de la obini, 
de-atunci. 

-Cred că ai un răspuns. Sunt aici. Și cer să te vadă. 

-E o navă consu aici, acum? 

-De fapt, acel consu care întreabă de tine este pe o navă obină. 
Ceea ce pentru mine n-are niciun sens, dar nu contează. Sunt nave 
consu care urmează nava obină. 

- Nave... Câte? 

-Până acum? Vreo șase sute. 

- Poftim? am exclamat. 

Adrenalina atinse din nou un vârf. 

-Şi încă mai vin, a continuat generalul Gau. Te rog, nu înțelege 
greșit, Zoë, dar, dacă ai făcut ceva ca să-i înfurii pe consu, sper că 
aleg să te pedepsească pe tine, nu pe noi! 

M-am întors și m-am uitat la Hickory, nevenindu-mi să cred. 

— Ai spus că ai nevoie de ajutor, a vorbit Hickory. 


Douăzeci și patru 


Am intrat în cala celeilalte nave obine. 

- Așadar, aceasta este ființa umană care are o întreagă rasă să-i 
îndeplinească poruncile, vorbi creatura consu, care mă aștepta acolo. 
Era singurul loc de pe nava obină unde ar fi încăput, am bănuit. 

Am zâmbit fără pic de sinceritate. 

- Râzi de mine! a continuat consu. 

Vorbea o engleză perfectă și cu o voce domoală, blândă, ceea ce 
era ciudat, având în vedere cât semăna cu o insectă mare și cumplit 
de furioasă. 

-Îmi pare rău, am răspuns. Numai că e a doua oară pe ziua de azi 
când cineva mi-a spus asta. 

— Bine, a zis consu. 

Se desfășură într-un fel care mă făcu să vreau s-o iau la fugă 
țipând în cealaltă direcţie și, de undeva din interiorul corpului, un 
braţ și o mână înfiorător de asemănătoare cu unele umane făcură 
semn spre mine. 

-Vino și lasă-mă să mă uit la tine... 

Am făcut un pas în față, apoi am avut mari dificultăți cu pasul 
următor. 

— Ai cerut să vin, ființă umană, a vorbit consu. 

Mi-am făcut curaj și m-am dus către consu. El m-a atins și m-a 
împuns cu braţele mai mici, în timp ce braţele gigantice, tăioase, cele 
pe care consu le foloseau ca să decapiteze inamici în luptă, pluteau 
amenințător de-o parte și de alta a mea, cam la nivelul capului. Am 
reușit să nu mă pierd de tot. 

- Da, bine, a zis consu și am auzit ceva care suna a dezamăgire în 


vocea lui. Nu-i nimic deosebit de special la tine, nu? Fizic. Ai ceva 
special din punct de vedere mintal? 

- Nu, am răspuns, sunt doar eu. 

-Cu toții suntem doar noi înșine, a replicat uriașul consu și se plie 
la loc în corpul lui, spre marea mea ușurare. Asta-i axiomatic. Ce 
anume ai tu care să facă sute de obini să accepte să moară ca să 
ajungă la mine, asta întreb. 

Mi s-a făcut rău din nou. 

- Ai spus că sute de obini au murit ca să te aducă la mine? 

- O, da. Favoriţii tăi mi-au înconjurat nava cu a lor și au încercat să 
urce la bord. Nava i-a ucis pe toți cei care au încercat. Au perseverat 
și în cele din urmă am devenit curios. Am permis unuia să urce la 
bordul navei și mi-a spus că tu ai cerut obinilor să-i convingă pe 
consu să te ajute. Voiam să văd cu ochii mei ce fel de creatură ar 
putea să ceară așa ceva cu atâta nonșalanţă și ar putea să-i facă pe 
obini să îndeplinească cererea cu un asemenea preț pentru ei. 

S-a uitat din nou la mine, curios. 

-Pari supărată. 

-Mă gândesc la obinii care au murit. 

-Au făcut ce le-ai cerut, a spus consu, pe un ton plictisit. 

-Nu trebuia să omori atâția. 

- Favoriţii tăi nu trebuiau să ofere atâția pentru sacrificiu. Și totuși, 
au făcut-o. Pari proastă, așa că o să-ți explic. Favoriţii tăi, în măsura 
în care pot gândi, au făcut-o în mod inteligent. Consu nu vor vorbi 
cu obinii pentru interesul acestora. Am răspuns la întrebările lor cu 
multă vreme în urmă și nu ne interesează să vorbim mai departe pe 
acest subiect. 

-Dar tu vorbești cu obinii, am remarcat. 

-Sunt pe moarte. Am pornit în — și aici consu scoase un zgomot 
care suna ca un tractor căzând de pe un deal- călătoria morții care le 
este permisă acelor consu pregătiți să meargă mai departe, dacă în 
această viață s-au dovedit vrednici. Consu aflați în călătorie pot face 
tot ce le place, inclusiv să vorbească cu creaturi proscrise, și pot, 
dacă li se cere în mod corespunzător, să acorde o ultimă favoare. 
Favoriţii tăi i-au spionat pe consu vreme de decenii — am fost 
conștienți de asta, dar n-am făcut nimic —, știau traseul călătoriei 
morții și navele ceremoniale în care zboară cei aflați în călătorie. 
Favoriţii tăi înțelegeau că era singurul fel în care puteau vorbi cu noi. 
Și mai știau de ce-ar fi nevoie ca să-mi trezească interesul, mie sau 


oricărui alt consu, destul ca să-i ascult. Ar fi trebuit să știi când ţi-ai 
făcut cererea. 

-N-am știut. 

-Atunci ești necugetată, ființă umană. Dacă aș fi înclinat să-mi 
pară rău pentru obini, ar fi pentru că și-au irosit efortul și m-au 
abătut din drum de dragul cuiva atât de ignorant în privința 
prețului. Dar nu-mi pare rău pentru ei. Obinii măcar știau prețul și 
l-au plătit de bunăvoie. Acum... Fie îmi spui cum ceri să te ajut, fie să 
plec și moartea favoriților tăi va fi fost cu adevărat în zadar. 

- Am nevoie de ajutor ca să-mi salvez colonia, am răspuns și am 
făcut un efort să mă concentrez. Prietenii și familia mea sunt acolo și 
sunt amenințați de un atac. E o colonie mică și nu-i în stare să se 
apere singură. Uniunea Colonială nu ne va ajuta. Obinilor nu le e 
permis să ne ajute. Consu au tehnologia care ne-ar putea ajuta. Te 
rog să ne ajuţi! 

-Ai spus „rog“, observă consu. Favoriţii tăi spun „cer“. 

- Am cerut ajutor de la obini pentru că știam că pot. Pe tine te rog. 

-Nu-mi pasă de colonia ta sau de tine. 

-Tocmai ai zis că poţi acorda o favoare, ca parte a călătoriei morții 
tale. Ar putea fi aceasta. 

-S-ar putea ca favoarea mea să le fi fost acordată obinilor prin 
faptul că am vorbit cu tine. 

Când am auzit, am clipit. 

-Cum ar putea fi o favoare pentru ei simplul fapt de a vorbi cu 
mine, dacă nici măcar nu te gândești să mă ajuţi? Atunci, tu ai fi cel 
care le-ar irosi sacrificiul și efortul. 

-E alegerea mea. Obinii înțeleg, că, făcând sacrificiul, răspunsul ar 
putea fi „nu“. Acesta este un alt lucru pe care ei îl înțeleg, iar tu nu. 

— Știu, sunt o mulțime de lucruri pe care nu le înțeleg aici. Îmi dau 
seama de asta. Imi pare rău. Dar tot am nevoie de ajutor pentru 
familia și prietenii mei. 

-Cât de mulți membri ai familiei și prieteni ai? 

-Colonia mea are două mii cinci sute de oameni. 

- Un număr asemănător de obini au murit ca să mă aducă aici. 

-N-am știut că o să se întâmple asta. N-aș fi cerut așa ceva. 

- Așa să fie? a întrebat consu. 

Își mută volumul și se trase spre mine. N-am dat înapoi. 

-Nu te cred, ființă umană. Eşti necugetată și ignorantă, atâta lucru 


e limpede. Și totuși, nu-mi vine să cred că până și tu n-ai înțeles ce 
pretindeai de la obini, atunci când le-ai cerut să vină la noi de dragul 
tău. Ai cerut ajutor de la obini pentru că puteai. Și, pentru că puteai, 
n-ai întrebat de preț. Dar trebuia să fi știut că prețul va fi mare. 

Nu știam ce să răspund la asta. 

Consu se trase înapoi și păru să mă privească de parcă aș fi fost o 
insectă amuzantă. 

- Capriciile și cruzimea ta față de obini mă interesează. Și că obinii 
sunt dornici să-i dea pe unii dintre ei pentru capriciile tale, în ciuda 
lipsei de afecțiune pentru ei. 

Am spus ceva ce știam că o să regret, dar nu m-am putut 
împiedica. Consu făcea o treabă realmente excelentă provocându-mă 
intenționat. 

- Venind din partea unui membru al rasei care le-a dat obinilor 
inteligență, dar nu și conștiință, e amuzant. Câtă vreme vorbim 
despre capricii și cruzime. 

- A, da, așa e. Obinii mi-au spus. Eşti copilul ființei umane care a 
făcut aparatele cu care obinii se joacă de-a conștiința. 

-Nu se joacă. O au! 

-Şi e îngrozitor că o au. Conștiinţa e o tragedie. Îndepărtează 
întreaga rasă de perfecțiune, o face să-și irosească eforturile în 
încercări individuale și extravagante. Vieţile noastre, în calitate de 
consu, sunt petrecute învățând să ne eliberăm rasa de tirania sinelui, 
să trecem dincolo de noi înșine și, făcând astfel, să ne împingem rasa 
înainte. De aceea ajutăm rasele inferioare, ca să vă puteți și voi 
elibera cu timpul. 

Mi-am mușcat obrazul. Consu coborau uneori într-o colonie 
umană, o rădeau de pe fața planetei, apoi așteptau ca Fortele 
Coloniale de Apărare să vină să se lupte cu ei. Era un joc pentru 
consu, din câte își putea da seama oricine. A spune că o făceau în 
folosul nostru era pervers, ca să nu zicem mai mult. 

Dar eram aici ca să cer ajutor, nu să discut probleme de morală. 
Înghițisem o dată momeala. Nu îndrăzneam să las să se întâmple 
din nou. 

Consu continuă, fără să bage în seamă luptele mele personale. 

-Ceea ce ați făcut voi, ființele umane, obinilor le batjocorește 
potenţialul. I-am creat pe obini să fie cei mai buni dintre noi toți, 
singura rasă fără conștiință, singura rasă liberă să-și urmeze destinul 
ca rasă de la primii pași. Obinii erau meniti să fie ceea ce noi 


aspiram să devenim. A-i vedea năzuind spre conștiință însemna să 
vedem o creatură care ar putea zbura năzuind să se bălăcească în 
noroi. Tatăl tău nu le-a făcut obinilor nicio favoare, ființă umană, 
înlănțuindu-i cu o conștiință! 

Am rămas nemișcată un minut, uimită că acest consu mi-ar spune 
mie, într-o discuție aparent întâmplătoare, lucruri pentru care obinii 
își sacrificaseră jumătate din numărul lor cu atât de mulți ani în 
urmă, dar nu le fusese niciodată permis să le audă. Consu așteptă, 
răbdător, răspunsul meu. 

- Obinii n-ar fi de acord. Și nici eu. 

-Sigur că nu. Dragostea lor pentru conștiință este motivul pentru 
care sunt dornici să facă lucruri ridicole pentru tine. Asta și faptul că 
au ales să te cinstească pentru ceva ce a făcut tatăl tău, deși tu n-ai 
avut nicio contribuţie. Orbirea și cinstea asta îți convin. Le folosești 
ca să-i determini să facă ce vrei tu. Nu le prețuiești conștiința pentru 
ceea ce le oferă lor. O preţuiești pentru ceea ce-ţi permite să le faci lor. 

-Nu-i adevărat! 

- Adevărat! a comentat consu și am auzit tonul batjocoritor din 
vocea lui. 

Își deplasă din nou greutatea. 

-Foarte bine, ființă umană! Mi-ai cerut să te ajut. Poate că o s-o 
fac. Îți pot acorda o favoare, una pe care consu n-o pot refuza. Dar 
această favoare nu este gratuită. Vine cu un pret atașat. 

-Ce preț? 

-Mai întâi vreau să mă distrez. Așa că îți ofer acest târg. Aveţi 
printre voi câteva sute de obini. Alege o sută dintre ei în orice fel 
dorești. O să cer de la consu să trimită o sută dintre ai noștri — 
condamnați, păcătoși și alții care s-au abătut de la cale și ar fi dispuși 
să încerce să se răscumpere. Îi vom instiga pe unii împotriva 
celorlalți, până la moarte. În final, o singură parte va câștiga, 
continuă el. Dacă e a voastră, te voi ajuta. Dacă e a mea, nu. Și apoi, 
după ce mă voi fi distrat suficient, voi pleca la drum, să-mi termin 
călătoria morții. O să-i chem pe consu acum. Să zicem că în opt ore 
de-ale voastre începem acest divertisment. Sunt convins că ai destul 
timp să-ți pregătești favoriţii. 


-Nu vom avea nicio problemă să găsim o sută de voluntari printre 
obini, mi-a zis Dock. 
Ne aflam amândoi în sala de conferinţe pe care mi-o împrumutase 


generalul Gau. Hickory și Dickory stăteau de partea cealaltă a ușii ca 
să se asigure că nu sunt deranjati. 

- Voi pregăti voluntarii pentru tine într-o oră. 

-De ce nu mi-ai spus cum plănuiau obinii să-i aducă pe consu la 
mine? am întrebat. Consu de aici mi-a zis că sute de obini au murit 
ca să-l aducă pe el. De ce nu m-ai avertizat că asta o să se întâmple? 

-N-am știut cum le vom atrage atenţia, a răspuns Dock. Am 
transmis mai departe cererea ta, împreună cu acordul meu. N-am 
participat la luarea hotărârii. 

-Dar știai că asta s-ar putea întâmpla. 

-Ca membru al consiliului, știam că i-am ținut pe consu sub 
observaţie și că au existat planuri de a găsi metode să vorbim din 
nou cu ei. Știam că asta era una dintre ele. 

-De ce nu mi-ai spus? 

-Ti-am spus că încercarea de a vorbi cu consu cere un preț mare. 
Acesta a fost prețul. Atunci prețul nu părea prea mare pentru tine. 

-N-am știut că ar însemna ca sute de obini să moară. Sau că s-ar 
arunca încontinuu sub focul consu până când aceștia devin suficient 
de curioși ca să oprească. Dacă aș fi știut, v-aș fi cerut să încercați 
altceva. 

- Având în vedere ce ne-ai cerut să facem și timpul pe care-l 
aveam la dispoziție, nu exista altceva. 

Dock veni spre mine și desfăcu mâinile ca și cum ar fi încercat să 
mă facă să văd ceva important. 

-Te rog, înțelege, Zoë! Plănuiserăm să apelăm la un consu în 
călătoria morții sale de multă vreme și din propriile noastre motive. 
A fost unul dintre motivele pentru care ţi-am putut îndeplini 
cererea. Totul era deja pregătit. 

-Dar ordinul meu i-a omorât. 

-Nu e vina ta că au pretins consu moartea lor... Obinii care au 
făcut parte din misiune știau deja de ce era nevoie ca să atragă 
atenţia consu. Erau deja dedicați planului. Cererea ta a schimbat 
doar momentul și scopul misiunii. Dar cei care au participat au 
făcut-o de bunăvoie și au înţeles motivul pentru a o face. A fost 
alegerea lor. 

-Dar tot au făcut-o pentru că eu nu m-am gândit la ce-am cerut... 

-Au făcut-o pentru că ne-ai cerut ajutorul. Ei au crezut că e o 
onoare s-o facă apentru tine. Exact cum cei care vor lupta acum 
pentru tine vor considera că e o onoare. 


Mi-am privit mâinile, rușinat să mă uit la Dock. 

- Zici că plănuiați deja să apelați la un consu în călătoria morții. 
Ce voiați să cereți? 

— Înţelegere. Să știm de ce consu ne-au refuzat conștiința. Să știu 
de ce au ales să ne pedepsească cu lipsa ei. 

Auzind asta, am ridicat ochii. 

-Ştiu răspunsul, am replicat și i-am explicat lui Dock ce-mi 
spusese consu despre conștiință și despre motivul pentru care 
preferaseră să nu le-o dea obinilor. Nu știu dacă era răspunsul pe 
care-l căutați. Dar asta mi-a zis consu. 

Dock nu scoase niciun cuvânt. M-am uitat la el cu mai multă 
atenție și mi-am dat seama că tremura. 

- Hei! am zis și m-am ridicat de pe scaun. N-am vrut să te supăr. 

-Nu sunt supărat. Sunt fericit. Ne-ai dat răspunsuri la întrebări pe 
care le-am pus de când există rasa noastră. Răspunsuri pe care consu 
nu ni le-ar fi dat singuri. Răspunsuri pentru care mulți dintre noi și- 
ar fi dat viața. 

-Multi dintre voi v-aţi dat viața pentru ele. 

- Nu. Și-au dat viața să te ajute pe tine. Nu ne-am așteptat la nicio 
compensație pentru sacrificiu. Au făcut-o pentru că ai avut nevoie. 
Nu trebuia să ne dai nimic în schimb. Dar ne-ai dat asta. 

-Cu plăcere. 

Începeam să mă simt stânjenită. 

-Nu-i mare lucru. Consu tocmai mi-au spus. M-am gândit doar că 
ar trebui să știți. 

- Gândește-te, Zoë, că acest lucru pe care tocmai ai crezut că ar 
trebui să-l știm și noi este ceva pe care alţii l-ar fi privit ca pe o 
metodă de a ne avea la mână. Că ei ne-ar fi vândut informația sau 
ne-ar fi refuzat-o. Tu ne-ai dat-o gratis. 

- După ce v-am zis că am nevoie de ajutor și am trimis sute de 
obini la moarte, am adăugat și m-am așezat la loc. Nu face din mine 
o eroină, Dock! Nu așa mă simt în momentul ăsta. 

-Îmi pare rău, Zoë. Dar, dacă nu vrei să fii eroină, să știi măcar că 
nu ești nici o persoană rea. Eşti prietena noastră. 

-Multumesc, Dock. Asta mă ajută un pic. 

Dock dădu din cap. 

— Acum mă duc să-i găsesc pe cei o sută de voluntari pe care-i 
cauţi. Nu-ţi face griji, Zoë! Nu te vom dezamăgi. 


- Asta-i ce-am găsit pentru tine într-un termen atât de scurt, vorbi 
generalul Gau. 

Roti mâna prin imensa cală a staţiei spațiale. 

- Partea asta a staţiei abia a fost construită, n-am folosit-o încă 
pentru mărfuri. Cred că o să se potrivească pentru scopurile tale. 

Am privit imensitatea spațiului. 

-Aşa cred. Mulţumesc, generale. 

-Măcar atât am putut face. Având în vedere cum m-ai ajutat în 
ultima vreme. 

-Multumesc că nu-mi purtați pică pentru invazia consu. 

- Dimpotrivă, a fost un câștig. A oprit bătălia din jurul stației 
spațiale înainte să devină cu adevărat oribilă. Echipajele trădătoare 
au presupus că eu am chemat navele acelea în ajutor. S-au predat 
înainte să apuc să le schimb impresia. M-ai ajutat să înăbuș revolta 
înainte de a începe. 

-Cu plăcere. 

- Mulţumesc. Acum, desigur, aș vrea să plece. Dar înțeleg că se 
află aici ca să se asigure că n-o să facem nimic nesăbuit cu oaspetele 
nostru consu cât timp e aici. Navele sunt automate de luptă, nici 
măcar cu echipaj, dar aceasta e tehnologie consu. Nu-mi închipui că, 
dacă ar deschide focul asupra noastră, am avea prea multe șanse. 
Așa că avem o pace forțată aici, pe moment. De vreme ce e în 
favoarea mea și nu împotriva mea, n-ar trebui să mă plâng. 

-Ati mai aflat ceva despre Nerbros Eser și ce planuri are? am 
întrebat. 

Nu prea aveam chef să mă mai gândesc la consu. 

- Da. Lernin a fost destul de îndatoritor acum, că încearcă să evite 
să fie executat pentru trădare. Asta îi oferă o motivaţie excelentă. Îmi 
spune că Eser plănuiește să cucerească Roanoke cu o trupă mică de 
soldați. Ideea este să arate că poate lua cu o sută de soldaţi ce eu n- 
am putut lua cu patru sute de crucișătoare de luptă. Dar mă tem că 
„a lua“ este un cuvânt nepotrivit. Eser plănuiește să distrugă colonia 
și pe toți din ea. 

- Ăsta era și planul dumneavoastră, i-am adus aminte generalului. 

Acesta legănă din cap în ceea ce am presupus că era un semn de 
recunoaștere. 

-Ai aflat până acum, sper, că aș fi preferat foarte mult să nu-i ucid 
pe coloniști. Eser n-are intenţia să ofere această opțiune. 

Am sărit peste această informație în mintea mea. 


-Când o să atace? 

- Curând, cred. Lernin nu crede că Eser și-a adunat trupele încă, 
dar tentativa eșuată de asasinat o să-l forțeze să se pună în mișcase 
mai devreme, nu mai târziu. 

- Grozav! am exclamat. 

-Mai e timp. Nu-ţi pierde speranţa, Zoë! 

-Nu mi-o pierd. Dar am încă o groază pe cap. 

-Ati găsit destui voluntari? 

- Am găsit, am răspuns și m-am crispat în timp ce vorbeam. 

-Ce nu merge? 

- Unul dintre voluntari... am zis și m-am oprit. 

Am încercat din nou. 

- Unul dintre voluntari e un obin pe nume Dickory. Prietenul și 
garda mea de corp. Când s-a oferit voluntar, i-am zis nu. l-am cerut 
să-și retragă oferta, dar a refuzat. 

-Faptul că el s-a oferit voluntar ar putea fi un imbold puternic. 
Probabil i-a încurajat și pe alţii să iasă în față. 

Am dat din cap. 

-Dar Dickory încă e prietenul meu... Încă face parte din familie. 
Poate că n-ar trebui să aibă importanță, dar are. 

-Sigur că are. Eşti aici pentru ca aceia pe care-i iubești să nu 
pățească niciun rău. 

-Le cer unor persoane pe care nu le cunosc să se sacrifice pentru 
unele pe care le cunosc. 

-De aceea le ceri să se ofere voluntari. Dar mie mi se pare că 
motivul pentru care se oferă ești tu. 

Am dat din cap, m-am uitat la cală și mi-am închipuit lupta care 
se apropia. 


- Am o propunere pentru tine, mi s-a adresat consu. 

Stăteam amândoi în camera de comandă a calei, la zece metri 
deasupra podelei. Pe podea erau două grupuri de ființe. În primul, 
se aflau cei o sută de obini care se oferiseră voluntari să lupte pentru 
mine. În celălalt, erau cei o sută de infractori consu, care urma să 
lupte cu obinii pentru șansa de a-și recăpăta onoarea. Consu arătau 
înfricoșător de mari pe lângă obini. Competiția urma să fie luptă 
corp la corp modificată: obinilor le era permis un pumnal de luptă, 
în timp ce consu, cu brațele lor tăioase, urma să lupte cu mâinile 


goale, dacă faptul că puteai mânui două membre ascuţite ca un brici, 
atașate la propriul tău corp, se putea numi „cu mâinile goale“. 

Deveneam din ce în ce mai nervoasă în legătură cu șansele 
obinilor. 

-O propunere, repetă consu. 

Am aruncat o privire piezișă către consu, care aproape că umplea 
singur camera de comandă. Îl găsisem deja aici când urcasem; nu 
eram prea sigură cum trecuse pe ușă. Noi doi ne aflam aici 
împreună cu Hickory, Dock și generalul Gau, care își asumase 
sarcina de a juca rolul de arbitru oficial pentru competiție. 

Dickory era jos, pe podea. Pregătindu-se de luptă. 

-Te interesează s-o auzi? a întrebat consu. 

-Suntem pe cale să începem, am replicat. 

-E vorba de competiţie, insistă consu. Am o cale prin care poți 
obține ceea ce vrei fără să avem nicio competiție. 

Am închis ochii: 

- Spune-mi! 

-Te voi ajuta să păstrezi colonia în siguranţă furnizându-ți o 
mostră din tehnologia noastră. O mașină care produce un câmp de 
energie menit să absoarbă impulsul proiectilelor. Un câmp sugător. 
Face gloanțele să cadă din aer și absoarbe energia rachetelor înainte 
să-și lovească țintele. Dacă ești deșteaptă, colonia ta o poate folosi ca 
să-i înfrângă pe cei care o atacă. Asta este ceea ce îmi este îngăduit și 
ceea ce sunt pregătit să-ți dau. 

- Și ce vrei în schimb? 

-O demonstrație simplă. 

Consu se desfășură și arătă către obinii de pe podea. 

-O cerere din partea ta a fost suficientă ca să facă sute de obini să 
se sacrifice de bunăvoie pentru simplul scop de a-mi atrage atenția. 
Această putere pe care o ai mă interesează. Vreau s-o văd. Spune 
acestei sute de obini să se sacrifice aici și acum, și-ți voi da ce ai 
nevoie pentru a-ți salva colonia. 

-Nu pot. 

-Nu se pune problema dacă e posibil, a spus consu. 

Își aplecă greutatea și i se adresă lui Dock: 

- Obinii de aici s-ar sinucide dacă această ființă umană ar cere-o? 

-Fără îndoială, răspunse Dock. 

-N-ar șovăi, continuă consu. 


-Nu. 

Consu se întoarse din nou spre mine. 

- Atunci, tot ce trebuie să faci este să dai ordinul. 

- Nu, am răspuns. 

-Nu fi proastă, ființă umană! Ai primit asigurări de la mine că te 
voi ajuta. Ai primit asigurarea de la acest obin că favoriţii tăi de aici 
se vor sacrifica bucuroși în folosul tău, fără întârziere și fără să se 
plângă. Vei fi sigură că o să-ți ajuţi familia și prietenii să 
supraviețuiască unui atac iminent. Ai mai făcut-o și înainte. Nu ti-ai 
făcut nicio problemă din a trimite sute dintre ei la moarte ca să 
vorbești cu mine. N-ar trebui să fie o hotărâre grea acum. 

Făcu semn din nou către podea. 

-Spune-mi sincer, ființă umană. Uită-te la favoriţii tăi și apoi uită- 
te la consu. Crezi că favoriţii tăi vor fi cei rămași în picioare când 
asta se va termina? Vrei să riști siguranța prietenilor și a familiei tale 
pe mâna lor? Îţi ofer o alternativă, continuă consu. Nu prezintă 
niciun risc. Nu te costă decât acordul. Favoriţii tăi nu vor obiecta. 
Vor fi încântați să facă asta pentru tine. Spune pur și simplu că le 
ceri asta. Și, dacă te simți mai bine, le poți cere să-și închidă 
conștiințele înainte să se sinucidă. Atunci nu se vor teme de 
sacrificiul lor. O vor face pur și simplu. O vor face pentru tine. O vor 
face pentru ceea ce ești pentru ei. 

M-am gândit la vorbele lui. M-am întors apoi spre Dock: 

-N-ai nicio îndoială că obinii aceia ar face asta pentru mine? am 
zis. 

-Nicio îndoială, răspunse Dock. Sunt acolo ca să lupte la cererea 
ta, Zoë. Știu că ar putea muri. Au acceptat deja această posibilitate, 
la fel cum obinii care s-au sacrificat ca să-l aducă la tine pe acest 
consu știau ce se cere de la ei. 

-Şi cum rămâne cu tine? l-am întrebat pe Hickory. Prietenul și 
partenerul tău e acolo jos, Hickory. Vreme de zece ani, cel putin, ti-ai 
petrecut viața cu Dickory. Iu ce spui? 

Tremuratul lui Hickory era atât de slab încât aproape că mă 
îndoiam că l-am văzut. 

- Dickory va face cum ceri, Zoë. Ar trebui să știi deja. 

M-am uitat la generalul Gau. 

-N-am niciun sfat pentru tine, vorbi el. Dar mă interesează foarte 
mult să aflu ce alegi. 

Am închis ochii și m-am gândit la familia mea. La John și Jane. La 


Savitri, care venise cu noi pe o lume nouă. M-am gândit la Gretchen 
și Magdy și la viitorul pe care l-ar putea avea împreună. M-am 
gândit la Enzo și la familia lui și la tot ce li se luase. M-am gândit la 
Roanoke, devenită acum casa mea. 

Și am știut ce am de făcut. 

Am deschis ochii. 

- Alegerea e evidentă, zise consu. 

M-am uitat la consu și am dat din cap. 

-Cred că ai dreptate, am spus. Și cred că trebuie să cobor să le 
spun. 

M-am dus către ușa camerei de comandă. În timp ce treceam, 
generalul Gau mă luă ușor de braț. 

— Gândește-te ce faci, Zoë! Alegerea ta de aici contează. 

Am ridicat ochii spre general. 

— Știu. Și e alegerea mea. 

Generalul îmi dădu drumul la braţ. 

-Fă ce trebuie să faci. 

- Mulţumesc. Cred că așa o să fac. 

Am ieșit din cameră și în minutul următor am încercat din 
răsputeri să nu cad pe scări în timp ce le coboram. Mă bucur să spun 
că am reușit. Dar a fost cât pe ce. 

Am pășit către grupul de obini, care se învârteau de colo până 
colo, unii făcând exerciții, unii vorbind încetișor între ei sau în 
grupuri mici. În timp ce mă apropiam, am încercat să-l descopăr pe 
Dickory și n-am reușit. Erau prea mulţi obini, iar Dickory nu era 
undeva unde să-l văd ușor. 

Până la urmă obinii observară că mă îndreptam spre ei. Tăcură și, 
la fel de tăcuti, formară șiruri. 

Am stat pe loc în faţa lor vreme de câteva secunde, încercând să-l 
văd pe fiecare obin în parte, doar ca pe unul din o sută. Am deschis 
gura să vorbesc. Nu ieși nimic. Aveam gura atât de uscată încât nu 
puteam rosti cuvinte. Am închis gura, am înghițit în sec de câteva 
ori și am încercat din nou. 

— Știți cine sunt. Sunt destul de sigură de asta. Cunosc personal 
numai unul dintre voi, și îmi pare rău pentru asta. Aș dori să vă fi 
cunoscut pe fiecare dintre voi, înainte de a vi se cere... înainte ca eu 
să cer... 

M-am oprit. Spuneam prostii. Nu era ceea ce voiam să fac. Nu 


acum. 

- Uite, am zis. O să vă spun unele lucruri și nu promit că o să aibă 
vreo noimă. Dar trebuie să vi le spun înainte... 

Am făcut un semn către cală. 

-Înainte de toate astea. 

Obinii se uitară cu toții la mine, fie politicoși, fie răbdători, nu-mi 
dau seama. 

— Știți de ce sunteți aici. Sunteţi aici ca să luptaţi împotriva acelor 
consu de acolo, pentru că eu încerc să-mi apăr familia și prietenii de 
pe Roanoke. Vi s-a spus că, dacă i-ați putea bate pe consu, aș căpăta 
ajutorul de care am nevoie. Dar ceva s-a schimbat. 

Am arătat în sus, spre sala de observaţii. 

- Acolo, sus, este un consu care-mi spune că o să-mi dea ce am 
nevoie pentru a salva Roanoke fără să luptaţi și să riscați să pierdeţi. 
Trebuie doar să vă zic să scoateţi pumnalele pe care trebuia să le 
folosiți pe consu și să le folosiți chiar pe voi. Tot ce trebuie să fac e să 
vă spun să vă sinucideți. Toată lumea îmi zice că o s-o faceți, din 
cauza a ceea ce sunt eu pentru voi. 

Și au dreptate. Și eu sunt destul de sigură. Sunt sigură că, dacă v- 
aș cere tuturor să vă sinucideți, ați face-o. Pentru că sunt Zoë a 
voastră. Pentru că m-aţi văzut toată viaţa în înregistrările pe care le- 
au făcut Hickory și Dickory. Pentru că stau acum aici, în fața voastră, 
cerându-vă s-o faceți. 

Știu că ați face asta pentru mine. Aţi face-o... 

M-am oprit câteva clipe, încercând să mă concentrez. 

Și apoi am înfruntat ceva ce petrecusem multă vreme ca să evit. 

Propriul meu trecut. 

Am ridicat capul din nou și m-am uitat direct la obini. 

-Când aveam cinci ani, locuiam pe o stație spațială, Covell. 
Locuiam acolo cu tatăl meu. Într-o zi, în timp ce era plecat de pe 
stație pentru câteva zile, cu treburi, stația a fost atacată. Mai întâi de 
către rraey. Aceștia au atacat, au venit pe staţie, au adunat toți 
oamenii care locuiau acolo și au început să-i ucidă. Îmi aduc 
aminte... 

Am închis din nou ochii. 

-Îmi aduc aminte de soți luaţi de lângă soțiile lor și apoi 
împușcați în holuri, unde toată lumea putea auzi. Îmi aduc aminte 
de părinți implorându-i pe rraey să le cruțe copiii. Îmi aduc aminte 
că am fost împinsă în spatele unui străin când femeia care avea grijă 


de mine, mama unei prietene, a fost luată. Ea a încercat s-o împingă 
și pe fiica ei, dar aceasta s-a ținut de mama ei și au fost luate 
amândouă. Dacă rraey ar mai fi continuat mult, până la urmă m-ar fi 
găsit și m-ar fi omorât și pe mine. 

Am deschis ochii. 

- Apoi însă obinii au atacat staţia, ca s-o ia de la rraey, care nu erau 
pregătiți pentru încă o luptă. Și, când au curăţat stația de rraey, i-au 
luat pe aceia dintre noi, oamenii, care mai rămăseseră și ne-au dus în 
sala comună. Îmi aduc aminte că eram acolo, fără nimeni care să 
aibă grijă de mine. Tatăl meu era plecat. Prietena mea și mama ei 
erau moarte. Rămăsesem singură... 

Stația spaţială era o staţie științifică, așa că obinii au căutat printre 
cercetări și au dat peste munca tatălui meu. Munca lui despre 
conștiință. Și au vrut ca el să lucreze pentru ei. Așa că s-au întors la 
noi, în sala comună, și au strigat numele tatălui meu. Dar el nu era 
pe stație. l-au strigat numele din nou și-atunci am răspuns eu. Am 
zis că eram fiica lui și că avea să vină după mine curând. 

Îmi aduc aminte că obinii au vorbit între ei atunci și-apoi mi-au 
spus să vin cu ei. Și îmi aduc aminte că am zis nu, pentru că nu 
voiam să-i părăsesc pe ceilalți oameni. Și-mi mai aduc aminte ceva: 
ce mi-a spus atunci unul dintre obini. A spus: „Tu trebuie să vii cu 
noi. Ai fost aleasă și o să fii în siguranță“. 

Îmi aduc aminte, așadar, de tot ce s-a întâmplat. Și cred că, până și 
la cinci ani, o parte din mine știa ce urma să se întâmple cu restul 
oamenilor de pe Covell. Dar iată-i pe obini, spunându-mi că o să fiu 
în siguranţă. Pentru că fusesem aleasă. Și-mi aduc aminte că l-am 
luat pe obin de mână, am fost condusă afară și de-acolo m-am uitat 
în urmă, la oamenii care rămâneau. Apoi au dispărut. Nu i-am mai 
văzut niciodată. 

Dar eu am trăit. Nu din cauza a cine eram; eram doar o fetiță. Ci 
din cauza a ce eram: fiica omului care le putea da o conștiință. Era 
prima oară când asta conta mai mult decât cine eram. Dar nu era și 
ultima... 

M-am uitat în sus, spre camera de comandă, încercând să văd 
dacă cei de acolo mă ascultau și întrebându-mă ce gândeau. 
Întrebându-mă ce gândea Hickory. Și generalul Gau. M-am întors 
iarăși către obini. 

-Ce sunt contează încă mai mult decât cine sunt. Contează și mai 
mult în clipa asta. Chiar în acest moment. Din cauza a ceea ce sunt, 


sute dintre voi au murit ca să aducă un singur consu să mă vadă. 
Din cauza a ceea ce sunt, dacă vă cer să scoateţi cuţitele și să vi le 
înfigeți în corp, o veţi face. Din cauza a ceea ce sunt. Din cauza a 

ceea ce am fost pentru voi. 

Am clătinat din cap și m-am uitat în jos. 

-Toată viața am acceptat că ceea ce sunt contează. Că trebuie să 
mă descurc. Să mă adaptez. Uneori am crezut că aș putea manipula 
asta, deși tocmai am aflat prețul pentru convingerea mea. Uneori 
chiar am luptat împotriva lui. Dar nici măcar o dată nu m-am gândit 
că aș putea lăsa în urmă ceea ce sunt. Pentru că îmi aduceam aminte 
ce mi-a adus. Cum m-a salvat. Nici măcar nu mi-a trecut prin cap să 
renunt. 

Am arătat în sus, către camera de comandă. 

-În camera aceea de comandă e un consu care vrea să vă omor pe 
toți, doar ca să-i arăt că pot. Vrea s-o fac ca să-mi demonstreze ceva 
și mie- că, atunci când se ajunge la asta, sunt dispusă să vă sacrific 
pe toți ca să capăt ce vreau. Pentru că, atunci când se ajunge la asta, 
voi nu contati. Sunteţi doar ceva ce pot folosi, un mijloc către un tel, 
o unealtă pentru un alt scop. Vrea să vă omor ca să-mi arunce în față 
că nu-mi pasă. 

Și are dreptate! 

M-am uitat la fețele obinilor. 

-Nu-l cunosc pe niciunul dintre voi, cu o singură exceptie. N-o să- 
mi aduc aminte cum arată niciunul dintre voi peste câteva zile, 
indiferent ce-o să se întâmple aici. Pe de altă parte, pe toți oamenii 
pe care-i iubesc și de care-mi pasă îi pot vedea îndată ce închid ochii. 
Feţele lor îmi sunt limpezi. Ca și cum ar fi aici, cu mine. Pentru că 
sunt. Îi port înăuntrul meu. Așa cum voi îi purtaţi pe aceia de care 
vă pasă, înăuntrul vostru. 

Consu are dreptate că ar fi ușor să vă cer să vă sacrificați pentru 
mine. Să vă spun să faceți așa pentru ca eu să-mi pot salva familia și 
prietenii. Are dreptate pentru că știu că ați face-o fără să vă gândiţi 
de două ori. Aţi fi bucuroși s-o faceți pentru că m-ar face fericită pe 
mine — pentru că ceea ce sunt contează pentru voi. Știe că faptul de a 
ști acest lucru mă va face să mă simt mai puțin vinovată pentru că v- 
am întrebat. 

Și are din nou dreptate. Are dreptate în privința mea. Recunosc. 
Și-mi pare rău... 

M-am oprit din nou și am avut nevoie de încă o clipă ca să mă 


adun. M-am șters pe față. 

Asta urma să fie partea cea grea. 

- Consu are dreptate. Dar nu știe despre mine singurul lucru care 
contează în clipa asta. Și acesta este că m-am săturat să fiu ceea ce 
sunt. M-am săturat să fi fost aleasă. Nu vreau să fiu cea pentru care 
vă sacrificați din cauză că sunt fata cuiva sau pentru că acceptați că 
pot avea pretenții de la voi. Nu vreau asta de la voi. Și nu vreau să 
muriti pentru mine. 

Așa că uitaţi. Uitaţi de toate astea. Vă eliberez de obligația voastră 
față de mine. De orice obligație față de mine. Multumesc pentru că 
v-aţi oferit voluntari, dar n-ar trebui să luptați pentru mine. N-ar fi 
trebuit să cer! 

Aţi făcut deja atât de mult pentru mine... M-ati adus aici ca să pot 
transmite un mesaj generalului Gau. El mi-a vorbit despre planurile 
împotriva coloniei Roanoke. Ar trebui să fie destul ca să ne apărăm. 
Nu pot să vă cer nimic altceva. Cu siguranţă nu vă pot cere să luptați 
cu acești consu și poate să muriti. Vreau în schimb să trăiţi. 

M-am săturat să fiu ceea ce sunt. De acum înainte sunt doar cine 
sunt. Și cine sunt înseamnă Zoë. Doar Zoë. Cineva care n-are niciun 
drept asupra voastră. Care nu cere sau nu pretinde nimic de la voi. 
Și care vrea să fiți capabili să vă faceți propriile voastre alegeri, nu să 
fie făcute pentru voi. În special, nu de către mine. 

Și asta-i tot ce am de spus! 

Obinii stăteau în fața mea, tăcuți, și după un minut mi-am dat 
seama că nu prea știam de ce așteptam un răspuns. Apoi, pentru o 
clipă complet nebunească, m-am întrebat dacă de fapt mă înțelegeau 
măcar. Hickory și Dickory vorbeau limba mea, iar eu presupusesem 
doar că toți ceilalți obini ar vorbi-o și ei. Era o presupunere destul de 
arogantă, mi-am dat seama. 

Așa că am dat din cap oarecum și m-am întors să plec, înapoi în 
camera de comandă, unde numai Dumnezeu știa ce-o să-i spun 
acelui consu. 

Și apoi am auzit un cântec... 

O singură voce, de undeva din mijlocul cetei de obini. Începea 
primele cuvinte din „Dimineaţă la Delhi“. Și, cu toate că aceea era 
partea pe care-o cântam întotdeauna eu, n-am avut nicio dificultate 
să recunosc vocea. 

Era Dickory. 

M-am întors cu fața la obini chiar când o a doua voce începu 


contrapunctul, apoi o altă voce interveni și încă una, și încă una, și în 
curând toti cei o sută de obini cântau, creând o versiune a cântecului 
atât de diferită de oricare alta auzită înainte, atât de magnifică, încât 
tot ce puteam face era să stau acolo și să mă scald în ea, s-o las să se 
reverse în jurul meu și s-o las să se miște prin mine. 

A fost unul dintre acele momente pe care pur și simplu nu le poți 
descrie. Așa că n-o să mai încerc. 

Dar pot să spun că am fost impresionată. Acești obini știau de 
„Dimineaţă la Delhi“ de numai câteva săptămâni. Pentru ei, nu 
numai să știe cântecul, dar să-l și interpreteze fără cusur era absolut 
uluitor. 

Trebuia să-i iau pe tipii ăștia la următorul chef! 

Când se termină, tot ce-am putut face a fost să-mi duc mâinile la 
față și să spun „mulțumesc“ obinilor. Moment în care Dickory veni 
printre rânduri, până în fata mea. 

- Hei! am exclamat. 

-Zoë Boutin-Perry, a vorbit Dickory, eu sunt Dickory. 

Aproape că am spus știu asta, dar Dickory a continuat. 

-Te-am cunoscut de când erai copil. Te-am urmărit crescând, 
învățând și trecând prin viață, și prin tine am învățat să trec și eu 
prin viață. Am știut întotdeauna ce ești. Dar îţi spun sincer că cine 
ești contează pentru mine și a contat întotdeauna. 

Tie, Zoë Boutin-Perry, îţi fac oferta de a lupta pentru familia ta și 
pentru Roanoke. Fac acest lucru nu pentru că ai cerut tu sau ai 
pretins tu, ci pentru că țin la tine și am ținut întotdeauna. Mi-ai face 
o onoare dacă ai accepta ajutorul meu! 

Dickory se înclină, ceea ce era un lucru foarte interesant la un 
obin. 

Aici era ironia: acestea erau cele mai multe vorbe pe care le 
auzisem vreodată de la Dickory, și nu-mi venea în minte nimic de 
răspuns. 

Așa că am zis: 

— Mulţumesc, Dickory. Accept. 

Dickory se înclină din nou și se întoarse în rând. 

Un alt obin făcu un pas în față și se opri în fața mea. 

-Eu sunt Strike, a vorbit el. Nu ne-am mai întâlnit până acum. Te- 
am privit crescând prin tot ceea ce Hickory și Dickory au împărtășit 
cu toți obinii. Și eu am știut întotdeauna ce ești. Ceea ce am învățat 
de la tine vine totuși de la cine ești. E o onoare să te fi cunoscut. Va fi 


o onoare să lupt pentru tine, pentru familia ta și pentru Roanoke. Îți 
ofer ajutorul meu, Zoë Boutin-Perry, liber și fără rezerve! 

Strike se înclină. 

— Mulţumesc, Strike, am răspuns. Accept. 

Și apoi, dintr-un impuls, l-am îmbrățișat pe Strike. A chițăit de-a 
binelea, surprins. Ne-am desprins din îmbrățișare. Strike se înclină 
din nou, apoi se întoarse în rând chiar când un alt obin înaintă. 

Și altul. Și altul. 

Îmi luă mult timp să aud fiecare salut și ofertă de ajutor, și să 
accept fiecare ofertă. Pot să spun cu sinceritate că n-am avut 
niciodată un timp mai bine cheltuit. Când se încheie totul, stăteam 
din nou în fața a o sută de obini — de data asta, fiecare fiind un 
prieten. Și mi-am plecat capul spre ei, le-am urat numai bine și le- 
am spus că o să ne vedem după. 

Apoi m-am întors în camera de comandă. Generalul Gau era la 
baza scărilor, așteptându-mă. 

- Am un post pentru tine în echipa mea, Zoë, dacă o să-l vrei 
vreodată, a zis el. 

Am izbucnit în râs. 

-Nu vreau decât să mă întorc acasă, generale. Mulţumesc oricum. 

- Atunci, altă dată. Acum o să prezidez competiția. O să fiu 
impartial cât timp o observ. Dar ar trebui să știi că, în sinea mea, țin 
cu obinii. Și asta n-am crezut c-o să spun niciodată. 

- Apreciez, am replicat și am urcat scările. 

Hickory mă întâmpină la ușă. 

— Ai făcut ceea ce speram că vei face. Regret că nu m-am oferit și 
eu voluntar. 

-Eu nu, am răspuns și l-am îmbrățișat pe Hickory. 

Dock se înclină: am răspuns dând din cap. Și apoi m-am apropiat 
de consu. 

— Ai răspunsul meu, am spus. 

-Aşa este. Și mă surprinde, ființă umană. 

- Bine. Și mă numesc Zoë. Zoë Boutin-Perry. 

— Adevărat. 

Părea amuzat de impertinenta mea. 

-O să țin minte numele. Și am și alte lucruri pe care-o să le țin 
minte. Deși, dacă obinii tăi nu câștigă competiția, nu-mi închipui că 
multă vreme n-o să-ți uităm numele.. 


-Multă vreme n-o să-l uitaţi, am ripostat. Pentru că prietenii mei 
de-acolo sunt pe cale să măture pe jos cu voi. 

Așa au și făcut. 

N-a fost nici măcar un scor strâns. 


Douăzeci și cinci 


Și astfel am plecat acasă, cu darul consu la remorcă. 

John și cu Jane mă salutară când am sărit din naveta obină, 
sfârșind cu toții într-o grămadă când am dat peste mămica cu toată 
viteza și apoi l-am tras pe tăticul după noi. După care le-am arătat 
jucăria mea nouă: generatorul de câmp sugător, proiectat special de 
consu ca să ne dea un avantaj tactic când Nerbros Eser și prietenii săi 
veneau în vizită. Jane îl luă imediat și începu să se joace cu el; era 
ocupația ei, la urma urmei. 

Hickory, Dickory și cu mine am hotărât că, până la urmă, nici 
John, nici Jane nu trebuie să știe de ce fusese nevoie ca să-l căpătăm. 
Cu cât mai puțin știau, cu atât mai puțin îi putea acuza Uniunea 
Colonială la procesul de trădare. Deși se părea că s-ar putea să nu se 
petreacă așa ceva — consiliul de pe Roanoke îi înlăturase pe John și 
pe Jane din posturile lor după ce dezvăluiseră unde mă trimiseseră 
și pe cine trebuia să văd, și-l numiseră pe tatăl lui Gretchen în locul 
lor. Mămica și tăticu' aveau la dispoziție zece zile ca să primească 
vești de la mine înainte să informeze Uniunea Colonială despre ce 
făcuseră. Am ajuns înapoi chiar înainte de limită și, odată ce au 
văzut ce-am adus, n-au mai fost înclinați să-i ofere pe părinții mei 
afecțiunii tandre a sistemului judiciar al Uniunii Coloniale. N-aveam 
de gând să mă plâng. 

După ce le-am făcut cunoștință mămicii și tăticului cu generatorul 
de câmp sugător, m-am dus la plimbare și am găsit-o pe Gretchen, 
citind o carte pe verandă. 

-M-am întors! am anunțat. 

-O! replică ea, întorcând cu nonșalanţă o pagină. Ai fost plecată? 


Am zâmbit larg; ea zvârli cartea după mine și-mi spuse că, dacă-i 
mai fac vreodată așa ceva, o să mă strângă de gât și că putea s-o facă, 
pentru că fusese întotdeauna mai bună decât mine la cursurile de 
apărare. Ei bine, era adevărat. Era mai bună. Apoi ne-am îmbrățișat, 
ne-am împăcat și am plecat să-l găsim pe Magdy ca să-l putem sâcâi 
în stereo. 

Zece zile mai târziu, Roanoke a fost atacată de Nerbros Eser și cam 
de o sută de soldați arrisieni, asta fiind rasa lui Eser. Eser și soldații 
lui au mărșăluit de-a dreptul în Croatoan și au cerut să stea de vorbă 
cu șefii. S-au ales, în schimb, cu Savitri, asistenta administrativă; ea 
le-a sugerat să se întoarcă la navele lor și să pretindă că invazia n-a 
avut loc niciodată. Eser i-a ordonat unui soldat de-ai săi s-o împuște 
pe Savitri și-atunci au aflat cum un câmp sugător le poate da peste 
cap armele. Jane a reglat câmpul astfel încât să încetinească 
gloanţele, dar nu și proiectilele mai lente. De aceea puștile soldaților 
arrisieni n-au mers, dar aruncătorul de flăcări al lui Jane da. Ca și 
arcul de vânătoare al tăticului. Și cuțitele lui Hickory și Dickory. Și 
vagonetul lui Manfred Trujillo. Și așa mai departe. 

La sfârșit, Nerbros Eser nu mai avea niciunul dintre soldații cu 
care aterizase și a fost de asemenea surprins să afle că nava de luptă 
pe care-o parcase pe orbită nu mai era, nici ea, la locul știut. Ca să 
fim cinstiți, câmpul sugător nu se întindea în spațiu; acolo am avut 
puțin ajutor de la un binefăcător care a dorit să rămână anonim. Dar, 
oricum ai lua-o, jocul lui Nerbros Eser pentru conducerea 
Conclavului a ajuns la un sfârșit foarte trist și jenant. 

Unde eram eu în toate astea? Păi, ascunsă în siguranţă într-un 
adăpost împotriva bombelor, împreună cu Gretchen, Magdy și o 
gașcă de alți adolescenți, acolo eram. În ciuda tuturor evenimentelor 
din luna precedentă sau poate din cauza lor s-a luat decizia că a am 
avut parte de destulă emoție pentru moment. N-aș putea spune că 
n-am fost de acord. Ca să fiu sinceră, abia așteptam să mă întorc la 
viața mea de pe Roanoke, cu prietenii, fără nimic pentru care să-mi 
fac griji, în afară de școală și de repetițiile pentru următorul chef. 
Asta e ce-mi doream acum. 

Apoi sosi în vizită generalul Gau. 

Venise să-l aresteze pe Nerbros Eser, ceea ce și făcu, spre marea lui 
satisfacție personală. Dar era acolo și din alte două motive. 

Primul era să-i informeze pe cetățenii de pe Roanoke că dăduse 
un ordin permanent ca niciun membru al Conclavului să nu atace 


vreodată colonia noastră și că lăsase rasele din partea aceea de 
spațiu care nu aparțineau Conclavului să înțeleagă limpede că, dacă 
oricăreia dintre ele i-ar fi intrat în cap să-și facă planuri în legătură 
cu mica noastră planetă, el, personal, ar fi foarte dezamăgit. Lăsase 
nerostit ce nivel de represalii garanta „dezamăgirea personală“. Era 
mai eficace astfel. 

Locuitorii de pe Roanoke aveau păreri împărțite în privinţa asta. 
Pe de o parte, Roanoke era acum imună la atac. Pe de altă parte, 
declaraţia generalului Gau le arătă tuturor că Uniunea Colonială 
însăși nu făcuse prea multe pentru Roanoke, nu doar în ultima 
vreme, ci dintotdeauna. Sentimentul general era că Uniunea 
Colonială era răspunzătoare pentru multe și, până când nu 
răspundea pentru ele, locuitorii de pe Roanoke se simțeau perfect 
îndreptățiți să nu acorde prea multă atenţie dictatelor Uniunii 
Coloniale. Cum ar fi, de exemplu, cel în care Manfred Trujillo 
trebuia să-i aresteze pe părinții mei și să-i închidă sub acuzaţia de 
trădare. Din cât se părea, Trujillo avea mari dificultăți să-i găsească 
atât pe John, cât și pe Jane, după sosirea ordinului. O șmecherie 
abilă, la cât de des vorbeau. 

Dar asta ducea la celălalt motiv pentru care venise Gau. 

-Generalul Gau ne oferă adăpost, îmi spuse tăticul. Știe că 
mămica ta și cu mine vom fi acuzați de trădare — câteva capete de 
acuzare par probabile — și nu e complet imposibil să fii acuzată și tu. 

— Păi, am comis o trădare, am comentat. Ce zici de asocierea cu 
conducătorul Conclavului și toate celelalte? 

Tăticul nu mă băgă în seamă. 

-Problema este următoarea: chiar dacă cei de aici nu se grăbesc să 
ne predea, e doar o chestiune de timp până când UC va trimite o 
autoritate reală să ne preia. Nu le putem cere oamenilor de-aici să 
intre în și mai multe încurcături din cauza noastră. Trebuie să 
plecăm, Zoë. 

- Când? 

-În ziua următoare. Nava lui Gau e aici acum, dar nu cred că UC 
o s-o ignore prea mult. 

- Așadar, o să devenim cetăţeni ai Conclavului. 

-Nu cred. O să stăm printre ei o vreme, da. Dar am un plan care o 
să ne ducă într-un loc cu care cred că s-ar putea să fii încântată. 

- Unde? 

-Ai auzit vreodată de locșorul acela numit Pământ? 


Tăticul și cu mine am mai vorbit câteva minute, apoi m-am dus la 
Gretchen, căreia chiar am reușit să-i spun „salut“, înainte să 
izbucnesc în suspine. Mă îmbrățișă și mă strânse lângă ea, apoi mă 
anunţă că totul era în ordine. 

-Ştiam c-o să urmeze așa ceva, îmi spuse. Nu faci ce-ai făcut tu și 
apoi te întorci și te prefaci că nu s-a-ntâmplat nimic. 

— Am crezut că ar merita să-ncerc. 

-Asta pentru că ești o idioată! 

Am început să râd. 

-Eşti o idioată, și sora mea, și te iubesc, Zoë! 

Ne-am mai ținut în braţe un pic. După aceea veni la mine acasă și 
ne ajută, pe mine și pe ai mei, să ne împachetăm viața pentru o 
plecare grăbită. 

Veștile se răspândiră repede, cum se întâmplă într-o colonie mică. 
Trecură pe la noi prietenii, ai mei și ai părinților, singuri, câte doi, 
câte trei. Ne-am îmbrățișat, am râs, am plâns, ne-am luat rămas-bun 
și am încercat să ne despărțim frumos. Când soarele se apropie de 
apus, sosi Magdy și, împreună cu Gretchen și cu mine, am făcut o 
plimbare la ferma Gugino, unde am îngenuncheat și am sărutat 
piatra de mormânt a lui Enzo; mi-am luat rămas-bun de la el pentru 
ultima oară, chiar dacă îl purtam încă în inimă. Ne-am întors acasă și 
Magdy și-a luat rămas-bun atunci, îmbrățișându-mă atât de 
înverșunat încât am crezut că o să-mi frângă coastele. Și apoi a făcut 
ceva ce nu mai făcuse niciodată: m-a sărutat pe obraz. 

-La revedere, Zoë! spuse el. 

-La revedere, Magdy! Ai grijă de Gretchen pentru mine. 

-O să încerc. Dar știi cum e ea... 

Am zâmbit la replica asta. Apoi se duse la Gretchen, o îmbrățișă și 
o sărută. Plecă. 

Am rămas numai Gretchen și cu mine, împachetând, vorbind și 
tachinându-ne tot restul noptii. Până la urmă, mămica și tăticul 
merseră la culcare, fără să aibă ceva împotrivă să rămânem toată 
noaptea, până dimineaţă. 

Un grup de prieteni sosi într-o căruță menonită trasă de cai ca să 
ne ducă lucrurile (și pe noi) până la naveta Conclavului. Am început 
scurta călătorie râzând, dar am tăcut pe măsură ce ne apropiam de 
navetă. Nu era o tăcere tristă; era o tăcere care apare când ai spus tot 
ce trebuia să spui unei alte persoane. 

Prietenii noștri urcară în navetă tot ce luam cu noi; o mulțime de 


lucruri le lăsam în urmă, prea voluminoase ca să le cărăm și pe care 
le dăduserăm coloniștilor. Unul câte unul, toți prietenii mă 
îmbrăţișară, își luară rămas-bun și coborâră. Din nou, am rămas 
numai eu și Gretchen. 

-Vrei să vii cu noi? am întrebat. 

-Cineva trebuie să aibă grijă de Magdy, a răspuns Gretchen 
râzând. Și de tata. Și de Roanoke. 

-Întotdeauna ai fost cea organizată, am remarcat. 

-Iar tu ai fost întotdeauna tu. 

-Cineva trebuia să fie. Și oricine altcineva ar fi stricat totul. 

Gretchen mă îmbrăţișă iar. Apoi se dădu înapoi. 

-Fără rămas-bun! a zis. Eşti în inima mea. Ceea ce înseamnă că nu 
pleci. 

— Bine. Fără rămas-bun. Te iubesc, Gretchen. 

-Şi eu te iubesc. 

Se îndepărtă și nu se uită nicio clipă înapoi, deși se opri să-l 
îmbrățișeze pe Babar, care o umplu de salivă. 

Apoi Babar veni la mine, iar eu l-am dus în compartimentul 
pasagerilor din navetă. Cu timpul, intrară și toți ceilalți. John. Jane. 
Savitri. Hickory. Dickory. 

Familia mea. 

M-am uitat afară pe fereastra navetei la Roanoke, lumea mea, casa 
mea. Dar nu mai era casa noastră. M-am uitat la ea și la oamenii de 
pe ea, dintre care pe unii îi iubeam, iar pe alții îi pierdusem. 
Incercând să absorb tot, s-o fac parte din mine. S-o fac parte din 
istoria mea. Din povestea mea. Să mi-o aduc aminte, astfel încât să 
pot spune povestea timpului petrecut de mine aici, nu în ordine, dar 
adevărată, așa că oricine mă întreabă să poată simți ce-am simțit eu 
despre timpul meu, pe lumea mea. 

M-am așezat, m-am uitat și mi-am adus aminte cum era în 
momentul prezent. 

Și, când am fost sigur că a fost de-ajuns, am sărutat fereastra și am 
tras perdelele. 

Motoarele navetei se treziră la viață. 

- Pornim! exclamă tăticul. 

Am zâmbit și am închis ochii și am numărat invers secundele 
până la decolare. 

Cinci. Patru. Trei. Doi. 


Unu. 


Mulţumiri 


La sfârșitul cărții mele Ultima colonie, am pomenit că era probabil 
să mă îndepărtez de universul din Războiul bătrânilor pentru o 
vreme, și în special că o să las să se odihnească personajele John 
Perry și Jane Sagan, să le las să aibă parte de acel „au trăit fericiți 
până la adânci bătrâneți“. Așadar, se poate întreba oricine, în mod 
rezonabil, ce caută aici Povestea lui Zoë? 

Există un număr de motive, dar două mai importante au de-a face 
cu reacția publicului. Primul a fost că am primit o mulțime de 
mesaje care sunau cam așa: „Hei, Ultima colonie a fost grozavă. Acum 
mai scrie o carte. Și fă-o despre Zoë. A, și aș vrea și un ponei“. Ei 
bine, n-am putut face nimic în privința poneiului (îmi pare rău), dar 
cu cât m-am gândit mai mult, cu atât mi-am dat seama că și eu eram 
interesat să știu mai multe despre Zoë. Zoë a jucat roluri secundare 
esențiale în Brigăzile fantomă și în Ultima colonie, și i s-au întâmplat 
destule lucruri de-a lungul cărților încât să cred că acestea vor fi de- 
ajuns ca să-i relatez povestea și s-o fac interesantă. E la latitudinea 
voastră să-mi spuneți dacă am avut dreptate sau nu, dar vă spun că 
eu sunt destul de încântat. 

Cealaltă reacție a publicului a implicat două critici la adresa cărții 
Ultima colonie. În cartea aceea, „vârcolacii“, specia inteligentă 
indigenă de pe Roanoke, au jucat un rol într-un punct critic al 
intrigii și, după ce au făcut asta, au dispărut din restul cărții. Am 
crezut că explicasem suficient de bine dispariția lor, dar destul de 
mulți cititori au fost fie nemulțumiți de explicație, fie că le-a scăpat 
din vedere în întregime, prin urmare am primit o mulțime de mesaje 
care întrebau: „Unde s-au dus vârcolacii?“ Asta m-a enervat, nu 


pentru că cititorii se plângeau, ci pentru că era limpede că nu 
fusesem atât de deștept, explicându-le ieșirea din poveste, așa cum 
mi-ar fi plăcut. 

Pe lângă asta, au existat câteva critici (absolut corecte) cu privire la 
Ultima colonie, referitoare la faptul că plecarea lui Zoë în spațiu și 
întoarcerea ei cu un „câmp sugător“, care era exact ceea ce aveau 
nevoie apărătorii de pe Roanoke ca să-și înfrângă atacatorii, a 
reprezentat o manevră complet deus ex machina din partea unui 
scriitor leneș. Da, bine. Asta e problema de a ști mai mult decât 
cititorii tăi; ca autor, știam toată povestea din fundal, dar cu niciun 
chip n-o puteam introduce în carte fără să bag cu forța în ea o 
digresiune de 30000 de cuvinte. Așa că am fluturat puțin din mână 
și am sperat că n-o să fiu prins. Surpriză! Se pare că am cititori 
deștepți! 

Așa că în ambele cazuri de nemulțumire a cititorilor, Povestea lui 
Zoë mi-a permis o a doua vizită în aceeași poveste și în cursul 
procesului ea m-a ajutat să dau evenimentelor care au loc în 
universul Războiului bătrânilor mai multă coerență interioară și mai 
multă inteligibilitate. Ce-am învățat de aici? Mai ales să ascult 
reacțiile din partea cititorilor, atât pe cele pozitive („scrie mai mult!) 
cât și pe cele negative („rezolvă asta!“). Mulţumesc pentru ambele 
tipuri de mesaj. 

Din cauză că am vrut să mă ocup de întrebările cititorilor și 
pentru că am crezut că ar fi distractiv și interesant de făcut așa ceva, 
am scris Povestea lui Zoë astfel încât să aibă loc în paralel cu 
evenimentele din Ultima colonie, spusă dintr-un punct de vedere 
complet diferit. Firește, nu sunt prima persoană care să se gândească 
la acest truc ingenios (și aici trebuie să-mi scot pălăria în fața celor 
care m-au inspirat în mod special, Orson Scott Card cu Umbra lui 
Ender și Tom Stoppard cu Rosencrantz și Guildenstern sunt morți), dar, 
prostul de mine, am crezut că o să fie ușor! 

Într-adevăr, îmi aduc aminte că i-am spus chiar eu lui Patrick 
Nielsen Hayden, redactorul meu: „Știu deja intriga și personajele; 
cât de greu poate să fie?“ Patrick n-a făcut ceea ce ar fi trebuit să 
facă, adică să mă apuce de umeri, să mă scuture ca pe o maracâs și 
să spună: „Doamne Dumnezeule, omule, ești nebun?!?“ Pentru că 
iată un mic secret: să scrii un roman cu acțiune paralelă care să 
repovestească de fapt, în ritm lent, povestea dintr-o carte anterioară 
este greu. Adică cel mai greu lucru pe care l-am făcut ca scriitor până 
în acest moment. Și, la naiba, treaba lui Patrick este să facă totul ușor 


pentru mine. Așa că simt că el poartă o parte din vină pentru lunile 
de eșec complet și de pierdere de vreme. Așa că, da: dau vina pe 
Patrick. Pentru tot. Asta-i, mă simt mai bine acum. 

(Notă: Paragraful de deasupra este o minciună totală; răbdarea, 
înţelegerea și sfaturile lui din timpul procesului de scriere au fost 
neprețuite. Dar nu-i spuneți asta. Sst! E micul nostru secret.) 

Celălalt lucru foarte greu în ceea ce privește Povestea lui Zoë este 
faptul că o scriu din punctul de vedere al unei adolescente, ceva ce 
eu, personal, n-am fost niciodată și care e o specie de creatură pe 
care n-aş putea spune că am înțeles-o nici pe vremea când eram un 
băiat adolescent (asta n-o să fie nicio noutate pentru contemporanele 
mele de sex feminin din liceu). 

Pentru o perioadă mult prea lungă, am ajuns la disperare cu 
privire la felul în care o să găsesc un stil de scris care să-l aproximeze 
pe acela al unei adevărate adolescente și nici n-am căpătat sfaturi 
deosebit de bune de la prietenii mei de sex masculin. „Păi, petrece și 
tu timpul cu adolescente!“ este un citat real, vă jur pe ce vreți voi, 
din discursul unui prieten de-al meu care uitase, în aparenţă, de 
implicațiile sociale și legale ale unei situaţii în care un bărbat de 38 
de ani, nesemănând deloc cu Brad Pitt, ar pândi fete de clasa a 
zecea. 

Așadar, am făcut ceva ce cred că a fost mai inteligent și mai puțin 
susceptibil de a-mi obține un ordin de restricție: l-am arătat o parte 
din lucrarea mea neterminată unor femei în care am încredere — și 
dintre care toate, așa mi s-a spus, au fost adolescente la un anumit 
moment din viața lor. Aceste femei — Karen Meisner, Regan Avery, 
Mary Robinette Kowal și în special soția mea, Kristine Blauser 
Scalzi — mi-au fost de folos, ajutându-mă să găsesc o voce care să i se 
potrivească lui Zoë și în aceeași măsură necruțătoare când mă lăsam 
prea captivat de propria mea deșteptăciune imaginară în relația cu 
personajul. În măsura în care Zoë stă în picioare ca personaj, puteți 
atribui meritul influenței lor; în măsura în care nu, puteți da vina pe 
mine. 

L-am pomenit deja pe Patrick Nielsen Hayden ca redactor, dar 
există și alții la Tor Books care au lucrat la carte și mi-ar plăcea să-mi 
exprim public mulțumirile pentru munca lor. Printre ei, sunt incluși 
John Harris, care i-a dat cărții o copertă excelentă; Irene Gallor, cel 
mai bun tehnoredactor din lume; corectorul Nancy Wiesenfeld, pe 
care o compătimesc pentru că a trebuit să vâneze multele mele gafe; 
și agentului de publicitate de la Tor, Dot Lin. Le mulțumesc, ca 


întotdeauna, agentului meu, Ethan Ellenberg, și de asemenea lui 
Tom Doherty. 

Prieteni! Îi am, nu trebuie nici măcar să-i plătesc și m-au ajutat să 
mă adun când mă simțeam pe cale să mă prăbușesc. Mulțumirile 
merg în special la: Anne KG Murphy, Bill Schafer, Yanni Kuznia și 
Justine Larbalestier; cu fiecare am petrecut mai mult timp stând de 
vorbă pe mesageria instant decât ar fi trebuit probabil, dar, ei bine... 
Devin Desai m-a sunat cu regularitate, ceea ce m-a ajutat să nu mă 
ciocnesc de pereții proverbiali. Mulţumesc și lui: Scott Westerfeld, 
Doselle Young, Kevin Stampfl, Shara Zoll, Daniel Mainz, Mykal 
Burns, Wil Wheaton, Tobias Buckell, Jay Lake, Elizabeth Bear, Sarah 
Monette, Nick Sagan, Charlie Stross, Teresa Nielsen Hayden, Liz 
Gorinsky, Karl Schroeder, Cory Doctorow, Joe Hill; surorii mele 
Heather Doan și foarte multor altor oameni ale căror nume îmi 
scapă în acest moment, pentru că întotdeauna mintea mi se golește 
când încep să fac liste de nume. 

De asemenea, mulțumiri speciale pentru cititorii blogului meu, 
Whatever, care au trebuit să se împace cu o mulțime de întreruperi 
anul acesta, în timp ce încercam să termin cartea de față. Din fericire, 
se pricep să se distreze singuri, în timp ce eu bat pe tastatură ca o 
maimuță. Și un rămas-bun afectuos cititorilor lui By the Way și 
Ficlets. 

Anumite nume din carte sunt împrumutate de la oameni pe care-i 
cunosc, căci nu sunt deloc bun la născocit nume. Așa că îmi scot 
pălăria în faţa prietenilor mei: Gretchen Schafer, Magdy Tawadrous, 
Joe Rybicki, Jeff Hentosz și Joe Loong, care are distincția specială de 
a fi fost omorât în două dintre cărțile mele până acum. Nu-i o 
tendință, Joe. Îți jur! 

Un ultim motiv pentru care am vrut să scriu Povestea lui Zoë este 
acela că am și eu o fiică, Athena, și am vrut ca ea să aibă un personaj 
de-al meu cu care să se simtă înrudită. În timp ce scriu asta, fiica 
mea are nouă ani, ceea ce înseamnă că e mult mai mică decât este 
Zoë în acest roman, așa că nu e corect să spun că personajul se 
bazează pe Athena. Cu toate acestea, multe dintre calitățile Athenei 
sunt vizibile la Zoë, inclusiv ceva din simţul umorului și conștiința a 
cine e ea pe lumea asta. Așa că mulțumirile mele și dragostea merg 
la Athena, o sursă de inspirație pentru romanul de față și pentru 
viața mea în general. Aceasta este cartea ei. 


